REPUBLIKA SRBIJA **PRIVREMENE**

NARODNA SKUPŠTINA **STENOGRAFSKE BELEŠKE**

Treća sednica Drugog redovnog zasedanja **(neredigovane i neautorizovane)**

Narodne skupštine Republike Srbije

(Četvrti dan rada)

01 Broj 06-2/192-22

8. decembar 2022. godine

Beograd

(Sednica je počela u 10.10 časova. Predsedava Vladimir Orlić, predsednik Narodne skupštine.)

\*

\* \*

PREDSEDNIK: Poštovane dame i gospodo narodni poslanici, nastavljamo rad Treće sednice Drugog redovnog zasedanja Narodne skupštine Republike Srbije u 2022. godini.

Na osnovu službene evidencije o prisutnosti narodnih poslanika, konstatujem da sednici prisustvuje 87 narodnih poslanik.

Radi utvrđivanja broja narodnih poslanika prisutnih u sali, molim narodne poslanike da ubace svoje identifikacione kartice.

Konstatujem da je, primenom elektronskog sistema za glasanje, utvrđeno da je u sali prisutno 120 narodnih poslanika, odnosno da su prisutna najmanje 84 poslanika i da postoje uslovi za rad Narodne skupštine.

Da li neko od predsednika, odnosno ovlašćenih predstavnika poslaničkih grupa želi da zatraži obaveštenje ili objašnjenje u skladu sa članom 287. Poslovnika?

Reč prvo ima Robert Kozma.

ROBERT KOZMA: Hvala vam, predsedavajući.

Imao bih pitanje za ministarku zaštite životne sredine Irenu Vujović, pitanje o „Junirisku“ i kompaniji registrovanoj u Barajevu. Kompanija se bavi tretiranjem opasnih industrijskih otpada mid-miks tehnologijom i koja trenutno ima dozvolu za probni rad postrojenja za upravljanje otpadom. Da li je „Junirisk“ podneo zahtev Ministarstvu zaštite životne sredine za izdavanje integrisane dozvole za sakupljanje i tretiranje neopasnog i opasnog otpada na deset godina? Ukoliko jeste, ovaj zahtev je zakonski morao da bude objavljen na sajtu ministarstva sa omogućenim uvidom u podnetu dokumentaciju u roku od pet dana od dana prijema. Zašto se taj zahtev ne može naći na sajtu ministarstva? Tražim da nam se dostavi podneta dokumentacija ili omogući uvid u podnetu dokumentaciju jer imamo opravdane sumnje da je reč o „seveso“ postrojenju.

Dodatno pitanje - da li ministarstvo već izdalo integrisanu dozvolu „Junirisku“? I još jedno pitanje, ukoliko je ministarstvo već izdalo dozvolu ili će to uskoro učiniti, kako se davanjem integrisane dozvole ovakvom zagađivaču uklapa u borbu protiv zagađenja životne sredine?

Zatražio bih i informaciju od ministarke zdravlja Danice Grujičić. Da li je ministarstvo primilo Predlog zakona koje je napisala organizacija „Pravo na život – Meri“, a predložio narodni poslanik Milija Miletić? Koja je politika ministarstva prema predloženom zakonu i prema sveobuhvatnom zakonskom regulisanju pružanja medicinske pomoći? Ukoliko predlog nije razmotren, da li ministarstvo ima politiku prema usvajanju novog zakona hitne pomoći ili priprema zakon koji bi regulisao tu oblast?

Zatražio bih još jednu informaciju ministarke zdravlja Danice Grujičić, a to je dokle se stiglo sa radom posebne Radne grupe za izradu predloga pravilnika o načinu i organizaciji obavljanja zdravstvene delatnosti, hitne medicinske pomoći? Radna grupa je formirana u decembru 2021. godine i u nju su bili imenovani predstavnici ministarstva, tadašnjih narodnih poslanika, ali i relevantnih organizacija, kao što je na primer „Pravo na život – Meri“. Ta radna grupa se nikad nije sastala.

Da li je tačno da je u međuvremenu formirana nova radna grupa koja više ne uključuje predstavnike koji su prvobitno imenovani, uključujući i predstavnike relevantnih organizacija civilnog društva? Da li je radna grupa pristupila izradi pravilnika o načinu i organizaciji obavljanja zdravstvene delatnosti hitne medicinske pomoći? Da li možete da nam objasnite politiku ministarstva prema usvajanju ovog pravilnika i za kakvo rešenje se ministarstvo zalaže u organizaciji rada hitne pomoći?

Sadašnje funkcionisanje hitne pomoći organizovana je na način kojim se omogućava zavodima za hitnu medicinsku pomoć da sami propisuju pravila ponašanja i primenjuju ih kako im odgovara. U praksi rade kako žele i izbegavaju odgovornost. Mali domovi zdravlja se oko hitne pomoći snalaze kako znaju i umeju, na telefon se javlja ko stigne. Trenutno nije definisano ko se javlja, kakve informacije prima, kako odlučuje o stepenu hitnosti, nema procedure i obuke za to, prosto niko nije zapravo obučen za primanje poziva. Prioritizacija tako nije dobra, jer prijem poziva nije dobro organizovan.

Takođe, imao bih i pitanje za ministra finansija i ministra prosvete. Vrhovni kasacioni sud je od 5. jula ove godine promenio svoje pravno mišljenje i rekao da pomoćno tehničko osoblje zaposleno u školama, vrtićima, domovima zdravlja, bolnicama, poput spremačica, servirki, domara i pomoćnih radnika, nemaju pravo na isplatu toplog obroka i regresa. Ova promena je nastupila iznenada, obzirom da je više od dve godine praksa ovog suda bila da zaposleni u javnim službama na minimalcu imaju pravo na posebnu isplatu na ime toplog obroka i regresa.

Usled promene pravnog mišljenja Vrhovnog kasacionog suda, tetkice i domari su došli u situaciju da gube sporove i da moraju da plaćaju parnične troškove u iznosu od dve do tri njihove mesečne plate. Ovi troškovi se kreću od 60 do 90 hiljada dinara, potražuje ih gradsko i državno pravobranilaštvo, a isti se uplaćuju u budžet Republike Srbije.

Postavljam pitanje ministru prosvete i ministru finansija - zar će država da šalje javne izvršitelje na ove vredne, osiromašene, obespravljene ljude koji čiste iza bolesnih u bolnicama, iza naše dece u školama i vrtićima? Zbog čega se ovim ljudima koji rade odgovorne i teške poslove potražuju parnični troškovi koji ih vode u dužničko ropstvo, dok nam istovremeno ministar finansija poručuje da budžet preliva i daje pomoć za preko milion mladih u iznosu od pet hiljada dinara? Dugovi tetkica i domara su zanemarljiv prihod za budžet, a istovremeno predstavljaju omču oko vrata za više od pet hiljada porodica kojima se potražuju ovi dugovi. Hvala vam.

PREDSEDNIK: Reč ima Boško Obradović.

BOŠKO OBRADOVIĆ: Poštovani građani Srbije, u ime javnosti postavio bih nekoliko važnih pitanja nadležnim ministarstvima.

Pre svega, za predsednika Vlade i ministra spoljnih poslova, šta je sadržaj nove verzije nemačko-francuskog predloga oko rešavanja statusa Kosova i Metohije? Šta je naša država odgovorila na prvu verziju ovog predloga? Šta ćemo svi zajedno odgovoriti na ovu drugu verziju predloga?

Zašto je država Srbija juče zabranila produžavanje registracije vozila sa oznakama gradova i opština na Kosovu i Metohiji - Priština, Kosovska Mitrovica, Prizren, Peć, Gnjilane, Đakovica i Uroševac?

Pitanja za predsednika Narodne skupštine - kada će biti zakazana sednica o Kosovu i Metohiji na kojoj će Skupština Srbije zauzeti zajednički stav po pitanju strategije očuvanja Kosova i Metohije u sastavu Srbije, a kao odgovor na ove najnovije pritiske iz EU? Kada će na dnevni red skupštinskog zasedanja biti stavljen Predlog rezolucije o zabrani korišćenja jednostranih sankcija, kao instrumenata spoljne politike, a koje su podnele zajedno poslaničke grupe Srpske stranke Zavetnici, Srpske koalicije NADA i Srpskog pokreta Dveri i Patriotskog bloka?

Pitanje za Ministarstvo rudarstva i energetike - koliko Srbija ima rezervi rudnog bogatstva na teritoriji naše južne srpske pokrajine Kosova i Metohije?

Pitanje za predsednika Republike - šta je potpisano u Tirani na samitu EU i država zapadnog Balkana i da li je Aleksandar Vučić stavio svoj potpis na deklaraciju kojom se osuđuje Ruska Federacija?

Pitanje za Ministarstvo za državnu upravu i lokalnu samoupravu - šta je sa kolektorom u selu Donje Crniljevo, u opštini Koceljeva, koji smo dobili kao donaciju od Norveške, a koji nije završen, a novca nema? Čuli smo ovde od narodnog poslanika Verana Matića da se razmišlja o tri prečistača otpadnih voda i rešavanju šest deponija u ovoj opštini, što vidimo kao rezultat pritisaka opštinske organizacije Srpskog pokreta Dveri u Koceljevi, ali tražimo da ova pitanja koja dugo stoje bez odgovora konačno budu pokrenuta i rešena.

Kao narodni poslanik koji dolazi iz grada Čačka, želim da postavim nekoliko važnih pitanja nadležnom ministarstvu, DRI, nadležnim tužilaštvima i policiji, a od kojih zahtevam da pošalju inspekcije, istražne organe u Gradsku upravu grada Čačka radi provere sledećih pitanja koje interesuju građane, a koje Srpski pokret Dveri postavlja godinama unazad.

Pod jedan, da li je gradonačelnik Čačka Milun Todorović, kao privatni investitor, za vreme svog mandata na čelu grada izgradio sprat više na zgradi u centru grada na mestu srušenog bioskopa „Sutjeska“, uprkos svim urbanističkim planovima i građevinskih dozvola? Ko je odgovoran za zagađenje reke Morave? Ko je odgovoran za eksploziju u fabrici „Sloboda“?

Ko je odgovoran za gašenje Fudbalskog kluba „Borac“ iz Čačka i kriminalne radnje u vezi sa kupovinom izvesnog seoskog kluba FK „Provo“ iz Mačve koji je preimenovan u novi FK „Borac“ iz Čačka dok su dugovi igračima i zaposlenima ostali, a novac poreskih obveznika iz budžeta grada Čačka nenamenski utrošen, iako su u Upravnom odboru FK „Borac“ sedeli ugledni čačanski funkcioneri SNS?

Zašto još uvek nije postupano po krivičnim prijavama protiv gradonačelnika Čačka Miluna Todorovića koje sam podneo zbog ugrožavanja zdravlja građana Čačka i ne činjenja gradskih vlasti po pitanju zdravstvenih posledica pandemije, zagađenja vazduha i zagađenja Morave? Kako se i kome rasprodaje gradska imovina grada Čačka? Koliko vodećih funkcionera u Gradskoj upravi grada Čačka ima kupljene fakultetske diplome?

Da li čelnici SNS iz lokalne vlasti u Čačku mogu da navedu ime jednog svog studenskog druga iz vremena studiranja? Zašto još uvek nije zaživeo fond za lečenje teško obolele dece, koji je jednoglasno usvojen na Skupštini grada Čačka još pre više od pet godina, na predlog odbornika Dveri? Zašto je Čačak jedini veći grad koji nema državni dom za stare i nemoćne? Koliko su se lokalni funkcioneri i njima bliske firme ugradili u pretplaćene infrastrukturne radove u Čačku, od popločavanja gradskog bedema i gradske plaže, preko rekonstrukcije objekata i ulica, do kupovine novogodišnje jelke? Ko je kriv za propadanje odlazaka u stečaj i gašenje najveće fabrike reznog alata u ovom delu Evrope, čuvene „FRA“ iz Čačka?

Ko je iz gradskog rukovodstva kriv za smrt dvoje ljudi i teške povrede više njih prilikom pada visećeg mosta u Ovčar banji, za koji je postojao nalog nadležnog inspektora da mora biti zabranjen za upotrebu?

Zašto je grad Čačak jedini grad u Srbiji koji ima više udruženje penzionera koji ratuju među sobom, dok su klubovi penzionera van funkcije?

I dozvolite, gospodine predsedavajući, još samo jedno pitanje, da li je normalno da osam meseci posle izbora i pet meseci posle konstituisanja ovog novog saziva Narodne skupštine Republike Srbije imamo situaciju da na RTS-u, Javnom medijskom servisu, ne postoji ni jedna televizijska emisija na kojoj bi šefovi poslaničkih grupa ovde u Narodnoj skupštini Republike Srbije, suočavali svoja mišljenja po ključnim aktuelnim pitanjima od Kosova i Metohije, preko ukrajinske krize, do socijalno ekonomskih problema građana Srbije? Hvala vam.

PREDSEDNIK: Hvala, gospodine Obradoviću.

Čini mi se, ako ne grešim, da je upravo danas, ovog jutra, na Javnom medijskom servisu jedna rasprava te vrste, učestvuje Nebojša Zelenović.

Reč ima Dragana Miljenić.

DRAGANA MILjENIĆ: Zahvaljujem, poštovani predsedniče Narodne skupštine.

Koristim priliku da u skladu sa članom 287. Poslovnika Narodne skupštine zatražim nekoliko objašnjenja. Od Vlade Republike Srbije da objasni građanima zašto se naša država usaglasila sa tzv. „Tiranskom deklaracijom“ u kojoj se Ruska Federacija optužuje za, kako se navodi, agresivni rat u Evropi.

Podsećam vas da je Vlada Srbije ta koja prema Ustavu vodi i utvrđuje spoljnu politiku države, pa se s toga opravdano postavlja pitanje – ko je ovlastio predsednika Republike da u Tirani podrži deklaraciju koja je protivna državnim, nacionalnim i ekonomskim interesima Srbije?

Da li podrška „Tiranskoj deklaraciji“ nagoveštava nameru vlasti da u narednim mesecima uskladi spoljnu politiku sa EU i uvede sankcije Rusiji, iako se tome protivi preko 80% građana Srbije?

Podsećam vas da su juče ROSU jedinice upale u Veliku Foču i zaplenile imovinu Srđanu Petroviću, vlasniku vinograda. Ovo je samo jedan u nizu napada kojima su svakodnevno izloženi Srbi na Kosovu i Metohiji.

Pre nekoliko dana imali smo upad ROSU jedinice u prostorije opštinske izborne komisije u severnom delu Kosovske Mitrovice i tom prilikom ROSU je upotrebila vatreno oružje i eksplozivna sredstva. Pitam vas, kako je moguće da se u danima kada Aljbin Kurti ponovo zastrašuje srpski narod i preti mu proterivanjem vlast usaglašava sa stavovima onih koji stoje iza projekta nezavisnog Kosova, pozivaju na ujedinjenje Kosova i Albanije i traže od Srbije da prihvati članstvo Prištine u UN?

Dok se sve to dešava, MUP Republike Srbije donosi uredbu u ukidanju srpskih registarskih tablica za Srbe na Kosovu i Metohiji, koji je direktna posledica Briselskih sporazuma, pitam vas šta je sledeće? Da li je to prihvatanje francusko-nemačkog plana koji podrazumeva ulaza Prištine u UN i konačnu predaju Kosova i Metohije? Hoće li ova vlast da zaštiti Srbe na Kosovu i Metohiji ili će da nastavi sa ustupcima i povlačenjem pred zahtevima Aljbina Kurtija? Zahvaljujem.

PREDSEDNIK: Reč ima Nikola Nešić.

NIKOLA NEŠIĆ: Hvala, predsedavajući.

Moja pitanja su za ministra Bastu, Selakovića i Malog. Da li potencijalne majke trebaju da biraju između posla ili da budu majke? Rezultati popisa, kakvi god da budu, biće sigurno loši i to je poraz nas kao društva.

Slažem se da je mera populacione politike od 743 miliona evra, koliko će da se izdvoji za ovu godinu dobra, ali morate i vi da se složite da ona nije dovoljna, da moramo da nađemo još sredstava da uložimo mere populacione politike.

Sada ste počeli da promovišete ideju „Žene su zakon“. To nije vaša ideja, ali svakako slažem se da ste prepoznali značaj ovog problema.

Takođe, tadašnja premijerka i sadašnja premijerka, Ana Brnabić, pre više od godinu dana na ovom mestu, u ovom holu je rekla da mame preduzetnice nisu lepo definisane zakonima. To je kršenje Ustava Republike Srbije gde nemamo jednaka prava za sve žene i to mora da se menja.

Prošlo je više od godinu dana, promene zakona nam idu sporije od života. Moramo hitno da radimo na novim merama. Četrdeset hiljada imamo preduzetnica koje mogu da budu potencijalne mame. Potrebno je da nacionalni stadion, odustanemo možda ovog trenutka na ove tri godine, da vidimo kako će ova mera dati rezultate. Ima dovoljno sredstava. Ima, rekli ste sami, da ste meru populacione politike, koja sada iznosi 743 miliona evra, doneli 2018. godine. Možemo da napravimo komparaciju između rezultata kakva nam je politika od 2018. godine do ove godine, kakva kada bi smo uključili ovu meru.

Kada bi smo odustali od nacionalnog stadiona, možemo pokreti sve mame preduzetnice. Možemo pokriti sve potencijalne majke koje su na fleksibilnim ugovorima, to su ugovori o privremeno-povremenim poslovima, to su ugovori o delu i ostali ugovori.

Smatram da je inicijativa koju smo mi kao poslanička grupa o izmeni Zakona o zdravstvenom osiguranju napisali zajedno sa grupom građana „Mame su zakon“, čija je ovo inicijalna ideja i bila dobra, ali nismo sujetni. Smatram i pozivam sve narodne poslanike da podrže ovu ideju, da neka daju drugi predlog ako treba, mi ćemo se složiti, ali ovo treba da bude interes svih nas, Mi trebamo danas da biramo između ovoga, a to je nacionalni stadion ili da omogućimo potencijalnim majkama da ne moraju da biraju između posla i da budu majke.

Hoćemo da Srbija ostane nama, hoćemo da uvedemo nove mere populacione politike, nisu dovoljne mere, mnogo nas je nestalo. Kakvi god rezultati popisa da budu, oni nisu dobri. Moramo da se menjamo, moramo brzo da se menjamo.

Ja vas zaista pozivam, važno je da razumete ovu poruku i važno je, kažem vam, predložite vi, krenuli ste sa inicijativom “Žene su zakon“, nemojte da bude sve na tome da se završi na promociji Ere Ojdanića, ove ideje.

Hajde da konkretizujemo. Hoću od vas da čujem ne izgovore koje radio više, ko je radio manje, šta je bilo pre, hajde da čujemo rešenja. Krenite odlučno, promenite sredstva.

Evo, tri godine treba da se finansira stadion. Hajmo tri godine da uložimo u ovu grupu, u ove preduzetnice, u potencijalne majke koje rade sada na fleksibilnim ugovorima, hajde za tri godine da vidimo komparativne rezultate, mere koje sada važe sa ovim dodatnim merama, pa ukoliko su mere dobre, onda da to bude u stabilnom finansiranju, oko nekih možemo i da zamenimo Zakon o radu ovde svi zajedno.

Moramo da promenimo populacionu politiku da ne bi smo kao Srbija nestali. To vam je patriotizam, to vam je ulaganje u budućnost Srbije i to je ulaganje u našu decu. Molim vas da svi uzmete ovo ozbiljno, iskoristite potencijal koji imate. Četrdeset hiljada imate potencijalnih žena koje mogu da budu majke u ovom trenutku, da vidimo da li ova mera može da da rezultate. Hvala.

Pitanje još samo za Sinišu Malog, da li, kada će biti kapitalni projekat fabrike vode u Zrenjaninu, koju toliko dugo godina čekamo? Hvala.

PREDSEDNIK: Reč ima Dragana Rakić.

DRAGANA RAKIĆ: Imam tri pitanja.

Prvo pitanje postavljam ministru spoljnih poslova, Nikoli Selakoviću, kada će se ministar Selaković…

Pardon, bivši ministar spoljnih poslova, a šta je danas? Danas je ministar za socijalu, dakle kada će se ministar Selaković izviniti svim građankama i građanima Srbije zbog jučerašnjeg skandaloznog govora u Skupštini? On je juče ovde prebrojavao ko koliko ima dece i hvalio se da on za sada ima troje dece i učinio da se svako ko nema dece ili ima manje od troje dece, koliko ima ministar Selaković, da se oseća jako loše i povređeno.

Optužio je žene da su krive zato što se ne rađa dovoljno dece, da smo razmažene jer ne rađamo onoliko dece koliko su rađale naše bake. Optužio je žene da smo krive zato što u Srbiji postoji bela kuga, on je koristio taj izraz.

Takođe je za skupštinskom govornicom sa pozicije ministra širio potpune neistine i dezinformacije u vezi sa ženskim zdravljem. Rekao je da je za ženu najoptimalnije da rodi četvoro dece. To je potpuna besmislica, to je apsolutna laž. Šta to znači? Da mi, ostale žene, koje nemamo dece ili koje nemamo četvoro dece, da mi nismo optimalne?

Šireći ovakve neistine o ženskom zdravlju ugrozio je ne samo zdravlje žena, nego i zdrav razum svih nas.

Pozivam ministra Selakovića da svoju brigu o deci dokaže tako što će uzeti za ruku Jakšu, Nađu i Sofiju, decu koja su izbačena iz vrtića u Pećincima, samo zato što njihovi roditelji ne pristaju da glasaju za SNS i Aleksandra Vučića, neka ministar Selaković već danas uzme ovu nezakonito i nepravedno izbačenu decu iz vrtića i neka ih odvede u vrtić. To neka uradi već danas, a ne da izigrava drugu babicu Srbije, jer svi znamo ko je prva babica Srbije.

Drugo pitanje postavljam Administrativnom odboru – kada će se razmatrati ostavka Slaviše Bulatovića, poslanika SNS iz Vranja? Ovo pitanje postavljam u ime naše građanke Dragane Cvetković. Naime, porodica narodnog poslanika SNS iz Vranjske banje Slaviše Bulatovića kupila je deo školskog dvorišta u javnoj svojini i na osnovu falsifikovanog potpisa koja pokazuju dokumenta iz policije i rešenje Višeg suda u Nišu, koje je odlučivalo o pritvoru Mariji Mladenović, službenici gradske uprave u Vranju, ona je priznala da je sačinila i overila zapisnik sa potpisom koji joj je Bulatović predao, a za koji je tvrdio da pripada njegovom komšiji Čedomiru Cvetkoviću. Dragana Cvetković, Čedomirova ćerka, koja već duže vreme pokušava da istera ovu stvar na čistac, dobila je odgovor od MUP-a u kojem se navodi da je osumnjičena Mirjana Mladenović tokom saslušanja priznala da je falsifikovala Čedomirov potpis, odnosno da je zapisnik o saslušanju suseda lažan.

Zato pitam ministarku pravde, Maju Popović, da li zakoni važe za sve, da li je članska karta Srpske napredne stranke iznad Ustava i zakona i kada će Slaviša Bulatović, poslanik SNS iz Vranja, biti procesuiran i odgovarati za ovo krivično delo? To što je on još uvek član SNS i sedi ovde zajedno sa nama, poslanicima, to je slika i prilika morala u SNS. To što se vi niste ogradili od njega pokazuje da se vi krivičnih dela ne stidite i da ih podržavate.

Treće pitanje je za ministra finansija, Sinišu Malog. Građani Kikinde su me zamolili da dobijem informacije u vezi sa privatizacijom Livnice u Kikindi. Naime, u toj privatizaciji je učestvovao šef poslaničke grupe SNS Milenko Jovanov. Doduše, tada nije bio u SNS-u, tada je bio član Demokratske stranke Srbije, zajedno sa nekadašnjim ministrom za privatizaciju, Predragom Bubalom, koji je takođe bio član Demokratske stranke Srbije. Kada je otkrivena malverzacija u Livnici vezano za privatizaciju Livnice Kikinda, Bubalo je završio u zatvoru, a znate šta je Milenko Jovanov uradio – učlanio se u Srpsku naprednu stranku. Postavljam pitanje – da li to znači da članska karta SNS zaista znači izbegavanje krivične odgovornosti i da je ona iznad zakona?

Zato molim ministra finansija Sinišu Malog, koji je bio u vlasti od 2000. godine, koji jako dobro zna sve vezano za privatizacije, da mi dostavi svu dokumentaciju vezanu za ovu spornu privatizaciju. (Isključen mikrofon.)

PREDSEDNIK: Hvala.

Da li Narodna stranka postavlja pitanje?

SLAVICA RADOVANOVIĆ: Dobar dan poštovani građani. Ja imam nekoliko pitanja za ministra unutrašnjih poslova.

Prvo, zbog čega ne postoji, a u skladu sa 16 dana aktivizma nasilja nad ženama, zbog čega ne postoji javno dostupni podaci o postupanju MUP-a po Zakonu o sprečavanju nasilja u porodici na godišnjem nivou? Prema podacima nezavisnih izveštaja o primeni Zakona o sprečavanju nasilja u porodici, samo 6% hitnih mera izriče se radi zaštite maloletne dece koje su žrtve nasilja u porodici, bilo da su direktno žrtve ili su žrtve fizičkog ili drugog nasilja.

Da li je i na koji način Odeljenje MUP-a za prevenciju i sprečavanje nasilja u porodici uočilo ovaj problem i da li je preduzelo mere da se postupanje policijskih službenika radi zaštite maloletne dece poboljša, kako bi maloletna deca imala pravo na zaštitu i kako nam se ne bi dogodila ni Rakovica ni Vršac?

Da li je revidiran protokol o postupanju policijskih službenika u slučajevima nasilja nad ženama u porodici u partnerskim odnosima, u skladu sa Zakonom o sprečavanju nasilja u porodici i ako nije, zašto nije, iako nas na postojanje po postupanju po tom protokolu obavezuje Istanbulska konvencija?

Da li je lista za procenu rizika, nakon više od pet godina primene zakona, unapređena pitanjima koja predstavljaju faktore visokog rizika od ubistva i nastanka težih posledica?

Da li su policijski službenici koji rade u Odeljenju za prevenciju i sprečavanje nasilja u porodici radili analize podataka o primeni zakona, da li su radili analize slučajeva koji su se završili femicidom i ako jesu, da dostave podatke, kao i da li su predlagali mere koje unapređuju postupanje policije u slučajevima nasilja u porodici koji se završavaju femicidom i teškim posledicama?

Koja je obrazovna struktura, tj. koje završene škole, fakultete, su preporučile policijske službenike za rad u ovom odeljenju? Da li u odeljenju za prevenciju i resocijalizaciju, prevenciju i suzbijanje nasilja u porodici, da li su imali prethodna iskustva u radu sa žrtvama i počiniocima nasilja u porodici i u kojim organizacionim jedinicama?

Zašto je dozvoljeno da se devastira obuka u Centru za osnovnu policijsku obuku koja je trajala godinu dana, gde su polaznici imali uslove kao što su dvokrevetne sobe, gde su imali praksu na terenu, zašto je to devastirano i smanjena je na devet meseci, sa mnogo više polaznike i potpuno je devastirana obuka jer je i skraćena, nema prakse više i mnogo ih polaznika bude na kvadratnom metru koji nije po standardima? Da li će neko odgovarati za to?

Ministre, šta je urađeno po pitanju uspostavljanja sistema Amber alert nakon potpisivanja Memoranduma o saradnji između ministarstva i Fondacije „Amber alert Jurop“? Koje će mere ministar i prema kome preduzeti ako se utvrde nepravilnosti u postupanju, odnosno nepostupanju policijskih službenika Odeljenja za prevenciju i sprečavanje nasilja u porodici i Odeljenja za policijsku obuku u Sektoru za ljudske resurse?

Pitanje za generalnog sekretara Narodne skupštine – kada će se razmatrati inicijativa Centra za nestalu i zlostavljanu decu, za uvođenje sistema Amber alert, koja je podneta 11.2. ove godine, a dopune koje su tražene podnete su 8. i 13.3. ove godine? Da ne pričam koliko je to važno.

Poštovani generalni sekretar je ovom odlukom zabranio da predstavnice Autonomnog ženskog centra “Cen placa“ i „Astre“, koje najbolje i najkvalitetnije imaju podatke o ženama i deci koje su žrtve nasilja o femicidu drže zajedno konferenciju zajedno sa nama kako bi pomogli tim ženama i dali preporuke.

Članom 22. Odluka o unutrašnjem redu Skupštine kaže da je Narodna skupština i sva njena radna tela se koriste za sastanke poslaničkih grupa i skupova koje organizuje Narodna skupština. Da li je moguće da 250 narodnih poslanika, stručnih, edukovanih, obučenih, koji sedimo ovde nismo sposobni da rešimo pitanje građana, nego nam treba spot sa „Pinka“ i treba nam jedna Jovana Jeremić da se šeta ovde i prezentuje ljudima kako će oni rešiti pitanja svih građana?

Građani su, gospodo poslanici, glasali za nas. Ovde kuca srce Srbije. Ovde kucaju sva naša srca, 250 srca narodnih poslanika i predsedavajućih kuca za Srbiju, pa zar nama treba „Pink“ i Jovana Jeremić sa nekim tamo crnim magijama i bacanjima čini da rešava pitanja građana, a ne možemo mi? Nemojmo to da radimo molim vas.

PREDSEDNIK: Hvala.

Samo što se tiče ovog obraćanja u centralnom holu, to odobrava, odnosno ne odobrava predsednik Skupštine. Znate to?

SLAVICA RADOVANOVIĆ: Ne, ja sam se obratila generalnom sekretaru. (Isključen mikrofon.) Molim vas, ovo su pitanja za generalnog sekretara. Niko drugi.

PREDRAG MARSENIĆ: Hvala.

Pošto juče na sednici nismo odbili oko stendbaj aranžmana sa MMF, moramo danas ponoviti to pitanje.

Dakle, Vlada Republike Srbije na sednici od 1. decembra usvojila je tekst pisma o namerama i tekst memoranduma, o stendbaj aranžmanu koji treba da se potpiše sa MMF. Taj stendbaj aranžman bi trajao dve godine, a iznos je oko 2,4 milijarde evra.

Svaki ovakav aranžman podrazumeva obavezivanje sprovođenja određene ekonomske politike koju ta institucija diktira. Zbog toga imam pitanje za potpredsednika Vlade i ministra finansija, Sinišu Malog.

Šta je tačno dogovorila Srbija sa MMF? Šta su preuzete obaveze? Da li će biti dodatnog otpuštanja zaposlenih i da li će biti privatizacija javnih preduzeća? Zašto finansijski jaka ekonomija, po rečima potpredsednika Vlade, najbrža rastuća ekonomija u Evropi mora da traži pomoć od MMF?

Osvrnuo bih se na ono što smo čuli malopre, dakle, gospodin Predrag Bubalo je pravosnažno oslobođen, a protiv Milenka Jovanova nije ni podneta nikakva prijava, tako mislim da ne stoje ove. Ne, samo radi istine moram da kažem.

Pitanje za premijerku Anu Brnabić, u 2022. godini, spoljnotrgovinski deficit je veći za tri milijarde evra nego prethodne godine, on iznosi osam milijardi evra što je čak 13% BDP. Koje će mere Vlada Srbije preduzeti kako bi zaustavila ovakav rast spoljnotrgovinskog deficita? Pošto je najveći deo tog skoka u stvari povezan sa onim što se dešavalo u EPS, dakle, sa kupovinama električne energije, sledeća pitanja tiču se Ministarstva rudarstva i energetike i ministarke Đedović.

Da li je istina da bivša ministarka Zorana Mihajlović, za koju mi je drago što više nije ministarka, potpisala obavezu o prestanku proizvodnje električne energije iz uglja u Republici Srbiji do 2050. godine? Na osnovu kojih planskih dokumenata, studije i analiza je bivša ministarka uradila ovo? Mi smatramo da je taj korak izuzetno loš za Republiku Srbiju i da je načinio veliku štetu. Zašto?

Da bih ilustrovao tako nešto navešću vam jedan primer. Dakle, u pitanju je izgradnja elektrane Kostolac B3, to je 350 megavata. Naime okvirni sporazum sa kineskom kompanijom potpisan je 2010. godine, sa izgradnjom se započelo 2017. godine, najava da će biti gotovo 2023. godine, a najverovatnije će biti gotov 2024. godine.

Dakle, od potpisivanja okvirnog sporazuma do završetka izgradnje prošlo je 14 godina, ukoliko nemamo spremne projekte nuklearne energije, a koliko znamo postoji moratorijum na nuklearnu energiju u Republici Srbiji, onda je sasvim moguće da smo zakasnili za 2050. godinu. Zbog toga tražimo od ministarke rudarstva i energetike da nam dostavi informaciju kako će Srbija 2050. godine pokriti svoje potrebe za električnom energijom?

Problemi u EPS očigledno i dalje postoje, strategija se menjala iz godinu u godinu i uglavnom se prilagođavala političkim potrebama i reaguje se uglavnom na posledice stihijski, dok se najosnovniji problemi ne rešavaju. „Elektro distribucija Srbije“ je vlasnik ISO standarda 9001, koji kao jedanu od osnovnih aktivnosti u sistemu kvaliteta prepoznaje preispitivanje. Na osnovu tog preispitivanja izgrađuje se plan preventivnih mera. U tom smislu, ministarku pitamo gde je izveštaj o tome koji su razlozi doveli do smanjenja proizvodnje električne energije i koje su mere i koji rokovi definisani na otklanjanju navedenih problema?

Na kraju, po kom kriterijumu je izabran norveški konsultant? Mi smo čuli ovde da je on najbolji. On možda jeste dobar i među najboljima po pitanju obnovljivih izvora energije, Međutim, osnovni problem je njihova energetska struktura, kada su u pitanju primarni izvori energije nije kao naša. Dakle, nama je primarni izvor energije ugalj, pa se postavlja pitanje kako su oni to najbolji. Mislim da imamo mnogo veće i bolje stručnjake kada su u pitanju termoelektrane i energija koja je nama primarni izvor energije. Hvala.

PREDSEDNIK: Hvala.

Reč ima Pavle Grbović.

PAVLE GRBOVIĆ: Hvala.

Prvo pitanje upućujem generalnom sekretarijatu predsednika republike i predsedniku republike. Mislim da bi bilo dobro da dobijemo zvanični odgovor da ne bismo imali ovakve nejasnoće, da li i šta je potpisano u Tirani? Odnosno, da li se Srbija pridružila zajedničkoj Deklaraciji o usklađivanju spoljne politike sa spoljnom politikom EU?

Članstvo u EU je strateško opredeljenje Republike Srbije i svaki korak koji tome doprinosi je korak u pozitivnom pravcu. Ukoliko je neko odlučio da od tog puta odustane, bilo bi najpre politički pošteno da dođe ovde u Skupštinu, da o tome razmatramo i da se onda usvoji neka zvanična deklaracija i zvanična pozicija Srbije koja je suprotna toj koja je trenutno na snazi.

Dakle, bilo bi dobro da o tome ne saznajemo iz medija, da ne dobijamo protivrečne informacije, nego da dobijemo informaciju koja je jedino tačna i kompletna.

Drugo pitanje jeste namenjeno predsednici Vlade Ani Brnabić, kojim kriterijumima se vodila kada je za direktora BIA predložila Aleksandra Vulina? Reč je o čoveku čije političke izjave i politički akti sada kada dođe na mesto na kome se našao mogu u značajnoj meri da ugroze saradnju sa međunarodnim i sa stranim informativnim agencijama i policijama i sa zemljama EU i sa zemljama SAD, pa bih u tom kontekstu želeo da upitam i određene ministre kako su po tom predlogu glasali?

Na primer, kako je glasala ministarka za evropske integracije Tanja Miščević, da li je podržala imenovanje čoveka koji je više puta u svojstvu ministra rekao da Srbija treba da odustane od EU?

Interesuje me kako je glasao ministar Marko Blagojević, imajući u vidu da je Aleksandar Vulin kao ministar unutrašnjih poslova 2020. godine na sastanku sa Nikolajem Patruševim, sekretarom Saveta za nacionalnu bezbednost Ruske Federacije radio na formiranju radne grupe za sprečavanje obojenih revolucija? Čisto da bi se znalo šta je zadatak te radne grupe, jeste sprečavanje svakog vida opozicionog delovanja, svakog vida društvenog bunta u Srbiji, sprečavanje svakog vida rada civilnog sektora u Srbiji.

Nakon tog sastanka podsetiću vas da je više od 50 organizacija civilnog društva i pojedinaca se našlo na udaru Uprave za sprečavanje i pranje novca, gde su bili optuženi da peru novac, pa bih pitao ministar Blagojevića koji je potekao iz tog sektora, da li je glasao za imenovanje Aleksandra Vulina i kako može posle svega toga da pogleda u oči svojim dojučerašnjim kolegama? Dakle, on je čovek iz tog sektora došao.

Takođe bih pitao predsednicu Vlade, pošto je rekla da nije bila upoznata sa formiranjem te radne grupe, da li se u međuvremenu upoznala i da li je to imala u vidu kada je Aleksandra Vulina predložila na mesto na kome se on danas nalazi?

Zaista razumem i koalicione dogovore i deljenje koalicionog plena, to je sve u redu, ali zaista mislim da su mogli da ga stave na neko manje osetljivo mesto koje neće ugroziti našu saradnju sa polovinom sveta.

Takođe bih želeo da pitam i ministra unutrašnjih poslova Bratislava Gašića da razreši jednu dilemu koja se pojavila, koju smo dobili sa strane, konkretno iz Španije. Pojavili su se određeni navodi da u Srbiji, odnosno u Beogradu, baš kao i u Madridu postoje ilegalne kineske policijske stanice. To je jedno bezbednosno veoma interesantno pitanje, jer bi to značilo da ukoliko one postoje, da je suverenitet Srbije na teritoriji našoj ozbiljno ugrožen.

Jedino što smo od ministarstva do sada čuli jeste da oni te informacije nemaju. Prosto mislim da to nije dovoljno, MUP i BIA moraju da izađu sa egzaktnim podacima da li te stanice postoje ili ne postoje, sa proverljivim i tačnim činjenicama i da sa tim upoznaju javnost da građani Srbije ne bi živeli u strahu. Prosto moramo da imamo u vidu da u Srbiji, odnosno u Beogradu već imamo više od 2.000 kamera za elektronsko prepoznavanje lica čiji je vlasnik, odnosno čiji softver se koristi kineske „Huavei“ kompanije.

S tim u vezi, moje poslednje pitanje za Anu Brnabić jeste kako je to ova prosrpska Vlada koja se nalazi na evropskom putu skrenula u totalitarizam po kinesko-ruskom modelu.

Poslednje pitanje koje imam za danas, upućeno je vama gospodine predsedniče Narodne skupštine. Dobro znate da je Zaštitniku građana istekao mandat još u julu ove godine, pa je moje pitanje upućeno vama, koje sam već uputio u pisanom obliku, ali nikada nisam dobio odgovor, kada ćete prestati da ignorišete svoju zakonsku obavezu da raspišete javni poziv i da Srbija zaista dobije Zaštitnika građana kakvog zaslužuje? Hvala.

PREDSEDNIK: Reč ima, Igor Braunović.

IGOR BRAUNOVIĆ: Hvala.

Poštovani predsedniče narodne skupštine, kolege narodni poslanici, ja ima jedno pitanje odnosi se na Ministarstvo za rad, boračka i socijalna pitanja i na MUP.

Reč je naime, o nepriznavanju, tj. priznavanju ratnog staža pripadnicima MUP na Kosovu i Metohiji u trajanju od marta 1998. godine do 26. juna 1999. godine. Pripadnicima vojske tadašnje Vojske Jugoslavije, današnje Vojske Srbije i pripadnicima, tj. Ministarstvo odbrane Srbije taj staž je priznat u celosti u trajanju od 15 meseci i ne samo aktivnim pripadnicima već i službenim licima, tj. civilnim licima na službi u vojsci tadašnje Jugoslavije koji su službovali na teritoriji južne srpske pokrajine u tom periodu.

Pripadnicima MUP priznat je staž isključivo u trajanju od tri meseca i to samo redovnim pripadnicima MUP u trajanju od tri meseca za vreme zločinačke NATO agresije od 24. marta do 26. juna 1999. godine. Pripadnicima rezervnog sastava MUP koji su učestvovali u ratnim dejstvima i od kojih je 75 njih položilo svoje živote za odbranu otadžbine i pripadnicima redovnog sastava MUP od kojih je 297 njih položilo živote, a 25 se vode kao nestali do dan danas taj staž nije prihvaćen, tj. ne upisuje im se u knjižicu u trajanju od tih godinu dana koliko je trajala borba kako se navodi sa šiptarskim teroristima.

Mislim da je krajnje vreme, mislim da bi bilo više nego dobro da se ta velika nepravda načinjena našim borcima, borcima za našu otadžbinu borcima za svetu srpsku zemlju Kosovo i Metohiju prizna i da ispravimo, opet kažem, tu nepravdu jer ispravili smo mnoge nepravde načinjene srpskom narodu u prethodnih 10 godina. Mislim da je krajnje vreme da se sve učini da i ova nepravda bude ispravljena, kao što je to naravno učinilo od samog početka Ministarstvo odbrane, koje ovom prilikom želim da posebno pohvalim.

Moram da kažem da sam i sam bio pripadnik oružanih snaga na odbrani zemlji na Kosovu i Metohiji. Sticajem okolnosti bio sam pripadnik i vojske, bio sam pripadnik 549 herojske motorizovane brigade, a odmah zatim bio sam i pripadnik rezervnog sastava MUP, posebne jedinice policije i vrlo dobro znam šta tim ljudima to znači, znači daleko više od nekog radnog staža i daleko više od nekih finansijskih aspekata, znači im mnogo u smislu da njihova država prizna ono za šta su se borili i prizna da su bili heroji i da su branili svoju zemlju i ti ljudi će tu svoju zemlju braniti naravno ako bude trebalo, ne daj Bože da treba, i u budućnosti.

U nadi da ćete rešiti pozitivno ovo pitanje ja vam se svima zahvaljujem na pažnji.

PREDSEDNIK: Reč ima Nebojša Bakarec.

NEBOJŠA BAKAREC: Poštovani gospodine Orliću, poštovane dame i gospodo narodni poslanici, poštovani građani, pitam Vladu, Ministarstvo pravde, Poverenicu za ravnopravnost i Zaštitnika građana i nadležno tužilaštvo, kakav je njihov odnos prema nasilju dela opozicije u Skupštini i da li konkretni primeri, pretnji i uvreda, pravnog i drugog nasilja dela opozicije predstavljaju kršenje Krivičnog zakonika u vezi širenja mržnje po osnovu nacionalne ili etničke pripadnosti, rase ili veroispovesti zbog razlika u pogledu političkog i drugog ubeđenja, pola, jezika, obrazovanja, društvenog položaja, socijalnog porekla i da li predstavljaju kršenje Zakona o zabrani diskriminacije?

Deo opozicije je u Skupštini izazivao niz skandala uglavnom povezanih sa nasiljem. Izneću i obrazložiću i ono što predstavlja kršenje zakona i kratko druge primere.

Poslanik opozicione Jeremićeve Narodne stranke, Borislav Novaković više puta osuđivano lice, pokušao je 25. oktobra ove godine da se fizički obračuna sa predsednikom poslaničkog kluba SNS, gospodinom Milenkom Jovanovim. Poslanik iste stranke Stefan Jovanović 7. novembra je četiri puta psovao stranku gospodinu Jovanovu i posle toga je pokušao fizički da se obračuna sa njim.

Poslanika opozicije DS Dragana Rakić je 8. novembra zbog ometanja rada Skupštine dobila tri opomene i meru oduzimanja reči. Posle toga je bez razloga prišla gospodinu Milenku Jovanovu i u prolazu ga udarila pesnicom u rame u želji da isprovocira reakciju. Milenko Jovanov se nije ni pomerio. Zamislite da neki poslanik SNS u prolazu udari u rame nekoga iz opozicije. Taj iz opozicije bi odmah pao na pod glumeći da je zadobio tešku telesnu povredu, reagovala bi EU, UN, OEBS, a poslanik SNS bi završio u zatvoru.

Opoziciona, primetili ste da gospođa Rakić koja je žestoki kritičar Vlade, ministara nema osnovno znanje i ne zna ko su ministri u kom resoru, pa zamislite kad to ne znaju, kako tek ne znaju ništa o budžetu.

Opoziciona stranka Zavetnici, je 10. novembra počinila pravno nasilje u Skupštini, izvršili su zloupotrebu elektronskog sistema i kartica za glasanje, tako što je poslanica Zavetnika tri puta zloupotrebila karticu svog kolege poslanika Zavetnika, Dragana Nikolića, koji je pri tom priznao da ju je on nagovorio da to uradi. Zbog toga je poslanica Sanja Marić ostala bez mandata i ovde je reč o zloupotrebi službenog položaja.

Trojica poslanika opozicione stranke Dveri su 4. decembra izazvali skandal u Skupštini najgrublje vređajući premijerku Anu Brnabić kada su širili etničko i nacionalnu mržnju, diskriminaciju po osnovu rodnog opredeljenja. Povređena su četiri člana Krivičnog zakonika i Zakon o zabrani diskriminacije. O tome je u Skupštini ovde pre neki dan svedočila cenjena gospođa Snežana Paunović, potpredsednica Skupštine. Gospođa Paunović je kao direktan svedok i predsedavajuća citirala samo jednu od mnogih uvreda Ani Brnabić koje su joj uputili poslanici Dveri. Citiram, poslanike Dveri, početak citata – ti si ustaška lezbejka, kraj citata.

Potom je cenjena gospođa Paunović citirala i uvrede koje su bile upućene njoj lično. Početak citata – Vučkova kučka, kraj citata. Poslanik opet, Jeremićeve Narodne stranke, Borislav Novaković je 5. decembra izvređao gospodina Milenka Jovanova, kome je tri puta rekao - ti si jedno đubre.

Opet poslanici DS i to predsednik DS, Zoran Lutovac i Dragana Rakić, potpredsednica DS su 6. decembra u zgradi Skupštine posle sednice, pretili smrću i šamaranjem poslanicima SNS i gospodinu Milenku Jovanovu. Dragana Rakić je preteći rekla, citiram – jurićemo vas po ulicama. Nije stilska figura u pitanju. A Zoran Lutovac je posle toga pretio gospodinu Jovanovu – lupiću ti šamarčinu. U onom prvom slučaju se radi o prekršaju.

Juče je deo opozicije, dva puta, gospodine predsedavajući, izazivao nasilje u Skupštini, prekidali su zasedanje i iz svega što sam naveo, vidimo da je jedini cilj dela opozicije da izazove i izaziva incidente, da se ugrozi rad parlamenta, da se destabilizuje Srbija i da dođu silom na vlast.

Iz svega što sam naveo, vidi se da je opozicija očajna, jer poseže za očajničkim merama. Nemoćna je da ponudi bilo kakav konstruktivni program. Hajde da promenimo sve ovo, kao što je gospodin Milenko Jovanov pre neki dan rekao, da neki iz opozicije traže razumevanje, pažnju i zagrljaje i da će to od nas dobiti. Samo bih vas na kraju podsetio na onaj divni šlager, Adriano Celentano, Quatro Mille Baci, 24000 poljubaca. Pošaljimo opoziciji 24000 poljubaca i zagrljaja, da ste živi i zdravi. Živela Srbija.

PREDSEDNIK: Pošto se više niko od predsednika, odnosno ovlašćenih predstavnika poslaničkih grupa ne javlja za reč, nastavljamo sa radom.

Obaveštavam vas da je sprčena da sednici prisustvuje narodna poslanica Jelena Jerinić.

Nastavljamo po pretresu u pojedinostima o prvoj tački dnevnog reda – Predlog Zakona o budžetu Republike Srbije za 2023. godinu sa Predlogom odluke o davanju saglasnosti na Finansijski plan Republičkog fonda za penzijsko i invalidsko osiguranje za 2023. godinu; Predlogom odluke o davanju saglasnosti na Finansijski plan Republičkog fonda za zdravstveno osiguranje za 2023. godinu; Predlogom odluke o davanju saglasnosti na Finansijski plan Fonda za socijalno osiguranje vojnih osiguranika za 2023. godinu i Predlogom odluke o davanju saglasnosti na Finansijski plan Nacionalne službe za zapošljavanje za 2023. godinu.

Saglasno članu 90. stav 1. Poslovnika Narodne skupštine, obaveštavam vas sa su pozvani da sednici prisustvuju svi članovi Vlade, Saša Stevanović, Slavica Savičić i Ana Tripović – državni sekretari; Mirsad Đerlek – državni sekretar; Mile Jelić – državni sekretar; Darko Komnenić, Ana Tešić, Dragan Demirović, Ognjen Popović i Sonja Talijan – pomoćnici ministra; Katarina Pavičić – pomoćnik ministra; Mirjana Ćojbašić – pomoćnik ministra; Zoran Milošević – vršilac dužnosti pomoćnika ministra; Anita Dimoski – vršilac dužnosti pomoćnika ministra; Ana Jović – savetnik ministra; Zvezdan Popović – vršilac dužnosti pomoćnika direktora Uprave za trezor u Ministarstvu finansija; Tatjana Pavlica Milovanović i Dragana Dejanović – vršioci dužnosti pomoćnika direktora Uprave za javni dug u Ministarstvu finansija; Olivera Ružić Poparić, Dragana Nešić, Irena Injac, Branka Đorđević i Vladimir Pejčić – viši savetnici u Ministarstvu; Luka Zloporubović – načelnik Uprave za budžet u Ministarstvu odbrane; Milesa Marjanović i Anastazija Tanja Đelić – načelnici odeljenja; Snežana Simić – načelnik odeljenja; Milena Tadić, Svetlana Kuzmanović Živanović i Ljiljana Petrović – šefovi odseka; Marijan Blešić – rukovodilac grupe; Sanja Tomić Mihajlović – rukovodilac grupe; Jelena Dragojlović – samostalni savetnik i Milanka Marković – savetnik u Ministarstvu finansija.

Nastavljamo sa amandmanima na član 8.

Na član 8. amandman su zajedno podneli narodni poslanici Natan Albahari i dr Anna Oreg i Pavle Grbović.

Podnosilac amandmana Natan Albahari.

Izvolite.

NATAN ALBAHARI: Hvala, predsedavajući.

Ispred Pokreta slobodnih građana želim da predložim jedno konkretno i dugoročno rešenje za ugrožene studente koji su pod velikim pritiskom od ogromne inflacije.

Kao što znamo povećane su svakodnevni troškovi za hranu, garderobu, prevoz, knjige i ostali materijal potreban za studiranje, a još veći udarac na studente za koje nema mesta u domovima su duplirane kirije i oni su trenutno pod ogromnim rizikom da moraju da napuste studije i da se vrate svojim kućama. To bi bilo ogromna katastrofa za njih, za njihovu budućnost, a i za budućnost naše zemlje.

Kako bismo to izbegli mi predlažemo da se deo sredstava koji je namenjen za izgradnju nacionalnog stadiona preusmeri na izgradnju jednog novog modernog studentskog grada sa 5.000 mesta.

Osim što bismo pomogli studentima i obezbedili sigurnost njihovog studiranja, ovo bi takođe omogućilo i ostalim građanima u Beogradu da imaju više mesta za iznajmljivanje stanova i time smanjili pritisak na cene. To bismo zvali – vin-vin situacija i za studente i za ostale građane.

Mi znamo da su vama trenutno bitniji nacionalni stadioni, navijači, huligani, a ne studenti.

Za Pokret slobodnih građana, za nas će uvek biti prioritet mladi, studenti i budućnost naše zemlje. Hvala.

PREDSEDNIK: Reč ima narodni poslanik, Milenko Jovanov.

Izvolite.

MILENKO JOVANOV: Ne možemo prihvatiti amandman jer mislimo da je posmatran na jedan celovit način pitanje mladih i studenata. Mislimo da Vlada u tom smislu i predloženim rešenjima vodi mnogo bolju politiku od onoga što je ponuđeno.

Ipak, ni ta politika nije onakva kakva je bila nekada, jer evo, ja sam danas imao prilike da saznam, gospodine Mali, a vi ste to dobili kao pitanje da sam ja kao student privatizovao Livnicu u Kikindi.

Kaže Dragana Rakić - Milenko Jovanov je učestvovao u privatizaciji Livnice u Kikindi zajedno sa Predragom Bubalom, pa je onda Predrag Bubalo otišao u zatvor, a Milenko Jovanov da bi izbegao zatvor učlanio se u SNS.

Hajdemo sada lepo da vidimo kako je to izgledalo, i zašto ova stranka se danas nalazi tu gde jeste, i zašto ta stranka danas tavori, i zašto od stranke imaju pečat, tablu i nekoliko poslanika koji su uspeli da prokrijumčare u Parlament na tuđim leđima zahvaljujući tuđoj organizaciji.

(Zoran Lutovac: O čemu priča ovaj?)

PREDSEDNIK: Ako možete da ne dobacujete. Saslušajte šta govori narodni poslanik, pa se javite za reč ako imate šta.

MILENKO JOVANOV: Gospodine Orliću, ovo je problem. Ovo je trebalo da bude rečeno kada ja nisam u sali i da ne mogu da odgovorim i onda je to trebalo danas da bude tema. Međutim, nekako se desilo da se amandman odnosi na studente, a ja student privatizovao Livnicu. Sačekajte da vam objasnim kako je to bilo.

Dakle, u to vreme ja kao student sa 23 godine, jer to je maj 2004. godine, gospodine Mali, dakle nepune 24 godine, dođem kod Vojislava Koštunice i Predraga Bubale i kažem - ima da privatizujete ovako ili vas neće biti. I oni šta će, ljudi urade kako sam im ja rekao.

Dakle, sa 23 godine sam privatizovao Livnicu, kaže Dragana Rakić - Pitaju građani Kikinde. Građani Kikinde vrlo dobro znaju, ne znaju doduše ko je Dragana Rakić, jer od stranke tamo imaju tablu i kancelariju, članova nema, ali vrlo dobro znaju da je moj otac radio u toj Livnici Kikinda.

Vi da ste se išta raspitivali ne biste pravili ovakve greške i to pokazuje koliko ste površni, koliko ništa ne znate, koliko vas mrzi, čak i na Gugl da odete. Da išta znate znali biste da je taj Bubalo koga spominjete bio priveden u maju 2013. godine, a da sam se ja, što piše na mom sajtu gde ste mogli da vidite, u SNS, iz DSS izašao u maju 2015. godine, u Srpsku naprednu stranku se učlanio u avgustu 2015. godine, dve godine kasnije.

Sada, pazite, građani Kikinde od 2004. godine, 18 godina traje moja zavera da sam ja sakrio kako sam privatizovao Livnicu. Ja to krijem 18 godina, i evo, taman sam mislio da ću da se izvučem, ali evo Dragane Rakić koja me je raskrinkala i ja sada nemam šta drugo, nego da se prijavim u policiju i da kažem - ljudi, ja treba da idem u zatvor, ja loše privatizujem, itd.

Šta dalje ne zna Dragana Rakić? Ona nema pojma kako je izgledala Komisija koja je pregovarala sa Cimosem. Ona ne zna ni koje fabrike danas rade u okviru Livnice Kikinda. Koliko fabrika ima u okviru Livnice Kikinda, gospođo Rakić? Koliko ih ima? Jedna, dve, tri? Pošto znate. Ako su vam građani Kikinde rekli, građani Kikinde znaju koliko ih je. Evo, ja sam vam rekao jednu, nabrojte mi još ove ostale dve.

Nabrojte mi privatnika iz Kikinde koji je kupio pogone. Recite mi kako se zove firma iz Kikinde koja je kupila pogon Livnica Kikinda, nedavno.

(Zoran Lutovac: Odgovaraš na poslaničko pitanje.)

Ne znam šta mi dobacujete, ali crtane filmove sa teletabisima ne gledam, ako ste to hteli da mi kažete. Ja sam to razumeo.

(Zoran Lutovac: Niste ni ovo čuli, predsedniče?)

PREDSEDNIK: Ja sam vas već jedno tri puta zamolio da ne dobacujete.

Sačekajte da završi poslanik, pa ako imate nešto, javite se za reč i kažite onda, a ne da vičete.

MILENKO JOVANOV: Da li ste se vi prepoznali? Hajde da vidimo ko je bio u komisiji, gospođo Rakić. Da li znate koliko članova je imala Komisija za privatizaciju Livnice u Kikindi? Nemate pojma. A ko vam je bio član u Komisiji? Da li znate to? Pa, ne znate ni to, šta vas briga.

Član Izvršnog veća AP Vojvodina Mirko Latinović, generalni direktor Poslovnog sistema, sada je direktor MSK, Milorad Bjelopetrović, savetnik u Ministarsvu za privredu, Petar Nađ, radnik, odnosno predsednik Sindikata Livnice, Zoran Popović, član Izvršnog odbora SO Kikinda. Gde je Milenko Jovanov? Gde sam se ja to sakrio? Tako što sam ja direktno kod Koštunice, da li je tako, otišao i rekao mu – ovako ćeš da radiš? Ja sa 23 godine sam to radio? Da li je tako?

Vi mislite ovim podmetačinama, ovim tviter-zafrkancijama da ćete da pobedite na izborima, kao što ste objavili kako sam slavio da ću biti, ni manje, ni više ministar policije? U kom lokalu sam slavio da ću biti ministar policije, gospođo Rakić? U kom lokalu? Kako se zove lokal gde sam pravio slavlje zato što ću biti ministar policije? Kažite građanima, da znaju svi. Kako se zove lokal? Koliko je ljudi bilo? Što tišina? Smešno vam je? Pa, vama je smešno. Vi lažete i smejete se. Vama je svejedno, vama je super.

Mislite da će to da vam prođe? Pa, neće. Dobićete odgovor uvek. Na vaše neistine, na vaše izmišljotine, na vaše laži, dobićete argumentovane činjenice.

A hvala vam što me smatrate dovoljno sposobnim i što smatrate da sam kao nesvršeni student uspeo da privatizujem jedan veliki sistem kao što je Livnica Kikinda.

Evo još jedno pitanje za vas - koliko je radnika imala Livnica Kikinda u trenutku privatizacije? Da li su vam rekli građani Kikinde? Nemate pojma ni o čemu, nego Milenko je iz Kikinde, pa ajde da vidimo da radimo.

Prema tome, nisam privatizova Livnicu iz Kikinde, ali mi je drago što… Ovo nikada niko nije izgovorio javno. Ovo nisu pisale čak ni lokalne novine koje je držao vaš Željko Bodružić, koji nema kakve gadosti o meni nije pisao, ali njemu nije palo napamet da napiše da sam privatizovao Livnicu. Ovo je samo palo na pamet Dragani Rakić koja, eto, valjda u nedostatku razonode u gledanju crtanih filmova o teletabisima, bavi se time šta sam ja radio pre 18 godina i još onda izmisli.

Prema tome, gospođo Rakić, građani Kikinde vas ne znaju, nemaju pojma ko ste, nikada nisu čuli za vas, ali to je manji problem, ni u Vršcu ne znaju ko ste. Nigde ne znaju ko ste.

I tu ste izmislili. Evo, sada se setih. Tu ste izmislili kako sam došao u Vršac zato što je SNS ispod 40%, pa sam došao ja da ih ribam. Gde je SNS u Vršcu danas, gde ste vi? Gde ste, liderko? Na kom ste nivou, liderko? Da li ste prešli preko cenzusa, liderko? Nema vas. Nije više smešno.

Prema tome, ovako će da prođe svaka neistina koju izgovorite.

Kolega Albahari, vaš amandman ne možemo da prihvatimo jer ne omogućavate studentima da privatizuju kompanije. Kada to budete upisali, da studenti kao što sam ja mogao kada sam bio student, da privatizuju kompanije kao što je Livnica Kikinda, onda ćemo razmisliti da podržim. Prosto, ovako kao neko ko ima emotivan odnos prema privatizacijama koje vrše studenti, založiću se kod naših poslanika da tako nešto podrže.

Hvala.

PREDSEDNIK: Reč ima Dragana Rakić.

DRAGANA RAKIĆ: Tražim pravo na repliku. Lično sam pomenuta, a inače je ovde bilo i prekršeno nekoliko članova Poslovnika, ali o tome će moje kolege.

Ja sam danas postavila pitanje vezano za privatizaciju Livnice u Kikindi. Ppitanje sam postavila stručnjaku za sve privatizacije od 2000. godine do danas, osobi koja je bila deo i bivše vlasti i ove sadašnje. Znači, najkompetentnija moguća osoba za privatizaciju u Srbiji je trenutno na funkciji ministra finansija Siniša Mali i ja od Siniše Malog očekujem odgovor, a ne od šefa poslaničke grupe Milenka Jovanova.

Zaista ne razumem zašto mi se šef naprednjaka obraćao takvim tonom kao da mi se pravda, kao da odgovara neku lekciju? Doduše, jesam bila profesorka srpskog jezika, ali ovde nisam profesorka i ne očekujem da mi se učenici pravdaju, nego samo tražim informacije od Ministarstva finansija, tako da se nadam da ću dobiti te informacije.

Gospodin Jovanov kaže da mene ljudi ne poznaju u Kikindi, čak me ne poznaju ni u Vršcu, u gradu u kome ja živim. Možda je on i u pravu, ali za neke ljude je bolje da ih građani ne poznaju.

Hvala.

PREDSEDNIK: Reč ima potpredsednik Vlade.

SINIŠA MALI: Hvala puno.

Poštovani narodni poslanici, poštovani građani Srbije, dok sam išao u Petu gimnaziju imao sam profesorku latinskog jezika i kad god nisam znao šta da kažem, ja bih nešto izmislio i ona bi rekla - lupetarum, lupetarum, sedi. Pa, ja uvaženoj poslanici da kažem sledeće – lupetarum, lupetarum, a da da li znate zašto? Dobacujete danima, nedeljama već, oko stvari koje su potpuno neistinite i nije vas sramota. I možete da dobacujete koliko god hoćete, nije problem. Izmišljajte i lupetajte, radite šta god želite.

Ja sam vam više puta rekao za moje učešće u procesu privatizacije u Republici Srbiji od 2001. do marta 2003. godine, a vi kontinuirano mi spominjete i NIS i do danas i od danas itd. Pa, treba da vas je sramota. Treba stvarno da vas je sramota. Izmišljate i lažete, a ovamo se pokazujete da ste ne znam kakva osoba od integriteta itd.

Dakle, još jedanput ću vam reći - od 2001. godine, kada sam se vratio u ovu zemlju, i do marta 2003. godine. I prošli put sam govorio i o „Merimi“ Kruševac i o Duvanskoj industriji u Nišu i u Vranju i Zdravlje Leskovac i sve ostale kompanije u kojima sam učestvovao ne kao funkcioner, ne kao član vaše stranke, nikad to nisam bio, nego kao zaposleni u jednoj državnoj agenciji iz koje sam otišao u martu 2003. godina. To je bilo pre okruglo 20 godina.

Ako to možete da prihvatite, prihvatite, a ako ne možete, nije važno. Nastavite sa vređanjem, nastavite sa lažima, nastavite sa lupetaranjem.

Hvala puno.

PREDSEDNIK: Povreda Poslovnika, Ivana Parlić.

IVANA PARLIĆ: Predsedavajući, član 107.

Nedopustivo je kako dozvoljavate da se ruši dostojanstvo Narodne skupštine i dozvoljavate Siniši Malom da se ovako obraća narodnim poslanicima.

Molim vas, zamolite ga da ovde predstavlja ministra finansija svih građana i da se ne ponaša kao Konsiljere, kao savetnik mafijaškog klana.

PREDSEDNIK: Vi verovatno smatrate da je ovo bilo strašno mudro ili duhovito, ali za tu vrtu mudrosti ili duhovitosti Poslovnik predviđa izricanje opomene.

Da li to želite? Da li je to namera?

(Ivana Parlić: Uključite mikrofon da odgovorim.)

Da li vam je to namera? Da li u to hoćete da pretvorite svaku sednicu?

Hoćete? Meni je potpuno jasna vaša namera, ali dobro je da to kažete, pa i da ljudi znaju o čemu se ovde radi.

(Ivana Parlić: Vi meni replicirate?)

Reč ima Slavica Radovanović:

Izvolite.

SLAVICA RADOVANOVIĆ: Ja smatram da je gospodin Siniša Mali povredio član 104, uvredljivi izrazi o narodnom poslaniku.

Rekao je da mi lupetamo. Ja zaista ne vidim da ja lupetam, niti da pričam bilo šta.

Ako su teme o kojima ja pričam lupetanje, onda…

PREDSEDNIK: Nije, gospođo Radovanović, ništa bilo nakon vašeg izlaganja. Nema veze sa tim.

SLAVICA RADOVANOVIĆ: Ne, ali ja se osećam loše. Ja sam deo… (Isključen mikrofon.)

PREDSEDNIK: Znači, kada odgovara predstavnik Vlade nekom od narodnih poslanika, a to niste vi, onda to n ikakve veze nema sa nečim što ste vi rekli ne znam kada, prethodnih dana, tako da sigurno nije prekršen Poslovnik.

Da li želite da se izjasnimo?

(Slavica Radovanović: Da, naravno.)

Za član 104. ćemo da se izjasnimo, a za ovo prethodno neću ni da pitam. Svima je jasno šta ste radili.

Narodni poslanik Zoran Lutovac, povreda Poslovnika.

ZORAN LUTOVAC: Povreda Poslovnika, član 108. – o redu na sednici Narodne skupštine stara se predsednik Narodne skupštine.

Vi se ne starate o redu u Skupštini. Vi dozvoljavate da šef poslaničkog kluba SNS radi šta hoće. Vi za njega niste očigledno autoritet. On odgovara na poslaničko pitanje. Na poslaničko pitanje ne može da se replicira. On zloupotrebljava ovu govornicu da priča šta hoće, koliko hoće i da vređa. Vi ste ovde izricali opomene za mnogo bezazlenije stvari nego što je on ovde izgovarao. Uopšte ga ne prekidate, niti ga opominjete za uvredljive izraze koje koristi ovde.

Mislim da to nije u redu i da prekinete s tom praksom. Vidite u vašoj stranci, ako nemate dovoljno autoriteta, idite kod Aleksandra Vučića i tražite da vam on dodatno da.

PREDSEDNIK: I ovo je bilo vrlo duhovito i šta je već trebalo da bude.

U svakom slučaju, gospodine Lutovac, vidim da niste pratili, niste razumeli. Javio se od vremena koje pripada grupi narodni poslanik, govorio…

(Ivana Parlić: Vređao.)

Nemojte da vičete, Parlić.

Razumeo sam da želite opomenu, ali nemojte da vičete.

Dakle, govorio. Nisam mu dao pravo na repliku na poslaničko pitanje. Ne znam gde ste to uspeli da smislite, gde ste to videli. Tako nešto ne postoji. Ne.

Dakle, pitam vas – da li želite da se Skupština izjasni povodom člana 108?

(Zoran Lutovac: Ne.)

Ne želite. Dobro.

Ko je još hteo povredu Poslovnika?

Izvolite.

TAMARA MILENKOVIĆ KERKOVIĆ: Hvala lepo.

Mislim da je povređen Poslovnik, član 106. – govornik može da govori samo o tačkoj dnevnog reda o kojoj se vodi pretres.

Htela sam da pitam, znate, 50 minuta psihoterapije je danas došlo do 60 evra. Odlazak na ispovest je besplatan. Ne znam da li ova Skupština predstavlja način da se neka lična anamneza iznosi ovde i da se govori van teme, jer sam čula ovde razne ispovesti koje me zaista ne interesuju, a nisam videla da je u vezi sa poslaničkim pitanjem.

Da li i tada oduzimate od vremena poslaničke grupe, kao što ste meni na očiglednu repliku koju mi je gospođa Raguš juče tako dobrodušno dodelila, pomenuvši me, da li ste njima oduzeli vreme poslaničke grupe za ono što rade?

PREDSEDNIK: Gospođo Milenković Kerković, Marina Raguš ništa nije govorila danas, ni jednu reč.

TAMARA MILENKOVIĆ KERKOVIĆ: Gospodine, da li se mi razumemo?

Oduzeli ste mi vreme poslaničke grupe za repliku. Pitam – zbog čega koristite duple standarde i to ne radite kada se javljaju poslanici sa druge strane?

Ja vas to najljubaznije pitam, da bih znala kako da se ponašam, jer ovo nije ispovedaonica političke prošlosti bilo čije.

PREDSEDNIK: Dakle, samo polako. Vidim da niste razumeli.

Samo polako, molim vas.

Ako hoćete da me saslušate, vidim da niste razumeli šta se dešava na sednici.

TAMARA MILENKOVIĆ KERKOVIĆ: Jesam dobro razumela.

PREDSEDNIK: Niste.

Dakle, nisam ja nekome dao repliku, niti je reč o povredi Poslovnika, pa da mu onda to vreme nije oduzeto, a on ga koristio za nešto drugo.

Kad se jave narodni poslanici i koriste vreme grupa, odnosno vreme ovlašćenih predstavnika, svoje vreme troše, ja tu nemam šta više dodatno da oduzimam. Razumete?

TAMARA MILENKOVIĆ KERKOVIĆ: Ne, ne razumem.

PREDSEDNIK: Vidim da ne razumete.

TAMARA MILENKOVIĆ KERKOVIĆ: Jer, juče ste meni… (Isključen mikrofon.)

PREDSEDNIK: Dobro.

Jasno je i meni da ne razumete, ali moram da vas pitam – da li želite da se Skupština izjasni?

(Tamara Milenković Kerković: Naravno.)

Izjasnićemo se.

Idemo dalje.

Na član 8. amandman je podnela narodni poslanik Jelena Milošević.

Izvolite.

JELENA MILOŠEVIĆ: Uvaženi predsedavajući, poštovani ministri, koleginice i kolege narodni poslanici, za Ministarstvo za razvoj nerazvijenih opština izdvojeno je onoliko koliko je budžet jedne omanje siromašne opštine na jugu Srbije.

Sigurna sam da će se i poslanici koji žive u nerazvijenim opštinama, koji žive posebno na jugu i istoku Srbije složiti sa mnom da je to ne nedovoljno, nego izuzetno nedovoljno. Prosto je sramota koliko je to malo.

Zato sam ja u svojim amandmanima predvidela da se Ministarstvu za razvoj nerazvijenih opština, a siguran sam da bi se i ministar Tončev složio sa mnom, budući da je i on imao izjave poput moje, da moraju da se dodaju sredstva, odnosno milijarda da se doda Ministarstvu za razvoj nerazvijenih opština, 500 miliona Ministarstvu za brigu o selu i milijarda za projektno finansiranje pri Ministarstvu državne uprave i lokalne samouprave, jer to je upravo ono o čemu ja pričam kad god imam priliku ovde u Narodnoj skupštini, a to je da prosto nerazvijene opštine nemaju način da iz svojih budžeta finansiraju brojne infrastrukturne projekte, da nerazvijene opštine zavise od ministarstava i da pre nego što pravimo jaka sela, moramo da napravimo jaku lokalnu samoupravu.

Zamislite da izdvojimo samo polovinu novca koji dajemo za nacionalni stadion. To bi rešilo, sigurna sam, po tri najveća problema u svakoj nerazvijenoj opštini na jugu i istoku Srbije.

Zato apelujem posebno na odbornike koji žive na jugu i istoku zemlje i koji žive u nerazvijenim opštinama, da glasaju za amandman zato što oni znaju šta bi ta sredstva značila jugu i istoku Srbije, kao i samom Nišu, jer podsetiću još jednom, Niš ima najmanji budžet po glavi stanovnika od svih velikih gradova i jug Srbije se prazni.

Zato, gospodo iz vlasti, apelujem na vas da ne dozvolite da jug i istok Srbije, koji su među najlepšim predelima u našoj državi, ostanu bez ljudi. Hvala.

PREDSEDNIK: Na član 8. amandman je podneo narodni poslanik Dejan Radenković.

Izvolite.

DEJAN RADENKOVIĆ: Poštovani predsedniče Skupštine, uvažene dame i gospodo narodni poslanici, ministre sa saradnicima, ostali prisutni ministri, mi smo podneli jedan amandman na član 8. predloga zakona, razdeo 24. Ministarstvo poljoprivrede, šumarstva i vodoprivrede, Republička direkcija za vode, Glava 24.3, da se posle programske aktivnosti dodaje nova programska aktivnost 5004 – Brana sa akumulacijom „Selova“ Kuršumlija, ukupna sredstva od 50 miliona, ekonomska klasifikacija 511 – zgrade i građevinski objekti, iznos 40 miliona i ekonomska klasifikacija 541 – zemljište u iznosu od 10 miliona.

Ovaj amandman je podnet sa obrazloženjem da akumulacija „Selova“ predstavlja značajan vodoprivredni sistem sa višestrukom namenom, pre svega za potrebe snabdevanja vodom stanovništva grada Niša i grada Prokuplja, kao i opština Blace, Žitorađa, Kuršumlija i Merošina, zatim, kao odbrana od poplava naseljenih područja u priobalju nizvodno od pregradnog mosta i zaustavljanje poplavnih nanosa i erozije zemljišta sa proizvodnjom električne energije, razvoj poljoprivrede i ribarstva, oplemenjivanje malih vodotokova, kao i za razvoj turizma u ovom kraju.

Učesnici u izgradnji ovog vodoprivrednog sistema, podsetiću, koji će se snabdevati vodom za akumulaciju „Selova“ su međusobnim sporazumom utvrdili i raspodelili procenat korišćenja vode, pri čemu 62,58% dobija grad Niš, grad Prokuplje 15,35%, Kuršumlija 10,46%, Blace 5,10%, Merošina 3,63% i Žitorađa 2,68%.

Prema zaključenom sporazumu u gradnji vodoprivrednog sistema „Selova“, koji je još odavno bio, da ne podsećam sada građane, to najbolje znaju građani Kuršumlije, osim gradova i opština koji će se snabdevati vodom, treba da učestvuje i Ministarstvo poljoprivrede, šumarstva i vodoprivrede, koje je nasledilo obaveze tadašnje republičke samoupravne i interesne zajednice vodoprivrede.

Zbog značaja ovog vodoprivrednog sistema neophodna su dalja kontinuirana ulaganja i države i lokalnih samouprava koje će se snabdevati vodom, te u tom smislu, amandmanom predlažemo da se otvori ova budžetska pozicija i da se tražena sredstva obezbede preraspodelom sredstava u okviru istog razdela kod pozicije Republičke direkcije za vode, koja pored ostalog ima i nadležnosti i pitanja vodoprivredne infrastrukture od interesa za Republiku i njen ravnomerni razvoj u ovoj oblasti.

Ja ću morati u par rečenica i reći šta je cilj ovog amandmana. Ja znam da ovo možda i nije moguće u ovom trenutku prihvatiti. Ja sam još pre par godina podneo isti ovakav amandman u cilju podsećanja da ta akumulacija stoji nezavršena, da je interes da se pokrene i da se ta akumulacija završi. I cilj našeg amandmana je da se skrene pažnja, da se ovaj deo zemlje ekonomski i politički razvije i osnaži.

Za ovaj okrug karakteristična su privredna, socijalna, demografska i politička kretanja. Sve je manji broj stanovnika na godišnjem nivou. Konstantan pad stope nataliteta i rast stope mortaliteta je osnovni uzrok za ovako poraznu demografsku orijentaciju. Tri puta je manje rođenih nego umrlih i taj odnos se pogoršava iz godine u godinu. Drugi razlog su izražene migracije ka razvijenijim opštinama, a i pogoršava se iz godine u godinu jer se odlazi u inostranstvo, mahom u nordijske zemlje.

Toplički okrug, pre svega, ima strateški značaj, nudi brojne potencijale koji se uz pametan rad mogu iskoristiti. Razvoj Toplice u dobroj meri prepušten je entuzijazmu pojedinaca u ovom trenutku, a radi se o okrugu čiji se dobar deo naslanja na Kosovo i Metohiju. Kao što je već navedeno, ima izuzetan strateški značaj za Republiku Srbiju.

Reč je o okrugu veoma pogodnom za razvoj poljoprivrede, naročito stočarstva, voćarstva, vinogradarstva. Tri banje su u tom okrugu poznate - Prolom, Lukovska i Kuršumlija, nekada su bile elitne banje. Danas u Kuršumlijskoj Banji, nažalost, skoro da nema stanovnika. Bogate su termomineralnim vodama koje se ne koriste, a hotelski kapaciteti propadaju. Ne traže se investitori ni partneri, ali država je učinila napore za taj kraj i u poslednje vreme i preduzela određene korake i ka aktiviranju Kuršumlijske Banje i ka otvaranju fabrika u tom kraju, jer je to od izuzetne važnosti, kao što sam već naveo, za taj kraj.

Ono što ovde nisam mogao da verujem šta slušam i šta pojedincima i pojedinim kolegama smeta, a to dovodi u zabludu ljude koji tamo žive. Prosto ne mogu da verujem, bar za nas je od izuzetne važnosti, i za taj kraj, autoput Niš-Merdare koji bi uticao na brži razvoj ovog kraja. Osim toga, neophodno je da se stimuliše razvoj poljoprivrede i banjskog turizma, a u Predlogu budžeta za 2023. godinu predviđena su sredstva za izgradnju autoputa Niš-Merdare, deonica Niš-Pločnik u iznosu od tri 3,5 milijardi skoro.

Radovi na autoputu Niš-Merdare su u toku i ove godine očekuje se da će za dve godine biti završen prvi deo puta kada će se spojiti Prokuplje i Niš najkvalitetnijom saobraćajnicom, a potom nastaviti dalje do Kuršumlije. Mnogo je suštinski bitna izgradnja petlje kod Merošine. Na tom budućem autoputu od Niša do Merdara… Ima primarni cilj da se poveže Prokuplje, Kuršumlija, Niš i centralna Srbija.

Izgradnja navedenog autoputa uticaće na bolju povezanost industrijskih zona Niš, Prokuplje i Kuršumliju. Veliki je značaj i za turizam, naravno, jer ćemo povezivanjem Nišavskog i Topličkog okruga dobiti osnovu za buduću turističku regiju. Znači, tri banje, Đavolja varoš, to ne smemo da prepustimo da ostane u takvoj fazi i zato je ovo jedan apel, jedna poruka, da se akumulacija Selova završi. Naravno, da u perspektivi to sagledamo, vidimo, da to bude u nekom daljem planu razvoja tog kraja. Ono što je važno, mislim, treba da damo svoj puni doprinos da pomognemo ovom kraju, kao i svim nerazvijenim opštinama u Srbiji, da ekonomski ojačaju, da zaustavimo dalje negativne demografske i migratorne trendove.

Nadam se, mada možda ministar, ako on ima diskreciono pravo, možda može da prihvati ovaj amandman, ako to nešto ne remeti, mada sumnjam u tako nešto, da je to sada u ovom trenutku moguće. Bilo bi dobro da se na neki način pokrenu radovi na akumulaciji Selova, iz ovih razloga koje sam naveo. To je obaveza moja prema tom kraju. Mislim da je svima nama obaveza da povedemo računa o svim krajevima koji su nerazvijeni.

Ne bih više da dužim, možda sam i malo previše pričao o amandmanu. Zahvaljujem vam se na pažnji. Ako bude bilo potrebe, javiću se i po drugim amandmanima ispred SPS. Hvala.

PREDSEDNIK: Hvala.

Na član 8. amandman je podnela narodni poslanik Selma Kučević.

Izvolite.

SELMA KUČEVIĆ: Dame i gospodo narodni poslanici, poštovani predsedavajući, ukoliko dozvolite koristiću i vreme iz člana 158. stav 8. zato što smo onemogućeni da govorimo u raspravi u načelu u svim ovim veoma važnim pitanjima zbog krivotvorenja prijava za reč, ali o tome nekom drugom prilikom.

S obzirom da smo mi ovih dana imali priliku da vidimo na koji način su planirana sredstva za narednu godinu, kao i koje će to projekte država podržati, mi smo ovim amandmanima pokušali da ispravimo taj zanemarujući odnos prema pojedinim lokalnim samoupravama, a pojedini amandmani koji se tiču boljeg životnog standarda, položaja studenata i omladine su, nažalost, odbijeni. Mnogo toga smo mogli čuti o ovom budžetu, koji je, slobodno mogu reći, sve osim realan i sve osim što prati oblasti koje su prioritetne za investiranje.

Postavlja se pitanje - ko će građanima devastiranih opština da objasni zašto se u ovom predlogu budžeta ne nalazi niti jedan njima važan i krucijalan projekat?

Pre samo nekoliko dana opštinu Tutin je zadesila poplava. Naneta je velika materijalna šteta, ali šteta kao šteta, naravno, biće sanirana. Međutim, ugašen je i jedan ljudski život, utopljen je dečak, i to je nedostatak koji ne može niko da nadoknadi. Godine 2015. je izdata dozvola za uređenje rečnog korita Vidrenjak. Projektna dokumentacija je usaglašena 2019. godine i ovaj projekat zaista mora biti na listi svih prioriteta kako bismo osigurali da se ovakva tragedija više nikada ne ponovi.

Mnogo puta do sada sam govorila o veoma važnim projektima opštine Tutin, značajnim za građane ove opštine, kao i problemima migracije, onda najveće stope nezaposlenih, ali nasuprot svemu tome najveće stope nataliteta upravo u ovoj opštini.

Projekat sportske hale sa kojim smo aplicirali započet je 2005. godine. Projekat je prošao sve faze, odobren je od Kancelarije za upravljanje javnih ulaganjem i nikako da pronađe mesto u budžetu. Zatim, rekonstrukcija OŠ „Rifat Burdžević Tršo“ koja je izgrađena davne 1969. godine, a koja osim osnovnog održavanja nije imala nikakve rekonstrukcije niti sanacije. Ovo je jedna od dve gradske škole koju pohađa preko 1.300 učenika. Zbog povlačenja sredstava, usled pandemije, na čekanju je i projekat sanacije objekta dve srednje škole u Tutinu, kako tehničke škole, takođe i gimnazije. Dakle, ove dve škole u različitim smenama koriste isti objekat i sanacija ovog objekta i adaptacija je zaista preko potrebna.

U prigradskim delovima grada Kleče i Velje Polje imamo veliki broj dece školskog uzrasta koja prelaze na putu do škole nimalo bezazlen magistralni put. Urbanističkim planom je predviđena izgradnja novog školskog objekta u naselju Mala Ravan prema kojem gravitiraju i Kleča i Velje Polje. Zbog prirasta stanovništva i širenja grada, zaista imamo veliku potrebu za izgradnju ovog školskog objekta.

Opština Tutin nema ni školski, ni javni gradski bazen. Projekat zatvorenog bazena predviđen je u sklopu školskog kompleksa „Tršo“. Ovaj projekat je predviđen i projektovan u dvorištu osnovnih škola „Rifat Burdžević Tršo“ i „Vuk Karadžić“ u kojem nastavu pohađa 2.100 osnovaca. Ovaj projekat je veoma značajan kako za sve ove osnovce, takođe i za sportske klubove, ali i omladinu ove opštine.

Ovim amandmanom, takođe, su predviđena sredstava za bolnički kompleks koji se sastoji iz dve celine. Dom zdravlja sa dispanzerom je izgrađen 1980. godine i njemu je preko potrebna i rekonstrukcija, sanacija, izmena dotrajalih elemenata. Takođe, bolnica koja je izgrađena 1980. godine sa kompleksom koji je nekad skorije izgrađen, ali nažalost nije kompletan i nije funkcionalan.

S obzirom na to da većina projekata koje sam upravo nabrojala jesu izgrađeni u drugoj polovini prošlog veka, usvajanjem ovog amandmana stvaraju se realne mogućnosti da građani opštine Tutin dobiju bolje uslove obrazovanja, usluge zdravstvene zaštite i zdravog odgoja dece kroz sportske aktivnosti.

Zaista nemamo nikakav problem sa ulaganjima, niti rušenjem i izgradnjom novih funkcionalnih mostova, niti sa koncertnim dvoranama, stadionima, ali smatram da je zaista važno znati šta su prioriteti i kako te prioritete pravilno poređati. Svakako smatram da je obaveza…

PREDSEDAVAJUĆA (Snežana Paunović): Vreme, koleginice Kučević.

SELMA KUČEVIĆ: Završavam.

Svakako smatram da je imperativ i obaveza mnogo više pažnje posvetiti devastiranim opštinama, kao i ravnomernom regionalnom razvoju koji nažalost sve više služi kao floskula, a ne kao princip kojim treba da se rukovodimo. Zahvaljujem.

PREDSEDAVAJUĆA: Hvala.

Kolega Jovanoviću, po Poslovniku?

Izvolite.

ALEKSANDAR JOVANOVIĆ: Gospođo predsedavajuća, član 108.

Ja moram da vam se požalim, ugrožen je red i mir na sednici. Otkad sam došao u ovu Skupštinu, gospodin Atlagić me fiksira i upućuje neke erotske pokrete ka meni, a u tome mu se stalno pridružuje gospodin Marijan Rističević.

Da li je moguće, gospođo Paunović, da se to dešava? Ja ne znam šta je sa njima? Molim vas da me zaštite. Čak ide dotle da mi Marijan Rističević šalje privatne erotske poruke. Ja ne znam odakle mu moj viber telefon. Ja vas molim da se s tim prekine.

PREDSEDAVAJUĆA: Kolega Jovanoviću, hajte sad malo ja pošto ste ukazali na povredu Poslovnika. Kolega Jovanoviću, da bih mogla da zaštitim vas otkako ste rekli tzv. „zlostavljanja“ bilo bi lepo da svi zajedno zaštitite mene od istog.

Dakle, ja vas molim, ja neću primeniti kaznene odredbe, nemojte da vičete sad me saslušajte, ja sam vas slušala. Ja neću primeniti kaznene odredbe i molim kolege da se ponašaju u skladu sa onim što građani Srbije očekuju od njih kada im ukažu poverenje i izaberu ih za poslanike. Hvala.

Želite li možda da se izjasnimo o povredi Poslovnika?

(Aleksandar Jovanović: Da.)

Hvala.

Kolega Imamoviću, vi po amandmanu? Izvolite.

ENIS IMAMOVIĆ: Hvala, predsedavajuća.

S obzirom da je samostalnim poslanicima onemogućeno da koriste svoje poslaničko pravo u raspravi …

PREDSEDAVAJUĆA: Oprostite kolega Imamoviću, samo da probam da vas čujem, a za to mi treba mir u sali, ja uporno zvonim, ali ne reaguju kolege, molim vas.

ENIS IMAMOVIĆ: Mislim da su stekli uslovi. Dakle, ako možete samo da mi vratite vreme.

Dakle, s obzirom samo da je samostalnim poslanicima koji nisu deo poslaničkih grupa onemogućeno učešće u raspravi u načelu, ja sam prinuđen takođe da koristim svoje pravo iz člana 158. stav 8. i želim da obrazložim zbog čega sam prinuđen da to pravo koristim.

Naime, već nekoliko sednica onemogućava se učešće u raspravi onim poslanicima koji nisu deo vašeg vladajućeg režima. Dakle, ta mesta, tri mesta koja su zauzeta i rezervisana za samostalne poslanike, dodeljuju se isključivo poslanicima iz vladajućeg režima.

Dakle, ja ovde imam svoju prijavu za reč koja je uredno zavedena 4. decembra. Dakle, dan kada ste poslali saziv ove sednice, u 11,10 časova ste pozvali saziv, u 11,11 časova sam se prijavio za reč. U toj prijavi stoji lepo – Treća sednica Drugog redovnog zasedanja, prijava za reč po prvoj tački dnevnog reda.

Tada na pisarnici nije bilo nikoga, osim poslanika iz opozicije, to i oni mogu da potvrde. Odjednom se u e-parlamentu pojavljuju tri prijave vaših režimskih poslanika koje su zavedene istog dana, a piše vreme 11,10 časova. Dakle, istovremeno kad ste vi predali saziv. I hajde da sve to, nego kaže – prijava za reč, prva rasprava. Druga prijava za reč – prva rasprava. Treća prijava za reč – prva rasprava. Na kojoj sednici? Po kojoj tački dnevnog reda? Koja prva, koja druga, koja treća rasprava?

Dakle, ovde su kolege bile vidovite i prijavile se za nekakvu prvu raspravu. Ne znamo ni koje sednice. I vi ste sve ostale samostalne poslanike jednostavno skinuli sa liste. To radite već nekoliko sednica i onemogućavate nam da kažemo i drugu stranu i drugo mišljenje i drugi glas koji dolazi iz Sandžaka.

Dakle, s obzirom sad da se ti poslanici vređaju kada ja kažem da su režimski poslanici, koleginica Selma Kučević i ja, i da bismo predupredili naše trkanje do pisarnice, koleginica Selma Kučević i ja smo potpisali zahtev da zajedno formiramo „klub Bošnjaka“. Mi ćemo to našim kolegama upravo dostaviti, naš potpisan zahtev. Dakle, potrebno je samo oni da stave još svoja tri potpisa. Dogovorićemo se ko će biti predsednik i zamenik predsednika i zamolio bih takođe da oni ovaj zahtev o formiranju i obaveštenju predsedniku predaju pisarnici, s obzirom da imaju veze na pisarnici.

E sad, ja ću naravno ovaj amandman podržati i želim da iskoristim priliku i da pozovem i ostale kolege poslanike iz Sandžaka da ovaj amandman podrže, jer pored navedenih razloga koje je koleginica istakla ja moram da kažem da je Vlada morala prihvatiti ovaj amandman iz prostog razloga što se između ostalog predviđa i saniranje i renoviranje jedne škole koja je u gradskom području Tutina, s obzirom da se na Pešteru već godinama unazad škole rekonstruišu, pa i grade, privatnim sredstvima naših privrednika.

Mi smo takođe pokušali amandmanom na ovaj isti član zakona i da uvrstimo povećanje budžeta Ministarstvu bez portfelja koje vodi kolega iz naše suprotstavljene partije, ali smo hteli da mu povećamo budžet kako bi on mogao u svom ministarstvu ugraditi i program povratka i održivog opstanka prognanih Bošnjaka iz opštine Priboj.

Dakle, za one koji ne znaju, program održivog opstanka i povratka Bošnjaka u opštini Priboj je usvojen 2011. godine i njegov zadatak je bio da se na makar taj način, simbolični način obeštete oni Bošnjaci koji su bili meta etničkog čišćenja i koji su bili meta masovnih zločina i otmica, sprovedenih u Severinu, Štrbcima i Kukurovićima.

PREDSEDAVAJUĆA: Obratite pažnju na vreme, molim vas, završite.

ENIS IMAMOVIĆ: Dakle, do 2014. godine mi smo taj program sprovodili. Izgrađene su 74 kuće i 2014. godine je ova Vlada Aleksandra Vučića to finansiranje zaustavila.

Od 2014. godine do danas ni jedan jedini dinar nije uloženu taj program…

PREDSEDAVAJUĆA: Vreme, kolega Imamoviću. Uz moju toleranciju niste uspeli da završite, a molila sam.

Iskoristili ste dragoceno vreme objašnjavajući nam vaš odnos sa pisarnicom. Ja nekako ne znam kako bih sa ove pozicije mogla da vam pomognem ili odgovorim, osim da napomenem da Skupština Srbije ima dve pisarnice.

Sa druge strane, ono što, koliko shvatam, imate nameru da uradite, jeste da formirate poslanički klub i ja vam želim sreću. Svakako će nadležni organi Skupštine Srbije odgovoriti na jedan takav vaš zahtev.

Kolega Fehratoviću, napominjem, javljate se po amandmanu. Ovo je pet minuta, odnosno treće u nizu koje će biti potrošene i to znači da za samostalne poslanike više nema vremena. Izvolite.

JAHJA FEHRATOVIĆ: Poštovana predsedavajuća, zahvaljujem se na ovom vremenu. Evo, kolega Imamović je upravo meni doneo ovaj njegov predlog, ali ovo je još jedan od performansa koji uporno rade.

Ja ću ga podsetiti da znam kako je biti samostalni poslanik. Od 2016. do 2020. godine sam isto tako bio samostalni poslanik i znam kako se oseća. Prosto, da bi ste mogli da se prijavite za reč, morate biti vredni, morate doći u Narodnu skupštinu, morate prisustvovati ove u plenumu, morate biti aktivni. Ne možete očekivati da iz Novog Pazara klikom se prijavite za reč za govorenje u plenumu.

Isto tako, kolega je juče govorio na jednom onom presu, pa smo mu mi odgovorili i dobro je što me je poslušao kada sam mu kazao da ima pravo da iskoristi ovih pet minuta po amandmanu, da mu niti mi kao poslanici, niti vi kao predsedavajući ne možete to sprečiti. Dobro je što je došao pomalo pameti, pa je iskoristio ovih pet minuta, ali nije dobro što je na ovaj način jer ja smatram da ne trebamo mi na ovaj način zloupotrebljavati ovo vreme i prosto sam prinuđen.

Žao mi je što kolega ne vidi da u ovoj Skupštini ima osam narodnih poslanika Bošnjaka. Nije samo dva, nije samo pet, već osam i svi se oni trude da se bore za prava svog naroda, za dobrobit svojih krajeva odakle dolaze, za dobrobit Sandžaka, za dobrobit građana Republike Srbije i trude se da to urade na onaj način kako su to njihove politike pripremile.

Žao mi je što se na ovaj način ovde koristi ova govornica, da se kaže – ovaj je režimski, onaj je režimski, a pri tome se dobija amnezija.

Evo da podsetim Imamovića, on je u koaliciji sa tom vladajućom partijom i u Tutinu i u Priboju, pa tamo nisu režimski ili jesu režimski, a bio je deo i ovih republičkih vlasti isto sa SNS ovde, pa kako tada nije govorio o režimskim i nerežimskim Bošnjacima.

Protiv sam bilo kojih podela, postoje dobri i loši ljudi, postoje pripadnici jednog ili drugog naroda, postoje pre svega građani Republike Srbije koji su nas ovde delegirali, da se borimo za njihova prava, da se borimo da njima bude bolje i da se borimo da ostvarimo ono što je Ustavom i zakonima zagarantovano, a ne da manipuliramo, a ne da se bavimo populizmom, a ne da zloupotrebljavamo ovu govornicu kako bismo jednostavno zaradili neke jeftine političke poene.

Ne vodi to ni čemu. To nije dobro. To nikako ne vodi onome čemu bismo trebali da svi težimo, a to je da radimo za dobrobit građana Republike Srbije i da radimo isključivo za dobrobit Bošnjaka.

Sad, vi ne budete ni na jednom zasedanju, nema vas ovde u plenumu nikako. Odradite neku konferenciju tamo, napadnete svoje kolege i svog rada i svog naroda i onda time želite da pravite neke performanse. Zašto? Zato što niste deo vlasti koje ste nekada bili. Ja znam da je to teško. Znam da nije lako kada padnete sa jedne velike pozicije na neku manju, ali to je politika. Oni su u toj politici 30 godina, trebali su naučiti kako je i kada ste vlast i kada ste opozicija. Trebali su naučiti kako se i u jednom i u drugom slučaju morate dostojanstveno ponašati i boriti za interese svoga naroda.

Mi iz Stranke Pravde i pomirenja smo baštinili, baštinimo i baštinićemo isključivo politiku partnerstva, ne poltronstva, politiku i i , politiku koja traži i teži dobru i Bošnjacima i Srbima i svim drugim građanima Republike Srbije.

Evo ovde imaju poslanika iz Priboja, koga pri tome i ne uračunavaju u Bošnjake u ovoj njihovoj podeli, koji je isto tako iz tog bošnjačkog korpusa i koji zna najbolje kako je taj program od te 2011. godine do sada korišćen, nekorišćen, upotrebljavan i zloupotrebljavan.

Mi se borimo za suštinski za taj narod u Priboju, kao što smo stali onoga trenutka kada su se desile one nemile scene prošle godine i doveli do toga da tom politikom pomirenja i predsednik Aleksandar Vučić dođe u Priboj i da se zaustave sve one ludarije, sve one gluposti, da jednostavno težimo tome da živimo onako kako treba, kako je časno, kako je dostojanstveno i da ih podsetim da ćemo mi kao poslanici podržati ovaj amandman, jer je u interesu građana Tutina, kao što ćemo podržati amandmane i kolega drugih poslaničkih partija koji su u interesu građana Novoga Pazara, ne zbog njih, ne zbog njihovih politika, već isključivo zbog građana Pazara, Tutina, Priboja i svih drugih gradova i zbog građana i Bošnjaka, Srba i svih ostalih.

PREDSEDAVAJUĆA: Hvala kolega, hvala vam.

Kolega Puškiću, povreda Poslovnika.

BORKO PUŠKIĆ: Zahvaljujem gospođo Paunović, predsedavajuća.

Smatram da je povređen Poslovnik, član 107. - dostojanstvo Narodne skupštine. Ustav Republike Srbije i teritorijalna organizacija, zakoni ne prepoznaju nikakav Sandžak, pa se samim time nameće i činjenica zbog čega neko ne može da ima ovde poslanički klub i vreme.

Ako neko dolazi kao narodni poslanik iz Srbije, ma iz kog okruga, sredine dolazio on ima ravnopravni tretman…

PREDSEDAVAJUĆA: Kolega Puškiću, vi i ja stalno samo jedan problem. Ja vama isključim mikrofon i budem najgora na svetu, pa ću to uraditi ponovo.

Ne pokušavajte više ljubazno vas molim, da na taj način zloupotrebite povredu Poslovnika.

(Boško Obradović dobacuje.)

(Borko Pušlić dobacuje.)

Prvo, apsolutno bismo, kolega Obradoviću, ja shvatam da želite da mu pomognete, ali ako obojica pričate u glas, ja ću se svakako manje čuti od vas.

Dakle, molim vas, nisam povredila Poslovnik, sigurna sam.

(Borko Puškić: Nisam završio izlaganje.)

To što niste završili znači da ste već iz povrede Poslovnika krenuli u repliku, a to vam neću dozvoliti.

Da li želite da se izjasnimo o povredi Poslovnika?

Ne želite ili želite? (Da.)

Hvala.

(Boško Obradović: Povreda Poslovnika.)

Dragan Nikolić, povreda Poslovnika.

Samo budite strpljivi, svi ćete imati pravo.

DRAGAN NIKOLIĆ: Gospođo predsedavajuća, povredili ste član 109. Poslovnika Narodne skupštine Srbije.

(Marko Atlagić dobacuje.)

Profesore, malo ućutite ako je moguće.

Ako upotrebljavate psovke ili … izraze

PREDSEDAVAJUĆA: Kolega Nikoliću, meni se obraćate.

DRAGAN NIKOLIĆ: Ja sam uvređen time što da li su poslanici vladajuće stranke ili su poslanici iz opozicije konstantno upotrebljavaju izraze – Sandžak, a vi bi to trebalo da prekinete i da im objasnite da je ovo Republika Srbija, da ne postoji nikakav Sandžak jer je on svojevremeno postojao kada su bile age i begovi u ovoj Srbiji i Turci, a sada ih nema i da im kažete da je Sandžak podrazumevao i deo Srbije i BiH i Crne Gore današnje. Vi to niste uradili, pa ste povredili Poslovnik, a u svemu ostalom što je izneo prethodni govornik apsolutno je pohvalio ovaj amandman, odlučio da će da glasa za njega i da ga podrži, ali ovo je za nas iz Srpske stranke Zavetnici vrlo uvredljiv izraz pa vas ja molim da sledeći put prekinete taj njihov poriv da nam neke toponime koji ne postoje više ili su postojali pre 100 godina ne upotrebljavaju u Narodnoj skupštini Republike Srbije. Hvala vam.

PREDSEDAVAJUĆA: Hvala.

Da li želite da se Skupština izjasni o povredi Poslovnika?

Kolega Nikoliću, reklamirali ste povredu Poslovnika i od tog trenutka me ignorišete.

Osim što ja nisam povredila Poslovnik ipak pitam da li želite da se izjasnimo o tome? Hvala.

Znači, ne želite.

Kolega Obradoviću, i vi po Poslovniku.

Izvolite.

BOŠKO OBRADOVIĆ: Gospođo predsedavajuća, pozivam se na kršenje Poslovnika u članu 27. stav 2. gde jasno kaže da predsednik Narodne skupštine ili u vašem slučaju predsedavajući stara se o primeni ovog Poslovnika.

Po ko zna koji put vas podsećam da kada se narodni poslanik javi za reč po potanju ukazivanja na povredu Poslovnika on ima obavezu da kaže na koji član se poziva i ima dva minuta da obrazloži zbog čega je po njegovom mišljenju povređen Poslovnik.

Ne mogu da razumem zašto predsedavajući sednica Narodnih skupština neprestano prekidaju narodne poslanike iz opozicije koji ukazuju na povredu Poslovnika pre nego što su završili svoju misao uz Poslovnikom dozvoljenih dva minuta.

Vaše je pravo, stoji u članu ovog Poslovnika, da vi odredite da li je Poslovnik povređen ili ne. Vaše je pravo kako ćete interpretirati naša ukazivanja na povrede Poslovnika, ali vaše pravo nije da nas prekinete. Samo zbog toga nastaje problem ovde. Ponovo ste ga inicirali.

Zašto kolega narodni poslanik Borko Puškić ne bi završio svoju misao? Nikoga ne vređa. Govori potpuno u temi. Obrazlaže zašto ono smatra da ste vi povredili Poslovnik i dozvolite da to u tih predviđenih dva minuta ponovim jer se tiče ovog da ste vi dužni da se starate o primeni ovog Poslovnika.

Dakle, kada bilo koji narodni poslanik, bez obzira ko je u pitanju, pomene nepostojeći teritorijalni deo Srbije koji je u svoje vreme važio kao okupatorski naziv za deo Srbije pod turskom okupacijom tzv. Sandžak, vi ste dužni da ga upozorite da Sandžak ne postoji od kada se Srbija oslobodila od turskog ropstva, da postoje upravni okruzi u Srbiji, da oni svi dolaze ili iz Raškog ili iz Zlatiborskog upravnog okruga kao narodni poslanici, da je to potpuno normalno i da je to prava stvar, ali da ne mogu koristiti termin Sandžak koji vređa srpski narod, koji ne želi da se ovde u Skupštini Srbije govori okupatorskim turskim terminima, jednostavno.

PREDSEDAVAJUĆA: Kolega Obradoviću, lepo ste pročitali član koji ste reklamirali. Do dva minuta sa pravom predsedavajućeg da oceni da li je nešto povreda Poslovnika i ukazivanje na to ili je replika.

Kolega Puškić je prekinut u onom trenutku u kom je njegovo ukazivanje na povredu Poslovnika zašlo duboko u repliku.

Vi niste prekinuti. Završili ste svoje izlaganje sa čak nekih sedam, osam sekundi preko. Dakle, nije do mene nego do načina na koji govorite, pa vas molim da svoje kolege edukujete da Poslovnik brane na način na koji vi to radite.

Da li želite da se izjasnimo o povredi? (Da.)

Hvala.

(Enis Imamović: Poslovnik.)

Svi imate Poslovnik.

Kolega Imamoviću, prvo ste hteli reč kao repliku.

(Enis Imamović: Povreda Poslovnika.)

Prvo imate Poslovnik, pa onda imate repliku.

Ajte, kolega Imamoviću.

ENIS IMAMOVIĆ: Hvala predsedavajuća.

Ovako, povredili ste član 109. da se opomena izriče narodnom poslaniku…

PREDSEDAVAJUĆA: Žao mi je. Taj član je već reklamiran. Ne možete ponovo da se pozivate.

ENIS IMAMOVIĆ: Reklamiram ga po drugom osnovu. Dakle, opomena se izriče narodnom poslaniku ukoliko na bilo koji drugi način ugrožava …(Isključen mikrofon.)

PREDSEDAVAJUĆA: Kolega Imamoviću, sad ću ja opet biti zla veštica, ali ne možete dva puta reklamirati isti član. Hvala vam.

Jahja Fehratović ima reč, povreda Poslovnika.

JAHJA FEHRATOVIĆ: Zahvaljujem, uvažena predsedavajuća.

Član 108. stav. 2.

Ja sam juče, poštovana predsedavajuća, stvarno je besmisleno ovo kuda nas ovi poslanici vode i ja ću vas zamoliti da zaista više ne dozvolite na ovaj način da se raspravlja.

Ja sam, da vas upoznam, juče mogao reagovati kada je kolega koji dolazi iz Prijepolja rekao da dolazi iz raške oblasti. Raška oblast isto nije ustavna kategorija, a Prijepolje pripada Zlatiborskom upravnom okrugu.

Dakle, ako hoćemo da obrćemo stvari, onda… (Isključen mikrofon.)

PREDSEDAVAJUĆA: Kolega Fehratoviću, sada i vi ostajete bez prava da dalje koristite ovu povredu Poslovnika za repliciranje.

Ja vas molim da se uozbiljimo. Moja tolerancija je do maksimuma prisutna, ali ume isto tako i da prestane, te vas molim da ovaj pokušaj da se onako nevešto svi zajedno prepucavate u visokom domu na način na koji to ne priliči, ja zaustavljam ovog trena. Hvala najlepše.

Kolega Imamoviću, imate novi član Poslovnika? Izvolite.

ENIS IMAMOVIĆ: Povredili ste član 103, niste mi dali pravo da ukažem na povredu Poslovnika koja je učinjena po osnovu člana 109. a to je ugrožavanje prava na slobodu govora.

Kolege iz Dveri već nekoliko puta pokušavaju da nama ovde ospore pravo da mi svoj prostor na kojem smo autohtoni nazivamo njegovim pravim imenom, a to je Sandžak. Ja nisam čuo njih da im smetaju neki nazivi po Beogradu, čak i na svom sajtu im nije problem da objavljuju – Dveri, Beograd, druženje sa građanima na Karaburmi. Predsednik Dveri… (Isključen mikrofon.)

PREDSEDAVAJUĆA: Ponovo ulazite u repliku. Kolega Imamoviću, ja sam vas lepo pitala da li želite repliku ili želite Poslovnik?

Kolega Imamoviću, ni jednog trena nisam povredila Poslovnik, član 109. je pre vas već jednom reklamiran, zato niste dobili pravo da govorite po članu 109. Sada ste zloupotrebili član koji ste pročitali i govorite u svojstvu nekoga ko replicira. Kao i kolegama pre vas, i vama gasim mikrofon i zaustavljam ovaj besmisleni krug replika i kršenja Poslovnika, da ne bih morala da dođem do faze da eventualno koristim kaznene mere.

Nastavljamo dalje.

Na član 8. amandman je podneo narodni poslanik Nebojša Zelenović.

(Enis Imamović: Imam pravo na repliku.)

Da li neko želi reč?

Izvolite, kolega Zelenoviću.

NEBOJŠA ZELENOVIĆ: Hvala.

Iskreno, mislio sam da je Ćuta pre mene, pa nisam bio fokusiran. Izvinjavam se što se odmah nisam uključio.

Ja sam predložio da se novac koji je predviđen za putovanje u Japan delegacije na neodređen sajam ili kako god se to zove, ekspo ili kako god, potroši pametnije i da se uloži u mlade, nauku i obrazovanje. Verujem da je to dobar put.

Juče smo čuli ovde jedno interesantno stanovište novog ministra za

pitanja porodice. Ja mislim da on čovek ne zna gde je krenuo i da ne zna šta je ideja, kao i da je dosta zbunjen, toliki novac se odvija za potporu i podršku ali nikako se ta stvar ne vraća kroz određene rezultate. Veliki broj ljudi odlazi, mi nemamo dobre rezultate popisa, ne znamo tačno ni koliko ljudi nedostaje u ovom trenutku ili koliko ljudi nema u Srbiji, da li 650 hiljada, 850 hiljada, možda i milion, a ono što sam čuo od ministra a što me je zaprepastilo je to da svaki potentni muškarac treba da radi ono što može da radi, a da svaka žena treba da ima bar četvoro dece i da je to najbolje za ženu. Po meni, to je dosta pogrešan pristup.

Mislim da treba postaviti druga pitanja ovde i da to treba da uradimo svi zajedno, a to su – zašto ljudi danas ne žive u Srbiji, zašto ljudi odlaze odavde? Možda zato što ceo život plaćaju zdravstveno osiguranje a ne mogu da se leče? Možda zato odlaze? Možda odlaze zato što će ih neko istući, njihovo dete kad ode u školu, ili će možda istući nastavnika ili profesora?

Na kraju, imaćemo problem da o rezultatima PISA testiranja i ne govorimo. Možda zato što ministarka pravde lomi kolač na slavi Srpske napredne stranke? Možda će zato ljudi otići, pošto je to dosta jasan signal kuda odlazi naše pravosuđe. Možda zato… (Isključen mikrofon.)

PREDSEDAVAJUĆA: Hvala lepo, ali isteklo je vreme. Nemate više vremena grupe.

Kolega Imamoviću, reklamirate povredu Poslovnika? (Da)

Izvolite.

ENIS IMAMOVIĆ: Povredili ste član 104. i niste mi dali pravo na repliku.

U članu 104. jasno stoji da ste bili dužni da mi nakon što me je kolega spomenuo po imenu date pravo na repliku.

PREDSEDAVAJUĆA: Tačno, kolega Imamoviću, i pitala sam vas, ako se sećate, ako se vi ne sećate stoji u stenogramu, „da li se kolega Imamoviću javljate po replici“.

ENIS IMAMOVIĆ: Poštovana predsedavajuća, vi bi trebalo da znate da pre prava na repliku ide pravo na povredu Poslovnika. Ja sam reklamirao pravo na povredu Poslovnika i nakon toga sam vam naglasio da ću nakon toga koristiti pravo na repliku.

Da kažem kolegi i da ga pozovem da upravo zbog ovih stvari koje se dešavaju u Skupštini i zbog… (Isključen mikrofon.)

PREDSEDAVAJUĆA: Šta god da ste želeli da mu kažete, to mu nećete reći ni sada kroz povredu Poslovnika. Ja sigurno nisam povredila Poslovnik, vrlo transparentno i glasno sam vas pitala da li želite reč po povredi Poslovnika ili repliku? Upali ste u sopstvenu zamku zloupotrebe Poslovnika, prekinula sam vašu polemiku.

Da li želite da se izjasnimo?

Imate vi sva prava u ovom parlamentu, ali ih koristite pametno, nemojte sami sebi nauštrb se ponašati u parlamentu.

Da li želite da se izjasnimo o povredi Poslovnika? (Da)

(Enis Imamović: Imam pravo po oba osnova. Napravili ste još jednu grešku.)

Na član 8. amandman je podnela narodni poslanik Tatjana Manojlović.

Izvolite.

TATJANA MANOJLOVIĆ: Poštovani građani Srbije, želela sam ovim amandmanom da ukažem da ova vlast vrlo tendenciozno nakon što je uništila i druge stubove ovog društva, i pravosuđe, i tužilaštvo, i prosvetu, uništava i zdravstvo.

Zdravstveni radnici u Srbiji primaju 30% manje plate nego njihove kolege u okruženju i o tome u nizu godinama ukazuje i Fiskalni savet, ali ova država ništa ne preduzima da se bar primeni Zakon o platnim razredima kojim bi to donekle bilo ublaženo. Mi i dalje prisustvujemo egzodusu zdravstvenih radnika tako da ne treba da nas začudi ako uskoro ne bude imao ko da nas leči.

O tome kolika je ne briga ove vlasti o zdravlju ljudi svedoči i to što je Beograd, a i moje rodno Valjevo vrlo često na listi najzagađenijih gradova u svetu. Što se tiče Valjeva, Valjevci znaju o čemu se radi. U državnom „Krušiku“ dnevno se spali i do sto tona najnekvalitetnijeg lignita, a u dimnjake se ne ugrađuju filteri. Kažu zato što nema novaca. Aleksandar Obradović je svojevremeno objasnio zašto novca u „Krušiku“ nema, pa zamalo da ga proguta mrak.

Što se tiče Valjeva, nedavno su i četiri najstručnija lekara iz angio sale podnela ostavke kao moralni čin, ukazujući da im nije dozvoljeno da koriste najsavremeniju opremu i u punom kapacitetu koriste angio salu…

PREDSEDAVAJUĆA: Vreme gospođe Manojlović, pošto je vreme poslaničke grupe potrošeno. Hvala.

Reč ima Svetlana Milijić, po amandmanu.

SVETLANA MILIJIĆ: Zahvaljujem uvažena predsedavajuća.

Uvaženi građani Srbije, poštovani predstavnici Vlade Republike Srbije, kolege i koleginice narodni poslanici, dosta toga danas čujemo o tome kako zdravstvo ne valja, kako ne ulažemo u zdravstvenu zaštitu, pa nije tako.

Građani dobro znaju o čemu se ovde radi. Budžet za zdravstvo Republike Srbije je nikada veći. On iznosi 490 milijardi dinara. Podsetiću vas da je samo pre tri godine iznosio 270 milijardi dinara. Ne želimo da se sećamo koliko je iznosio pre deset godina.

Nikada do sada više se nije ulagalo u edukaciju naših zdravstvenih radnika i slanje na specijalizacije koje vi gospodo preko puta niste 10 godina odobravali. Te specijalizacije danas finansira država, one se finansiraju preko Republičkog fonda za zdravstveno osiguranje. Ne zaboravite da je od 2020. godine krize koja je izvana Kovidom – 19, odnosno virusom SARS KOV2, koji izaziva Kovid – 19 na listu lekova obaveznog zdravstvenog osiguranja uloženo preko 58 miliona evra.

Ne zaboravite dragi građani, da je od 2009. do 2012. godine uvedeno samo 17 inovativnih lekova, a od 2017. do 2022. godine 87 inovativnih lekova inovativni lekovi su jako skupi lekovi i prosek lečenja po jednom osiguraniku iznosi 350.000 evra. E, zato država Srbija ulaže u svoje građane i u njihovo zdravlje. Inicijativa RFZO i Vlade Republike Srbije je da se povećaju sredstva koja se opredeljuju za lečenje retkih bolesti. Draga gospodo iz opozicije, 2009. i 2012. godine, vi ste lečili devet osiguranika od retkih bolesti.

Setite se koliko ste para za to opredelili. Danas Srbija leči preko 600 osiguranika i izdvaja preko četiri milijarde evra. Mene bi bilo sramota da bilo šta govorim o zdravstvu u današnje vreme, sećajući se onog prošlog vremena, a sećaju se i građani Srbije. Danas naša osiguranice sa navršenih 45 godina imaju pravo na neograničen broj vantelesnih oplodnji i o trošku države, jer je Srbija jedina zemlja u svetu pored Irske koja je starosnu granicu podigla na 45 godina, a jedina zemlja na svetu koja ima neograničen broj pokušaja za prvo dete i to na inicijativu predsednika Republike Aleksandra Vučića.

Pa, što niste vi to uradili? Umeju građani Srbije to da prepoznaju. Srbija će se na čelu sa Aleksandrom Vučićem i Vladom Republike Srbije i dalje boriti za život svakog građanina i za svako novo rođeno dete u ovoj Srbiji. Zahvaljujem.

PREDSEDAVAJUĆA: Hvala vam.

Na član 8. amandman je podnela narodni poslanik prof. dr Jelena Jerinić.

Da li neko želi reč? (Ne.)

Hvala.

Na član 8. amandman su zajedno podneli narodni poslanici Dušan Radosavljević i Vojislav Mihajlović.

Da li neko želi reč?

Prijavite se kolega.

DUŠAN RADOSASVLjEVIĆ: Uvažena predsedavajuća, poštovani članovi srpske Vlade, dame i gospodo, uvaženi građani Srbije, teško je stanje u poljoprivredi i ono nije od juče, sigurno da je zbog više decenijskog izopštavanja, omalovažavanja i svega što je prema njemu učinjeno, zato ovaj amandman ima samo jednu nameru, samo jednu svrhu da popravi barem to malo stanje.

Naime, na razdelu 24. Ministarstvo poljoprivrede, šumarstva i vodoprivrede, glava 24) i tačka 3. Republička direkcija za vode, programska aktivnost, projekat 4.009, elektrifikacija sistema za navodnjavanje opredeljeni iznos od 200 miliona dinara treba povećati za još 100 miliona dinara iz razloga, jer je električna energija najjeftiniji energent u navodnjavanju zbog enormnih troškova kada se koriste naftni darivati, a u cilju suzbijanje suše.

Na razdelu 24. Ministarstvo poljoprivrede, šumarstva i vodoprivrede glava 24) i tačka 6. Uprava za agrarna plaćanja, opredeljeni iznos od 65 miliona 302.538 dinara, treba povećati za još 250 miliona dinara barem onoliko koliki je dug države prema poljoprivrednim gazdinstvima u ovom momentu za neisplaćene subvencije.

Na razdelu 24. Ministarstvo poljoprivrede, šumarstva i vodoprivrede glava 24) i tačka 7. Uprava za poljoprivredno zemljište, opredeljeni iznos od 532 miliona 741.000 dinara, treba povećati za još 100 miliona dinara u cilju povećanja i ukrupljavanja poljoprivrednih površina i podsticaj lokalnim zajednicama za sprovođenje komasacije i arondacija u cilju povećanja produktivnosti, racionalnosti i efikasnosti u poljoprivredi i boljoj i efikasnijoj primeni sistema za navodnjavanje i racionalnoj primeni poljoprivredne tehnike.

Naime, od kredita dobijenog od UAE jedna četvrtina bi se odnosila na poljoprivredu. Uprava za agrarna plaćanja je na današnji dan dužna poljoprivrednicima oko 250 miliona dinara, a naročito su ugrožene grupe proizvođača mleka gde su subvencija dosta kasni što daje za rezultat raspad ogromnog broja muznih krava, odnosno stoke, faktički u Srbiji uskoro biti neće.

PREDSEDAVAJUĆA(Elvira Kovač): Molim vas, morate završiti rečenicu, vreme poslaničke grupe je potrošeno.

DUŠAN RADOSAVLjEVIĆ: Obzirom da je isteklo vreme, samo ću naglasiti na kraju, da seljak nije na teretu budžeta, sam uplaćuje penziono i socijalno, nema plaćeno bolovanje i godišnji odmor. Stub je društva, sve nas hrani, pa vas molim da ovo podržite, jer samo vaskrsom poljoprivrede može vaskrsnuti srpsko društvo i država. Zahvaljujem.

PREDSEDAVAJUĆA: Po amandmanu, narodni poslanik Marija Rističević. MARIJAN RISTIČEVIĆ: Dame i gospodo narodni poslanici, o poljoprivredi pričaju oni i o podsticajima oni koji su zajedno sa Dušanom Petrovićem delili vlast.

Meni je pomalo dirljivo kada oni nastupaju s obzirom da su 2012. godine sa Dušanom Petrovićem ukupno za poljoprivredu opredelili za oba ministarstva, poljoprivredu i trgovinu 44 milijarde. Danas se samo za Ministarstvo poljoprivrede, to jest agrarni budžet izdvaja 79 milijardi. Dakle, skoro duplo više nego što su oni izdvajali za oba ministarstva. Podsticaj subvencije u poljoprivredi 2012. godine iznosili su 19 koma nešto milijardi. Ove godine to je bilo 67 milijardi, a sledeće godine 68 milijardi. Zato je za mene dirljivo kada neko ko je zajedno sa Dušanom Petrovićem vladao do 2012. godine, u Šapcu i malo duže, kada krene sa pričom o poljoprivredi, kako nedovoljno ova vlast izdvaja za selo. Izdvajamo samo tri i po puta više nego što su oni izdvajali. Hvala vam.

PREDSEDAVAJUĆA: Zahvaljujem.

Nisam htela nikoga da prekidam, ali ću zamoliti narodne poslanike da zaista ne dobacuju, da imamo toliko strpljenja da dok druge kolege govore ne dobacujemo i ne komentarišemo, naročito ne glasno.

Na član 8. amandman je podneo narodni poslanik Predrag Marsenić. Izvolite

PREDRAG MARSENIĆ: Hvala vam.

Dakle, naša ideja je da odustanemo od auto-puta Niš-Pločnik, ne zbog toga što smo mi protiv auto-puteva, nemojte pogrešno da nas shvatite, dobro je praviti auto-puteve, to jeste razvojna šansa, ali smatramo da je u ovom trenutku nekako logičnije i bolje, s obzirom na čitavu situaciju u energetskom sektoru na situaciju da moramo da kupujemo struju i da ne možemo da proizvedemo dovoljno struje za sve naše građane, da je bolje te pare usmeriti u revitalizaciju blokova A1 i A2 u Tentu, samo zbog toga.

Ono što smo čuli, koliko juče, a čuli smo i mesecima iza nas, oko norvežanske firme koja je konsultantska, šta su prvo oni rekli. Rekli su da nam je potreban profesionalni menadžment. Šta će prvo da uradi profesionalni menadžment? Pa, da podigne cenu struje, da podigne cenu električne energije i to građani naši neće moći da plaćaju. Čitav taj sistem je koncipiran tako da proizvodi jeftinu električnu energiju za naše građane. Šta znači taj profesionalni menadžment? Evo, napraviću vam jednu paralelu. Zapravo, 1979. godine došlo je do velike havarije u EPS-a, 60 kilometara dalekovoda je palo.

Temperature su bile minus 24, bila je elementarna nepogoda. Samo za četiri nedelje neprofesionalni menadžment, jer to nije bio profesionalni menadžment u to vreme EPS-a, je uspeo da sanira te štete. Znači, samo za četiri nedelje. Šta to kazuje? To kazuje da nam nije potreban profesionalni, nego stručan i pošten menadžment. Svaki stručan i pošten menadžment kada vidi situaciju u kojoj se nalazi i Blok A1 i A2 u TENTU-u će vam reći da vam je potrebna ta revitalizacija.

Razmislite o ovom amandmanu. Nije ovo ništa strašno. Bilo je u prošlim budžetima i trebalo bi da se prihvati.

Hvala vam.

PREDSEDAVAJUĆA: Zahvaljujem.

Na član 8. amandman je podneo narodni poslanik Srđan Milivojević.

Da li neko želi reč? (Da)

Reč ima narodni poslanik Srđan Milivojević.

Izvolite.

SRĐAN MILIVOJEVIĆ: Poštovani građani Srbije, ja sam predvideo da se sredstva u budžetu po ovom amandmanu prebace na obrazovanje. Smatram da je obrazovanje veoma važna stvar, veoma važan segment našeg društva.

Takođe, predvideo sam da se amandmanom preraspodele novci koji se daju Republičkom geodetskom zavodu. Predvideli ste 12% povećanja, a niste to iskazali u budžetu, a planirate još da zaposlite 460 ljudi. Verovatno će polovina biti botovi, što takođe nije dobro.

Kada govorimo o ovoj norveškoj kompaniji, a malopre je kazao kolega Marsenić, pa to su čuvena vikinška prezimena Baračkov iz Banata, Dalibor Stojčić iz Požege, Ćirić iz Dragačeva, Petrušić. Svi oni rade u toj norveškoj kompaniji, to su poznata vikinška prezimena. Tu nema ni govora da ima neke korupcije. To radi na jedan pošten, transparentan način, ova Vlada.

S druge strane, kada govorimo o obrazovanju i hvalimo se uspesima u medicini uskoro neće imati ko da nas leči. Sto miliona evra je neugrađena oprema u Kliničkom centru Srbije po izveštaju državnog revizora.

S druge strane, čuvajte onog deda Sredoja iz Topole, baba Milunku iz Ćuprije, oni će da vam nameštaju ruke i noge kada se uganu, vadiće vam zube frizeri, u opštinskom odboru Srpske napredne stranke će biti oftamolog neki lokalni vulkanizer, a pre nego što dođete na očni pregled moraćete kupiti dve zimske gume.

Na sve to vi nam nudite zagrljaj i poljupce. Nama nudite poljupce? Znate li da ovde sedi Marija Lukić? Njoj ste već poslali 20.000 poljubaca i zbog toga ste u zatvoru, neki od vaših istaknutih članova koje ste branili.

Izvinite, gospođo Kovač, vas sam pre dva dana loše pomenuo u televizijskom nastupu, i ovim putem vam se javno izvinjavam. Vi niste bili ni uplašeni, ni zbunjeni kad smo mi izašli. Izvinite što sam to neprimereno kazao na vaš račun, da mi ne zamerite, imali smo vrlo korektne koalicione odnose. Drugi su bili uplašeni i zbunjeni, vi ne.

Hvala.

PREDSEDAVAJUĆA: Prihvatam izvinjenje. Bila sam iznenađena tim vašim nastupom.

Reč ima narodni poslanik Veroljub Matić, po amandmanu, pretpostavljam.

Izvolite.

VEROLjUB MATIĆ: Zahvaljujem.

Prethodni govornik je napomenuo nešto što mislim da nije tačno zato što pominjanje Republičkog geodetskog zavoda i zapošljavanje novih ljudi, jednostavno ova Vlada je uvidela potrebu za takvim nečim. Imajući u vidu, ja sam i govorio u svom obraćanju o značaju i radu Republičkog geodetskog zavoda, i naravno da tamo treba povećati broj ljudi iz razloga na poslove koje rade, obim, potrebu znanje.

To su uglavnom specifična znanja. Jednostavno, u jednoj državnoj instituciji ili posebnoj organizaciji treba onoliko ljudi koliko stvarno treba da bi zadovoljilo potrebe ove države.

Iz tih razloga mislim da to nije tačno i da zapošljavanje u Republičkom geodetskom zavodu, ti ljudi koji su zaposleni da će biti botovi Srpske napredne stranke, jednostavno ne stoji, jer znam kako se sprovodi postupak prijema u Republički geodetski zavod.

To radi u Vladi, ja mislim, određena institucija koja kada prima sprovodi sve ono što je potrebno i to traje i preko šest meseci. Mislim da sve ono što se negativno kaže za Republički geodetski zavod nije tačno. Na kraju krajeva, moje bazno obrazovanje je iz tog dela, tako da dosta dobro poznajem tu oblast.

Zahvaljujem.

PREDSEDSAVAJUĆA: Zahvaljujem.

(Srđan Milivojević: Želim reč.)

Samo da razjasnimo. Ništa uvredljivo nije rekao. Vi možete da pričate kao ovlašćeni. Imate malo više od dva minuta. Ako želite da trošite to vreme za repliku.

Moje diskreciono pravo, procenila sam da zaista…

Na član 8. amandman je podnela narodna poslanica dr Dragana Rakić.

Da li neko želi reč? (Da.)

Reč ima narodna poslanica Dragana Rakić.

Izvolite.

DRAGANA RAKIĆ: Zahvaljujem.

Poštovane građanke i građani Srbije, podnela sam amandman kojim je predviđeno da se više sredstava iz budžeta izdvoji za razvoj ženskog preduzetništva.

Smatram da je ekonomsko osnaživanje žena veoma važno. Trenutno u Srbiji, kako statistika govori, svega 30% firmi na svojem čelu imaju žene. Taj procenat mora da bude povećan bar na 50%, jer toliko u našem društvu ima žena.

Zašto je važno da imamo što više ekonomski snažnih i finansijskih nezavisnih žena? Zato što je samo ekonomski slobodan čovek istinski slobodan, a slobodan čovek znači slobodno društvo, a jedino takva slobodna, demokratski uređena društva mogu da se razvijaju i napreduju. To su društva u kojima žive srećni ljudi, to su društva u koja se neki ljudi doseljavaju i ne iseljavaju se iz takvih država.

Takođe, imajući u vidu statistiku koja je porazna, recimo, samo ove godine 23 žene su nastradale u porodičnom nasilju, jedna devojčica, a mnoge od tih žena bi danas bile žive da su bile finansijski nezavisne i da nisu bile prinuđene da žive u partnerskim odnosima u kojima su trpele nasilje.

Da je država imala više sluha i da je podsticala žene da osnivaju svoje firme i da budu finansijski nezavisne verujem da bi mnoge žene izašle iz nasilnih partnerskih odnosa i napustile takve veze.

Nemam iluzija. Vi nećete prihvatiti ovaj amandman, kao ni mnoge druge veoma dobre amandmane koje su predložile moje kolege, narodni poslanici ovde i takvi amandmani neće biti usvojeni sve dok ovde ne budu sedeli ministri i članovi Vlade kojima je na prvom mestu dobar interes za opšte dobro, a ne lični interes u fokusu.

Hvala.

PREDSEDASVAJUĆA: Zahvaljujem.

Na član 8. amandman je podneo narodni poslanik dr Zoran Lutovac.

Da li neko želi reč? (Da.)

Reč ima narodni poslanik Zoran Lutovac.

Izvolite.

ZORAN LUTOVAC: Naveo sam da vi trebalo prebaciti novac za nekoliko grupacija. Među njima su osobe sa invaliditetom. Nažalost, nismo mogli da čujemo predloge da se sredstava opredele za osobe sa invaliditetom.

Ono što je veoma važno reći, da mi u našem društvu imamo, pre svega pogrešan odnos prema ovoj grupaciji, našim sugrađanima. Deluje isključivanje, milosrđe, sažaljenje, pa čak i divljenje. Nije to što oni žele da čuju. Oni žele da budu uključeni u ovo društvo. Oštećenje nije problem ili nedostatak, ono je prosto jedan atribut neke ličnosti i oni imaju slogan – gledaj mene, a ne moje oštećenje.

Ono što je potrebno našim sugrađanima sa invaliditetom jeste da im se omoguće jednake mogućnosti i šanse, kako bi ravnopravno sa drugima mogli da unaprede svoju zajednicu.

Poslednjih decenija se zapravo lagano sa medicinskog modela prešlo na socijalni model u pristupanju invaliditetu. Drugim rečima, invaliditet se smešta u društveni kontekst. Reč je o tome koliko je okruženje prilagođeno različitim potrebama pojedinaca.

Mi živimo u eri digitalizacije. Naša premijerka je po tome poznata, ali ima važnija posla, pa ću zamoliti ovde prisutne da joj prenesu da je digitalizacija ta koja omogućava nešto da se uradi po pitanju pristupačnosti.

Pristupačnost znači mogućnost učestvovanja u svakodnevnom životu. Ovde ću konkretno govoriti o jednom pravu, a to je – nesmetani pristup autovizuelnim uslugama. To znači pravo na slobodu izražavanja, slobodan pristup informacijama. To je moguće uraditi… to pokazuju primeri drugih država.

PREDSEDAVAJUĆA: Vreme.

ZORAN LUTOVAC: Imam pravo i ovlašćenog.

PREDSEDAVAJUĆA: Ovlašćeni je narodni poslanik Srđan Milivojević.

ZORAN LUTOVAC: Ja sam šef poslaničke grupe.

Znači, u Portugalu osobama sa čulnim oštećenjima se pristupa tako što im se omogućuje taj pristup digitalno i oni koji nemaju tu mogućnost neće ni dobiti uopšte dozvolu za emitovanje.

U Nemačkoj nema obaveze za titlove, zvučne opise ili prevode na znakovni jezik, ali u Nemačkoj to rade na osnovu političke kulture i na osnovu osećaja dužnosti i obaveze. U Belgiji se te obaveze utvrđuju na osnovu godišnjeg prihoda. U Engleskoj na osnovu udela gledanosti.

Ono što je važno reći jeste da vi ne možete na našim programima sa nacionalnom frekvencijom gotovo da primetite tako nešto. Ja sam jednom slučajno jedino video film Andreja Tarkovskog, „Rubljov“, gde je pokušano da se osobama sa oštećenjem taj fil prikaže na adekvatan način.

Ono što sam još hteo da kažem jeste to da skrenem pažnju i ministru Malom, koji sada razgovara telefonom dok ja pričam, da sam mu veoma zahvalan što je objasnio građanima Srbije da on nije bio član Demokratske stranke, jer je zahvaljujući njemu i njemu sličnima Demokratska stranka dobila onu čuvenu etiketu koju tabloidi stalno stavljaju, a to je - žuti lopovi i da mu kažem da kada se obraća našoj poslanici kaže – u vaše vreme, da je naša poslanica Marković tek godinu dana u politici, a da je o vremenu o kojem govori, to bilo njegovo vreme.

U to njegovo prvo prošlo vreme su se Srbi vraćali u Srbiju. Postojala je grupa za prosperitet Srbije, gde su se mladi okupljali, svi mladi iz sveta i vraćali su se, jer su imali nadu. To je vreme kada je bio Zoran Đinđić premijer.

Ovde smo čuli i nešto o dualnom obrazovanju. Kako smo došli do dualnog obrazovanja? Neću sada da govorim o tome koje su prednosti, koje mane dualnog obrazovanja, samo ću reći da je predsednik otišao u Švajcarsku, oduševio se i van strategije, gde nigde nije predviđeno uopšte dualno obrazovanje, jednostavno promenio strategiju obrazovanja i rekao – od sada imamo dualno obrazovanje. Tako funkcioniše Srbija.

PREDSEDAVAJUĆA: Vreme.

ZORAN LUTOVAC: Biće nezgodno ako ode i vidi piramide i kaže ministru turizma - izgradite piramide u Srbiji.

Hvala.

PREDSEDAVAJUĆA: Na član 8. amandman je podneo narodni poslanik Boško Obradović.

Da li neko želi reč? (Da.)

Narodni poslanik Boško Obradović.

BOŠKO OBRADOVIĆ: Hvala, predsedavajuća.

Ja bih želeo da kroz ovaj amandman još jednom oslikamo ono što je poslanička grupa Srpski pokret Dveri - Patriotski blok govorila sve vreme ove skupštinske rasprave o najvažnijem našem aktu u jednoj kalendarskoj godini, a to je nesumnjivo usvajanje budžeta za sledeću godinu.

Dakle, mi smo ovde ukazali da postoji zaista ta jedna neverovatna anomalija, da na godišnjem nivou država Srbija plaća različite sudske troškove, penale i sve drugo po raznim izgubljenim sudskim sporovima u visini od 150 miliona evra.

Ponoviću za sve narodne poslanike i za sve građane Srbije, verujem da malo ko u Srbiji zna za ovaj podatak da iz izvršenja budžeta i prethodnih godina država Srbija na godišnjem nivou plaća 150 miliona evra različitih sudskih penala.

Ko je sada odgovoran, zašto smo došli u tu situaciju da smo izgubili te sudske sporove i o čemu se tu zapravo radi trebalo bi da nam odgovori nadležna Vlada Srbije, jer možda nije sve njihova krivica, ali je nesumnjivo da mi te penale plaćamo.

Šta bismo sve mogli da uradimo za 150 miliona evra na godišnjem nivou? Mogli bismo, i mi to predlažemo u ovom amandmanu, nekoliko stvari. Pre svega, da podržimo studente i subvencionišemo rešavanje pitanja studentskog smeštaja u ovoj ogromnoj krizi, odnosno skoku cena zakupnine stanova ili da možda renoviramo neku državnu imovinu i pretvorimo je u studentski smeštaj ili da napravimo potpuno nove studentske domove i studentske kampuse, što su Dveri predložile i u Beogradu i u Nišu i u Kragujevcu i u Novom Sadu. Mogli bismo da radnicima iz pljačkaških privatizacija vratimo one zarade koje im još uvek nisu isplaćene. Mogli bismo da podržimo socijalno ugrožene kategorije stanovništva da mogu da prežive ovu zimu, da plate energente i povećane troškove života i mogli bismo, naravno, da pojačamo deo koji se tiče prevencije onkoloških oboljenja, te nove epidemije koju naši građani nažalost danas žive.

Hvala vam.

PREDSEDAVAJUĆA: Zahvaljujem.

Po amandmanu,narodna poslanica Aleksandra Tomić.

Izvolite.

ALEKSANDRA TOMIĆ: Uvažena predsedavajuća, poštovani ministri, kolege poslanici, državi bi bilo mnogo lakše kada bi pravosuđe rešilo mnoge sudske postupke koji traju više desetina godina i kada ne bi izdvajala ovolike količine finansijskih sredstava iz budžeta, ali ono što nas je ovde sve začudilo je upravo to da kada pričamo o privredi i podsticajima koje država daje, mislim da negde zaklapamo oči pred činjenicama da je u poslednjih deset godina država mnogo uradila kada je u pitanju podrška malim i srednjim preduzećima kroz podsticaje i to je ono što je nastavak politike ove Vlade u sledećoj godini.

Od ukupnog budžeta od 30.864.000.000 dinara, koje je predviđeno za Ministarstvo privrede, 28 milijardi ide za podsticaje, pogotovo kada je u pitanju preduzetništvo – 23 milijarde, za razvoj malih i srednjih preduzeća, gde je i žensko preduzetništvo – 1 milijarda dinara, za regionalni razvoj – takođe 1 milijarda dinara i to je ono što je pokazatelj da politiku podrške, kada su u pitanju i žensko preduzetništvo, a i deo koji se odnosi na socijalne kategorije, idu deo kroz Ministarstvo za rad i socijalna pitanja, ali kroz preduzetništvo takođe idu kroz ovo ministarstvo. Preko sto miliona dinara svake godine su raspisivani konkursi za žensko preduzetništvo. Mnoge izmene i dopune zakona kada je u pitanju podrška ženama su, naravno, proces. Tek od 2015. godine ova skupštinska većina je uspela da zakonski i sistemski reši ove probleme, tako što je podržala ne samo žene preduzetnice, već i žene poljoprivrednice kroz određena sistemska rešenja kada su u pitanju zakoni uopšte u poljoprivredi i mislim da to ne treba spočitavati uopšte nema, nego to treba, jednostavno, se vratiti u prošlost i reći da do 2012. godine ova pitanja nisu ni pominjana, a kamoli da je nešto odrađeno u smislu podrške države.

Vlada Republike Srbije kroz Ministarstvo privrede za sledeću godinu je opredelila 28 milijardi dinara za nove programe kada je u pitanju podrška preduzetništvu, kada je u pitanju regionalni razvoj i mislim da u tom delu kada pričamo o dualnom obrazovanju nije gospodin Vučić video to pa primenio, nego je GIZ i Ministarstvo za ekonomski i regionalni razvoj Vlade Republike Nemačke u saradnji sa Vladom Republike Srbije potpisalo jedan projekat, da je radilo istraživanje više od tri godine šta je problem u našem obrazovanju i kako bi moglo da se sprovede dualno obrazovanje u našem sistemu i tek na osnovu rezultata tih projekata je došlo do saradnje i implementacije, pre svega, kroz zakonska rešenja, a onda sada imamo i direktnu primenu.

Znači, saradnja privrede i sistema obrazovanja kroz srednje obrazovanje i sledeći stepenik je, praktično, saradnja sa fakultetima. Znači, nemojte da iznosimo ovde neistine zarad građana Srbije i da bi dobili neke jeftine političke poene zato što deca danas rade u velikim sistemima zahvaljujući ovakvom sistemu obrazovanja koje je uvedeno u Srbiji, naravno, onog trenutka kada je SNS preuzela odgovornost vršenja vlasti i to su pozitivni efekti rada ne samo privrede i ne samo rada ove Vlade i mislim da u tom smislu treba da kažete – bravo, čestitam vam. Da li treba nešto dalje da se unapređuje? Da li država treba dalje da izdvaja za to? Naravno da treba. Da li treba da izdvaja 100 ili 200 miliona, to je u redu, ali da kažete da ništa nije bilo u redu i da ništa nije urađeno, to ne stoji i to nikada nećemo prihvatiti i to ćemo uvek, svuda, na svakom koraku sa građanima Srbije da podelimo te uspehe zajednički. Prema tome, mislim da je s razlogom Vlada odbila ova prethodna tri amandmana, a da s razlogom će sigurno prihvatiti bilo kakva konstruktivna rešenja.

Hvala.

PREDSEDAVAJUĆA: Zahvaljujem.

Reč ima potpredsednik Vlade Siniša Mali.

Izvolite.

SINIŠA MALI: Hvala puno.

Poštovani narodni poslanici, poštovani građani Srbije, samo par napomena oko brige o mladima, koja je za nas izuzetno važna i koja je sastavni deo i budžeta koji je pred vama i, rekao bih, celokupne ekonomske politike kojom se bavimo u poslednjih deset godina.

Ja sam to i juče govorio, za naše mlade najvažnije je da vide Srbija ide napred, da vide optimizam, da vide nove škole, nove bolnice, nove autoputeve i da vide da se otvaraju nove fabrike, da oni imaju mogućnost da zasnuju radni odnos, da svoje snove ostvare ovde, da zasnuju svoju porodicu i kroz mere pronatalne politike koju sprovodimo i u koju nikada više nego danas nismo ulagali. Taj optimizam je veoma važan. Nije ni slučajno što i po istraživanju Bečkog univerziteta, odnosno Instituta, izvinjavam se, vi imate podatak da se veći broj mladih ljudi u Srbiju vraća, nego što odlazi iz nje. Pokazali smo se koliko smo ozbiljni tokom pandemije Kovida 19, pokazali smo se i da je stopa nezaposlenosti danas rekordno niska uprkos najvećoj ekonomskoj krizi od Drugog svetskog rata na ovamo u celom svetu.

Mislim da je ta generalna percepcija Srbije kao, na kraju krajeva, ne samo percepcije, nego i po pokazateljima najbrže rastuće ekonomije u poslednje dve kumulativne godine u Evropi, upravo jedan od najvažnijih faktora koji naše mlade usmerava ka tome da ostanu u Srbiji i da svoje snove ostvare ovde.

Nevezano samo za taj generalni dojam i generalni utisak i generalnu perspektivu, ono što je meni važno je nekoliko konkretnih inicijativa koje smo sproveli u 2022. godini, koje nastavljamo i u 2023. godini i o kojima želim sada da govorim.

Prvi je „Prva moja plata“. Niko se toga nije setio. Mi smo se od 2020. godine setili da damo mogućnost našim studentima i đacima koji to žele, da steknu svoje prvo iskustvo u nekim kompanijama, u nekim fabrikama. Kao što znate, najteže je uvek da nađete prvi posao. Ako pomognemo da se pronađe prvi posao, ako pri tome država i da deo plate za te naše mlade, onda smo veliku stvar uradili. To je program „Moja prva plata“ koji se uspešno sprovodi od 2020. godine, dakle, 2020, 2021. i 2022. godina. Preko 30.000 mladih je svoje prvo radno iskustvo steklo kroz ovaj program, pri čemu smo ove za narednu godinu povećali naknade, gde će svakom od tih mladih koji dobije posao, uz platu koju dobija u toj kompaniji, za prvo radno iskustvo od države dobiti i 30.000 dinara ukoliko ima fakultetsko obrazovanje, 25.000 dinara ukoliko ima srednju školu.

Doprinosimo delom i plati, upravo kako bi stimulisali poslodavce da učestvuju u ovom programu. Preko 10.000 kompanija u Srbiji učestvuje u tom programu. Ovo je za nas jedan veliki uspeh i pokazatelj i način kako treba pomoći mladima konkretnim merama da se zaposle i da na osnovu toga dobiju i stalan posao.

Ono što je meni posebno važno, pošto smo čuli i par poslanika koji govore o studentima, sve su to floskule i želje, ali mi smo i konkretne stvari uradili tokom samo ove 2022. godine. Kažem, radi se o veoma teškoj godini kada je ekonomija u pitanju. Mi smo uveli praksu plaćanja, dakle, plaćamo praksu ukoliko studenti idu na praksu kod državnih organa. To do sada nije bilo. To je upravo jedan od načina da našim studentima obezbedimo i dodatni prihod, kako bismo im olakšali njihovu poziciju u ovom trenutku.

Takođe smo povećali broj budžetskih mesta na master studijama za osetljive grupe po afirmativnim merama. To smo povećali za 138 mesta, plus strukovne studije još 119 mesta. Ovo je upravo bio zahtev studenata sa kojima sam se ja više puta i susretao. Kako smo to obećanje dali, tako smo ispunili. Sada, kažem, imate 138 mesta više za budžetska mesta kada su fakulteti u pitanju i za strukovne studije još 119 mesta, što je izuzetno važno. To je bio veoma važan zahtev naših studenata. Inače, takođe smo u razgovoru i pregovorima sa njima dozvolili i studentima da učestvuju u programu „Moja prva plata“, što je, takođe, jedan od načina da ih i finansijski pomognete, a na kraju krajeva, i da steknu svoje prvo iskustvo.

Juče sam govorio o tome i ponoviću, mi smo ove godine povećali i stipendiju sa 8.400 dinara na 13.000 dinara, povećali smo i učeničke kredite sa 5.400 na 8.400 dinara, dakle, za 50% smo povećali ta davanja studentima, upravo kako bi ublažili negativne posledice ove krize koja utiče i na njih, utiče i na nas.

Ono što je meni posebno važno, jedan od poslednjih zahteva studentskih organizacija bio je studentska kartica, kartica koju mogu da koriste i oni, odnosno oni prevashodno, da vrše plaćanja, da dobijaju popuste u raznim institucijama, prodavnicama, maloprodajnim lancima, itd. Mi ćemo tu inicijativu završiti do kraja naredne godine. Intenzivno se već radi i na softverskom rešenju i na modelu i na svemu ostalom, kako bi ta studentska kartica postala i kartica za plaćanje, sa velikim brojem benefita za naše studente. Inače, ono na čemu Darija radi kao ministarka za porodicu je da uvedemo i dečije kartice, takođe, a boračke kartice smo uveli već ove godine, upravo kartice koje nude čitav niz pogodnosti za naše borce, kako bi im olakšali negativne posledice ove krize koja trese ceo svet u ovom trenutku.

Dakle, jedno su želje, jedno su čestitke, jedno su floskule, ali ovo su konkretne aktivnosti, konkretne stvari koje radimo upravo kako bi podržali i naše studente, upravo kako bi podržali naše mlade da svoje snove ostvare u našoj zemlji. Hvala puno.

PREDSEDAVAJUĆA (Snežana Paunović): Kolega Veselinoviću, po Poslovniku?

Izvolite.

JANKO VESELINOVIĆ: Poštovana predsedavajuća, reklamiram član 116. Poslovnika i molim vas da me pažljivo saslušate da obrazložim ovaj član.

Dakle, u prethodnom govoru ministar, potpredsednik Vlade je uznemirio javnost. Uznemirio je mlade ljude, govoreći o nekim studentskim karticama. Na birou je trenutno 19 hiljada zdravstvenih radnika nezaposlenih, među njima dve hiljade lekara koji… (Isključen mikrofon.)

PREDSEDAVAJUĆA: Iskusno, kolega Veselinoviću, iskusan pokušaj, ali ulazite u repliku.

Čini mi se da nije korektno da na ovaj način zloupotrebite član 116, štiteći one čiji glas niste bili u prilici da čujete ni pre ove sednice, a kamoli u proteklih šest minuta, koliko je govorio potpredsednik Vlade.

Ja vas molim da ovu naviku promenite, da ne bih morala da primenim kaznenu politiku Poslovnika. Hvala vam.

Idemo dalje.

Na član 8. amandman je podneo narodni poslanik Zoran Sandić.

Da li neko želi reč?

Izvolite, kolega Sandiću.

ZORAN SANDIĆ: Hvala.

Poštovana predsedavajuća, poštovani predstavnici Ministarstva finansija, samo ste vi ovde, kolege poslanici, poštovani građani Srbije, predlažem amandman na član 8. razdeo 18 – Ministarstvo za evropske integracije, gde se 70,5 miliona dinara odvaja za informisanje javnosti i obuku u evropskim integracijama. To brišemo, ostaje 0,71 milion prebacujemo za Kancelariju za Kosovo i Metohiju, za funkcionisanje predškolskih i mreže škola osnovnog i srednjeg obrazovanja.

Obrazložiću ukratko. Naravno, 70 miliona za informisanje građana o evropskim integracijama, pa pobogu, imamo toliko nevladinih organizacija koje su finansirane baš iz te EU da protežiraju tu svetlu evropsku budućnost. Imamo mnogo i političkih stranaka na našem političkom nebu kojima je i dalje jedina parola EU nema alternativu. Imamo medije, elektronske i pisane, koji nas ubeđuju i govore o toj svetloj budućnosti u EU, ali zajedničko im je što niko ne kaže istinu, da na tom putu, zarad evropskih fondova, mi treba da se odreknemo 15% naše teritorije, treba da se odreknemo i da priznamo tu lažnu državu Kosovo. O tome treba pričati i to je istina.

Naravno, ovih 71,5 miliona dinara mnogo je bolje preusmeriti građanima na Kosovu i Metohiji, jer ako tamo ne napravimo uslove i u školstvu i u zdravstvu, u tome što nam je ostalo, što radi po našem sistemu, ako tamo ne zadržimo decu, građane, doktore, lekare, vaspitače, učitelje, sveštenstvo, onda će naša borba za vraćanje Kosova i Metohije u punopravni poredak Republike Srbije, ustavni poredak, biti mnogo, mnogo teže.

Zbog toga apelujem na vas da ovaj amandman prihvatite. Evo, konkretno, da ne bude da je paušalno, imamo OŠ „Svetozar Marković“ u Velikoj Hoči koja nema fiskulturnu salu.

PREDSEDAVAJUĆA: Nemamo više vremena, kolega Sandiću.

ZORAN SANDIĆ: Samo da završim, molim vas.

U Zvečanu škola „Vuk Karadžić“ – kotlovi su zastareli, grejanje je slabo. U Kosovskoj Vitini – grejanje, takođe, zbog kotlova je slabo. Znači, ovih 71 da usmerimo na ovo. Hvala vama.

PREDSEDAVAJUĆA: Hvala vam.

Na član 8. amandman je podneo narodni poslanik Aleksandar Jovanović.

Da li neko želi reč?

Izvolite, kolega Jovanoviću.

ALEKSANDAR JOVANOVIĆ: Dobar dan.

Zaista vas molim, znate šta je moj problem, evo, gospodin Atlagić, pogledajte, kako me gleda, stvarno nema smisla.

PREDSEDAVAJUĆA: Ajte, kolega Jovanoviću, obratite malo pažnju na predsedavajući sto. Vi gledajte u mene da bi vam bilo lakše.

ALEKSANDAR JOVANOVIĆ: OK. Evo, prelazim na amandman. Jako ću kratko.

Budžetom je predviđeno 23 milijarde za subvencije preduzećima od posebnog značaja, među kojima je i „Knauf“ u Surdulici, a da li vi znate šta taj „Kanuf“ u Surdulici radi? Masovno truje građane Surdulice.

Mi imamo jedan problem – Agencija za zaštitu životne sredine nikako da odvoji 20, 30 hiljada evra da se postave merači da vidimo čime se to sve truje masovno taj narod dole.

Druga stvar, ja sam odmah i tražio sastanak. Bili smo u toj fabrici sa rukovodstvom „Knaufa“. Prave se blesavi, kao i svi. Jer, to što radi što radi „Knauf“ u Surdulici, u Nemačkoj taj isti „Knauf“ ne sme da pomisli da radi. To što je u Srbiji dozvoljeno, to u Nemačkoj je kažnjivo zakonom, i to krivičnim. Za to se ide na robiju.

Sad ista fabrika tu u Surdulici se pravi blesava, i država se pravi blesava. Teško im je da odvoje 20, 30 hiljada evra za početak da vidimo čime se truju. Dakle, drugari, to tako stoji u Surdulici.

Imam jedan predlog šta raditi sa 23 milijarde dinara. Gospodin Siniša Mali bi mogao te pare da preusmeri u propalu fabriku „Linglong“ u Zrenjaninu i da sagradi jedan veliki zatvor za sve one koji su se bavili kriminalnim radnjama, počev od Vlade pa na dole. Tako da, gospodine Mali, tu su i njive, pa malo berete kukuruz, pa krompir, pa onda šetnjica unutra u zatvoru, i vi i gospodin Vesić, videćete, biće vam super. Hvala lepo.

PREDSEDAVAJUĆA: Hvala vam, kolega Jovanoviću.

Na član 8. amandman su zajedno podneli narodni poslanici Ljubinko Đurković i Marija Vojinović.

Da li neko želi reč?

Izvolite, kolega Đurkoviću.

LjUBINKO ĐURKOVIĆ: Poštovane dame i gospodo narodni poslanici, gospodine ministre, uvažena predsedavajuća Narodne skupštine Srbije, ja sam stekao uverenje da predloženi amandman će biti prihvaćen, koji je i proistekao iz moje diskusije na plenarnoj sednici od pre neki dan, a podržale su ga moje kolege narodni poslanici iz različitih političkih opcija vladajuće većine, kao i sam ministar, gospodin Selaković. Apsolutno sam uveren da će ovaj amandman biti prihvaćen. Hvala.

PREDSEDAVAJUĆA: Hvala.

Na član 8. amandman je podneo narodni poslanik Zoran Stojanović.

Da li neko želi reč?

Izvolite.

ZORAN STOJANOVIĆ: Pomaže Bog visoki srpski dome i svekoliki srpski rode.

Podneo sam amandman na član 8. S obzirom da smo juče puno čuli o tome da se Srbija suočava i spada u zemlje koje imaju najnižu stopu prirodnog priraštaja i da je jedna od najstarijih populacija u Evropi, ovim amandmanom ispred Srpske koalicije NADA – Novi DSS i POKS predlažem da se deo sredstava prenese u program podrške porodici i deci kako bi na taj način dodatno motivisali porodice da se poveća stopa nataliteta.

Hteo bih samo da dodam i da prenesem svoj utisak, s obzirom na jučerašnje izlaganje ministra Selakovića da Srbija ima ozbiljan problem sa natalitetom. Očekivao sam da će da kaže i da pogodi u centar. Ne kažem da se ne slažem sa onim što je on rekao, nego sam mislio da će da ozbiljnije istakne problem nataliteta. Ovde sada u postupku donošenja budžeta za 2023. godinu čujemo – milioni, kamioni, avioni, želje, itd. Sve je to u redu i to liči na ono što treba da se desi, međutim nisam čuo rešenje, ali ono pravo rešenje koje će pogoditi u centar.

Poštovane dame i gospodo narodni poslanici, dozvolićete mi, poštovani ministre, da vam nešto predložim. Kada bi svako od nas vratio kod sebe i u sebi onu staru ulogu provodadžije i da svako od nas isprovodadžiše bar jedan brak u toku ovog mandata i da to prenesemo na odbornike u lokalnoj samoupravi i kada bi utanačili i definisali odnos prema nečemu što svi izbegavaju, a to je abortus, rešili bi ovaj problem. Hvala.

PREDSEDAVAJUĆA: Kolega Stojanoviću, hvala vam.

Na član 8. amandman je podneo narodni poslanik Milovan Jakovljević.

Da li neko želi reč?

Izvolite.

MILOVAN JAKOVLjEVIĆ: Poštovane kolege narodni poslanici, da li znate koliko imaju apanažu, prinadležnost, platu, nazovite kako god hoćete protivgradni strelci u Srbiji danas. Četiri hiljade dinara, da ne verujete, i nošen tom nepravdom ja sam napisao ovaj amandman gde sam predvideo da se 100 miliona dinara preusmeri ovim ljudima, tako da umesto četiri hiljade dinara na mesečnom nivou tih šest meseci od 15. aprila do 15. oktobra ti ljudi imaju 24 hiljade dinara, što nije nešto posebno visoka plata, ali je na nekom nivou da će ljudi biti motivisani.

Dodatni problem je, kada su lokalne samouprave…

Molim vas da upozorite, predsedavajuća, ja ne mogu da govorim dok ljudi govore u glas, ako možete i da mi vratite vreme. Predsedavajuća? Da li me čujete?

Zamolio sam vas da ih upozorite i da mi vratite vreme, jer je nemoguće govoriti na ovako ozbiljnu temu dok ljudi govore u glas, svi redom, i s leve i s desne strane.

PREDSEDAVAJUĆA: Ja se sa vama potpuno slažem i setite se toga kada budete govorili u glas kada neko drugi govori. Izvolite.

MILOVAN JAKOVLjEVIĆ: Jedinice lokalne samouprave imaju problem, ne samo u finansijskom smislu, nego i pravno-administrativnom kako da nadomeste i motivišu te ljude da u pola tri noću, kad grmi, seva, kiša pada izađu i zaštite naše nebo. Sedam miliona hektara oni čuvaju i neba i zemlje, a pet miliona i 100 hiljada hektara poljoprivrednog zemljišta.

Ja se pitam - da li svi mi radimo u interesu osiguravajućih kuća ili poljoprivrednih proizvođača? Ako je Vlada donela odluku da se subvencionišu poljoprivredni proizvođači koji osiguravaju, to je dobra mera, ali trajno se uništi usev, bolje je mnogo raketama i ovim ljudima dati prinadležnosti i na toj poziciji 500 miliona evra smo opredelili za nabavku i raketa i za plate tim ljudima. U tom smislu, molim Vladu i resornog ministra koji je nadležan, a mislim da je Ministarstvo unutrašnjih poslova, Sektor za vanredne situacije nadležan, da razmotri ovaj amandman i da pozitivno odgovori. Hvala vam.

PREDSEDAVAJUĆA: Hvala, kolega.

Reč ima Stefan Krkobabić, po amandmanu?

STEFAN KRKOBABIĆ: Zahvaljujem, potpredsednice.

Što se tiče ovog amandmana, mi nećemo glasati za isti, uz dužno poštovanje prethodnom govorniku, upravo ne zbog ovoga gde je rekao da bi trebala da se prebace sredstva, nego odakle bi trebala da se uzmu sredstva. Trebala bi da se uzmu sredstva sa pozicije koje idu za zadruge i koje idu za dodelu kuća mladim ljudima koji su odlučili da se vrate na sela Srbije.

Ne odobriti sredstva zadrugama znači biti protiv zadruga i zadrugarstva. Biti protiv zadruga u suštini je biti protiv sela Srbije. Nema i neće biti uspešnog sela bez uspešne zadruge.

Zadruga jeste u biti našeg naroda i to od vremena Svetozara Markovića, ali je pre svega nezaobilazan deo privrednog identiteta EU, a i šire. Biti protiv zadrugarstva je i biti protiv praktičnih koraka na našem evropskom putu, jer upravo zadrugarstvom se najviše približavamo evropskom konceptu. Pitamo se, zašto zadruga? Zato što je posed u Srbiji mali i usitnjen. Od tri hektara na jugu, do 12 hektara na severu po gazdinstvu. Zato su zadruge imperativ. Jedina šansa da mali poljoprivredni proizvođač postane robni proizvođač, u krajnjoj liniji, da na svom posedu živi i preživi. Sto zadruga se gasilo godišnje.

Evo program Vlade i Ministarstva za brigu o selu omogućio je da se formira preko 1.100 novih zadruga, dok su 207 finansijski potpomognute. To su novi voćnjaci, povrtnjaci, nova matična stada, proizvodno proizvođački kapaciteti. Jednom rečju, fabrike pod otvorenim nebom. Za jednu zadrugu treba najmanje pet osnivača. Sada kada pomnožite broj zadrugara i dodate kooperante, onda se radi o desetinama hiljada ljudi.

Što se tiče izdvajanja novca da mladi ljudi dobiju krov nad glavom i nasele napuštene kuće u selima Srbije, nema Srbije, uvaženi narodni poslanici, uvaženi građani Srbije, sa praznim kućama i pustim krajevima, pogotovo rubnim.

Ova Vlada i Ministarstvo za brigu o selu omogućili su da se dogodi čudo, da mladi ljudi sa manje od 30 godina starosti reše da ostanu u svojim selima, ali i da se odvoje i zasnuju svoja domaćinstva. Rešili su da ostanu, a ne da napuste ovu zemlju. Isto tako, neki drugi mladi ljudi, gotovo 20% njih, obuhvaćenih ovim programom, rešili su da odu iz grada, iz prigradskih naselja, iz podstanarskog statusa i da potraže svoju budućnost u praznim seoskim kućama širom Srbije i to u 1.630 kuća u 119 jedinica lokalne samouprave. To znači više od 5.000 ljudi, žena i muškaraca sa preko 2.000 dece koji su oživeli neka sela, neke škole i dali novi impuls životu.

Da budemo konkretni, od 13 do 15 zahteva mladih ljudi dnevno stiže u Ministarstvo. To je na godišnjem nivou, gospodo, oko 5000. Podsetiću vas, i sa time ću završiti, na stav predsednika Republike Aleksandra Vučića, koliko god bude bilo zahteva mladih ljudi da svoju budućnost vide u selima Srbije, toliko će biti i odvojeno sredstava. Zahvaljujem.

PREDSEDAVAJUĆA: Hvala, kolega Krkobabiću.

Primili ste ostavku narodnog poslanika Arpada Fremonda na funkciju narodno poslanika u Narodnoj Skupštini Republike Srbije i izveštaj Odbora za administrativno-budžetska i mandatno-imunitetska pitanja Narodne skupštine povodom razmatranja ove ostavke, koji je utvrdio da podnošenjem ostavke nastupio slučaj iz člana 131. stav 2. tačka 6. Zakona o izboru narodnih poslanika i predlaže da Narodna skupština, u smislu člana 133. istog zakona, konstatuje prestanak mandata ovom narodnom poslaniku.

Saglasno članovima 132. i 133. Zakona o izboru narodnih poslanika, Narodna skupština, na predlog Odbora za administrativno-budžetska i mandatno-imunitetska pitanja Narodne skupštine, konstatuje da je prestao mandat, pre isteka vremena na koji je izabran narodnom poslaniku Arpadu Fremondu danom podnošenja ostavke.

Saglasno Zakonu o izboru narodnih poslanika izvršiće se popunjavanje upražnjenog poslaničkog mesta u Narodnoj skupštini.

Po kom osnovu kolega Jakovljeviću?

(Milovan Jakovljević: Replika.)

Kolega Jakovljeviću, prijavili ste se za reč, ne znam po kom osnovu.

(Milovan Jakovljević: Replika.)

PREDSEDAVAJUĆA: Ko vas je pomenuo?

(Milovan Jakovljević: Gospodin Krkobabić.)

Ne sećam se da vas je pomenuo.

Nastavljamo dalje.

Na član 8. amandman je podneo narodni poslanik mr Nenad Tomašević.

Da li neko želi reč? (Ne.)

Na član 8. amandman su zajedno podneli narodni poslanici Milica Đurđević Stamenkovski, Nikola Dragićević, Dragan Nikolić, Dragana Miljanić, Strahinja Erac, Zoran Zečević i Bojana Bukumirović.

Da li neko želi reč? (Da.)

Dragana Miljanić, izvolite.

DRGANA MILjANIĆ: Poštovana potpredsednice Skupštine, uvaženi članovi Vlade, narodni poslanici, poštovani građani, predložili smo da se deo sredstava namenjen za rekonstrukciju i opremanje ugostiteljsko-rezidencionalnog objekta „Klub poslanika“ izdvoji i nameni za povećanje službenih dnevnica, dnevnica za trupno dežurstvo i dnevnica u kopnenoj zoni bezbednosti, a za vojnike Vojske Srbije.

Takođe predlažemo i uvećanje boda za troškove stanovanja, a koji sada iznosi 18 dinara i 44 pare. Mi se zalažemo da ovo uvećanje bude 25%, koliko inače iznosi planirano uvećanje osnovice plate za vojnike u 2023. godini. Takođe, predlažemo da stručne službe procene da li su ova planirana sredstva opravdana i potrebna baš u iznosu od 320 miliona dinara.

Naš predlog je, dakle, ukoliko stručne službe konstatuju da se rekonstrukcija može sprovesti i sa manjim sredstvima, da se deo od tih sredstava namenjenih za rekonstrukciju „Kluba poslanika“ preusmeri u povećanje sredstava namenjenih vojnicima onako kako smo to i naveli u našem amandmanu.

Reč je o ljudima koji brinu o bezbednosti građana Srbije, koji su svakodnevno posvećeni tom zadatku. Prema tome, ukoliko ova vlast već tvrdi da je opredeljena za poboljšanje materijalnog položaja vojnika, mislimo da je naš amandman konkretan predlog kako bi to bilo moguće učiniti. Zahvaljujem.

PREDSEDAVAJUĆA: Hvala.

Reč ima Dragan Nikolić, po istom amandmanu. Izvolite.

DRAGAN NIKOLIĆ: Gospođo predsedavajuća, podržavajući ovaj amandman, imajući u vidu da sam ja blizu kopnene zone bezbednosti i da apsolutno znam u kakvom stanju su vojnici koji danonoćno štite našu bezbednost i sigurnost, siguran sam da ćete usvojiti ovaj amandman, jer dok smo mi u toploj sali i dok smo bezbrižni i živimo u miru, oni su 24 časa na terenu, na hladnom, u lošim uslovima i mislim da će Vlada izaći u susret i usvojiti ovaj amandman. Hvala.

PREDSEDAVAJUĆA: Hvala.

Po amandmanu Đorđe Stanković.

ĐORĐE STANKOVIĆ: Po mom amandmanu?

PREDSEDAVAJUĆA: Nisam vaš amandman ni pročitala.

ĐORĐE STANKOVIĆ: Izvinjavam se.

PREDSEDAVAJUĆA: Na član 8. amandman je podneo narodni poslanik Đorđe Stanković.

Izvolite, prijavite se.

ĐORĐE STANKOVIĆ: Hvala.

Juče kada sam podnosio amandman na temu poreza na luksuz, odnosno na temu poreza o imovini koji treba da se poveća, imao sam repliku od strane jedne poslanice SNS i u toj replici smo čuli razne hvalospeve na temu Niša, koji u tom mom amandmanu čak nije ni bio pomenut previše.

Tu smo čuli da se u Nišu živi fantastično, da je u suštini situacija sa mladima nikad bolja, da mogu da se dobiju neki jeftini stanovi, a svi znamo da to nije istina.

Ono što sam hteo da naglasim jeste da je u Nišu stanje nikad gore. Infrastruktura je apsolutno katastrofalna, u gradu ulice bukvalno liče na one na Marsu, uprava bukvalno nikad gora u smislu da je stala neka reorganizacija, svi su u v.d. statusu. Ne samo načelnici uprava, nego su u v.d. statusu i direktori. Oni se na neki način omalovažavaju i maltretiraju na svakom koraku.

Konstantno imaju potrebu da dolaze ovde na Zemun, da donose neke kese, neke torbe i da polažu račune nekim ljudima koji apsolutno nemaju veze sa Nišom, ali vode taj grad. To je ono što ja smatram da je nedopustivo, a da u isto vreme pričamo da je tamo stanje nikad bolje. To je jedna apsolutna neistina.

Naravno, za sve ove stvari imamo i dokaze, ako bude bilo potrebno. Ono što je meni važno jeste da se stvari promene i to se neće desiti pod ovim okolnostima i u ovom sazivu.

Jednostavno, i gradonačelnica grada Niša, a i koordinator koji je zadužen za Niš, a to je Bojan Bajagić, konstantno vrše pritisak na sve ljude koji su odgovorni za napredak grada. Jednostavno, ja smatram da ovde hvalospevima nije mesto. Jednostavno, mi svi znamo istinu šta se tamo dešava. Hvala.

PREDSEDAVAJUĆA: Hvala, kolega.

Na član 8. amandman je podneo narodni poslanik Nikola Nešić.

Da li neko želi reč?

Izvolite, kolega Nešiću.

NIKOLA NEŠIĆ: Hvala predsedavajuća.

Da li nam je zaista neophodna rekonstrukcija Kluba poslanika na Dedinju i da li je to sada primerno i da li je neophodno? Koliki je zaista to prioritet?

U okviru Ministarstva poljoprivrede pod nazivom „Privlačenje investicija“ treba proširiti formirati odeljenje ili sektor ekonomskih diplomata? Umesto da poslanici uživaju još jednom u nizu objekata treba da se formirane diplomate rastrče po svetu.

Srbija ima šansu bude još efikasnija u privlačenju stranih, direktnih investicija, podršci, izvozu i promociji svojih privrednih potencijala, ako bi se to radilo na sistematičniji i strateški način, koristeći obučen, ozbiljan i strateški tim ekonomskih diplomata po ugledu na razvijene zemlje poput Holandije, Velike Britanije, Amerike i Švedske.

Potrebno je jasno odrediti kojih su to pet privrednih grana sa najvećim potencijalom za dugoročni razvoj Srbije sa aspekta stvaranja dodatne vrednosti, održavanja zaposlenosti i privlačenja i zadržavanja talenata i naše konkurentnosti na regionalnom i globalnom nivou.

Fokus će nam pomoći da odaberemo prave ljude za taj posao, da ih adekvatno obučimo i postavimo jasne ciljeve za svaki od ovih top sektora. Fokus će nam dalje pomoći da jasno targetiramo ključna i izvozna kao i ključna tržišta za privlačenje stranih investicija i privlačenje neophodnih kadrova kako bi se Srbija razvijala u smeru visoko tehnološkog razvoja inovacija i drugih sektora koji komparativno mogu da naprave veliki ekonomski rast. Rast baziran na izgradnji infrastrukture i niskokvalifikovane i malo plaćene radne snage nije nešto čemu Srbija treba da teži na srednji ili duži rok. Hvala.

PREDSEDAVAJUĆA: Poštovani narodni poslanici, saglasno članu 27. i članu 87. 2. i 3. Poslovnika Narodne skupštine, obaveštavam vas da ćemo danas raditi i posle 18.00 časova, zbog potrebe da Narodna skupština što pre donese akte iz dnevnog reda ove sednice.

Na član 9. amandman je podneo narodni poslanik Srđan Milivojević.

Da li neko želi reč?

Izvolite, kolega Milivojeviću.

SRĐAN MILIVOJEVIĆ: Poštovana gospođo predsedavajuća, dame i gospodo narodni poslanici, građani Srbije, podneo sam amandman kojim tražim da se povećaju plate pripadnika VBA i VOA. Neophodno je da povećamo materijalni položaj te dve zaista dostojne službe da budu u odbrambenom sistemu Srbije. Njih čine najčestitiji ljudi.

Nažalost, bezbednosni sistem Srbije je načet. Srbija je po globalnom indeksu organizovanog kriminala prva u Evropi, podvlačim, prva u Evropi i među 10 prvih zemalja u svetu. Ova crvena zastrašujuća linija pokazuje da smo mi prvi u Evropi. Zašto smo mi prvi u Evropi? Zato što visokopozicionirani član SNS Veljko Belivuk sa svojim saradnicima, Markom Miljkovićem, izvršava stravične zločine u Ritopeku dok policija buduće žrtve prati. Nekoliko desetina žrtava je bilo pod tajnim nadzorom i mi nemamo nikakav odgovor kako je moguće da ti ljudi budu ubijeni?

Da li je to normalno da živimo u zemlji u kojoj Darko Šarić u pritvoru Specijalnog suda za organizovani kriminal ima dva satelitska telefona i pet mobilnih telefona i naručuje ubistva?

Da li je normalno da policijski oficir Milan Vukomanović otkrije šverc oružja u organizaciji Slobodana Tešića i zbog toga bude suspendovan s posla? Umesto da bude nagrađen njega prebacuju u Upravu kriminalističke policije sa mesta inspektora za borbu protiv korupcije uz obrazloženje da treba pomoć, a onda policajci iz tog odeljenja vraćaju u njegovo odeljenje.

Kako je moguće da Milan Dumanović bude suđen zajedno sa Milanom Trbovićem za izdavanje službene tajne o Srebrenici, a onda oslobođen na Apelacionom sudu? Ko će da plati štetu? Šteta je višemilionska.

PREDSEDAVAJUĆA: Hvala gospodine Milivojeviću.

Isteklo je vreme.

Reč ima narodni poslanik Milenko Jovanov.

MILENKO JOVANOV: Replika, naravno.

Nedavno je jedan beogradski dnevnik obavestio javnost o tome da klan Veljka Belivuka deluje iako je on u zatvoru. Da ne dozvoljava primat određenim segmentima njegovog delovanja, da se i dalje ti ljudi međusobno obračunavaju i da taj klan i te kako funkcioniše u tom kriminalnom miljeu, a sve u cilju zaštite onoga što je imao dok su bili na slobodi pre nego što ih je ova vlast uhapsila, ova vlast strpala u zatvor, ova vlast izvela pred sud i u skladu i koordinirano sa odbranom koju vrše njegovi advokati.

I mi sada ponovo imamo priliku da vidimo delove te odbrane i Skupštini Republike Srbije. Nažalost. Nažalost, od onoga koji poziva na to da predsednikov i brat i sin završe kao Gadafi, silovani i ubijeni u šahtu, i koji se toga ne odriče nego nam objašnjava šta je hteo da kaže time i da je zapravo hteo jednu plemenitu misao da iznese a ne nešto loše, čujemo stvari koje bi trebalo da budu podrška onome što je odbrana koju osmislio Belivukov advokatski tim, da za sve ono što je radio kaže da nije radio, a da za ono što nije radio kaže da je radio ne bi li time uplašio, valjda, predsednika Vučića koji će zbog toga ne znam šta ili nekog iz SNS itd. da zaustavi.

Ima da odgovaraju i oni, a dokle će klupko da se odmota to ćemo tek da vidimo.

(Srđan Milivojević: Do vas. Do vas.)

Ne do mene. Vi ste ga…

PREDSEDAVAJUĆA: Vreme, kolega Jovanov.

MILENKO JOVANOV: Samo da završim. Ne mogu zaista. Pogledajte.

(Srđan Milivojević: Do Andrićevog venca.)

PREDSEDAVAJUĆA: Kolega Milivojeviću, da bismo ispoštovali tajming, budite ljubazni i saslušajte svog kolegu.

MILENKO JOVANOV: Razumem nervozu, jer kada se kaže odmotavanje klupka, za se u kom će pravcu, evo vidite, to klupko da ide.

(Srđan Milivojević: Do Andrićevog venca.)

A to znači da će i oni koji su bili njegova podrška, podrška njegovoj odbrani u jednom trenutku biti raskrinkani, a gde ćete vi biti u tom koordinatnom sistemu dobro se zabrinite.

Najzad, naš bezbednosni sistem su načinjali oni koji su u vreme bombardovanja postavljali lokatore. Hvala.

PREDSEDAVAJUĆA: Hvala kolega Jovanov.

(Srđan Milivojević: Replika.)

Nije vas pomenuo, kolega Milivojeviću.

(Srđan Milivojević: Pomenuo je prethodni govornik.)

Pre vas je govorilo bar deset ljudi.

Nemojte kolega, molim vas.

Na član 9. amandman je podneo narodni poslanik Borko Puškić.

Da li želite reč, kolega?

Izvolite.

BORKO PUŠKIĆ: Zahvaljujem.

Poštovani građani Republike Srbije, uvaženi gospodine Siniša Mali, vicepremijeru i ministre finansija, voleo bih da date pojašnjenje građanima Republike Srbije na ovaj moj predloženi amandman, a on traži određenu intervenciju iz razloga što smo trebali ovu sednicu sa ovom temom sa 12,5% povećanja plata da imamo praktično u avgustu da bi ona došla blagovremeno.

Mi sada imamo situaciju da ćemo u januaru da otpočnemo sa tim povećanjem i da će prva primanja krenuti u februaru mesecu. Praktično kasnimo sa time i prestižu taj indeks inflatorni na privredu, na ekonomiju, na životne cene, na životne namernice, koji više ne može da se trpi, koji se ne meri jednim ciframa nego dvocifrenim i to je vrlo ozbiljna egzistencijalna situacija velikog broja građana, ako imamo činjenicu da imamo milion penzionera koji imaju ispod 30 hiljada dinara, ako imamo 650 hiljada penzionera koji imaju manje od 24 hiljade dinara i ako imamo preko 100 hiljada penzionera koji imaju samo 10 hiljada dinara.

Složićete se, građani Republike Srbije, da je to nedovoljno, da je to mizerno, da to nije za dostojanstvo jednog čoveka u 21. veku i da u tom pravcu mi predlažemo ispred Srpskog pokreta Dveri niz, da kažem, lekova, odnosno mera koje bi mogle to da preduprede i unaprede, a to jeste da se smanji PDV na životne namirnice, na meso, na voće, na povrće, da se obezbedi setom određenih vaučera za hranu i za ogrev, da se ne isključuje struja do maja meseca nikome, da se omogući reprogram dugova i da se za bebu hrana i oprema u potpunosti niveliše PDV, odnosno da se poništi.

To su neke mere koje bi mogle da pomognu konkretno građanima Republike Srbije, kako bi se ovaj inflatorni udar mogao na neki način premostiti. Hvala.

PREDSEDAVAJUĆA: Hvala.

Na član 9. amandman je podneo narodni poslanik Borislav Novaković.

Da li neko želi reč?

Izvolite.

BORISLAV NOVAKOVIĆ: Poštovana potpredsednice, poštovane koleginice i kolege poslanici.

Za razliku od predlagača koji smatra da treba ljudima koji rade u upravi povećati platu za 12,5%, ja sam predložio da to bude za 20%. Nisam to činio iz demagoških razloga, da bih se pokazao, kao neko ko više brine o time ljudima od vas i nisam to učinio da bi se politički nadgornjavao. Učinio sam to, zato što smatram da je to suštinski važno.

Kada u Srbiji kažete da je činovnik ili birokrata, vi želite da ga uvredite, vi želite da kažete da je to čovek koji radi više u svom interesu, nego u opštem interesu i hoćete da kažete da je neljubazan i da je nedovoljno prilježan, kada su u pitanju njegove obaveze. Kada u svetu kažete da je neko dobar činovnik i dobar birokrata, vi ste uputili kompliment, jer ste rekli da je to čovek koji poznaje zakone, propise, da je on objektivan, nepristrasan i da ne radi u svom interesu društva, dakle u opštem interesu.

Supstancijalni deo politike ne činimo mi, političari, mi se u zavisnosti od političke volje građana menjamo na četiri, osam, 12 godina, čuvari znanja i oni o kojima najviše treba da brinemo su ljudi koji rade u upravi i javnim komunalnim preduzećima. To su ljudi koji čuvaju znanje i oni se svake četiri godine pomole Bogu da dođu neki normalni političari, da nemaju višak ideja i da suviše ne eksperimentišu. Zato je vrlo važno da taj deo zaposlenih u upravi, ti profesionalci, ti ljudi koji brinu o opštem interesu, ti ljudi koji čuvaju i državu i društvo svojom profesionalnošću i kompetentnošću, budu nagrađeni, vi ne možete više nigde da motivišete ljude koji odlaze u advokaturu, koji odlaze u privatne firme, koji beže iz uprave i nećemo imati uskoro kvalitetnu upravu, a onda ni državu koja funkcioniše u punom kapacitetu. Hvala.

PREDSEDAVAJUĆA: Hvala vam.

Na član 9. amandman je podneo narodni poslanik Miodrag Gavrilović.

Izvolite, kolega Gavriloviću.

MIODRAG GAVRILOVIĆ: Kao i moj kolega Goran, mislim da je bolje i pametnije povećati malo više plate, za korisnike budžetskih sredstava.

Međutim, ja treba malo razmisliti o tome kako i na koji način, ne samo motivisati ljude, nego na neki način staviti da postoji odgovornost. Videli smo ovih dana kako pljušte kazne, opomene i sve ostalo u ovoj Skupštini, od strane predsednika Skupštine i kako se to olako daje.

Da li treba da nagradimo i sve one koji rade, kao korisnici budžetskih sredstava, u opštinama, koji ne poštuju zakone? Daću par primera, recimo u opštini Vlasotince, u slivu reke Vlasine i u slivu reka Južne Morave, reka Vlasina Gradska reka, Preslačka reka, reka Poštica, Kovanštica, Bistrica i posebno Rubska reka na svom toku imaju 18 mini hidro-centrala, 12 je u opštini Crna Trava, šest je u opštini Vlasotince.

Ono što je važno, da se posvetim samo Rubskoj reci, da bi videli gde je problem, ona je dužine 25.800 metara. Na njoj se nalaze četiri hidrotehnička objekta, dve mini hidorelektrane, Porečje, Lanište, ribnjak Krupjaj, vodozahvat izvorišta, vodosnabdevanje Gradišta.

Planira se i treća mini hidrocentrala koja je dobila građevinsku dozvolu na jedan čudan način, zato što je opština mimo svih propisa izdala građevinsku dozvolu iako se traži da se uradi studija o proceni uticaja na životnu sredinu. Građane u ovom slučaju niko ništa ne pita. Međutim, svojevremeno građani opštine Vlasotince su se okupili ispred opštine i pod jednim divnim sloganom „Sloboda je voda“ tražili da se izbrišu lokacije za izgradnju mini hidroelektrana, što je opština usvojila, a kasnije bez javne rasprave uspela da da građevinsku dozvolu za treću mini hidroelektranu.

Na ovaj način Rubska reka se stavlja 80% pod cevi i korišćenje za funkcionisanje hidrotehničkih potencijala.

PREDSEDAVAJUĆA: Vreme. Hvala.

Na član 9. amandman su zajedno podneli narodni poslanici Miroslav Aleksić i Vladimir Gajić.

Da li neko želi reč?

Reč ima Miroslav Aleksić.

Izvolite.

MIROSLAV ALEKSIĆ: Zahvaljujem poštovana predsedavajuća.

Dakle, trenutno imamo na stanju masovan odliv vojske Srbije i to je nešto što se krije. Žao mi je što ovde nema ministra Vučevića koji se od mog jučerašnjeg obraćanja više nije vratio u salu, ali dobro. Dakle, postoji jako veliki zahtev od strane angažovanih snaga koji se ne procesuira u smislu odlazaka iz vojske i to predstavlja jako veliki problem i moj amandman je upravo u tom smislu da se poboljšaju uslovi pripadnicima vojske i da se plate podignu za minimum 30% u 2023. godini, a onda da se nastavi dalje.

To je jedan od razloga. Drugi razlog je i masovna zloupotreba profesionalnih pripadnika vojske Srbije koji služe za kampanju Aleksandru Vučiću i ovoj vlasti. Sedam i po hiljada njih je sada raspoređeno duž linije sa KiM i drže ih u kasarskim uslovima u taktičko borbenim grupama i u Novom Pazaru, i u Raškoj, Kruševcu, a i u Kuršumliji.

Sada, kada govorimo o popunjenosti brigada neću to da kažem zato što volim ovu zemlju, zato što brinem o njoj i neću da iznosim te podatke, ali vrlo dobro, zna to i ministar odbrane, a znaju i oni koji zloupotrebljavaju vojsku, kakva je popunjenost danas brigada u vojsci i da ona nažalost u ovom trenutku nije operativno osposobljena. O tome treba danas da brinu i da se o tome staraju.

No, njima to i nije preterano bitno. Nije im bitno ni što vojnici napuštaju zbog uslova rada vojsku, pa pokušavaju da to reše tako što Vučević kaže – da, sada ćemo u vojsku da šaljemo sve one koji je nisu služili do 40 godina starosti. Ne vredi više do 30, nego do 40 godina. To im nije smetalo da formiraju tajnu službu pri vojsci, petu u državi Srbiji, bez ikakve kontrole. Pored BIA, pored VOA, pored VBA, IPAD, formirana je još jedna koja se zove Centar za operativno tehničku podršku pri vojnoj policiji, pri Generalštabu. Ne kontroliše niti ministarstvo, niti država Srbija, van ikakve kontrole. Šta rade oni tamo?

Šta radi Đura Jovanić Pekar, šef VBA? Proganja opoziciju i druge građane Srbije, bez ikakve kontrole. Kupili su opremu. Dok nema para za vojnike, za plate ima para za opremu, najsavremeniju za praćenje i prisluškivanje.

Od SDPR ste napravili jedno od najneuspešnijih preduzeća za trgovinu oružjem u Srbiji. Pored „Telekoma“ koji ste upropastili, pored EPS koji ste upropastili, upropastili ste i SDPR, zadužili ga emitovanjem obveznica za preko 300 miliona evra, dali sve agente za prodaju oružja Slobodanu Tešiću i Slobodan Tešić sada prodaje i bogati se kao vaš kadar, prodajući srpsko oružje koje kupuju ispod cene i po damping cenama. U tome mu pomažu Nenad Baća Miloradović, čuveni, siva eminencija u Ministarstvu odbrane, Đura Pekar Jovanić VBA, kao i Brana Prostran, koji je prijatelj lični porodice Vučić. Koji brine, koji sa njima ide, putuje po manastirima, pravi zgrade, Brana Prostran. Još jedan čovek koji je siva eminencija i koji uništava zajedno sa vama odbrambenu industriju Srbije i vojsku Srbije sa ovima drugima koje sam pomenuo.

Tu su još i firme kao što je „Kaotiken“, „Prointer“ i one druge koje zna gospodin Siniša Mali, koje se bave softverom, pa im je malo bilo da uzimaju sve ove pare za raznorazne IT usluge iz Ministarstva finansija i drugih, nego su našli da uzimaju sada i od vojske i od SDPR. I naravno, ne mogu, a da ne pomenem, koliko ste ogrezli u kriminal i korupciju u Srbiji.

Ovo je nalog kojim se policijski službenik Milan Vukomanović zaposlen u Ministarstvu unutrašnjih poslova, u Upravi kriminalističke policije u odeljenju za borbu protiv korupcije presmenjuje samo zato što je otkrio koruptivne radnje u „Zastavi oružje“ i Slobodana Tešića. On je čovek koji je otkrio korupciju u vašoj zemlji kojom vi upravljate, naprednjaci i vi ste ga smenili gospodo.

To je tema nad svim temama, kada ovakvi ljudi budu imali podršku institucija, tužilaštva ove zemlje, pravosuđa, onda ćemo biti država. Gledajte šta podržavate. Hvala.

PREDSEDAVAJUĆA: Hvala.

Kolega Jovanov, replika.

Izvolite.

MILENKO JOVANOV: Ne znam, evo ti ćeš da mi objasniš.

A tebe kad vidim, bolje da ne kažem gde mislim da sam.

(Srđan Milivojević: U Skupštini si.)

To mi poslednje padne napamet, iskreno rečeno. Kad u tvom pravcu pogledam, poslednje što pomislim je da sam u Skupštini Srbije.

Sve bi ovo bilo lepo da…

PREDSEDAVAJUĆA: Izvinite, kolega Jovanov, ja ću vama svakako vratiti vreme, nego ne razumem kome se obraćaju poslanici poslaničke grupe Zavetnici.

Hajde da upristojimo ponovo rad parlamenta, ako vam nije teško, da ne bismo došli do faze da ponovo budem ja kriva iz ugla kolega iz poslaničke grupe Zavetnici.

MILENKO JOVANOV: Sve je to u redu. Kad me Srđan Milivojević bude strpao u zatvor, on će mi donositi svoje elektronske ribizle da mi olakša zatvorske dane. Evo, odmah smo se dogovorili i sve je u redu. Pritom, osudiće me na nacionalnom stadionu, tamo će da mi sudi i onda će da me strpa u zatvor i donosiće mi ribizle koje je izmislio i ukrao sa sajta RTS-a.

(Srđan Milivojević: Kuluvija je tamo.)

Tako je, sve je u redu, a šta ćeš sa Koluvijom da radiš, to ne znam.

U svakom slučaju, ja sam i juče rekao da je interesantno da nam uvek oni koji imaju razloga da ćute o određenim temama drže predavanje upravo o tim temama. I sada onaj koji je ćutao kada je kadar njegove bivše stranke, a tada je bio u G-17 plus, pravio cirkus u aferi „Satelit“, koji je ovu zemlju koštao 27 miliona dolara, drži gorljiva predavanja o vojsci. Njemu je jako stalo do vojske, njemu je jako stalo do ne znam ni ja čega, optužuje ovde ljude bez ikakvog dokaza, bez ičega, a onda kad ga ti ljudi tuže, on se pozove na poslanički imunitet. Isto kao što je radio i u Trsteniku, petljao, mutio, e, kada je trebalo da odgovara i kad dođe državni revizor, on trči kod sudije za prekršaje pa dobije 90 hiljada kaznu za nenamenski potrošena sredstva u iznosu od više desetina miliona dinara.

I to je tako stalno. Bez ikakve odgovornosti, bez ikakvog dokaza, optužuju se ljudi, kleveću se ljudi najstrašnije, a onda kada se neko pozove na svoje pravo da zaštiti svoje ime i ugled na sudu, onda se povlači poslanički imunitet. Odreknite se poslaničkog imuniteta borče za pravdu u ovoj zemlji. Nemojte da se krijete iza Skupštine, hrabro izađite pred sud i recite – jeste, ja sam to rekao i nemam problem da odgovaram za to i dokaži da je tako kao što govoriš, a ne da pljuješ i psuješ i napadaš ljude, a onda kad te tuže, bežiš, e, znate, ja sam poslanik i ne možete mi ništa.

PREDSEDAVAJUĆA: Vreme, kolega.

Hvala.

Kolega Aleksiću, po kom osnovu se javljate?

(Srđan Milivojević: Da ne bismo ponovo ustajali.)

Zašto, kolega Milivojeviću, baš je lep prizor kad ustanete.

Ponovo molim, ja predsedavam, svi ostali samo imate potrebu da budete u fokusu.

Kolega Aleksiću, po amandmanu ili replika? Da li vas je pomenuo kolega Jovanov?

Izvolite.

MIROSLAV ALEKSIĆ: Hvala.

Nijednom jedinom rečju prethodni govornik nije odgovorio na sve ono što sam izneo o stanju u vojsci i to zapravo najbolje govori o tome da je to sve istina.

Što se tiče pozivanja na imunitet, nažalost, ja sam samo običan poslanik, koji ima pravo u okupiranom i privatizovanom tužilaštvu da se pozove na imunitet, jer ja nemam konfor kao njihov predsednik Aleksandar Vučić… (Isključen mikrofon.)

PREDSEDAVAJUĆA: Hajmo samo da se dogovorimo da možda nemate pravo da tužilaštvo zovete baš okupiranim iz doma Narodne skupštine.

MIROSLAV ALEKSIĆ: Dakle, ja sam se pozvao na imunitet jer nemam taj konfor da sudije u državi Srbiji sami proglašavaju imunitet Aleksandru Vučiću po tužbama od Vuka Jeremića, mene i drugih raznih političara koji smo ga tužili. Čim Aleksandar Vučić bude skupio hrabrost da se pojavi na sudu i za tužbe koje imamo protiv njega odgovara, evo, ja obećavam, i ja ću se pojaviti odmah. Eto toliko o tome. Hvala.

PREDSEDAVAJUĆA: Hvala.

Kolega Jovanov, izvolite.

MILENKO JOVANOV: Sad ste imali prilike sve da čujete, šta se uradi i šta je poenta.

Dakle, iznesemo hiljadu optužbi, bez ikakvog dokaza, bez ičega, jer kaže – ni na šta što sam rekao nije odgovoreno. Zamisli, ma jel moguće?

(Dragana Rakić: Pa, niste odgovorili ništa.)

Samo molim liderku da ne dobacuje. Vi ste već danas jednom prošli ko bosi po trnju i nema potrebe to da radite na svakih sat vremena. A drugo, čekamo pola osam, kad je vaš termin za viku, tako da je sve u redu.

U svakom slučaju, ono što jeste poenta, to je da nemamo mi običnog poslanika, imamo neobičnog poslanika koji ne poznaje zakone ove zemlje a treba da ih donosi. Imamo neobičnog poslanika koji ne zna šta piše u Zakonu o predsedniku Republike. On ne zna šta je imunitet predsednika Republike, koji nije samo unutrašnji, nego i spoljnji. On ne zna za to. On sebe stavlja u istu ravan sa predsednikom Republike. To jednostavno nije tako. Zakonski sistem kaže da nije tako, ne ja. Predsednik se ne poziva na imunitet, nego sud po službenoj dužnosti konstatuje da ima imunitet predsednik Republike, a vi se na njega pozivate. To je razlika.

Znači, vi se na taj imunitet pozivate, a kad se na njega ne pozovete ili je u pitanju građanska parnica, onda vas osude da ne govorite istinu. Tako to izgleda. I to je najbolji dokaz zašto bežite od suda. Ne bežite vi zato što ste obični ili neobični poslanik, niti zato što nešto znate što niko ne zna, itd.

Sa druge, jako mi je interesantno, ova postavka, kad dođem ja na vlast, ja ću sebi da sudim, jer tada će biti nepristrasno. Da li je to logika? Na kakvu vi to vlast mislite, na onu koja će da sprovede revanšizam, što unapred zna ko će za šta da odgovara i koliko će da sedi u zatvoru? To je ta vlast. Da li to planirate? Neozbiljno je to.

PREDSEDAVAJUĆI: Kolega Aleksiću, nećemo dalje u repliku.

Želite po amandmanu?

Imate već dvojicu kolega koji čekaju da govore po vašem amandmanu, ali ako sebe smatrate prioritetom, dajem vam reč.

MIROSLAV ALEKSIĆ: Dakle, pošto je gospodin Jovanov pravnik mogao bi barem da pročita Poslovnik i da vidi da predsednik države uživa isti imunitet kao i on sam.

Drugo, ako njemu sud sam uspostavlja imunitet, to su neka nova pravila, ali da vas obavestim, to je oboreno u sudu, kao protivzakonito. Ima i onih drugih koji nisu predsednik države, koji ne smeju da se pojave na sudu, evo ga Siniša Mali, ima tu i vaših kolega poslanika. Ni po jednoj tužbi koju sam podneo, jer ne može sud da mu uruči. Ne znam gde vam je Sandra Božić, evo jure je dve godine, ne mogu adresu da nađu. Toliko o vašoj hrabrosti.

Nemojte da pričate o tome, o imunitetu, o tužbama, o zloupotrebama, tužilaštva, pravosuđa itd. Nemojte to nama da pričate, jer vi ste ti koji bežite i zloupotrebljavate vlast, jer ne smete da se suočite sa zakonima ove zemlje i vi ih kršite. To važi i za predsednika države, važi i za sve druge. Zahvaljujem.

PREDSEDAVAJUĆA: Hvala vam.

Replika, kolega Jovanov.

MILENKO JOVANOV: Pošto kolega Milivojević dobacuje, da mi nije bilo dosta, samo da kažem da mi je njegovih ribizla nikad dosta i kotleta jagnjećih u elektronskoj formi koji su, kako kažete, prste da poližeš, kuvar da postanem. Jel tako beše, a ptičice cvrkuću izmišljene.

(Srđan Milivojević: Hvala na replici.)

Pa, ne možete dobiti repliku, jer vi ne govorite, vi dobacujete. Ko da vam da repliku za to?

U svakom slučaju, ono što jeste tačno to je da je Administrativni odbor ima nekoliko zahteva za skidanje imuniteta. Među njima je kolega koji je maločas govorio. Kolege koje je on naveo nisu na tom spisku, niti je ko za njih to tražio. Eto, to zarad istine i zarad onoga kako stvari stvarno stoje.

I ja opet kažem, a šta vas briga za druge. Pustite nas da budemo kukavice koje beže od suda, a vi nam svojom hrabrošću pokažite kako treba da se ponašamo. Vi nam svojom hrabrošću pokažite kako se ode na sud, ponovi se sve ono što je rečeno u javnosti i kažete – da, ja sam spreman da za ono što mislim i odgovaram. Tako stvari funkcionišu. Tako se ponašaju hrabri ljudi.

A ovo pozivanje na imunitet, tu ipak hrabrost ne razumem. Kako će se odbori i kada o tome izjašnjavati imaćemo prilike da vidimo, a onda i kako će se sud o tim stvarima izjasniti u skladu sa onim što je u njegovoj nadležnosti.

Hvala.

PREDSEDAVAJUĆA: Hvala, kolega Jovanov.

Polako, elektronski sistem beleži sve osim ovu vašu viku u sali. Dakle, ja imam redosled prijavljenih govornika, samo budite strpljivi.

Reč ima potpredsednik Vlade, gospodin Siniša Mali.

Izvolite.

SINIŠA MALI: Hvala puno.

Dame i gospodo, samo jedno obaveštenje.

Dakle, jedan od narodnih poslanika ovde jeste me tužio. Čekam ja to ročište da se desi. Ni na koji način ga ne izbegavam, nego se radujem tome. Nadam se samo da se taj isti poslani koji me je tužio zato što sam ga nazvao da je lopov, prevarant, itd. Nadam se samo da se neće ponovo pozvati na poslanički imunitet.

Hvala puno.

PREDSEDAVAJUĆA: Zahvaljujem.

Reč ima kolega Aleksandar Marković. Po amandmanu.

Izvolite.

ALEKSANDAR MARKOVIĆ: Zahvaljujem, predsedavajuća.

Jako kratko. Nisam ni želeo da se javljam, jer amandman je sam po sebi besmislen, a to zna dobro i predlagač amandmana. On ga je i predložio samo da bi imao nekoliko minuta mogućnosti da iznosi razne neistine, budalaštine koje je ovde iznosio.

Ono što je problematično, to je gomila uvreda koje je izneo na račun srpske vojske, na račun oficira srpske vojske, odnosno Vojske Srbije ako vam je draže.

Želim da mu kažem, dakle, prvo zbog građana i zbog istine, general Đura Jovanić, direktor Vojno bezbednosne agencije, general srpske vojske ili general Vojske Srbije, kako god vam bilo draže, mislim da bi trebali da imate bar dužno poštovanje prema funkciji, prema zvanju Generala Vojske Srbije, ali s druge strane, kako i očekivati da oni koji su temeljno i sistematski godinama i decenijama dok su vršili vlas uništavali Vojsku Srbije, degradirali Vojsku Srbije, topili naoružanje, rasprodavali naoružanje i opremu za staro gvožđe u vreme dok su vršili vlast, a sve to uz izreku njegovog tadašnjeg partijskog, da kažem, koalicionog partnera, predsednika Republike – šta će nam vojska? Dakle, to je bila mantra kojom su se oni rukovodili. Šta će nam vojska. Vojska nam ne treba. Pa, hajde da ukinemo i redovno služenje vojnog roka, hajde da rasformiramo sve jedinice, hajde da degradiramo čitav odbrambeni sistem.

Za razliku od njih mi koji smo sa mrtve tačke ponovo pokušali da izgradimo moderan, kvalitetan i funkcionalan odbrambeni sistem ove zemlje, da osposobimo i da unapredimo i bolji materijalni položaj pripadnika Vojske Srbije što upravo ovaj budžet govori o prilog tome, a to je povećanje plata za 25% pripadnika Vojske Srbije.

Prethodni govornik je propustio da iznese tu činjenicu, pa je napisao neki amandman gde on predlaže još veće povećanje, ne pita se odakle novac za tako nešto, kao da je ovo malo povećanje, 25% će biti veća plata pripadnicima Vojske Srbije.

Ne. Šta on radi? Vređa vojnike, vređa vojsku, vređa generale, vređa državu. Pominjali su ovde i loš materijalni status i slabu potpunu i loše kasarske uslove, itd. pa, je morao da ispolji i ovde koliko je neznalica u pitanju.

Prethodni govornik bi morao da zna da ti loši kasarski uslovi kako ih je nazvao, da su to zapravo, predsedavajuća redovni uslovi u kopnenoj zoni i bezbednosti na Karaulama, na izdvojenim objektima. Što je najgore, u pitanju je poslanik koji je član Odbora za odbranu i unutrašnje poslove.

Pa, pogledajte, koliko je to i licemerno s jedne strane i potpuno degutantno pričati na ovaj način o toj temi.

Zato ga pozivam da uputi jedno izvinjenje Vojsci Srbije, svim pripadnicima Vojske Srbije koje je ovako bestidno uvredio.

Zahvaljujem i predlažem da odbijemo ovaj amandman.

PREDSEDAVAJUĆA: Hvala.

Reč ima potpredsednik Vlade, gospodin Siniša Mali.

Izvolite.

SINIŠA MALI: Hvala puno.

Samo kratko još da se nadovežem na mog prethodnog govornika.

Nije samo ovo vređanje pripadnika Vojske Srbije, ovo je vređanje svih građana naše zemlje. Ako se setimo njihovog vremena, vremena u kome je vojska uništavana, dakle, sve što su mogli da prodaju od oruđa, oružja u našoj vojsci oni su prodali ili istopili u staro gvožđe.

Danas je vojska nikada jača i mi se ponosimo njome i mi ćemo, kao što vidite u Predlogu budžeta za narednu godinu, takođe uložiti još novca u nabavku najnovije i najmodernije opreme i obuku naših jedinica.

Jedna stvar je posebno važna. Sramota je da neko priča o rasporedu naših jedinica, o brojnosti naših jedinica oko Kosova i Metohije, u ovom trenutku. Vi gospodo kao da niste svesni u kom se trenutku naša zemlja nalazi. Šta se danas, sada, evo trenutno dešava na teritoriji Kosova i Metohije. Da li ste vi svesni šta radite? Dodatno uz to širite defetizam. Kažete – naši pripadnici Vojske odlaze, neće da sed bore. Neće da štite našu zemlju.

Da li ste vi, ljudi, svesni šta radite? Da li ste svesni koliko ne samo da lažete, nego koliko uništavate svoju zemlju, koliko radite protiv svoje zemlje? Kao da vas neko stvarno, verovatno i plaća da to radite. Treba da vas je sramota.

(Srđan Milivojević: Mene nije sramota.)

Ponosni smo na našu vojsku. Ponosni smo na naše vojnike. Čuvaćemo Kosovo i Metohiju.

(Miodrag Gavrilović: Ja nisam izdajnik. Ministar dođe i priča da lažemo.)

(Srđan Milivojević: Izdali ste Kosovo i Metohiju.)

(Miodrag Gavrilović: Ja nisam izdajnik.)

PREDSEDAVAJUĆA: Volela bih da znam šta se upravo dogodilo.

Molim vas, kvalifikacijama koje se čuju iz klupe se ne možete obraćati.

(Miodrag Gavrilović: Ovo je kvalifikacija, da mi lažemo.)

Kolega Gavriloviću, ne vičite na mene. Nemate razlog da na mene vičete, jer ja ne vičem na vas.

Ministar je ponovio ono što ste mu dobacili iz klupe.

(Miodrag Gavrilović: Taj čovek ne sme da upire prstom.)

Kolega Gavriloviću, ministar je ponovio ono što je čuo iz redova u kojima sedite, nekome od vas, ili nekom drugom, ne bih smela da tvrdim.

(Miodrag Gavrilović: Hoću da ustaneš i da mi se izviniš.)

Molim vas, hajde da završimo ovaj način razgovaranja u sali, odmah.

Kolega Aleksiću…

(Miroslav Aleksić: Tek smo počeli.)

Šta ste vi počeli i šta imate nameru da završite to je jedna dimenzija u ono šta ću ja dozvoliti da radite u ovoj sali, vi ili bilo ko drugi.

Dakle, ja vas molim, reč po amandmanu uredno čeka kolega Života Starčević, već 15 minuta.

(Miroslav Aleksić: Čekam i ja.)

Sačekaćete još malo, da ispoštujemo redosled.

Kolega Starčeviću, oprostite.

Molim vas, potpredsednik Skupštine je podigao Poslovnik.

Reč ima narodni poslanik Borko Stefanović.

Kolega Stefanoviću, izvolite.

BORKO STEFANOVIĆ: Hoćete dati gospodinu Aleksiću reč? Nije mi jasno.

(Aleksandar Marković: Pa šta ako je podigao Poslovnik?)

PREDSEDAVAJUĆA: To što je podigao Poslovnik mu daje na prioritetu, kolega Markoviću.

Hvala.

BORKO STEFANOVIĆ: Molim vas, kolege.

(Aleksandar Marković: Sada je on neka faca što je podigao Poslovnik?)

Ne mislim to, zaista, ali vi znate da pozivanje na povredu Poslovnika ima prioritet. Samo da razjasnim, kolega. Zaista to ne mislim što ste dobacili.

Dakle, član 107. Zbog čega član 107. po meni je prekršen? Poštovana predsedavajuća, ja razumem i povišene emocije i možda se nekad kaže nešto što zaista nije korektno sa obe strane, ali mislim da ste u ovoj situaciji, čini mi se, morali reagovati na samo jedan, po meni, izuzetno problematičan segment nastupa ministru u Vladi gospodina Malog i zamenika premijera, a to je zato što je u jednom momentu, po meni, prešao sve granice kad je rekao da nas možda neko plaća, aludirajući da to neko plaća, znači, neko ko nisu građani Srbije, nego neke, ne znam, tajne službe, strane sile. To je izuzetno opasna stvar.

Ne zameram ništa, ali tako nešto reći je krajnje uvredljivo, duboko narušava dostojanstvo Narodne skupštine, crta mete ljudima na čelo. To smo, nažalost, gledali previše u ovih 10 godina.

Molim vas, gospodine Mali, ako možete da sakupite dostojanstvo i snagu ljudsku, ne političku, i da na neki način se ogradite od sopstvene izjave.

Izvinite, ja mislim da bi to bilo blagotvorno.

Hvala.

PREDSEDAVAJUĆA: Hvala, kolega Stefanoviću.

Svakako ne mislim da ne mislim da sam povredila Poslovnik, ali ću dozvoliti da se Skupština izjasni ako na tome insistirate.

(Borko Stefanović: Ne.)

Kolega Puškić, povreda Poslovnika.

Izvolite.

BORKO PUŠKIĆ: Zahvaljujem, predsedavajuća.

Ukazujem na povredu Poslovnika od strane predsedavajuće, to jest vas, član 112. koji kaže – ako predsednik Narodne skupštine redovnim merama ne može da održi red na sednici, odrediće pauzu dok se ne uspostavi red.

U momentu kada su jurišnici KFOR-a ušli u vrtić na severu Kosova i Metohije, Leposavić, pre 15 minuta, kada danas u Velikoj Hoči se uzurpira mirni seljački narod, mi ovde glorifikujemo pitanje vojske i odbrane, a to dolazi sa jedne i druge strane, priznaćete.

Ja smatram da treba da se prizovemo pameti i da ovu vrlo nezgodnu situaciju na Kosovu i Metohiji niko ne zloupotrebljava, nego da se u pamet svi na neki način dozovemo.

Vi dolazite sa prostora Metohije, ja dolazim sa prostora centralne Srbije, to jest Raške oblasti. U Metohiju i Velikoj Hoči danas su pokušali da otmu od usta dece, domaćina koji 40 litara vina proizvodi, a sad pre 15 minuta u Leposaviću su jurišnici KFOR-a ušli u vrtić.

Molim vas, hajde da privedemo ovu sednicu nekom normalnom redu. Ako ne možete da je održite, onda dajte neki red.

Hvala.

PREDSEDAVAJUĆA: Baš vam hvala što ste iskoristili član Poslovnika da pokažete koliki ste patriota u odnosu na mene, čiju Metohiju tako sa sveg srca branite.

Ta situacija u Hoči traje već tri dana. Ništa se novo nije desilo pred 10 minuta i svakako nema veza sa Poslovnikom o radu Skupštine Srbije. To je prvo.

Drugo, ako ste hteli da mi ukažete na to da treba da imamo pauzu, da ona će biti redovna između 14.00 i 15.00 časova za ručak.

Treće, ovo je moja poslednja molba i vama i svim kolegama da na ovaj način ne zloupotrebljavate Poslovnik, uz svu moju dobru volju da budem krajnje korektna.

Po amandmanu, Života Starčević.

Izlovite, kolega.

ŽIVOTA STARČEVIĆ: Poštovana potpredsednice gospođo Paunović, poštovani potpredsedniče Vlade Republike Srbije ministre Mali, dame i gospodo narodni poslanici, evo danas, kao i prethodna tri dana rasprava o budžetu, mogli smo u diskusijama mnogih narodnih poslanika iz redova dela opozicije čuti puno toga o svemu i svačemu, a tako malo o budžetu, još manje o pratećim finansijskim i fiskalni zakonima, još manje o Sporazumu između Srbije i Mađarske, a svakako najmanje o izboru sudija.

Jednostavno smo bili svedoci pokušaja da se nametnu sve druge teme o navodnom nepoštovanju Poslovnika, o navodnim dvostrukim aršinim, afere izmišljene, a sve to u cilju opstrukcije rada parlamenta sa jedne stvari, dobijanje jeftinih političkih poena sa druge strane i opet, sa treće strane, kako bi poslanici vladajuće većine potrošili najveći deo vremena, braneći se od napada i laži, umesto da promovišu uspehe u vođenju države i ekonomije.

Mogli smo u ova četiri dana videti pristalice tzv. volterovske politike, koji zapravo smatraju da je politika veština da se laže u pravi čas, a taj pravi čas za njih je svaki čas.

Gospodo draga, nikada nije pravi čas da se vodi politika onako kako je Volter doživljavao, a pogotovo ne danas, kada imamo svetsku političku krizu izazvanu kreiranjem novog svetskog poretka. Ta politička kriza je izazvala veliku svetsku ekonomsku krizu čiji vrhunac još uvek nismo sagledali i možemo samo da se nadamo da neće dostići razmere ekonomske krize koja se desila 1929. godine i trajala do Drugog svetskog rata.

Ta kriza se, naravno, uvozi i u našu zemlju i tu krizu koriste mnogi spolja kako bi završili prljav posao u našoj zemlji. Pa, nemojmo, dame i gospodo, i mi to da radimo našoj zemlji. Poslednje što treba Srbiji je da, pored svih pritisaka spolja, trpi pritiske i iznutra.

Ono što je pre neki dan rekao i Dragan Marković Palma, a što su pominjali i svi naši državnici, predsednik Vučić i Dačić i svi ostali, jeste da je Srbiji potrebno preko jedinstvo.

Verujte mi, nemojte ovo shvatiti kao jeftin politički trik, jer to zaista nije namera, ali danas Srbija kao nikada do sada mora biti jedinstvena.

Koliko vas je pomenulo Kosovo i Metohiju tokom prethodnih četiri dana diskusije o Kosovu i Metohiji? Koliko vas je predložilo – hajde malo da odvojimo više sredstava za projekte u Mitrovici, Zubinom Potoku, Ranilugu? Premalo, gospodo.

Mnogo vas je pominjalo nacionalni stadion i diskutovali ste po principu ili – ili, u stilu šta će nam novac da trošimo na nacionalni stadion kada možemo usmeriti sredstva, pa sad, neki su rekli u socijalu, drugi su pričali o obrazovanju, treći su pričali o zdravstvu, četvrti su pričali o lokalnim projektima, peti o kulturi.

Naravno, ja znam da svako od vas ima neku ciljnu grupu i njoj se obraća, ali kada sakupimo sve te želje nije dovoljno novca ni za deset nacionalnih stadiona da bi se sve te želje sprovele u delo.

S druge strane, mi ne razmišljamo u kategorijama ili – ili, veći i – i. Mi hoćemo i nacionalni stadion, hoćemo i veću socijalnu pravdu, hoćemo i bolje obrazovanje i još bolje zdravstvo. Hoćemo i još više kulture i svega ostalog.

Nacionalni stadion je neka vrsta promocije sporta. Na njemu će se naši najbolji sportisti, reprezentativci predstavljati i nastupati. On će biti neki simbol zdravog života, taj simbol koji će usmeriti mlade na zdrav život, odvojiti ih od droge, cigareta, alkohola.

Jedinstvena Srbija nikada neće glasati za legalizaciju droga. Nikada nećemo unositi cigarete u skupštinsku salu, ali zato hoćemo uvek i ličnim primerom i svakako drugačije da promovišemo sport i zdrav život, jer je to put kojim treba da idu mladi ljudi. Zato još jednom apel – hajde makar malo da probamo da izađemo svi zajedno iz stranačkih šinjela.

O budžetu. Predlog budžeta pred nama uzeo je u obzir činjenice koje su nepobitne, a to je da nam u uslovima velike ekonomske krize raste BDP, da će ove godine preći 60 milijardi evra, da su javne finansije stabilne, da je svaki ekonomski indikator pozitivan i stabilan.

Pokazalo se da je naša ekonomija otpornija i žilavija od drugih. Direktne strane investicije će ove godine preći četiri milijarde evra i gde ćete bolji pokazatelj stabilnosti naše ekonomije i sigurnosti kapitala u državi Srbiji.

Dinar je stabilan, devizne rezerve visoke, 17,7 milijardi evra. Zlatne rezerve, takođe nikad veće. Nezaposlenost nikada manja, zaposlenost nikada veća. To, naravno, ne znači da nam u ružičnjaku na svakom koraku cvetaju ruže i da je sve idealno, ali ljudi, imajte na umu još jednom da je svetska ekonomska i politička kriza, da je danas opasnost od upotrebe nuklearnog oružja veća nego u vreme Kubanske krize 1962. godine. I zapamtite da tu situaciju i tu krizu, još jednom da ponovim ono što sam rekao na početku, da tu krizu mnogi koriste da nama dodatno nanesu nepopravljivu štetu po pitanju našeg nacionalnog integriteta i suvereniteta.

Jedinstvena Srbija se slaže sa proklamovana tri stuba budžeta, sa jedne strane povećanje životnog standarda građana i mi smo već pričali o tome, povećanje penzija sada 9%, u januaru 12,1%, kumulativno 20,8%. Povećava se i minimalna zarada na preko 40.000 dinara, da će plate u javnom sektoru biti povećane za 12,5% itd. Sve je to dobro.

Drugi stub jesu kapitalne investicije. I tu je jako važno, još jednom napomenuti, jer građani moraju to da znaju. Ja znam da svi ovde u sali to znaju dobro, da je od ukupnog budžeta 6,8% odvojeno za kapitalne investicije, da ni jedna investicija nije zaustavljena, da se ni od jednog projekta nije odustalo i to je jako važno, jer će sve to činiti Srbiju još poželjnijom za investiranje i dodatno će ojačati našu privredu na svaki način.

Treći stub, energetika. Tu je bilo danas dosta polemike. I ne samo danas, nego i tokom ovih dana i rasprave. Mnogi bu bacali drvlje i kamenje na EPS, ali ljudi, da li je neko od vas pročitao vest da jedna Francuska, koja nikada nije uvozila struju, da jedna Francuska, koja proizvodi 63.236megavata samo u nuklearnim elektranama, od nuklearne energije i da učešće nuklearne energije u proizvodnji struje je 75,2%, da oni uvoze struju? Jednostavno, ekonomska kriza, politička kriza, ujedno i energetska kriza i svi imaju probleme, pa ih imamo i mi.

Neko je rekao da Srbija nikada nije uvozila struju. To, naravno, nije tačno. Uvozili smo uvek struju.

S druge strane, niko nije rekao koliko je povećanja potražnja za električnom energijom u Srbiji zahvaljujući brojnim investicijama, novim fabrikama, novim preduzećima, novim privrednim subjektima i da je ta potražnja znatno veća i ne samo zbog toga, već i zbog same činjenice da je životni standard u Srbiji povećan.

Znate, opet kažem, nije nigde idealno, pa ni u EPS-u, ali molim vas, budimo bar malo realni. Imamo dovoljno gasa, imamo dovoljno nafte, snabdevanje je redovno i normalno i sada u vreme energetske krize država kao svoj prioritet opet normalno je da stavi energetiku.

Sve ovo što sam naveo, sve ovo što sam pričao maločas, desiće se i dešava se uz jaku kontrolu deficita koji je projektovan na 3,3%, a opet je projektovan sa rezervom zbog velike energetske krize, zbog velikih poremećaja i skokova cena energenata. Realno trebao je da bude 1,9 ali je ta rezerva ostavljena da bude na 3,3 i ja se nadam da će i energetska i politička i ekonomska kriza se završiti, pa onda možemo u drugoj polovini sledeće godine raditi rebalans i reći - projekcija će biti 1,9, onoliko koliko je realno. Nadam se, ali svako ko je ozbiljan i odgovoran mora da ostavi prostor i rezervu za to.

Naravno, uz to, uz sve ovo što smo naveli, uz kontrolu deficita, tu je i kontrola javnog duga, koji je i danas daleko ispod „Mastrihta“ i koja pokazuje odgovornu ekonomsku politiku.

Voleo bih da smo ovih dana iskoristili ovu priliku da mnogo ozbiljnije i na analitičniji način razgovaramo o ovoj ozbiljnoj temi, kakav je budžet za narednu godinu, sa mnogo više politike, a sa mnogo manje politikanstva.

Ono što bih još rekao, pošto ću iskoristiti vreme ovlašćenog, nije tema amandman, ali ću pomenuti sporazum sa Mađarskom samo kratko, iz prostog razloga što danas smo svedoci da imamo nikada bolje bilateralne odnose sa državom Mađarskom. To je nešto što se ne podrazumeva samo po sebi. To je nešto u šta je uložen veliki trud, veliki rad, želja, volja, strpljenje, tolerancija, kompromis. Znate, teško je izgraditi dobre odnose, još teže ih je očuvati, a vrlo lako ih je narušiti.

Zato ne razumem neke diskusije koje su se vodile i ovih dana, ali i na prethodnom sazivu sednice, gde se kritikuje podizanje spomenika žrtvama iz Drugog svetskog rata itd, jer osetljiva je to tema i može lako da nanese štetu bilateralnim odnosima. Ja zaista ne mislim da su ti komentari bili maliciozni, ali da su bili malo neodgovorni zaista smatram.

Da završim, da zaključim, znači, JS će u danu za glasanje podržati i budžet i prateće ekonomske zakone i sporazume i kadrovska rešenja koja su predložena ovoj Skupštini.

Još jednom apelujem na veće jedinstvo nacionalno i na veće saglasje. Hvala.

PREDSEDAVAJUĆA: Zahvaljujem, kolega Starčeviću.

Poštovani narodni poslanici, u skladu sa članom 87. Poslovnika Narodne skupštine, sada određujem pauzu u trajanju od jednog časa.

Sa radom nastavljamo u 15.05 časova. Hvala.

(Posle pauze.)

PREDSEDNIK: Nastavljamo sa radom.

Na član 9. amandman su zajedno podneli narodni poslanici Radomir Lazović, Biljana Đorđević, Robert Kozma, Jelena Jerinić, Đorđe Pavićević.

Reč ima Robert Kozma.

ROBERT KOZMA: Hvala vam, predsedniče Skupštine.

Mi iz Zeleno levog kluba - „Ne davimo Beograd“ predložili smo da se svim prosvetnim radnicima, to znači svim zaposlenim u osnovnim i srednjim školama u Srbiji, poveća plata za 25%, na isti način kao što je predviđeno povećanje za zaposlene u Vojsci Srbije.

To podrazumeva da se poveća i nastavnicima i nastavnicama, ali i domarima i tetkicama, koji primaju inače manje od minimalca i koje ova država plus još tereti, jer su se drznuli da traže svoja prava, drznuli su se da traže nadoknadu za topli obrok i za godišnji odmor. To je 5.000 porodica koje sada država proganja i treba da plate sudske troškove u iznosu između 60.000 i 113.000 dinara.

Kada se radi o nastavnicima, prosečna plata nastavnika je 69.000 dinara, iako dobar deo njih, zapravo, zarađuje mnogo manje. Radi se o sektoru u kome ima najviše visokoobrazovanih. Kada pogledamo iznos potrošačke korpe koja je 87.000 dinara, ispada da naš nastavnik ne može da priušti sebi ni prosečnu potrošačku korpu.

Ako je Vojska stub odbrane naše zemlje, a jeste, onda je prosveta stub našeg društva. Oni su ti koji školuju naše mlade i našu decu, oni su ti koji stvaraju buduće društvo. Kakvo će to društvo biti, ukoliko su nam nastavnici poniženi od sopstvene države?

Može ministar finansija da kaže povećaćemo za 12,5%, ali to nije ni blizu korekcije za stopu inflacije. Može da kaže i da se poziva na 2012. godinu i da kaže kolike su tada bile plate nastavnika, ali nas to ne interesuje. Mi iz Zeleno levog kluba - „Ne davimo Beograd“ nismo nikada bili na vlasti. Mi smo nova, rastuća Zeleno leva politička snaga.

Može ministar da kaže, ako već ide u prošlost, ne u 2012. godinu, npr. u 1993. godinu i da kaže – tada je plata bila marku i po, šta hoćete, sada je viša. Ne radi se o tome. Znaju i nastavnici da to nije dobar argument, jer mi živimo u sadašnjosti, a nastavnici školuju budućnost naše zemlje. Niko ne želi da se vraća u prošlost. Hvala vam.

PREDSEDNIK: Na član 9. amandman su zajedno podneli narodni poslanici Dejan Šulkić, Miloratka Bojović, Predrag Marsenić, Zoran Sandić, Gorica Gajić i Zoran Stojanović.

Reč ima Zoran Sandić.

ZORAN SANDIĆ: Poštovani predsedavajući, poštovani predstavnici Vlade, građani Srbije, predlažemo amandman u članu 9. u stavu 2. umesto tačke dodaje se zapeta, nakon koje slede reči „i zaposlenima u visokoškolskim ustanovama, ustanovama osnovnog i srednjeg obrazovanja, ustanovama učeničkog i studentskog standarda, predškolskih ustanova, zdravstvenih i naučnih ustanova, zarada će se povećati za 15%“.

Naime, ako uzmemo u obzir da je inflacija u 2022. godini oko 13,5%, da je projektovana inflacija za 2023. godinu, kažem projektovana, moguće je, ne bih voleo, ali moguće je da bude i veća od 11%, dođemo da je za te dve godine oko 25% inflacija.

Samim tim, dobro je ovo povećanje zarada, ne može da se kaže da nije, i za penzionere 9%, pa sad 12%, pogotovo za Vojsku, to je za svaku pohvalu, 25%. Mislim da je ovo za javni sektor, pre svega, za zdravstvo, za obrazovanje 12,5% u ovom momentu jako malo, s obzirom da će ova inflacija, kažem da je projektovana za ovu godinu po Fiskalnom savetu i vidimo po Predlogu budžeta oko 11%, da će to da pojede to povećanje, da će faktički zarade u prosveti, zdravstvu, odnosno u javnom sektoru biti manje za oko 5% zbog te inflacije.

Da se razumemo, jeste inflacija, da kažem, delimično uvezena zbog situacije u Ukrajini. Tu se razumemo, šta sada tu građani ne moraju da trpe. Moramo snaći snage i naći mogućnosti da u budžetu sredstva za one što nam uče decu i obrazuju decu, buduća pokolenja Srbije, za one što nas leče i što su odgovorni za zdravstvo i za zdravlje cele nacije, da se njima plate povećaju u ovom momentu, po našem predlogu, po ovom amandmanu, za 15%.

Mislim da ni to nije mnogo, ali ako uzmemo samo da je potrošačka korpa preko 80.000 dinara, videćete da ovo povećanje za prosvetu i za zdravstvo faktički neće doći ni da pokrije tu potrošačku korpu, a koliko je sve skupo, a kolika je inflacija vidi se šta smo mogli da kupimo do pre godinu dana za hiljadu dinara u prodavnici, a kada odemo danas u prodavnicu vidimo za tih istih hiljadu dinara da ne možemo ni upola onoga što smo mogli da kupimo pre godinu dana.

Molim vas da vodimo računa o zdravlju nacije, znači, o doktorima, lekarima, a i o prosvetarima, o predškolskoj ustanovi koji obrazuju našu decu i vaspitaju. Pozivam vas da prihvatite ovaj amandman. Hvala vam što ste mi dozvolili da prekoračim vreme.

PREDSEDNIK: Hvala.

Na član 10. amandman su zajedno podneli narodni poslanici Radomir Lazović, Biljana Đorđević, Robert Kozma, Jelena Jerenić, Đorđe Pavićević.

Reč ima Radomir Lazović.

RADOMIR LAZOVIĆ: Hvala, predsedavajući.

Dakle, radi se o amandmanu kojim se predviđa delimično usklađivanje i povećavanje plata državnih službenika sa službenicima koji rade na istim ili sličnim poslovima u ostalim državnim organima. Dakle, iako je jedan od osnovnih ciljeva Zakona o platama državnih službenika i nameštenika iz 2018. godine bilo uvođenje principa - ista plata za isti posao, u Predlogu zakona o budžetu ove godine opstaju različite osnovice za zaposlene u javnom sektoru.

Istrajava se na pristupu kojim se cementiraju razlike između plata u različitim državnim organima, a posebno ono što nas brine jeste ta razlika, recimo, za zaposlene u Narodnoj skupštini.

Generalno, smatramo da vi tražite načine da unizite ovaj Dom, tražite načine da obesmislite Skupštinu, što ste pokazali svojim ponašanjem i do sada kada umesto da odgovarate na konkretna pitanje krećete sa blaćenjem, optužbama, a ono što je poslednje jeste uradio ministar Mali, koji je nazvao ljude izdajnicima.

Dakle, vratiću se samo još malo na ovo na šta se odnosi amandman. Dakle, ove osnovice se kreću od 25.000 dinara do 32.000 dinara. Nema razloga da one ne budu jednake za sve ljude koji rade u ovim službama i koji su na istom nivou posla. Nejasno je i netransparentno zbog čega zakonodavac u ovom slučaju ne uvodi jedinstvenu osnovicu?

Da se vratim samo na to da nemate odgovore, kao što smo mogli i da vidimo. Dakle, opasno je ovo što radite, gospodo. Opasno je ponašanje gospodina Siniše Malog, opasno je ponašanje drugih predstavnika vlasti zbog toga što kada vam postavljamo pitanja ili kao u ovom slučaju nudimo konkretne i dobre predloge, vi to doživljavate kao napade, o čemu je vaša poslanica juče i govorila.

Dakle, ja smatram da se u ovom Domu daju rešenja koja bi trebalo da budu za sve građane. Ono što vi radite, ono što smo videli sve ovo vreme je da bežite i da se sklanjate, da se sakrivate od argumenata.

Hvala, gospodine predsedavajući.

PREDSEDNIK: Hvala.

Na član 11. amandman je podneo narodni poslanik Borislav Novaković.

Na član 11. amandman je podneo narodni poslanik Zoran Lutovac.

Izvolite.

ZORAN LUTOVAC: Potpredsednik Vlade, Siniša Mali koji opet ima nešto važnije od budžeta nije tu. Dakle, rekao je – pogledajte makroekonomske indikatore, pa ćete videti kako dobro živite. Ja vam kažem – pogledajte svoj novčanik, pogledajte svoj frižider, pogledajte svoje živote, pa ćete onda videti kako živite.

Očigledno da ministar ne izlazi među narod, očigledno da ima problema da razgovara sa ljudima. Nekada ste mogli da napunite korpu sa 1.000 dinara, danas ne možete pola vrećice da napunite.

Što se tiče Siniše Malog kao potpredsednika, govorio je sve vreme. Znači, ode na neki važan sastanak, nema ga, dođe na 10 minuta, ispriča nam uvek istu priču o mladima, kako se zapošljavaju, a u stvari šta se radi? Oni iz reda nezaposlenih prebacuju u red socijalnih slučajeva, jer ako Ana Brnabić ne može sa 43.000 dinara da živi duže od tri dana, kako misli da mladi mogu sa manje od toliko da žive? To nije plata, to je socijala. Prema tome, hajde da pričamo o realnim pokazateljima.

Takođe, ovde nismo videli u budžetu da li ima stavka za Kancelariju za brze odgovore? Šta je sa tom Kancelarijom za brze odgovore? Pa, to je bilo veliko obećanje, ona će da rešava, maltene, sve što druge institucije ne mogu da reše.

Najzad, kada je govorio o inflaciji, mala inflacija, ali pogledajte, ljudi, ako mi sa inflacijom od 11% imamo duplo skuplje mleko, koliko će biti skuplje mleko kad bude 15% inflacije?

Druga stvar, možda to i nije loše. Ali, kada ministar kaže – mi smo ograničili cene. Da, ograničili ste cene, ali onda nema mleka.

PREDSEDNIK: I ovo je bilo dva minuta.

ZORAN LUTOVAC: Samo još jednu rečenicu.

Možda to i nije loše, dobili smo mleko iz inostranstva koje ima manje aflatoksina. Hvala vam.

PREDSEDNIK: Na član 12. amandman je podneo narodni poslanik Nenad Mitrović.

Izvolite.

NENAD MITROVIĆ: Devedesetih godina kao mlad čovek borio sam se protiv politike Slobodana Miloševića i Vojislava Šešelja. Posle 2000. godine borio sam se protiv politike DOS-ovske pljačkaške privatizacije koji su nekoliko stotina hiljada radnika doveli na ivicu gladi. Posle 2012. godine nastavio sam da se borim protiv politike Aleksandra Vučića i protiv ljudi koji su iz DOS-a prešli svi u SNS.

Drage moje kolege preko puta, vi i dan danas morate za platu od 1.000 evra da štitite interese istih tih DOS-ovskih političara koji žive i dan danas u skupim vilama, koji i dan danas nose satove koji su preko 30.000 evra i dan danas morate da glumite zadovoljne robove.

Članovi DS i dan danas se bore za slobodu, uživaju u svojoj slobodi i skupo je plaćaju. U toku te borbe ja sam malo ostario i zbog toga moram da koristim i naočare kako bih pročitao amandman kojim želim da promenim u ovom budžetu. Ako se u toku godine prihodi i primanja budžeta smanje, rashodi i izdaci budžeta izvršavaće se po prioritetima i to je obaveza utvrđena zakonskim propisima, aktom Vlade.

Tražim da se to promeni. Ne možete vi sami da određuje kako će se novac trošiti, nego tražim da se vrši rebalans budžeta i da mi u Skupštini određujemo kako ćete vi novac trošiti. To nije novac Vlade, to je novac građana Srbije i mi treba da odlučujemo o tome kako ćete trošiti novac.

Hvala puno.

PREDSEDNIK: Na član 12. amandman su zajedno podneli narodni poslanici Miroslav Aleksić i Siniša Kovačević.

Na član 12. amandman je podneo narodni poslanik Borko Puškić.

Izvolite.

BORKO PUŠKIĆ: Poštovani građani Republike Srbije, moj amandman se odnosi na član 12. stav 5. koji ima za cilj da jednu činjenicu i neku nepravdu ispuni po pitanju poslovanja određenih javnih preduzeća, državnih preduzeća, koji su korisnici budžetskih sredstava i osim nekih neplaniranih rashoda koji potražuju i iziskuju iz dodatnih budžetskih sredstava i određenu intervenciju, odnosno saniranje tih gubitaka, pojedina preduzeća javna imaju i neplanirane prihode, od kojih se dodatno puni budžet u okviru tih dodatnih budžetskih sredstava.

Smatram da bi to bilo korisno za lokalne samouprave, za ta javna preduzeća, da se ne 30. novembra taj novac vraća u dodatna budžetska sredstva, već da se početkom naredne godine to uradi.

Smatram da bi to jako olakšalo poslovanje javnih preduzeća i samih lokalnih samouprava, a ne bi pravilo problem, da kažem, centralnom budžetu. Kasnije kroz određene rebalanse budžeta bi moglo i to da se nadomesti, ta uplata koja bi išla za narednu godinu, jer, ponoviću, tu nije zvanični centralni budžet, nego su dodatna sredstva budžeta. Hvala.

PREDSEDNIK: Na član 15. amandman je podneo narodni poslanik Zoran Lutovac.

ZORAN LUTOVAC: Nastaviću gde sam stao malopre.

Dakle, ograničenja cena Vlade koja se odnosila na mleko, videli smo kako je prošlo, nije bilo mleka, pa su ograničili meso koje se tiče svinjskog buta. Imate sve osim svinjskog buta, tako izgledaju mere Vlade.

Što se tiče priče o uvezenom mleku iz Poljske, ja se iskreno nadam da ono nema toliko aflatoksina kao što ima mleko iz Srbije. Kako Vlada rešava probleme? Tako što je propisano da ima 0,05 mikrograma po kilogramu, a pojavi se da ima 0,5 i Vlada rešava tako problem što promeni zakon, ozakoni trovanje.

Znači, Vlada ozakonjuje trovanje ljudi. Samo da kažem da posledica dugotrajnog uzimanja količina aflatoksina dovodi do toga da se može dobiti čak rak jetre.

Ono što je takođe važno, mi, pošto je fudbalsko prvenstvo sada u toku, Brazil ima jednog Neimara, Srbija ima najmanje tri Neimara. Pored Vučića, to su Siniša Mali i Vesić. Neimari, o čemu god pričamo, koja god je tema, oni pričaju gradićemo, gradićemo, gradićemo. Da li je nauka, da li je prosveta, da li je zdravstvo, gradićemo. Zašto grade? Zato što tu najviše mogu da se ugrade, zato grade.

Ono što je bitno, što moramo reći takođe, ovde se stalno govori o tome od koga ćemo uzeti da bi smo dali nekom drugom? Možemo da uzimamo od tog što je predviđeno za ugradnju, da se daje drugima, da se daje, recimo, deci koja, u Srbiji imate preko 400.000 dece koja nemaju tri obroka.

PREDSEDNIK: Dva minuta.

Pravo na repliku Milenko Jovanov.

MILENKO JOVANOV: Tačno je da predsednik Vučić sa ljudima sa kojima sarađuje govori - gradićemo, gradićemo i gradićemo, ali se ovde postavlja jedno drugo pitanje - kako to da mi uopšte imamo šta da gradimo kada ste vi imali tako divnu, sjajnu i uspešnu vlast. Zar niste već sve izgradili? Što bismo mi gradili autoput da ste ga vi izgradili? Što bismo mi gradili škole da ste ih vi izgradili? Što bismo mi gradili bolnice da ste ih vi izgradili? Što bismo mi gradili mostove da ste ih vi izgradili? Ne bi bilo potrebe za tim, apsolutno ne bi bilo potrebe za tim, a potrebe postoje i građani potrebe vide i građani vide da za njih gradimo, građani se voze autoputevima koje Aleksandar Vučić gradio.

Neimar. Fudbaler je Nejmar. Malo je različito, ali slično zvuči. Ali dobro, nisam ni očekivao da se baš te nijanse….

(Dragana Rakić: Vi ste specijalista za srpski jezik.)

PREDSEDNIK: Opet Dragana Rakić dobacuje.

MILENKO JOVANOV: Čekam liderku da završi. Gospođa liderka vi, koliko znam, imate nastup u posla osam kad ustanete i krenete da vičete. Znači, Dnevnik u pola osam počinje i vikanje Dragane Rakić, te dve stvari su jedino izvesne. Sve ostalo može da bude ovako ili onako.

Dakle, mi gradimo sve ono što ste vi propustili. Da ste izgradili ne bi bilo potrebe da budemo neimari, samo bismo održavali, a, vi verujem, na osnovu iskustva koje već imamo, nećete biti u stanju ni da održavate jednog dana ono što je Vučić izgradio.

S tim da ja zaista mislim posle ovog današnjeg iskustva koliko površno i neargumentovano napadate, koliko izmišljate u želji da napravite nekakvu poentu političku. Teško da ćete vi u političkom smislu dočekati promenu vlasti u Srbiji na vlasti. Vi ćete i promenu vlasti u Srbiji dočekati u opoziciji i vama će taj staž u opoziciji… Samo je pitanje da li ćete biti parlamentarna ili ćete ostati na nivou pečata, table i jedne kancelarije. Hvala.

PREDSEDNIK: Reč ima ministarka Jelena Tanasković.

(Zoran Lutovac: Replika.)

JELENA TANAKSKOVIĆ: Zahvaljujem predsedavajući.

Sada stvarno moram da reagujem, a nisam danas u nekoliko navrata odreagovala na neistine koje su ovde rečene, od toga da Ministarstvo poljoprivrede ima budžet za subvencije od 65 miliona umesto 65 milijardi, pa nadalje. Ali, sada u nedostatku, pretpostavljam, tema, već smo sve iscrpeli, sada smo prešli na aflatoksin.

Ako pričamo o mleku da li ga ima ili nema, ima ga. Ako pričamo o svinjskom mesu i butu da li ga ima ili ga nema, ima ga. Nestašice nikakve ne postoje. Ne znam u kojim ste to tačno radnjama bili kada ste videli da mesa nema, jer apsolutno cene jesu ograničene i jeste u jednom trenutku, ako pričamo o mleku, došlo do poremećaja u ovoj godini, ali to je, kao što i sami znate, uvaženi poslaniče, rešeno u rekordnom brzom roku.

Sada je problem što je rešeno, pa je mleko stiglo. Hajde sada da pričamo o aflatoksinu. Da, i on je 0,05 bio za to mleko koje je uvezeno iz EU, a inače da znate kod nas je 0,25 iako u mnogim zemljama kao što je Amerika i Japan i mnoge druge evropske zemlje i dalje je nivo aflatoksina 0,5. Kod nas nije, kod nas je 0,25 na snazi i nije rešeno to, kako vi kažete da mi menjamo zakon, rešeno je uredbom i vrlo jasno definisano unazad godinama. Hvala vam.

(Zoran Lutovac: Replika. Imam pravo na repliku.)

PREDSEDNIK: Hvala.

Razumeli smo da nije aflatoksin koliko ste rekli, nego je drugačije. Nema šta tu da se objašnjava dalje.

(Zoran Lutovac: Otkud vi znate šta hoću da kažem.)

Nije stvar u tome šta hoćete da kažete, nego što nemate osnova.

(Zoran Lutovac: Imam osnova. Obraća se na ono što sam rekao i ministarka.)

Ne, vi niste Dragana Rakić za početak.

Na član 15. amandman su zajedno podneli narodni poslanici Miroslav Aleksić i Vladimir Gajić.

( Zoran Lutovac: Nemojte tako da se ponašate.)

VLADIMIR GAJIĆ: U članu 15. Predloga zakona o budžetu stavu 4. i stavu 5. naš predlog je da se ova formulacija može promeniti u imperativno značenje, tako da ministar nadležan za poslove finansija će privremeno obustaviti transfere kada je to neophodno, kako bi to bilo obavezno, a ne bi bila stvar arbitrarne odluke ministra.

Kada sam već ovde a nisam imao priliku, odnosno nije mi data mogućnost da odgovorim na dve stvari, iskoristiću ovu priliku.

Prvo, pre dva dana smo ovde imali prilike da čujemo koleginic Žerajić, predsednicu Ustavnog odbora koja nam je održala jedno, mogu da kažem, pretenciozno predavanje o radu, disciplini, pravu sa napomenom da Odbor za ustavna pitanja nije služba za besplatnu pravnu pomoć poslanika, što smatram da je jedan arogantan pristup za kojim nema potrebe.

U vezi njene primedbe kako članovi Odbora koji su iz opozicije nisu prisustvovali toj sednici, ja ću samo da ukažem na jednu činjenicu da sam poruku za sednicu dobio u 17.41 koja je zakazana za 18 časova. Znači, 19 minuta je bilo. Ja sam se lično izvinio da ne mogu da prisustvujem jer sam bio na redu da govorim.

Iskoristiću priliku da odgovorim, nažalost nije tu sudija Delibašić, koja je pogrešno protumačila moje reči pre neki dan, po članu 7. stav 2. ustavnog zakona ovaj saziv Skupštine nema pravo da bira predsednike sudova pa vas pozivam da ne uđete u to da direktno kršite Ustav. Hvala vam.

(Zoran Lutovac: Povreda Poslovnika.)

PREDSEDNIK: Da skrenete pažnju da se niko ne preziva Žerajić?

Izvolite.

ZORAN LUTOVAC: Dakle, po ko zna koji put vi, član 104. stav 2. tumačite restriktivno ovaj član govoreći o tome kako o korišćenju prava vi odlučujete. Odlučujete vi, to vam niko ne spori, ali ne odlučujete bez obzira na činjenice, nego u skladu sa činjenicama. Znam da vi niste pravnik, ali taj pravnik koji vam je objasnio da vi imate pravo da radite šta hoćete bez obzira na činjenice i bez obzira na ovo što stoji u članovima koji stoje u ovim stavovima koji su pre stava 3. taj vas nije dobro savetovao.

Dakle, ja imam pravo na repliku po članu 104. i tražim da mi date pravo na tu repliku.

PREDSEDNIK: Dobro, ako je to bilo sve, mogu da vas pitam još da li želite da se Skupština izjasni oko člana 104. i očiglednih stvari? Ne želite. Dobro.

(Zoran Lutovac: Ne. Tražim repliku.)

Ja ne znam da li ste vi pravnik. Rekao bih da niste.

Reč ima Svetozar Vujačić.

SVETOZAR VUJAČIĆ: Uvaženi predsedavajući, uvažena ministarka i poštovane kolege, ja nisam stručnjak opšte prakse, tako da o budžetu neću puno govoriti.

Iskoristiću moje vreme da govorim nešto o predlogu pravosudnih zakona, odnosno za izbor sudija i predsednika sudova u Srbiji. Taj predlog je dostavio VSS, a prošao je Odbor za pravosuđe.

Što se tiče budžeta, hoću da kažem da je budžet optimalan, uravnotežen, razvojan i sveobuhvatan. Ovde sam se naslušao za ova četiri dana svakojakih primedbi i zamerki koje su neodržive. Od toga da će nacionalni stadion da se pravi na vodoizvorištu. Čuli smo da je vodoizvorište, i to od stručnjaka, miljama daleko od lokacije gde će nacionalni stadion da se pravi, jel tako. Da ne nabrajam sve gluposti koje sam čuo od opozicije.

Naravno da ću ovaj Predlog budžeta kada za to dođe vreme podržati, ali imam jednu bojazan, jednu strepnju. Nisam siguran da će budžet biti usvojen. Zašto? Zato što vidim da je opozicija protiv njega pa se plašim da li ćemo mi imati većinu, znate, za usvajanje ovog budžeta, ali o tom potom. Videćemo i to.

Što se tiče Predloga za izbor predsednika sudova i sudija koji se prvi put biraju na sudijsku funkciju, odmah da kažem da sudije koje se prvi put biraju na sudijsku funkciju to je do sada po zakonu i sada po važećem zakonu, oni se biraju na tri godine, a posle toga opet se i biraju. Ja mislim da će ovo biti poslednji izbor sudija koje se biraju na tri godine, jer za sledeći put će, dok se donesu zakoni koji će biti usaglašeni sa ustavnim amandmanima, sudije birati trajno. Ne na tri godine, prvi put. I tu će se i ispraviti jedan veliki apsurd. Naime, mi tražimo od sudija, odmah da kažem da sam ja advokat već 40 godina za one koji ne znaju, govorim o materiji koju poznajem, jer sam odmah rekao u uvodu da nisam stručnjak opšte prakse. Znači, govorimo o svojoj struci.

Mi sudije smo birali u parlamentu na tri godine, jel tako? I onda u zavisnosti kako se pokažu. Kako za koga. Možemo da im produžimo sudijsku funkciju, a i ne moramo. I sad vi od tog, ne vi, nego mi svi, mi od tog sudije koji se bira na tri godine uslovno, to je uslovno biranje po meni bilo, očekujemo da on bude nepristrasan, nego da bude objektivan i da ne navija ni za koga, pa on je čovek isto. I ovo je prvi put, ja mislim zabeleženo u istoriji evropskog zakonodavstva da parlament oduzima sam sebi ovlašćenja koja je imao. Mi se ovim zakonom koji će biti izglasan ovde, na osnovu ustavnih amandmana, odričemo prava da biramo sudije. To retko ko hoće da čini. Jel tako?

Vi ste dobili ovde u predlogu dnevnog reda, jedna od tačaka je Izbor sudija i predsednika sudova. Hoću da vam kažem da je u ovom mandatu gospođe Maje Popović učinjen veliki pomak. Godine 2009. cunami je zahvatio naše pravosuđe, zahvaljujući vašoj vlasti i zahvaljujući tadašnjoj ministarki Snežani Malović i tadašnjem državnom sekretaru Slobodanu Homenu i tadašnjem predsedniku Odbora za pravosuđe i državnu samoupravu Bošku Ristiću, sada advokatu u Nišu.

Jednim potezom pera, jednim potpisom predsednice Vrhovnog suda je 900 ljudi, tužioca i sudije isterano sa posla, prestala im je sudijska funkcija, bez ikakvog rešenja o prestanku, bez ičega. Da zlo bude veće, tu je bilo više od 50%, ovo znam jer sam živeo s tim ljudima godinu dana i delio njihove muke, tu je bilo mnogo bračnih parova, muž tužioc, žena sudija, žena tužioc muž sudija. Ostali ljudi bez posla, bez prihoda, sa dvoje, troje dece. To je trajalo godinu dana, dok Ustavni sud tu jednu naopaku, jednu suludu odluku nije izmenio i te ljude vratio na posao. E, sada normalno oni posle, kažu to su vaše sudije, pa neće te sudije koje su posle godinu dana šikane vraćene na posao, neće valjda da glasaju na izborima za te koji su ih ostavili bez posla i bez hleba i koji su im oduzeli zanimanje?

Malopre, je jedan od govornika pomenuo štetu koju država Srbija plaća na ime izgubljenih sporova, taksi, međunarodnim organizacijama, sudovima, itd. Da li vi znate koliko je država Srbija platila ovim ljudima što su godinu dana bili bez posla, apsolutno nezakonito. To ne može da se iskaže ni u milijardama, koji su im duševni bol naneli, to neću govoriti. Mi imamo sada slučajeve da su ljudi koji su tada isterani sa posla časne sudije, časni tužioci umirali od tuge u bukvalnom smislu, dobijali teške bolesti, vi ste im sve to naneli. Ja ih znam na desetine, kažem vam, dugo sam u pravosuđu. Mi smo ispravili koliko smo mogli te nepravde i sada su ti ljudi zadovoljni.

Evo, vidite iz ovog Predloga za izbor sudija i predsednika sudova, a radi se o tri predsednika apelacionih sudova u Srbiji, to su sudovi najvećeg stepena, jel tako, ne računajući one žalbene gore, Kasacioni sud, to je Apelacioni sud u Nišu, u Beogradu i Upravni sud u Beogradu. I imamo više sudova i osnovne sudove u više od 25 gradova cele Srbije. To su sve sudije koje se prvi put biraju na sudijsku funkciju.

Ja ne znam, ali vas molim da se upoznate malo sa tim na kraju, da vidite koji su to kandidati. To su kandidati koji su svi do jednog, pazite, ne svi onako paušalno rečeno, nego do jednog, položili prijemni ispit u Visokom savetu sudstva, pred komisijom i pismeno. To znači izrada jednog od podnesaka, žalbe, tužbe, presude, itd. i odgovore na test znanja, gde je bilo 50 pitanja. Svi su dobili čiste petice i iz jedne i iz druge vrste provere znanja. Svi ti kandidati imaju prosek preko devet. Svi ti kandidati su starosti 30 ili mlađih godina. Svi oni, iza njih stoji staž pet, šest, deset godina ili su bili viši stručni saradnici ili pomoćnici, sudijski pomoćnici ili su bili advokatski pripravnici, znači, ljudi koji su izučili ili su počeli da izučavaju taj zanat. Advokatura je zanat, da se mi razumemo.

Znači, tu nema nijednog koji je izašao iz zatvora pa konkuriše za sudiju, što je bilo kod vas. Pazite, vi kad ste najurili 900 časnih sudija i tužioca i bilo je izuzetaka, bilo je tu i ljudi koje je trebalo najuriti i iz suda i iz tužilaštva, ali nije bilo ni 5%, da se razumemo. Ja sam gledao, imao sam priliku da gledam biografije i molbe sudija koje su mesto njih došle, znate li koje su to bile karakteristike? Kaže – on, sin, Pere iz Prčilovca a Pera iz Prčilovca je predsednik mesnog odbora Prčilovci. To su bili kriterijumi da bi neko 2010. godine postao sudija, bilo gde u Srbiji. Normalno, kriterijum Demokratske stranke.

Svaki aktivista čije je dete, ćerka ili sin ispunjavao formalne uslove, znači imao pravni fakultet i imao pravosudni ispit je svog sina ili ćerku zaposlio za sudiju ili tužioca i zato mi imamo i dan danas pravosuđe kakvo imamo, koje još uvek hramlje.

Moram ovde i po drugi put da kažem, što se tiče infrastrukture, za vreme ministarke Maje Popović napravljeno mnogo impozantnih pravosudnih objekata. Ne znam da li ste vi videli. Recimo Verko Stevanović jeste sigurno, Palatu pravde u Kragujevcu. To je objekat kojim bi se u Evropi svi mi ponosili, jel tako? Napravljena je zgrada Suda za prekršaje u Pančevu, napravljen je novi zatvor u Pančevu itd. da ne nabrajam sada. U Kragujevcu isto Okružni zatvor itd.

Mada mislim, a to ću reći kada bude tu ministarka pravde, da mi moramo malo da pravimo i bolnice za duševno obolela lica. Tu malo zaostajemo. Nećemo imati gde sve da smestimo. Ima kandidata za takve objekte.

Obzirom da sam knap sa vremenom, ne bih hteo više da odvlačim vašu pažnju, sa ovim bih završio. Prijatno.

PREDSEDNIK: Reč ima ministarka Maja Popović.

MAJA POPOVIĆ: Želela sam da repliciram kolegi Gajiću koga sada ne vidim ovde, ali svejedno.

Želela sam da ukažem da je predlog VSS za izbor predsednika sudova apsolutno u skladu i sa Ustavom i sa zakonom i apsolutno podržavam, imajući u vidu da član 5. ustavnog zakona za sprovođenje akta o promeni Ustava Republike Srbije je egzaktan i kaže – VSS, Državno veće tužilaca, Vlada i Narodna skupština nastavljaju da obavljaju svoje nadležnosti prema sudija, predsednicima sudova, javnim tužiocima i zamenicima javnih tužilaca.

Ono što je ukazivao kolega Gajić, jeste stav 2. člana 7. istog zakona, jer želim da navedem da se ne može izdvojiti samo stav 2. da se prethodno ne pročita i ne tumači u kontekstu iz stava 1. istog zakona. Ovde se jasno može utvrditi da sudije i zamenici javnih tužilaca koji su pre stupanja na snagu amandmana, izabrani na funkciju od tri godine, danom stupanja na snagu amandmana smatraju se izabrani na stalnu funkciju, odnosno sudijsku, odnosno javno tužilačku funkciju, o čemu će odluku doneti Visoki savet sudstva, odnosno Državno veće tužilaca.

Hoću da kažem da je stav 2. člana 7. koji je kolega Gajić naveo, apsolutno vezan za stav 1. ovog zakona. S toga njegovi navodi nisu u saglasnosti sa kontekstom ustavnog zakona, koji je donet i smatram neutemeljen njegov navod, da bi takav izbor predsednika sudija bio neustavan ili nezakonit.

Pored toga, iskoristiću ovu priliku, kada mi je predsednik dao reč, da odgovorim i na kontekst Boška Obradovića, koji je istakao da se velika sredstva izdvajaju za penale u sudskim postupcima. To je tačno, to je ono što mi želimo da sprečimo, međutim „što se grbo rodi vreme ne ispravi“, rekao je Valtazar Bogišić. Mi plaćamo cenu, upravo ovoga što je kolega rekao, jedne izuzetno loše reforme pravosuđa i dan danas plaćamo penale, vezano za tu katastrofalnu reformu, kao i za pljačkaške privatizacije, kao i za sve one postupke gde su prinudno određene firme date u stečaj, gde su ljudi ostajali bez posla.

Sve to je došlo ovoj Vladi, ovoj vlasti na naplatu. Mi ćemo i te sve stvari izmiriti, izmiriti sva dugovanja i te prethodne vlasti, ali ćemo raditi na tome da do toga ponovo ne dođe. Ova reforma pravosuđa doneće samo boljitak, niko od naših sudija i tužilaca neće ostati bez posla, gledaćemo da im povećamo plate, upravo idemo u suprotnom smeru. Ići ćemo sa normativnim okvirom koji će nam pomoći da se brži završavaju sudski postupci i na taj način nećemo više biti u obavezi da plaćamo za suđenje u razumnom roku, povrede suđenja u razumnom roku u toj meri.

U tom smislu predloženo su izmene i dopune Zakona o ZKP i to se nadam da će u toku mandata ove Vlade biti usvojeno, smatramo da će ove izmene i dopune u mnogome ubrzati postupke, naročito parniče, širom Srbije. hvala.

PREDSEDNIK: Ko je vas spominjao?

Demokratsku stranku? Nisam čuo, a evo verujem vam.

ZORAN LUTOVAC: Dakle, nije sporno da su pravljene greške i niko razuman neće sporiti te greške. Bilo je onih i u DS koji su ukazivali na te greške, prilikom te reforme. Otišlo je mnogo onih koji su trebali da odu, ali otišli su i neki časni ljudi koji nisu zaslužili da odu, ali suština je u tome da su morali da imaju pravo na žalbu i nisu imali.

I, ja to kažem i ne sporim to, ali sa druge strane, mnogi od njih su pošle ušli u SNS i kao takvi se vraćali u sudstvo. To je nedopustivo, jer se nisu iščlanili. O tome hoću da govorim.

Vrlo kratko na ovo što je rekla ministarka, sve je po zakonu. Da, bilo je i proganjanje političkih protivnika u nacističkoj Nemačkoj po zakonu. Ne radi se o tome da li je nešto po zakonu ili nije, nego da li su zakoni….

PREDSEDNIK: Sada obratiti pažnju šta govorite i šta sa čim poredite.

ZORAN LUTOVAC: Poredim tu floskulu da je nešto po zakonu.

PREDSEDNIK: Samo obratite pažnju na to šta govorite.

ZORAN LUTOVAC: Zakon može da bude dobar, u interesu građana, ili da bude loš i da nije u interesu građana. Onako kako je urađeno sada sa pravosuđem, to nije dobro, to nije u interesu građana. Pravosuđe neće biti nezavisnije nego što je bilo, o tome se radi.

PREDSEDNIK: Ministarka, Popović.

MAJA POPOVIĆ: Samo sam htela da vam repliciram na činjenicu da ste rekli da su određene sudije ušle u SNS, pa su bile ponovo izabrane. To je nemoguće, imajući u vidu da je zakon zabranio ulazak u stranku nekome ko se kandiduje za tu funkciju. Ne spojivo je pripadništvo nekoj stranci i sudijska i javnotužilačka funkcija. Tako da ti vaši navodi apsolutno su ne osnovani.

PREDSEDNIK: Na član 16. amandman je podneo, narodni poslanik Borko Puškić.

BORKO PUŠKIĆ: Zahvaljujem, predsedavajući.

Poštovani građani Republike Srbije, ovaj amandman se odnosi na član 16. stav 1. i na član 16. stav 2. Naime, javan preduzeća i drugi oblici organizovanja čiji je osnivač Republika Srbija, dužni su najkasnije do 30. novembra tekuće godine budžetske da najmanje 70% dobiti, odnosno viška prihoda na rashodima dostave i uplate na budžet Republike Srbije, odnosno za ministarstva nadležan za poslove finansija.

Smatram da javna preduzeća koja se finansiraju od starane budžeta Republike Srbije, a koja ostvaruju značajniju dobit ili troše previše sredstava iz budžeta, pa onda ostvaruju dobit, ili pak iz sopstvenih sredstava imaju značajne prihode, smatram da bi bilo potrebno da u većem obimu od ovog predviđenog vrate u sredstva za budžet Republike Srbije.

Primera radi, imamo recimo, „Telekom“ gde on stabilno funkcioniše, nije imao tako uvek stabilan način poslovanja i funkcionisanja. Smatram da bi trebalo ako ima suficit u poslovanju, a izdvaja određena sredstava budžet Republike Srbije, da za ta preduzeća koja imaju rentabilnost poslovanja, da imaju ne onih 70% nego da se njima traži, kao i ovim agencijama, veći povraćaj i da bi to značajno podiglo nivo solventnosti budžeta.

Smatramo da to nisu mala sredstva, složićete se i da bi imalo dosta pametnih nekih razina gde bi moglo to da se investira i dotira. Sada imamo situaciju da je drastično poskupela hrana, od 30, 50, neke namirnice, potrepštine do sto posto, ali bi bilo možda svrsishodno da se tu investira za tu neku stabilnost, da kažem, egzistencijalnu i neke potrebe. Hvala vam.

PREDSEDNIK: Po amandmanu, Milimir Vujadinović. Izvolite.

MILIMIR VUJADINOVIĆ: Hvala vam predsedniče.

Uvaženi građani, poštovane kolege, poštovani predstavnici Vlade, ja prosto ne mogu da se ministarka Popović ne vratim malo na ova pitanja izbora sudija. Svaki put nam to iznova zapara uši, znam da je tema amandman, ali molim vas, baveći se malo ovim budžetom, nekako smo lako propustili temu izbora sudija u sudovima širom Srbije.

Vi ste neko ko ima veliko iskustvo u pravosuđu, dugo ste u ovom sistemu i meni je žao što gospođa iz Visokog saveta sudstva nije danas sa nama. Juče nam je vrlo jasno rekla, da je ovaj način izbora koji je verovatno jedan od poslednji put ili jedan od poslednjih puta biramo sudije u ovom uvaženom domu, i jedan smo od retkih koji su se sa pozicije vlasti odrekli privilegije da biraju sudije u Narodnoj skupštini.

Kako nam rekoše, i kako reče gospođa iz Visokog saveta sudstva, koja nije danas tu, sve je urađeno po zakonu i Ustavu i ja se slažem. Idemo na podmlađivanje sudstva te će u narednih tri godine biti zamenjeno 50% ljudi, odnosno 50% u pravosuđu će biti penzionisano. Slažemo se i sa tim, treba da podmladimo sudstvo.

Međutim, ja koristim priliku vas da pitam, a dugo ste u pravosuđu, da li se sećate načina izbora sudija u prethodnom periodu? Rekoše da svi imamo danas kvalitetne kadrove, to reče gospođa iz Visokog saveta sudstva. Nije me mrzelo i ja malo uzmem i vidim kada je u pitanju Privredni sud u Novom Sadu, Nišu, Čačku, pa pogledam biografije, pa bogami sve je u pravu. Kvalitetni kandidati, pa pogledam u Novom Sadu Svetlana Kvrgić, odlična biografija. Pogledam nema preporuke vladajuće stranke, nijedne. Naravno, sarkastičan sam, znate šta vas pitam.

Da li je u prošlosti bio slučaj i da li je to praksa bila u 2000. godinama da morate da donesete preporuku vladajuće stranke iz jedne opštine gde se birate za sudiju? Ja znam, moje kolege to znaju, znaju i ovi koji su danas kritičari tih stvari, ali važno je da kažete vi, radi građana Srbije, kako je to izgledalo u prošlosti u ovom uvaženom domu.

Da li ste pored svoje biografije morali da donesete preporuku Demokratske stranke iz nekog opštinskog odbora tamo gde ste birani? Znam odgovor. Očekujem ga od vas da ga kažete, radi građana Srbije. Bilo bi u redu. Čisto radi kritika koje danas slušamo.

Pokušaću kratko da se osvrnem i na budžet, pošto nemamo mnogo vremena, jer je to tema koja najviše zanima građane Republike Srbije, ali ovo sam morao da pomenem, nemojte mi zameriti.

Budžet je najvažniji zakonski predlog koji može da se nađe u ovom domu. Nema velike razlike u odnosu na onoga kako jedan srpski domaćin prosečan planira svoje prihode i rashode, kako planira ono što će da zaradi i ono što će da troši za sebe i svoju porodicu. Da biste mogli da trošite, morate da budete domaćin u pravom smislu te reči. Prvenstveno morate da budete odgovorni, a onda vredni i radni, pa tek onda možete da vidite kako ćete da trošite i razvijate i domaćinstvo i porodicu.

Naime, vi ste gospodo iz Vlade bili i odgovorni i vredni i radni, uzevši u obzir i vi i vaši prethodnici, a budžet je rezultat rada i vas i vaših prethodnika, tj. predlog budžeta, moramo uzeti u obzir da je svet na ivici najvećeg sukoba, ako nije već u trećem svetskom ratu, ali ste pored svega toga uspeli da stopu nezaposlenosti sa 30% koliko je skoro bila u poslednjih deset godina svedete na najmanju moguću meru, na jednocifrenu. Uspeli ste da održite pozitivan privredni rast, iako smo svedoci pada privrednog rasta širom sveta i Evrope i niste nas zadužili, održali ste nivo dugo daleko ispod onoga što je danas prosek u Evropi – 56%. Znači, bili ste i odgovorni i vredni i radni. Stvorili su se uslovi da trošite baš kao onaj domaćin iz priče na svoju porodicu.

Ono što mene i nas kao narodne poslanike izuzetno raduje, to što ste uspeli da stvorite uslove i za troškove naše porodice koja se zove Srbija i živi u granicama Srbije. Možemo da trošimo i na porodicu koja živi van naše kuće koja se zove Srbija.

U budžetu su se našli projekti koji su od velike važnosti za ljude iz regiona. Našao se novac, i to najvećim delom, a ispraviće me ovi iz Ministarstva finansija, i za putni pravac od Beograda ka Republici Srpskoj i dalje naravno ka Sarajevu, i za putni pravac od Novog Sada do Rume pa dalje ka Šapcu, Loznici i, ako hoćete, Zvorniku, Milićima, Vlasenici, što je žila kucavica opstanka istoka Republike Srpske. Mnogo ljudi me pozvalo iz Republike Srpske zahvaljujući se na ovome i tražeći da to danas kažem javno, zbog vas i zbog građana Srbije. Uspeli ste da stvorite uslove da troši i naša šira porodica.

Međutim, kao što rekoh, svet je na ivici sukoba, to je činjenica i ne možemo zatvarati oči pred tim. Sve oči srpskog naroda su danas uprte u Ministarstvo odbrane, Ministarstvo unutrašnjih poslova i BIA. Prosto, stvari stoje tako.

Hoću da vam se kao ljudima iz Ministarstva finansija zahvalim i na tome što ste i jutros našli za shodno da razgovarate o temi poboljšanja uslova u vojsci Srbije i nekih novih mogućnosti za ulaganje u odbranu Srbije. Verujte mi i verujte nam, to je danas, hteli ili ne, jedna od najvažnijih stvari, uzevši u obzir sve šta se izdešavalo u prethodnim danima – i devastacija crkve u Mostaru, koja je najveći hram srpske pravoslavne crkve bila pre izgradnje ovog hrama na Vračaru i prebijanje Milana Kneževića u Podgorici i da ne pričam o onome što se svaki dan dešava na Kosovu i Metohiji, o tome šta trpi naš narod, kad kažem običan, pod navodnim znacima, naravno, je suvišno i govoriti.

Sve oči su uprte danas u ta dva ministarstva i u tu agenciju, uz dužno poštovanje prema svima ostalima.

Hvala vam još jednom na tome, hvala vam u ime građana iz regiona kojih je između milion i po i dva, što su projekti važni za njih našli mesta u ovoj velikoj knjizi koja se zove Predlog budžeta za 2023. godinu i nemajte sumnje, dok ovako radite i dok sledite politiku prvoga među nama, predsednika države Aleksandra Vučića, ovde ćete uvek imati podršku, govorim pre svega o poslanicima SNS. Živela Srbija i hvala vam.

PREDSEDNIK: Reč ima ministarka Maja Popović.

MAJA POPOVIĆ: Želim da vam odgovorim na pitanje da su još od devedesetih godina uvek postojali kadrovici, da ih tako nazovem, za izbor i sudija i tužilaca. Ne želim da pominjem imena ministara bivših koji su pokojni, ali mogu da pomenem ime ministarke Malović koja je živa i zdrava, hvala Bogu, uvek su postojali kadrovici. Pored svakog imena predloženog člana je u zagradi stajalo – predlog stranke. To svi znamo i to je javna tajna.

Međutim, sada to više ne postoji. Sada to radi kolektivni organ Visoki savet sudstva, koji je apsolutno nezavistan od svakog pritiska politike.

Ja sam još za kratko kao ministar pravde, kao neko iz izvršne vlasti član tog kolektiva, ali kao što vidite po ovim predlozima ubedljivo najbolji kandidati od onih koji su konkurisali su izabrani sa najvećim, sa najboljim ocenama na razgovorima, sa najdužim radnim stažom, kao i sa komentarima kolektiva koji su, takođe odlični.

Tako da, kao što sam rekla, apsolutno stojim iza ovog predloga i smatram da su sva predložena rešenja, i što se sudija tiče i predsednika sudova, najbolji mogući, najbolji koje Srbija sada ima.

Takođe, želim da se osvrnem na sve ovo što je rečeno malopre od strane opozicije, da su u doba Gebelsa postojali SS zakoni. To ne može da se poredi sa ovim delom. To je samo ljubomora, što upravo ova vlast donosi tako progresivne zakone, donosi tu nezavisnost pravosuđa koju je pohvalila cela Evropska zajednica.

Kao što znate, dobili smo pozitivna mišljenja na ove predloge zakona. E, to je ono na šta je ljubomorna opozicija, zato što oni nisu predložili tako nešto, zato što oni nisu uradili ovako nešto za naše građane.

Svako društvo želi da ima nezavisno sudstvo i samostalno javno tužilaštvo. Samo onaj ko ne želi dobro svom narodu je protiv toga i glasaće protiv toga.

Hvala.

PREDSEDNIK: Zahvaljujem.

Pošto su se stekli uslovi, predlažem da konstatujemo potvrđivanje mandata narodnim poslanicima u Narodnoj skupštini za upražnjena poslanička mesta, kako bismo omogućili njihovo učešće u radu Narodne skupštine.

Uručena su vam rešenja Republičke izborne komisije o dodeli mandata narodnim poslanicima radi popune upražnjenih poslaničkih mesta u Narodnoj skupštini.

Takođe, uručeni su vam izveštaji Odbora za administrativno-budžetska i mandatno-imunitetska pitanja Narodne skupštine, koji je utvrdio da su se stekli uslovi za potvrđivanje mandata narodnim poslanicima, sa predlogom da Narodna skupština, shodno članu 134. Zakona o izboru narodnih poslanika, konstatuje potvrđivanje mandata narodnim poslanicima Bratimiru Vasiljeviću i Milosavu Milojeviću, izabranim sa Izborne liste ALEKSANDAR VUČIĆ – Zajedno možemo sve, Marku Ristiću, izabranom sa Izborne liste MILICA ĐURĐEVIĆ STAMENKOVSKI – Srpska stranka Zavetnici i Akošu Ujheljiju, izabranom sa Izborne liste Savez vojvođanskih Mađara – Ištvan Pastor.

Na osnovu rešenja Republičke izborne komisije i izveštaja i predloga Odbora za administrativno-budžetska i mandatno-imunitetska pitanja Narodne skupštine, a shodno lanu 134. Zakona o izboru narodnih poslanika, konstatujem potvrđivanje mandata narodnim poslanicima Bratimiru Vasiljeviću, Milosavu Milojeviću, Marku Ristiću i Akošu Ujheljiju.

Čestitam narodnim poslanicima na izboru i molim da se pripreme za polaganje zakletve.

Poštovani narodni poslanici, molim vas da, saglasno članu 17. Zakona o Narodnoj skupštini, pristupite polaganju zakletve.

(Predsednik čita tekst zakletve, a narodni poslanici ponavljaju.)

"ZAKLINjEM SE DA ĆU DUŽNOST NARODNOG POSLANIKA OBAVLjATI PREDANO, POŠTENO, SAVESNO I VERNO USTAVU, BRANITI LjUDSKA I MANjINSKA PRAVA I GRAĐANSKE SLOBODE I PO NAJBOLjEM ZNANjU I UMEĆU SLUŽITI GRAĐANIMA SRBIJE, ISTINI I PRAVDI."

Molim narodne poslanike da potpišu tekst zakletve.

Dozvolite da u ime Narodne skupštine i u svoje ime čestitam na izboru za narodne poslanike i da vam poželim uspešan zajednički rad u tekućem mandatnom periodu.

Ako su narodni poslanici seli u redove svojih poslaničkih grupa, možemo da nastavimo.

Povreda Poslovnika, narodni poslanik Miodrag Gavrilović.

MIODRAG GAVRILOVIĆ: Možda je prošlo nezapaženo, član 27. stav 1, pretpostavljam da niste čuli.

Mislim da je trebalo da se skrene pažnja ministarki Maji, Ministarstvo pravde. Ne možete reći u Skupštini, a vi predsedniče ste morali da reagujete kada se kaže da za određena zakonska rešenja, da li su ona dobra ili loša, ako neko glasa protiv njih da ne želi dobro narodu i državi. To je krajnje neprimereno. To ne sme da se dovodi u pitanje… (Isključen mikrofon.)

PREDSEDNIK: Dobro, pošto vi uporno replicirate kroz povredu Poslovnika, završićemo sa tim odmah i neću ništa ni da vas pitam, jer nema potrebe.

Na član 16. amandman je podneo narodni poslanik Miroslav Aleksić.

Reč ima Miroslav Aleksić.

MIROSLAV ALEKSIĆ: Zahvaljujem, predsedniče.

Podneo sam amandman kojim se ograničava mogućnost odlučivanja ministru finansija Siniši Malom. Dakle, kada dođe do zloupotrebe budžetskih sredstava od strane budžetskih korisnika da to ne može da bude po volji ministra da će neko možda sankcionisati ili neće, nego da bude imperativno da onaj ko prekrši zakon mora da bude i sankcionisan.

Ako damo Siniši Malom da on odlučuje o tome, to bi bilo isto kao kad bi postavili kozu da čuva kupus. On je čovek poznat po tome da voli stanove, skupocene automobile, jahte, apartmane, da je umešan u najveći broj afera od svih ministara u svim vašim vladama. Da je sreće, on ne bi ni mogao da bude ministar u Vladi, a vi ste mu dali, ni manje ni više, nego da raspolaže sa dve trećine ukupnih budžetskih sredstava celog budžeta, odnosno svih građana Republike Srbije.

Prema tome, smatram da je ovo jako važno i smatram da ministarka pravde takođe kada proziva neke druge za pljačkaške privatizacije, treba da se okrene levo i da vidi Sinišu Malog koji je bio direktor Centra za aukcije u tim istim privatizacijama. Nadam se da to znate kada ga branite.

Na kraju, danas je podigao lestvicu svojih afera onda kada se obratio poslanicima opozicije i rekao da smo mi plaćeni da radimo protiv interesa svoje zemlje. Ako to nije vređanje dostojanstva ovog doma i vređanje poslanika, gospodine Orliću, ja ne znam šta je?

Taj čovek je tu gost, birao ga je ovaj dom ovde i nema pravo da vređa poslanike.

Ako smatrate da sam bilo šta rekao loše ili netačno kada je u pitanju Vojska Republike Srbije i stanje u vojsci, evo, pozivam vas, hajde da zajedno napravimo anketni odbor i da se utvrde sve činjenice o stanju u Vojsci Republike Srbije.

Zahvaljujem.

PREDSEDNIK: Po amandmanu, Marko Atlagić.

MARKO ATLAGIĆ: Gospodine predsedniče Narodne skupštine, poštovani ministri, dame i gospodo narodni poslanici, poštovani građani Republike Srbije, odmah da kažem da sam protiv amandmana da se prihvati, jer on nije smislen.

Ovih dana smo čuli od predstavnika opozicije neke statističke podatke koji samo oni znaju.

Kada je u pitanju energija o kojoj ste, gospodo, govorili, dozvolite da iznesem nekoliko podatka iz vremena kada ste vi bili na vlasti. Za 10 godina DOS-a u energetskom sektoru, šta mislite, gospodo narodni poslanici, koliko je milijardi evra nestalo? Poštovani građani, 50 milijardi evra je nestalo, izveštaj državnog revizora.

Od 2001. godine, gospodo iz jednog dela opozicije, do 2012. godine slilo se u energetski sektor dok ste vi bili na vlasti ni manje, ni više nego 20 milijardi evra što kredita, mekih kredita i donacija. Da li je tako, gospodo iz bivše vlasti?

Gospodo iz bivše vlasti, cene za vreme vašeg mandata nisu porasle u energetskom sektoru nego samo za 628 puta, a cene gasa za samo 450 puta. Zbog neizgrađenih energetskih objekata, elektrana i drugog, izgubljen je prihod od 1,5 milijardi godišnje. Zašto niste gradili elektrane? A ja ću vam reći šta mi gradimo kada još dva, tri podatka iznesem iz vašeg vremena.

Uvoz električne energije ste govorili da za vreme vas nije se vršio. Dok ste vi bili na vlasti koštao je tri milijarde evra, a to je odgovaralo godišnje investicionoj vrednosti od tri elektrane ili 15% ukupnog duga godišnje u vaše vreme. Gospodo, ni jedan energetski objekat niste sagradili.

Dozvolite sada nekoliko rečenica da kažem da za vreme našeg mandata je cena struje u Evropi rasla, samo zadnju navešću godinu, deset puta. Da li je u Srbiji porasla? Pa, nije nijednom. Da li govorim tačan podatak ili ne?

Da li je tačno da smo i ovim budžetom projektovali da u 2023. godini završavamo izgradnju TE Kostolac 3 i to je dodatnih 350 megavata za energetski sektor. Da li je tačno, gospodo iz opozicije, ili nije?

Nastavljamo sa izgradnjom hidroelektrane Buk Bijela u Republici Srpskoj, odnosno BiH. To je dodatnih 115, što je ukupno blizu 500 megavata. Zašto to niste gradili? Ja ću vam odgovoriti zašto na kraju.

Vršimo restrukturiranje i EPS-a. Da li je tačno da ga vršimo? Završavamo izgradnju gasne interkonekcije do Bugarske koja će nama obezbediti dodatnu rutu i spojiti nas sa terminalima za tečni gas sa Grčkom.

Poštovani građani Republike Srbije, da ja skratim, a onda ću se osvrnuti na još jednu delatnost oko energije.

Poštovani narodni poslanici iz opozicije, za vreme vaše vlasti, gledajte me direktno u oči, uništili ste našu prošlost, uništili ste našu sadašnjost. Da ste ostali na vlasti samo još godinu dana, uništili bi i našu budućnost i naše korene. Građani vam to nisu dozvolili.

Ovih dana govorite o ekologiji. Više se za godinu dana napravilo u ekologiji nego za vreme vaše vlasti 10 godina. Država revizorska institucija utvrdila je da je bivši vaš ministar životne sredine i prostornog planiranja platio plakete za bilborde, znate koliko, poštovani građani? Ništa manje, ni više, nego pola miliona evra. Toliko, pola miliona evra platio je samo za oglašavanje u jednom dnevnom listu „Očistimo Srbiju“, lažni ekolože, slušaj sad ovo.

Taj lažni bivši ekolog, a imamo i današnjeg, platio je za izradu sajta „Očistimo Srbiju“ ništa manje ni više nego 25.000 evra, izveštaj državnog revizora. To je vaš bivši ministar životne sredine iz dosovske vlasti, bio nažalost predsednik Skupštine, a po zanimanju bio je lekar. Valjda svi znate, građani znaju.

Dozvolite na kraju da kažem, na sednici Narodne skupštine 21. septembra 2012. godine Mlađan Dinkić je izjavio da u Fondu za zaštitu životne sredine nema nenamenskih, korišćena su sredstva za predizbornu kampanju svoje stranke, predsednik Vlade i taj ministar za ekologiju.

Znate za šta još Dinkić navodi da je koristio? Za subvencionisanje firmi koje uvoze akumulatore i otpadne gume da bi ih reciklirali, jer vi govorite ovih dana o reciklaži.

Kad smo kod ekologije, imamo mi danas lažnih ekologa. Ja pitam u ovoj Skupštini lažnog ekologa - ko vas finansira, lažni ekolože? Ko vas finansira? Čiji ste? Čiji ste vi agent? Vidite, ja vas pitam – čiji ste agent? Ja se nadam da ćete odgovoriti.

Govorite danas o odbrani. Rđavo govorite o našoj vojsci, neka vas sram bude, tog narodnog poslanika koji je danas govorio.

Znate, poštovani građani, šta je taj poslanik unazad sedam dana govorio u Strazburu? Pljuvao je po našoj državi. Pljuvao je, podvlačim, po našoj državi. Ja se sprdam vama, narodni poslaniče, sprdam se s vama što to radite. Sram da vas bilo.

A vaš ministar odbrane, u narodu zvani „zgrabi novac“, je platio 2010. godine nadogradnju softvera na VMA ništa manje ni više nego 850.000 evra. To je čak četiri puta skuplje nego da ga je novog kupio. Lažni ekolože, ne dobacujte. Drago mi je da ste se prepoznali u ovom delu.

Na kraju, spominjete mleko, jedan narodni poslanik, i laži iznosi da je skuplje duplo, laži iznosi. Samo da vam kažem da za vreme vaše vlasti vaš ministar poljoprivrede, znate šta je, poštovani građani i poslanici, radio? Za godinu dana naredio je da je se pokolje 250.000 krava. Jel tačno? A to je polovina ukupnog fonda godišnje. Znate kako ga narod zove? Dule Petrović zvani kravoubica. U njegovom kraju, a i u mome kraju ga tako zovu.

Na kraju, samo vi blatite državu i dalje idite u inostranstvo. Dok naš predsednik Vučić svakodnevno, da ne kažem i danonoćno, vodi bitku za međunarodni ugled države, za bolji ekonomski i politički napredak, za bolju i zdraviju Srbiju, u vremenu najtežem od posle Drugog svetskog rata, dotle vi, umesto da dajete predloge, iznosite svakodnevne laži, da vas neko vređa, a vređate vi.

Šta ste našem predsedniku poslaničke grupe uradili, recite, preksinoć? Ja sam bio tamo u holu. I obrnete za 180. Građani nisu glasali za vas, pogotovo za lažnog ekologa i onog lažnog što bradu nosi i naočare iz opozicije, a zovu ga skaligaća, u narodu zvani, jer ne bi primio platu da nije Aleksandra Vučića, čak je njegove reči uzeo za naziv svoje stranke i doveo ga je ovde u ovom delu.

Drago mi je da se lažni ekolog na koncu mog govora prepoznao i da se javlja. I ja se nadam da će večeras građanima reći ko ga plaća i čiji je agent.

Hvala. Živela Srbija!

PREDSEDNIK: Povreda Poslovnika, izvolite.

GORICA GAJIĆ: Hvala, predsedniče.

Čl. 27, 107. i 108. Gospodine predsedniče, kada bi neko od nas ovde merio vreme koje je namenjeno raspravi u pojedinostima i amandmanima o zakonu o budžetu za 2023. godinu, verovatno bi video da smo 80% tog vremena potrošili na optužbe sa jedne i druge strane, ko je veći lopov, ko je više uništio državu, ko je čiji kriminalac, ko kog kriminalca brani u ovoj Skupštini. Verujte mi, verovatno smo potrošili 90% vremena.

Zato bih ja možda i predložila da ovde, pored nas i pored vas, poštovani predstavnici Vlade, sede predstavnici suda, tužilaštva, policije, da sve ovo beleže, pišu, pa da podižu optužnice, da se jednom za svagda vidi ko je kriminalac, ko je čiji lopov, ko je u kojoj vlasti više oštetio državu, unakazio, uništio, ko ovde kome upućuje pogrdne reči, da jednostavno više ne šaljemo ovakvu sliku iz Skupštine.

Ovo nije sudnica, ovde treba da razgovaramo o svim ovim predlozima zakona. Imamo još 34 tačke dnevnog reda, a mi svo vreme za raspravu potrošismo na optužbe jednih i drugih, jedne vlasti, bivše vlasti, a nigde politike, u čemu se slažemo, u čemu se razlikujemo. Gde je politika ovde o integracijama prema EU i ovim dešavanjima oko Kosova? Gde je ovde rasprava o tome šta je potpisano u Berlinu, šta u Tirani? Šta ćemo dalje da radimo?

Molim vas, nemojte više da dozvolite, predsednik ste Narodne skupštine, da se samo optužbe o kriminalcima, o lopovima, o tome ko je više uništio Srbiju, ovde toliko troše vremena. Hvala.

PREDSEDNIK: Hvala, gospođo Gajić.

Dakle, tu vrstu statistike nisam vodio, ali primetili ste, dozvoljavamo i jednoj i drugoj i trećoj, kojoj god hoćete strani, da govore ono što smatraju da je važno da se čuje, da kažu, tako kako narodni poslanici smatraju da je ispravno.

Ako zamerate da idemo previše u širinu, a ne govorimo o budžetu, onda nije u skladu sa tim ovaj vaš predlog iznet na kraju, da govorimo o EU i o dešavanjima dnevnim danas. Znači, ili striktno o budžetu i ni o čemu drugom ili ovako kako diskutujemo. Tako da, sigurno niste mislili da treba da budem manje tolerantan. To nije bio predlog. Ja sam razumeo.

Inače, sve ovo ide u direktnom prenosu, tako da, i nadležni i svi ostali mogu slobodno da evidentiraju sve što je izrečeno.

Da li želite da se izjasnimo?

Ne želite. Hvala.

Povreda Poslovnika.

TATJANA MANOJLOVIĆ: Predsedniče Narodne skupštine, pozivam se na član 103. Poslovnika. Niste opomenuli prethodnog diskutanta kada se uvredljivo odnosio prima svima nama koji sedimo ovde, a niste skrenuli pažnju ni sinoć ministru koji je na vrlo bizaran način govorio o …

PREDSEDNIK: Samo ne možemo o primedbama na nešto od sinoć. Možemo samo o neposredno učinjenoj povredi, ako je bilo.

TATJANA MANOJLOVIĆ: Taj ministar je mogao svoj autoritet da iskoristi, na primer, da nešto korisno uradi za …

PREDSEDNIK: Ne rekao sam vam, ne možemo ništa od sinoć, sada ministar nije govorio ni jednom.

Dobro, pošto vas zanima samo ono što vi imate da kažete, a ne povreda Poslovnika reći ću vam samo ukratko, slušao sam gospodina Atlagića, rekao je „lažni ekolože“, u jednini.

(Tatjana Manojlović: Rekao je da smo tajni agenti, rekao je.)

Sigurno se nije odnosilo, ne. Nije moglo da se odnosi baš na sve sad. Čuo samo ko se prepoznao, vikao je ovde u sali, ali nisam razumeo da ste se prepoznali vi.

(Tatjana Manojlović: Tražio je da ga gledamo.)

Da li želite da se izjasnimo.

(Tatjana Manojlović: Da.)

Dobro, član 103.

I vi povreda Poslovnika? Izvolite.

ĐORĐO ĐORĐIĆ: Reklamiram član 104. - Narodni poslanik u svom izlaganju se uvredljivo izražava.

Ja stvarno ne znam da li je ovaj dom zaslužio da ovaj stariji, najstariji poslanik …

PREDSEDNIK: Samo jedna stvar gospodine Đorđiću, da vam objasnim. Taj član se odnosi na pravo na repliku. Ako, niste imali nameru da zamerite što nisam dao repliku vama, a niko je nije ni tražio, onda nema smisla da raspravljamo o članu 104. dalje.

ĐORĐO ĐORĐIĆ: Član 105. - Niko ne može da govori …

PREDSEDNIK: Ne, rekli ste 104. i pročitali odredbu.

ĐORĐO ĐORĐIĆ: Ne, član 105. Mislio sam na 105.

PREDSEDNIK: A sada menjate član kada ste razumeli da je to bila greška.

Da li treba da se izjašnjavamo oko 104? Mislim da nema potrebe.

(Đorđo Đorđić: Nema potrebe.)

Nema potrebe.

Na član 18. amandman je podneo narodni poslanik Borko Puškić.

BORKO PUŠKIĆ: Zahvaljujem, predsedavajući.

Poštovani građani Republike Srbije, poslanička grupa Srpskog pokreta „Dveri“, kao ozbiljna i odgovorna državotvorna politička opcija traži u ovom amandmanu, odnosno članu 18. stav 1. izvesnu korekciju.

Naime, on se tiče naknada za rad predsednika, naknada za rad članova Komisije, naknada za rad stalnih i povremenih radnih tela u javnom sektoru. Smatram da, a svi ćemo se složiti u tome da treba da budžet bude domaćinski preraspodeljen, da po potrebi se i više da, da onima gde nema potrebe da se daje da se tu nešto ne izdvaja, a u pravo se ovde radi o toj situaciji.

Da imamo stvar da recimo da neko iz opštinske uprave ili neke gradske uprave, u okviru svog radnog vremena, pored primanja plate, pored svog minulog rada, u toku radnog vremena prima dodatnu naknadu, odnosno dnevnicu za rad.

Mislim da je to nedomaćinski način trošenja sredstava. Mislim da to od nas građani ne očekuju. Smatram da bi to moglo da se uradi na sledeći način i da bi trebalo da se radi. Ako je prekovremeni rad, ako je rad van radnog vremena, i te kako ima logike i ima smisla da se podigne u skladu sa inflatornim troškovima i sa nekim udarom i sa inflacijom koja prati ovaj nenormalan rast cena koji je bukvalno udario na budžet svake porodice i na egzistenciju najvećeg broja penzionera, omladine, studenata. Svedoci smo da se ovo vrlo teško i prati i trpi.

Da bi se to desilo, smatram da oni koji imaju potrebu za nadoknadu svojeg rada u toku radnog vremena, ne treba da imaju povećanje ovih dnevnica u predstojećoj 2023. godini, ali za one koji će to raditi van radnog vremena ili prekovremeno, i te kako ima smisla. Hvala.

PREDSEDNIK: Hvala.

Na član 39. amandman su zajedno podneli narodni poslanici dr Muamer Bačevac, Branimir Jovanović, Jasmina Karanac, Sanja Jefić Branković, Dejana Vasić, Jasmin Hodžić i Edis Durgutović.

Reč ima Muamer Bačevac.

MUAMER BAČEVAC: Uvažene koleginice i kolege, narodne poslanice, narodni poslanici, uvaženi predsedavajući, uvaženi ministri, biću kratak i ponoviti neke stvari koje sam rekao i ukazati na jednu nelogičnost koju sam već ukazivao ministru Malom, negde u julu 2021. godine i tu je bila i premijerka, kada smo se usaglasili da je nepravedan transfer nenamenskih sredstava prema Novom Pazaru i da to datira od 2011. godine jednom nakaradnom, reći ću „dinkićevskom“ raspodelom koja je oštetila građane Novog Pazara, evo više od jedne dekade.

Usporedno sam pokazao i tada i sada sam pokazivao i vama sam dao kao u okviru ova tri amandmana jednu tabelu koju vidite da Novi Pazar je zaista oštećen. Mi smo i razgovarali sa vašim timom, sa vama, vi ste se usaglasili sa time, mislim da je ovaj amandman, praktično mi smo podneli tri amandmana, najbolji način da transparentno povećanjem nenamenskih sredstava za Novi Pazar, oko 200 miliona ispravimo tu nepravdu i da pokažemo da smo svi ravnopravni i jednaki u ovoj državi. Nažalost, mi smo imali nedavno popis koji će pokazati ono što se dešavalo u svim zemljama regiona, a to je da je ekonomska migracija i slab natalitet dala odraza na sve krajeve Balkana, pa i u Srbiji je taj trend isto.

Međutim, velika je radost što kraj iz kojeg ja dolazim, a pre svega Novi Pazar i Sjenica mogu da se pohvale sa visokim natalitetom i mi ćemo imati u Novom Pazaru oko 20% stanovnika više. Reč je uglavnom o mladim ljudima, jako ambicioznim ljudima, visokoobrazovanim ljudima, dobrim radnicima. To je potencijal koji ova država mora iskoristiti, pre nego se oni odluče kao neki drugi naši građani da odu iz ove zemlje.

Mislim da bi ovaj pravedan transfer prema gradu Novom Pazaru te ljude osnažio, a ja sam navodio pre neki dan da mi imamo i brojne infrastrukturne probleme. Država svakako na svaki način pokušava da pomogne i mi rešavamo infrastrukturne probleme, ali ovo bi bio zaista dodatni i pravedni podsticaj.

Pre neki dan je postavljen kamen temeljac, izgrađuje se u Novom Pazaru mnogo toga i Vlada radi mnogo toga. „Smart siti centar“ koji, došla nam je prvi put ministarka Begović, počinje izgradnja posle nove godine, oko 1.000 metara kvadratnih. Ona kada je videla koliko tu ima mladih i visokoobrazovanih ljudi koji zaista mogu da pokrenu inovacije i industriju tog kraja i cele ove države, uverila se u ono što pričam. Mi moramo iskoristiti kraj iz kojeg ja dolazim, ali pre svega to moramo učiniti jednom pravilnom i pravednom raspodelom sredstava.

Ja vas još jednom molim da porazmislite o ovom našem amandmanu i da što pre rešimo ovo na korist svih građana koji žive u mojem gradu.

Ja sam juče govorio da je jednakost i pravičnost kriterijum bez kojeg nema napretka i naveo sam nekog filozofa koji je rekao jednu divnu rečenicu da jednakost porađa vrlinu. Ja sam i danas, pošto imamo ovde posetu turskih parlamentaraca i predsednika turskog parlamenta i njima rekao i ustvrdio da ako ulože u Novi Pazar i u moj kraj, u te mlade ljude, visokoobrazovane ljude od pola IT sektora, do malih proizvođača, šivača i malih usluga, da će imati profit. Mi ne pozivamo nikoga da izgubi svoj profit. Pozivam isto i državu Srbiju da uloži u taj kraj, na interes svih nas, dok još imamo mladih ljudi koji žele da rade i koji imaju potencijal da rade.

Kada sam ja počinjao da radim u bolnici, ja sam samo jedan savet uzeo od svojeg profesora, čuvenog srpskog kardiologa, neću sada, da ne bih druge, samo jedan savet – budi pravedan prema pacijentima, budi pravedan prema kolegama, uspeh neizbežan. To je dalo rezultate. Zato pravedno, raspodelimo sredstva svim građanima ove države i očekujmo da istu snagu, istu želju, istu emociju ulože u njen napredak i razvoj.

Još jednom, molim vas da razmislite o ovom amandmanu. Hvala.

PREDSEDNIK: Po amandmanu, Milija Miletić.

MILIJA MILETIĆ: Zahvaljujem se predsedniku Skupštine.

Uvaženi ministri, drage moje kolege, građani Srbije, ja bih kao prvo svim našim poslanicima koji su sada dali zakletvu, čestitao na izboru, a posebno mom kolegi Bratimiru Vasiljeviću koji dolazi iz Niša, opština Pantelej, koja se nalazi tu pored Svrljiga. Da se neko ne uvredi, ja uvek kažem da je Niš predgrađe Svrljiga, ali to samo onako kažem. Kada dođete iz Berana u Niš, posle svraćate u Svrljig. Šalim se.

Ja sam kao čovek, kao poslanik, kao predsednik Ujedinjene seljačke stranke veoma zainteresovan da se radi na jugoistoku Srbije, da se nastavi sa radom. Bitno mi je da sve one stvari koje su započete, te stvari da završimo. Siguran sam da će budžet koji je sada predviđen 2023. godinu biti budžet koji će dati rezultata. Normalno je da ću ja uvek tražiti za nerazvijena područja, za Svrljig, Belu Palanku, Gadžin Han. Tu je sada i kolega iz Gadžinog Hana, Dejan Ignjatović, koji se zalaže isto. Baš mi se sviđa kada kaže – dolazi iz skoro najlepše opštine, opštine Gadžin Han.

Još jednom, drage kolege, ja sve pozivam da glasamo za budžet, jer je budžet nešto što je bitno za svakog građanina naše zemlje Srbije, da li je on iz Svrljiga, Novog Sada, Tutina, Subotice, nije bitno. Pozivam sve još jednom. Ja ću glasati za predloženi budžet. Hvala još jednom.

PREDSEDNIK: Hvala, gospodine Miletiću.

Reč ima ministar Marko Blagojević.

MARKO BLAGOJEVIĆ: Kratak osvrt na izlaganje poslanika u vezi sa odnosom Vlade Republike Srbije prema Novom Pazaru.

Ukoliko bi to išlo tako kako predlažete moguće bi da bi to na kraju išlo na štetu Novog Pazara, a evo zašto vam to kažem. Samo par činjenica: rekonstrukcija Osnovne škole „Stefan Nemanja“ - radovi završeni, rekonstrukcija gimnazije Novi Pazar - radovi završeni, rekonstrukcija Osnovne škole „Bratstvo“ uz izgradnju zatvorenog bazena, prvog javnog zatvorenog bazena u Novom Pazaru, i to po ceni od 700 miliona dinara.

Ja sam 11. novembra bio u Novom Pazaru kada je položen kamen temeljac za izgradnju nove sportske hale uz potpunu rekonstrukciju, maltene devastirane Osnovne škole „Desanka Maksimović“, i to po ceni 490 miliona dinara. I kao trešnja na vrhu obnova Opšte bolnice Novi Pazar, 17.000 kvadratnih metara, rekonstrukcija, i 15.000 potpuno novih kvadratnih metara, gde će nakon realizovanog projekta da se steknu svi uslovi da Opšta bolnica Novi Pazar preraste u klinički centar, i to po ceni od 5 milijardi i 100 miliona dinara. Ubedljivo najveće ulaganje kada su opšte bolnice u pitanju u Srbiji, do sada.

Tako da ako predlažete ravnomernu raspodelu te pomoći koja od strane…

(Muamer Bačevac: Nenamenska sredstva.)

Nemojte da posmatrate nenamenska sredstva nezavisno od druge vrste ulaganja Republike u lokalnu samoupravu, pa i u lokalnu samoupravu o kojoj vi sada govorite tako. Ne možete to da posmatrate tako. Juče sam govorio o tome. Nisu transferi nenamenski jedino kako država, Republika asistira lokalnim samoupravama finansijski. Asistira i kroz investicije. Ja mislim da se tu Novi Pazar vrlo visoko kotira kada je obim, do sada, opredeljenih sredstava za investicije u Novom Pazaru u pitanju. Hvala.

PREDSEDNIK: Muamer Bačevac.

MUAMER BAČEVAC: Hvala vam što ste me podsetili, a imam još spisak ovde. Emocija me povuče pa ne stignem da pohvalim šta je sve Vlada uradila. Niko to ne spori.

Imate i put prema Sopoćanima, put prema Raškoj se obnavlja, 12 miliona, pa Sjenica i Ivanjica urađeno, pa urađen put Karajukić Bunari, pa brza saobraćajnica, to očekujemo, i radi se projekat. Rekli smo dom zdravlja i škola u Sjenici, 12 miliona. U Sjenici smo sa predsednikom Vučićem o tome pričali. To je već započeto. Ništa ja ne sporim od toga. To pohvaljujem na svakom mestu, pogotovo Kliničko-bolnički centar. To je nešto divno. Pričam upravo o nenamenskim sredstvima.

Ako znate da Novi Pazar po novom popisu ima 120.000 stanovnika. Najveći broj nezaposlenih, najmanje zaposlenih u lokalnoj samoupravi, inače u državnim institucijama, najmanja primanja prosečna. To su četiri kriterijuma koja određuju visinu nenamenskih sredstava.

(Marko Blagojević: Kako tu pomažu nenamenski transferi?)

To su kriterijumi koji određuju. Po tim kriterijumima mi dobijamo manje novca. Ta sredstva, naravno, nisu vezana za… To nisu investiciona sredstva.

U svakom slučaju, ja se vama zahvaljujem, ali mislim da je ovaj amandman koji sam ja tražio za potpuno drugu stvar opravdan, pravedan i da ga treba podržati. Na vama je potez.

PREDSEDNIK: Na član 39. amandman je podneo narodni poslanik Miodrag Gavrilović.

Izvolite.

MIODRAG GAVRILOVIĆ: Imam utisak da su se ova nenamenska sredstva delila kao da su igrali rulet, potpuno bez nekog smisla. Evo primera, Užice je dobilo 228.113.946, Kragujevac 426 miliona itd. Mislim, ako brojimo koliko ima građana, kakvi su problemi u tim gradovima, onda bi trebali da razmišljamo da nenamenska sredstva idu po prioritetima tamo gde smatramo da ćemo sa tim sredstvima urgentno rešiti neke probleme koji postoje. Primer su Užice. Problem sa vodom, sa kvalitetom vode, sa ogromnim zagađenjem. Veliki broj dece koja imaju bolesti respiratornog trakta se poveća iz godinu u godinu i veliki je problem saobraćaja i infrastrukture. Zašto se malo ozbiljnije ne pozabavimo tom temom.

Sa druge strane, Kragujevac, ako pričamo, i ministar Blagojević kaže da i nenamenska i druga sredstva utiču zajedno na opredeljenje koliko će neki grad biti razvijen i investirano u njega. Što se mene tiče, Kragujevac, koliko vidim, nema ta sredstva kao drugi regioni.

Treća stvar, pomenuo bih opet Vlasotince. Pored onih malih hidroelektrana koje sam pomenuo malopre, Vlasotince i pored toga što ima veliki broj reka, ima 18 malih hidroelektrana u tom celom kraju, nema kvalitetnu vodu koja je dobro obezbeđena, koja je sigurna i koja građanima obezbeđuje da imaju konstantno snabdevanje vodom.

To su stvari o kojima možemo da razmišljamo i kroz ovaj moj amandman možemo na neki način da regulišemo stvar. Hvala.

PREDSEDNIK: Reč ima Nenad Filipović, po amandmanu.

NENAD FILIPOVIĆ: Hvala, gospodine predsedniče.

Uvaženi ministri, dame i gospodo narodni poslanici, JS neće podržati ovaj amandman, kao ni druge amandmane koji su ovde predloženi i to iz više razloga. Jedan od razloga je taj što JS ima poverenje u Vladu Republike Srbije, jer ovo nije Vlada od pre pet meseci. Ovo je Vlada kontinuiteta i nije Vlada kontinuiteta u poslednja dva, nego minimum tri mandata. Ona je pokazala kako valja raditi u prethodnom periodu, naročito kada je bila teška ekonomska kriza izazvana pandemijom Kovid-19, kao i sada u ovoj ukrajinskoj krizi.

Poverenje koje imamo u ovu Vladu, ona svake godine dostavlja ovoj Skupštini budžet, kao što sada imamo Predlog budžeta za 2023. godinu, a i prethodni budžeti koji su bili, a u kojima sam i ja kao narodni poslanik učestvovao u njihovom izglasavanju. Oni su dobro izbalansirani, konzervativni, oni su razvojni i socijalni, a ujedno kada pogledamo prihodnu stranu možemo reći da je ona svake godine sve veća i veća, i to iz realnih izvora, a ne prodajom imovine. Upravo zbog toga će poslanička grupa JS podržati u danu za glasanje ovaj Predlog budžeta za 2023. godinu.

Međutim, da se vratim na ovaj amandman. Ovaj amandman kaže da nenamenska transferna sredstva koja su opredeljena za lokalne samouprave, u ovom slučaju se radi o lokalnoj samoupravi grada Leskovca, treba umanjiti za 300 miliona dinara. Kada sam čitao ovaj amandman, zaista nisam mogao da verujem šta ovde piše, bez ikoga da uvredim, zato što sam u poslednjih nekoliko dana i prethodne Skupštine i ove tamo dosta slušao o gradu Leskovcu. Najblaže rečeno da povežem sa ovim amandmanom da su takve priče bile da su gradu Leskovcu potrebna tolika finansijska sredstva od Vlade Republike Srbije, kako bi izašao iz krize u kojoj se nalazi, a ovde vidimo u ovom amandmanu da se gradu Leskovcu odbija 300 miliona.

To mogu da razumem, zato što su ovde predstavnici Vlade pokušali svim narodnim poslanicima i građanima Leskovca da pokažu koliko je Vlada Republike Srbije uložila u Leskovac i u jug Srbije, ali ja bih rekao šta je zaista tačno, jer dolazim upravo iz te lokalne samouprave.

Dakle, tačno je da je grad Leskovac jedna od retkih lokalnih samouprava koja ima fabriku za prečišćavanje otpadnih voda. Kanalizaciona mreža trenutno se proširuje u Leskovcu sa 16 novih sela iz okoline Leskovca.

Tačno je i to da je grad Leskovac dobio veliki broj putne infrastrukture, odnosno savremenih saobraćajnica koje povezuju i opštinu Vlasotince sa gradom Leskovcem i opštinu Lebane sa gradom Leskovcem.

Vidimo da se sada pravi saobraćajnica preko Radan planine, da ta saobraćajnica poveže Toplički i Jablanički okrug.

Nemojmo zaboraviti Koridor 10 koji je napravljen pre tri godine, koji takođe prolazi kroz Leskovac.

Takođe, moram da kažem sa ovog mesta da sam ja u prošlom mandatu kao narodni poslanik, iako je ovoliko bilo ulagano u jug Srbije i u Leskovac, tražio od Vlade Republike Srbije, kao što ću uvek tražiti, da ulaže u jug Srbije, tako sam tražio da se napravi put Leskovac – Vučje u dužini od 17 kilometara koji se upravo završava i jedno dvadesetak hiljada ljudi koji gravitiraju oko tog puta su veoma zadovoljni i zahvalni Vladi Republike Srbije.

Takođe je tačno i da u Leskovcu se završava novi stadion, fudbalski stadion.

Takođe je tačno i da u Leskovcu u poslednjih 10 godina imamo 10.000 manje nezaposlenih ljudi, što se vidi kroz budžet grada Leskovca, a taj budžet je trenutno oko šest milijardi dinara. Nikad toliko veliki nije bio.

I, tačno je da sam i ovde čuo da smo mi u Leskovcu motači kablova, a jedna fabrika samo zapošljava 5.200 radnika. Od toga 1.000 ljudi je bilo zaposleno na određeno vreme. Kada se kroz medije provukla informacija da se neće produžiti ugovor tim ljudima i da će ostati bez posla, onda su svi shvatili da mi ipak nismo motači kablova i da kad se izgubi i jedno radno mesto mi moramo žaliti zbog toga.

Zato sa ovog mesta poručujem da svako ko jedno radno mesto napravi je heroj Srbije. Njega moramo podržati i ako hoćemo nešto da se borimo, moramo da se borimo za poboljšanje uslova naših radnika koji rade u tim firmama i, naravno, da im se povećaju plate.

Ali, moram, takođe, još jednu stvar da kažem – da se slažem sa obrazloženjem ovog amandmana, jer ovaj amandman kaže da sredstva treba da budu utrošena u onim sredinama i u onim mestima gde je to potrebno za infrastrukturu i za zdravstvene ustanove. Mislim da se tu potpuno slažemo i smatram, i setio sam se, 2012. godine kada je predsednik JS, Dragan Marković Palma, upravo iz Leskovca govorio o toj decentralizaciji i o ravnomernom regionalnom razvoju…

Zamolio bih kolege poslanike iz SPS-a, jer ovde govorim o ozbiljnim stvarima.

(Dejan Radenković: Pa, govori, ko ti brani.)

Tako da, gospodo, pričam…

Izvinjavam se, gospodine, galamite, ne mogu.

(Dejan Radenković: Ko ti brani da govoriš?)

Pa, vi mi branite.

(Dejan Radenković: Ne branim ti.)

Vi mi branite. Vi mi branite, zato što galamite.

Dakle, hoću da kažem da decentralizacijom o kojoj je naš predsednik Dragan Marković Palma upravo iz Leskovca govorio, ona se sprovodi od 2012. godine. Drago mi je da ova Vlada koja u kontinuitetu od 2012. godine podržava taj ravnomerni regionalni razvoj, jer nama nisu potrebne samo priče, da pričamo o tom razvoju, nego su nam potrebna dela, a po delima se vidi da ne postoji region Srbije gde jedna fabrika nije napravljena i ne postoji region Srbije gde neki infrastrukturni projekti nisu napravljeni.

Zato i podržavam ovaj budžet. Ovaj budžet kaže – četiri milijarde evra je opredeljeno za novu infrastrukturu, putnu infrastrukturu, železničku, itd. i više od četiri milijarde evra je opredeljeno za zdravstvo.

Zato će i Poslanička grupa JS i podržati ovaj Predlog budžeta.

Na kraju bih želeo da kažem zašto ovaj amandman nećemo podržati. Pored ovoga što sam rekao za grad Leskovac, moram da kažem da je grad Leskovac jedan od najrazuđenijih opština u Srbiji i ima 144 naseljenih mesta. Iako samo brojimo sela, 144 koliko ima, umorićemo se, a kamoli da grad Leskovac napravi infrastrukturu svim tim selima. Zato sam uvek tražio, zato postoji država koja će pomoći takvim opština, takvim gradovima, sa tolikom infrastrukturom, da pomogne gradu Leskovcu kao što je to i do sada činila.

Na kraju, sve ovo što radi Vlada Republike Srbije jeste stvaranje uslova. Svake godine u svim sredinama imamo sve bolje i bolje uslove. Upravo zbog toga može svako da bira da li će da ostane u toj lokalnoj samoupravi ili ne, da li će ići iz grada ka selu ili iz sela ka gradu. Ja imam dosta prijatelja koji su se vratili iz grada na selo.

Tako da mogu da kažem i jedan primer, i time završavam, da pohvalim Vladu Republike Srbije koja je putem Leskovac – Vučje zaustavila odlazak investitora iz tog kraja, jer tim putem su investitori ostali u turističkom potencijalu grada Leskovca i Porečja.

Hvala lepo.

PREDSEDNIK: Hvala.

(Miodrag Gavrilović: Replika.)

Ali, nije pominjao niko vas.

(Miodrag Gavrilović: Imam po amandmanu.)

Javio se za reč po amandmanu ali nije pominjao vas i osnova nema. Ne.

Molim vas.

(Miodrag Gavrilović: Po mom amandmanu se javio. Nema smisla. Izneo je nešto što nije tačno.)

Molim vas, sedite da pročitam sledeći amandman.

Nemojte da vičete stalno.

Nema smisla da stojite i da vičete.

Na član 40. amandman su zajedno podneli narodni poslanici Miroslav Aleksić i Slavica Radovanović.

Na član 41. amandman su zajedno podneli narodni poslanici Miroslav Aleksić i Borislav Novaković.

Prijavite se samo.

BORISLAV NOVAKOVIĆ: Šta je suština ovog amandmana? Žao mi je što nije tu ministar, pošto sve vreme ministar Mali primenjuje jedan marifetluk. Naime, on pozicije u budžetu prikazuje sintetički, umesto analitički. On pokaže ukupnu cifru koja će biti utrošena, ali ne pokaže specifikaciju i analitiku kako će biti utrošena ta sredstva.

Daću vam eklatantan primer. Dakle, jedna milijarda, molim gledaoce koji prate ovaj prenos da obrate pažnju, milijardu evra ide za energetiku, odnosno EPS.

Sve vreme nas uveravate da ta milijarda prema EPS-u ide zato što su cene struje depresirane i da je EPS sistemski stavljen u poziciju da beleži gubitke. Nije tačno. EPS beleži gubitke zato što je neracionalno organizovan. Zato što vlasnik pečenjare vodi EPS.

Daću vam tri eklatantna primera. Prvi, firma „Elektroizgradnja Bajna Bašta“ čiji je neformalni vlasnik Zvonko Veselinović prodaje betonske stubove EPS po 300 evra. Te iste stubove prodaje Elektrodistribuciji Crne Gore za 150 evra. Tu se gubi novac. Na tu vrstu korupcije.

Dakle, ovde domaćem EPS prodaje za 300 evra, a Elektrodistribuciji Crne Gore 150.

Drugi primer, 15 miliona evra EPS ide za privatno obezbeđenje. Petnaest miliona evra za privatno obezbeđenje „VIP sekjuriti“. Da li je to normalno?

Sa firmom „Montop“ iz Novog Sada Marka Bosanca, Bosketa, taj EPS je napravio ugovor od 200 miliona evra za očitavanje brojila ne teritoriji Republike Srbije.

Da li je normalno da firma „Montop“ balavca od 28 godina iz Novog Sada ima mogućnost da očitava brojila za 100 miliona evra na teritoriji cele Srbije? Ja mislim da je to sramotno. Zato su nastali gubici.

PREDSEDNIK: To je bilo dva minuta.

Na član 42. amandman, sa ispravkom, su zajedno podneli narodni poslanici Dejan Šulkić, Miloratka Bojović, Predrag Marsenić, Zoran Sandić, Gorica Gajić i Zoran Stojanović.

Miloratka Bojović ima reč.

MILORATKA BOJOVIĆ: Poštovani predsedavajući, poštovani ministri, poštovane koleginice i kolege, poštovani građani Srbije, podnosim amandman na član 42. stav 2. gde se iznos od 120 milijardi dinara menja i glasi 30 milijardi dinara.

Članom 42. je predviđena mogućnost vanrednog zaduživanja Vlade Republike Srbije u iznosu od 120 milijardi dinara. Prethodnih nekoliko godina taj iznos je bio 24 milijarde dinara. Ovim putem tražimo dodatno objašnjenje čemu potreba za ovolikom razlikom u odnosu na prethodne godine. Uvažavam i shvatam potrebe za vanrednim i potencijalnim zaduživanjem poput jačanja fiskalne stabilnosti, sprečavanja i nastupanja ili otklanjanja posledica vanrednih okolnosti koje mogu da ugroze živote i zdravlje ljudi ili štetu većih razmera. Korone više nema, pretpostavljam da ste imali i znanja i umešnosti da neke vanredne okolnosti predvidite u ostalim članovima u budžetu.

Ovim putem želim da izrazim žaljenje, jer je moj amandman za preusmeravanje sredstava iz budžeta Republike Srbije za izgradnju nove bolnice u Smederevu odbačen, bez ikakvog osnova, što bi naš narod rekao, misli globalno, deluj lokalno.

Zato bih postavila par pitanja da li su vanredne okolnosti i otklanjanje vanrednih okolnosti to što nije izmeštena železnička stanica u Smederevu, koja se nalazi na ulazu u Tvrđavu, u najvećoj ravničarskoj tvrđavi u Evropi? Zašto nije nastavljen tzv. udovički plato druga faza, za prvu fazu je uzet kredit od UAR gde bi se navodnjavala smederevska sela Udovice, Vodanj, Ceone, Petrijevo, a ni za prvu fazu nismo realizovali.

PREDSEDNIK: Hvala. To je bilo vreme za amandman.

Imamo još jedan da pročitamo.

Na član 44. amandman su zajedno podneli narodni poslanici Dejan Šulkić, Zoran Sandić, Gorica Gajić i Zoran Stojanović.

Zoran Stojanović.

ZORAN STOJANOVIĆ: Zahvaljujem, gospodine predsedniče.

Ispred Srpske koalicije NADA – Novi DSS – POKS, podneo sam amandman na član 44. stav 5. da umesto tačke doda se zapeta, nakon koje slede reči – tako da ovi izveštaji budu lako dostupni javnosti.

Naime, lokalna vlast u velikoj meri zapošljava partijske kadrove i ovim amandmanom predlažemo da Ministarstvo finansija prilikom uređivanja načina izveštavanja Ministarstva to uradi na način da ti izveštaji budu lako dostupni javnosti. Partijskih zapošljavanja je bilo i pre 2012. godine, da se razumemo, to je tačno, međutim, u poslednje vreme to je postao imperativ do te mere da ni mušica ne može da uđe ako nije član vladajuće stranke, u bilo koju instituciju.

Zato smo uložili ovaj amandman tako da to, i ako se radi, bude javno i da svi znaju. Mislim da tu neće biti problema uopšte. Evo, recimo u … hidroelektranama je zaposleno negde preko 400 ljudi, ali oni nisu u EPS-u, oni su, što je maločas spomenuo kolega Bora Novaković, zaposleni u VIP, u „Đerdap usluge“, u „Emporio“, u „Protent“. Sada, imamo problem u energetici, više nego duplo bi zaradili da ti ljudi, sa kojima sam ja jako dobar, sa kojima sam radio više od devet godina, i koje izuzetno poštujem, pređu u EPS. Ne znam zašto se to ne uradi. Zato tražimo javnost kod tog zapošljavanja. U redu je, kada je neko na vlasti trudi se da zaposli svoje kadrove, ali da to bude imperativ i da samo partijski može čovek da počne da radi to nije dobro. Utiče direktno na izbornu volju i na sve ostalo posle toga. Hvala vam.

PREDSEDNIK: Hvala.

Pošto više nema prijavljenih u sistemu i pošto smo završili pretres po svim amandmanima, zaključujem pretres Predloga zakona u pojedinostima.

Pošto smo obavili pretres Predloga zakona u načelu i u pojedinostima, Narodna skupština će u danu za glasanje odlučivati o Predlogu zakona u načelu, pojedinostima i u celini.

Peta tačka dnevnog reda – Predlog zakona o izmenama i dopunama Zakona o budžetskom sistemu.

Primili ste amandmane koje su na Predlog zakona podneli narodni poslanici Dejan Šulkić, Miloratka Bojović, Predrag Marsenić, Zoran Sandić, Gorica Gajić i Zoran Stojanović.

Primili ste izveštaj Odbora za ustavna pitanja i zakonodavstvo i Odbora za finansije i republički budžet i kontrolu trošenja javnih sredstava, kao i mišljenje Vlade o podnetim amandmanima.

Pošto je Narodna skupština obavila načelni pretres, saglasno članu 157. stav 3. Poslovnika Narodne skupštine, otvaram pretres Predloga zakona u pojedinostima.

Na član 2. amandman su zajedno podneli narodni poslanici Dejan Šulkić, Miloratka Bojović, Predrag Marsenić, Zoran Sandić, Gorica Gajić i Zoran Stojanović.

Na član 4. amandman su zajedno podneli narodni poslanici Gorica Gajić, Dejan Šulkić i Miloratka Bojović.

Na član 6. amandman su zajedno podneli narodni poslanici Dejan Šulkić, Miloratka Bojović, Predrag Marsenić, Zoran Sandić, Gorica Gajić i Zoran Stojanović.

Na član 16. amandman su zajedno podneli narodni poslanici Dejan Šulkić, Miloratka Bojović, Predrag Marsenić, Zoran Sandić, Gorica Gajić i Zoran Stojanović.

Pošto smo završili pretres po svim amandmanima, zaključujem pretres Predloga zakona u pojedinostima.

Pošto smo obavili pretres Predloga zakona u načelu i u pojedinostima, Narodna skupština će u danu za glasanje odlučivati o Predlogu zakona.

Šesta tačka dnevnog reda – Predlog zakona o završnom računu budžeta Republike Srbije za 2021. godinu.

Pošto je Narodna skupština obavila pretres Predloga zakona u načelu, a obzirom na to da na Predlog zakona nisu podneti amandmani, Narodna skupština će saglasno članu 160. stav 3. Poslovnika Narodne skupštine u danu za glasanje odlučivati samo o Predlogu zakona u celini.

Sedma tačka dnevnog reda – Predlog zakona o izmenama i dopuni carinskog zakona.

Pošto je Narodna skupština obavila pretres Predloga zakona u načelu, a obzirom na to da na Predlog zakona nisu podneti amandmani, Narodna skupština će saglasno članu 160. stav 3. Poslovnika Narodne skupštine u danu za glasanje odlučivati samo o Predlogu zakona u celini.

Osma tačka dnevnog reda – Predlog zakona o izmenama i dopunama Zakona o poreskom postupku i poreskoj administraciji.

Primili ste amandmane koje su na Predlog zakona podneli narodni poslanici Gorica Gajić, Dejan Šulkić, Miloratka Bojović i Tamara Milenković Kerković.

Primili ste izveštaj Odbora za ustavna pitanja i zakonodavstvo i Odbora za finansije i republički budžet i kontrolu trošenja javnih sredstava, kao i mišljenje Vlade o podnetim amandmanima.

Pošto je Narodna skupština obavila načelni pretres, saglasno članu 157. stav 3. Poslovnika Narodne skupštine, otvaram pretres Predloga zakona u pojedinostima.

Na član 5. amandman su zajedno podneli narodni poslanici Gorica Gajić, Dejan Šulkić i Miloratka Bojović.

Reč ima Gorica Gajić.

GORICA GAJIĆ: Hvala predsedniče.

Članom 131. stav 1. ovog zakona kaže – u toku poreske kontrole, poreski inspektor izriče poreskom obvezniku zabranu vršenja delatnosti u trajanju od 30 dana ako se utvrdi, dalji tekst ostaje isti, a onda kažemo da u stavu 2. tačka 1. menjamo 15 dana rečju pet dana, u tački 2. 90 dana menjamo rečima 30 dana i u tački 3. do jedne godine ili od jedne godine zamenjujemo rečima 45 dana.

Gospodine predsedniče, poštovani gospodo ministri, vi ste predvideli, tj. zakon je predvideo da se u slučaju poreske kontrole, ako poreski obveznik ne uplaćuje dnevni pazar, nema fakturu, nema ugovor o zaposlenom, kazni zabranom vršenja delatnosti.

Pored toga što ima i novčane kazne, pitam vas kome je u interesu da zabranimo rad poreskim obveznica, bez obzira da li se radi o preduzetniku, o malom, srednjem ili velikom pravnom licu? Kada je poreski obveznik zatvoren, kada ne može da vrši svoju delatnost, ne može da finansira svoje troškove koji su u međuvremenu nastali, ne može da isplati plate, ne može da plati ni ove novčane naknade, ne može da plati porez. Znači, nikome ne može da plati, ni državi, ni poreskom obvezniku, ni zaposlenom kod njega nije u interesu gospodo draga da zatvaramo radnje i da zabranimo vršenje delatnosti.

Dajte da te ljude opomenemo ili ako moramo, neka to bude pet dana, 15 dana, 45 dana za ono prvi, drugi ili treći put kada poreska kontrola utvrdi nepravilnost. Ovako, svi imamo samo štetu. Dajte, ako treba neka ostanu samo novčane kazne. Nemojmo da zatvaramo privrednike, jer od toga svi punimo budžet. Hvala.

PREDSEDNIK: Reč ima, potpredsednik Vlade.

SINIŠA MALI: Hvala puno poštovani narodni poslanici, samo kratak komentar na izlaganje koje ste imali prilike da čujete.

Jednostavno ja se sa tim ne slažem. Postoji konflikt u onome šta ste rekli, a rekli ste nemojte da zatvarate poreske obveznike, jer svi od toga imamo štetu. Ali, ako su ti poreske obveznici oni koji rade na crno, oni koji ne plaćaju nikakve poreze, a ko ima korist od njih do oni sami?

Dakle, vi nemate nikakav problem sa ljudima koji rade shodno zakonu, shodno pozitivnim zakonskim propisima, oni rade, zarađuju, plaćaju svoje poreze i doprinose i rade kako treba. Upravo zbog njih da ne bi ispali naivni, kao što čujete – pa dobro, gledajte mi plaćamo poreze i doprinose, vidite ovi ne plaćaju ništa. Znači, zbog takvih koji rade shodno zakonskim propisima, zbog takvih koji se bore iz meseca u mesec da plate i poreze i doprinose i sve ostalo i da ispoštuju svoju državu, e pa, zbog takvih se borimo protiv sive ekonomije i protiv crne ekonomije.

Da nema nikakvih nepravilnosti, pa niko ne bi bio zatvoren. Sami su krivi ukoliko reše da rade na sivo ili na crno, ukoliko ne izdaju fiskalne račune, ukoliko dođe poreska kontrola, ukoliko ih uhvati u tome, pa snosite ljudi odgovornost za to. Sami ste rešili da radite protiv zakona, sami snosite odgovornost za to. Možda bude i 100 dana, možda bude i 100 godina, možda bude jedan dan, posledica je to samo onoga ko ne radi po zakonu i sam je rešio tako da ne radi. Svi oni koji rade po zakonu, gde poreska kontrola utvrdi nepravilnosti, nikakav problem nije.

Još jedanput sve ovo što radimo, radimo zbog tih koji rade po zakonu. Da sačuvamo njihovu konkurentnost, da te koji rade shodno zakonskim propisima isplaćuju plate i sve ostalo da nastave tako da rade, a ne da kažu, vidi, ovome me sve prolazi u sivoj zoni, pa, hajde da i ja odem u sivoj zoni, pošto se meni kao vlasniku više isplati. Pa, nećemo to da dozvolimo.

Dakle, veoma stroge kazne, Drakonske kazne za one koji rade u sivoj zoni, jer hoćemo da svi rade shodno zakonskim propisima i kada isplata poreza i doprinosa na zaradu u pitanju, i kada je isplata svi dažbina i država kada je u pitanju, jer na krajeva videli ste poslednje tri godine, sva ova kriza, a na neki način najveći teret te krize preuzela je država. Odakle? Odakle mi da finansiramo mi svu tu pomoć mikro, malim, srednjim preduzećima, naše mlade, auto-puteve, škole, bolnice i sve ostalo, ukoliko nemate prihod od poreza i doprinosa u budžetu.

Svi mora da poštujemo sistem, s tim moramo da se borimo za to da se izdaju fiskalni računi. Sjajna je reforma prošla kada je nova eFiskalizacija u pitanju. Imamo eFakture danas. Dakle, dragi poslanici i poštovani građani Srbije, vi od 01. januara nećete uopšte imati papirne fakture, danas već ih koristi 11.000 pravnih subjekata iz javnog sektora, 180 privrednih društava iz privrednog sektora, od 01. januara biće obavezne za sve one koji su u sistemu PDV. To je reforma koja je prošla neopaženo ispod radara. Reforma koja ne samo da doprinosi većoj transparentnosti, brzini transakcija, sigurnosti, nego što omogućuje našoj privredi povraćaj PDV-a u roku dan ili dva. Kada se elektronski upare ulazna i izlazna faktura, nemamo problema sa tim, pri tome obračunat PDV kako treba, prihodi idu u budžet, preduzećima se taj PDV vraća, imaju veću likvidnost, više keša na računu mogu brže da reaguju, da ulažu u neke nove stvari, otvaraju neka nova mesta. To ozbiljna ekonomska politika.

Samo nisam razumeo, ako se zalažete za dalje ljude koji rade u sivoj zoni, koji ne plaćaju poreze i doprinose, koji ne izdaju fiskalne račune, izvinite molim vas, ja s tim da se složim ne mogu. Hvala puno.

PREDSEDNIK: Kratko. Izvolite.

GORICA GAJIĆ: Hvala predsedniče baš ste ljubazni.

Gospodine ministre, ja uopšte nisam mislila na one poreske obveznike, oni nisu poreski obveznici ako rade u sivoj zoni. Mislila sam na registrovane radnje, preduzetničke, na mala i srednja preduzeća, o velikim da ne i govorim, da ne mogu samo za neku prvi put pogrešnu ili napravljenu grešku da bude ovoliko sve zatvoreni. Hajde i 15, i 45 dana, ali molim vas da zatvorimo nekog da mu onemogućimo da radi godinu dana, automatski ta firma, taj preduzetnik, to pravno lice više ne postoji. Više neće imati zaposlene, više neće moći da radi, neće opstati na tržištu, neće imati kome da plaća porez.

Neka ostanu neke novčane kazne, uz novčanu kaznu opet će država imati koristi, ali zatvaranjem radnje svi gubimo. To je bila suština priče. Da, suzbiti sivu ekonomiju i mi iz koalicije Nada smo prvi za to, jer to svima koristi, ali nemojte godinu dana da zatvorimo poreskog obveznika i da mu na neki način, ne na neki, nego onemogućimo da radi, tu svi gubimo. To je bila poenta priče. Hvala vam.

PREDSEDNIK: Potpredsednik Vlade, Siniša Mali.

SINIŠA MALI: Hvala puno. Nisam smo siguran da ste razumeli, dakle, na godinu dana se zatvaraju oni koji su treći put uhvaćeni u kršenju poreske discipline. Ne znam, da li razumete o čemu govorite. Hajde, razumem da je neko prvi put napravio grešku, pa da je neko drugi put napravio grešku, i neko treći put napravi grešku, pa pravi blesavim nas ili koga. Dakle, na godinu dana se zatvara onaj koji je treći put za redom uhvaćen u kršenju poreske discipline, ne izdaje fiskalne račune, radi na crno. Znači, od njega država koristi nema, on sam ima koristi za sebe.

Na kraju krajeva, razumem da neko napravi grešku još jedanput on sam, jedanput, pa možda čak i drugi put, ali tri puta, to je jasna namera da se ne poštuju propisi i zakoni države Srbije. Hvala puno.

PREDSEDNIK: Hvala vama.

Po amandmanu, Zoran Zečević.

ZORAN ZEČEVIĆ: Poštovani predsedavajući, poštovane koleginice i kolege, poštovani građani Republike Srbije, u ime Srpske stranke Zavetnici, predložiću neke stvari koje bi bile vrlo bitne za ovaj dokument o kome mi razgovaramo.

Mi smo predložili da povedemo računa o prihodnoj strani budžeta i dali smo konkretne predloge. Ponovo ću da ih ponovim, a jedan o predloga jeste da se novac prikupljen od tzv. pljačkaških privatizacija vrati građanima od kojih je i uzet. To ako je potrošeno, neka se vidi ko je potrošio, pošto imaju dobru imovinu moći će država u razgovorima sa njima da nekako to nadomesti ono što je uzeto građanima.

Sledeći moj predlog je bio, odnosno Srpske stranke Zavetnici je bio da se malo razmotre sve ove javne nabavke, hvala Bogu, evo, sad imamo i Ministarstvo za javne nabavke, dobili smo i nove ljude koji se jako dobro razumeju u javne nabavke, oni mogu da vam budu od koristi i da vam pokažu malo kako se novac građana u lokalnim samoupravama i državnim projektima troši tako što se projektna dokumentacija za sve ono što je predviđeno da se radi, uvećava nekoliko puta, a poslove po realnim cenama dobijaju podizvođači. Znači, na tenderima sve te poslove dobijaju standardno proverene firme, kompanije koje su jako bliske sa aktuelnom vlašću, a onda te iste poslove dobijaju druge firme koje taj posao urade po nekoliko puta jeftinije.

Tu vam se pojavljuje jedna od mogćnosti da se sa tim vašim ljudima koji koristi pozicije i dobijaju te poslove, da se nekako to namiri kako bismo došli u situaciju da ne moramo da uzimamo te nove 2,3 milijarde kredita koliko ste vi predvideli u budžetu.

Vi ste predvideli u budžetu i nova zaduživanja i ta zaduživanja mogu da idu i do nekih 10,5 milijardi, koliko sam ja mogao da shvatim, određen novac od toga će se vratiti stari dugovi, ali ako to sprovedete ovaj budžet do kraja dobićemo novih pet, šest milijardi evra, što znači da će svaki građanin koji danas duguje pet hiljada i 200 evra, i oni koji se rode u toku 2023. godine na samom svom rođenju umesto da dobiju određen novac, oni će dobiti dugove od blizu 6000 evra.

Sve projekte koje ste radili do sada, rađeni su na kredit. Znači, to su radili građani i to će raditi oni koji će morati sve te kredite da vraćaju.

Da bi građanima bile jasnije neke stvari, recimo za rekonstrukciju škola uzeli ste kredit do 2046. godine. Za kliničke centre ste uzeli kredit do 2046. godine, za auto-puteve do 2048. godine i za auto-put Niš – Merdare, koji je u ovoj situaciji neophodan, po vašim shvatanjima, vraćaće građani kredit do 2051. godine.

Prema tome, budite malo realni kada govorite o nekim ulaganjima itd. Niste to napravili vi, vi ste dobili mogućnost da upravljate novcem građana preko ovog budžeta i vi upravljate tako kako upravljate, a mi građani najbolje osećamo i znamo kako upravljate.

Tako da, pitam se samo šta će sa novcem od 900 dinara, kada dobiju povećanje penzioneri kojih ima preko 100 hiljada? Šta će moći da kupe? Verovatno jeftinije jestivo ulje, jeftiniji margarin, verovatno će im vaši stručnjaci savetovati da im meso nije korisno, ne trebaju da ga jedu, da sačekaju proleće, pa da jedu zelje itd.

To je ona politika o kojoj vi govorite. Zato smo mi predlagali da se toj kategoriji ljudi penzionera povećaju penzije, što ste vi automatski odbili. Petsto ili šesto hiljada ljudi spada u kategoriju koji imaju penzije do 25.000 dinara. Pa, vas ja ovako, kao čovek pitam šta će ljudi da urade sa tim penzijama od 25, 23, 22.0000 dinara?

Ljudi, to je jedna kategorija ljudi koja preživljava samo tako što su im deca pobegla iz ove zemlje, a vama su napravili uslugu da ste ih brisali sa biroa za zapošljavanje i onda dolazite ovde i pričate bajke kako se nezaposlenost smanjila itd.

Pa, svako ko je imao mogućnosti on je pobegao iz ove zemlje, upravo zbog politike koju vodite vi. I svi ovi sa penzijama o kojima ja govorim žive zahvaljujući tome što imaju nekoga od dece ili rodbine ili unuka itd, u inostranstvu, pa zato u ovu zemlju se slije preko 6,5 milijardi novca od naših građana koji se nalaze u inostranstvu.

Kada smo predložili da ti građani koji su u inostranstvu dobiju svoje ministarstvo, vi ste to glatko odbili, jer oni vama trebaju samo onda kada treba da glasaju i kada trebaju da šalju pare.

Što se tiče ovog budžeta ima dosta nejasnoća. Jedna od njih je, recimo da ste predvideli za 2023. godinu 650 miliona dinara ćete dobiti finansijske podrške od EU i to će dobiti Komesarijat za izbeglice i migracije.

Šta to znači ako ste ove godine dobili 310 miliona, a iduće godine 650 miliona. Gospodo, objasnite građanima Srbije da li to znači da ćemo ove godine imati mnogo više izbeglih i raseljenih lica. Da li vi to nešto znate što mi ne znamo? Da li ste vi nešto potpisali u Tirani što građani Srbije ne znaju? Da li vi to planirate da ovaj narod sa KiM pobegne i beži glavom bez obzira, a da vam EU da novac sa kojima ćete vi njih zabrinjavati? Da li je to vaša politika?

Ili nam kažite šta je bilo sa dosadašnjim novcem koja su dobijala izbegla lica iz Republike Srpske Krajine, koju ste zaboravili kompletno? Šta je sa objektima koji treba da se završe?

Vi niste u stanju bili za ovih deset godina da uredite tim ljudima da imaju krov nad glavom. Oni plaćaju stanarine. Znači, gledate samo da glasaju za vas i onda doviđenja do sledećih izbora. To nije korektno.

Molim vas tražimo odgovor. Zašto EU povećava novac za ovu namenu? Da li to znači da ćemo mi biti parking stanica ovde za izbeglice? Da li to znači da ćemo mi ovde imati ratove na ulicama, kao što ih imamo danas u našoj pokrajini Vojvodini, u mnogim gradovima? Kažite ljudi, kažite da se spremimo, da znamo da li ćemo morati da obezbedimo specijalnim roletnama i zaštitom svoje kuće od izbeglica, odnosno od ovih migranata. Da li se vi čudite to? Vi sada ne znate šta se dešava. Znači, vi ne znate šta se dešava na KiM, vi nećete da saslušate nikoga, to sve vama nije bitno.

Ali, hajde još da se vratim na životne probleme i na ono što je najvažnije u ovoj zemlji. Meni je drago da je cenjena ministarka ovde i mi ćemo na Odboru njoj da predložimo određene mere. Ali, poštovana ministarska, za vaše Ministarstvo je država opredelila jednu milijardu.

Znam da ćete vi meni sada dati odgovor da se vrše davanja preko nekih drugih ministarstava, ali ako već imamo Ministarstvo za brigu o porodici, ako ste vi već pokazali na odboru našem da ste željni da radite, hajte ljudi da radimo i razmislimo šta ćemo da radimo.

Sve mere koje vi preduzimate po pitanju nataliteta su dobre, ali nisu dovoljne. Nisu dovoljne što pokazuju rezultati da je nas za 10 godina 850.000 manje građana Srbije. Za prvih devet meseci, gospodo, zabrinjavajući podatak, 43.000, znači, veličine jednog grada odakle ja dolazim Srbija ima manje stanovnika. Pa, ja vas pitam da li su važniji putevi ili je važniji narod?

Konkretno vam kažem da Srpska stranka Zavetnici predlaže da svaka majka koja u 2023. godini odluči da rodi treće, četvrto ili peto dete, da su im živi i zdravi, da dobije iznos u visini jedne prosečne plate do penzionisanja. Ako gospođa koja rodi to, znači naše majke su heroji, koje rađaju, koje podižu biološki materijal, biološki podmladak, ovu državu spašavaju.

Hajde dajte da im damo mogućnost da one koje neće da rade hoće da neguju svoju decu da imaju tu prosečnu platu. To je ulaganje u budućnost. One koje žele da se bave karijerom, koje žele da rade, da im se da novac u istom tom iznosu, ali na taj novac da država ne plaća ni poreze ne doprinose.

Znam da je vama draže da gradite asfalt, jer vi na asfaltu, mogu da vam potvrdim u gradu Aranđelovcu, vi na asfaltu najbolje profitirate. To se baci po zemlji, ne zna se ni debljina asfalta, ne zna se okrpljene rupe.

Ljudi, ako se ne budemo dozvali bićemo upisani kao generacija koja je dozvolila da se Srbija u narednih 50 godina zatre i da ovde dođu neki drugi ljudi da žive.

Druga grana koja je vrlo bitna, znači to je konkretan predlog, da damo tim majkama koje rađaju decu da im damo novac, ulažemo u budućnost našu.

Druga stvar koja je vrlo bitna jeste zdravstveni sistem. Kroz zdravstveni sistem prođe otprilike jedna četvrtina novca predviđena ovim budžetom. Ta jedna četvrtina novca nikada nije dovoljna kada je u pitanju zdravlje, ali ako se ta jedna četvrtina novca upotrebi u one svrhe u koje jeste potrebno mi ćemo moći s tim novcem da našim građanima pružimo mnogo kvalitetnije usluge koje zavise od novca.

Ovde se hvalite i pričate o ulaganju u medicinske objekte, u bolnice, u kliničke centre, itd. Niko normalan ne bi rekao da to nije dobro, ali se ovde postavlja pitanje – koliko vi novca ulažete u te objekte?

Daću vam podatak. Da vam kažem, ja sam proveo radni vek u tome. Ono što ste vi izgradili to bi domaćinski bez krađe, bez pljačke, bez ostala ugrađivanja, itd. moglo da se uradi minimum za duplo manje novca, jer mi imamo podatak da je, recimo u bolnici u Aranđelovcu, odakle je i moj kolega koji može da potvrdi, da je kvadratni metar rekonstrukcije bolnice plaćen 1.100 evra. Znači, 1.100 evra se plaća, a u isto vreme predsednik kaža da je u Batajnici napravljena bolnica 900 evra po kvadratu. Da ne pričam o Prokuplju i o milionima ulaganja, da ne pričam o Palanci, da ne pričam…

Evo vam samo jedan zanimljiv podatak. Recimo, za kliničke centre. Koordinacija, nadzor, kontrola, rekonstrukcije, specijalne usluge za Klinički centar plaća se 201.046.000,00 dinara. Ko su ti ljudi i stručnjaci koje vi plaćate 201.000.000,00 i plaćate da gledaju kako se zida Klinički centar? Ljudi, dajte malo da vidimo.

U isto vreme, koliko vodite računa o regionu i odakle ja dolazim i odakle ima dosta ljudi, to je Šumadija, to je Kragujevac. U Kragujevcu ste predvideli za 59.600.000,00 za rekonstrukciju Kliničkog centra u Kragujevcu. To govori nama Šumadincima, nama u Kragujevcu i celom regionu koliko je to vama stalo, koliko regionalno vodite računa o svemu tome.

Da ne kažem da auto-put „Karađorđe“ koji planirate da radite niste počeli da radite ni projekte. Meni je žao što gospodin Vesić nije tu da ga priupitam za neke stvari – kada planiraju da železnicom povežu Topolu i Aranđelovac, Aranđelovac sa Mladenovcem? Kada to planiraju? Mi smo imali prugu kada je retko ko imao prugu. Za nas je nemamo. Mi nemamo ni priključke kakve treba na autoput. Mi nemamo ništa.

Nemamo ništa, ali ste nam zamazali oči tako što ste milione i milione skrkali u bolnicu u Aranđelovcu i sad smo došli u situaciju da niko nema petlju da dođe i da objasni građanima kako se otvara ta bolnica i šta ste uradili u bolnici, jer mi kao ozbiljna stranka imamo sve podatke o tome i mi ćemo ih izneti javno.

Kada pričate o besplatnom zdravstvu, ja moram da vas podsetim, ako se danas nekome razboli dete, što je najvažnije na svetu, on mora da ima četiri do pet hiljada u džepu, jer od ukupne terapije koju mu pedijatri daju on dobije samo besplatan antibiotik. Idite u apoteke i gledajte. Sve ostalo, brufene, probiotike i ostale stvari koje mu nakarikaju, to sve mora da kupi. Znači, ako hoćete da lečite dete, pođete kod pedijatra u ustanovu gde kažemo da je besplatno, stavite pet hiljada dinara u džep, ako povedete dvoje dece, da vam se razbole u isto vreme, neka vam je Bog u pomoći. Eto, to je taj zdravstveni sistem o kojem vi govorite da je besplatan.

Na drugoj strani, proverite ovde, imate podatak da, recimo, Ministarstvo zdravlja plaća nevladinoj organizaciji, biću slobodan da to pročitam, za sprečavanje HIV-a 59 miliona dinara. Znači, platimo mi lepo nevladinim organizacijama koje će da idu po Srbiji i da pričaju kako se prenosi HIV. Ili, možda, jednostavno, možda im kupujete one zaštite, ne znam kako se to zove, Atlagić zna kako se zove, pomozite mi gospodine, možda to dele narodu i kažu – ovo vam je rešenje da ne dobijete sidu. Eto, to je ono ulaganje.

Ministarka, u vašem resoru, to ste nam rekli, imate ovde 200 i nešto miliona koje dajete nevladinim organizacijama. Znači, saberite, ja sam sabrao i pitam da li to znači da mi brigu o porodici dajemo nevladinim organizacijama? Jel to znači da ćemo materijal, rasplodni, ne znam kako da ga nazovem, da uvozimo iz drugih država, da nam menjaju genetski kod? Jel to znači to? I onda ćemo nevladinim organizacijama dati da nam tu decu oni podižu i da umesto Srba ovde budu tamo neki ne znam koji, nije bitno.

Hajmo ljudi da se uozbiljimo, hajmo ljudi da zaboravimo, hajmo da podignemo to, hajte da uđete u istoriju. To su vrlo zanimljive i opasne stvari.

Da ne govorim još o jednoj stvari, koja je vama svima poznata, u vrednosti od milijarde 539 miliona 737 hiljada dinara su plaćene mašine i oprema. Nema mašina, nema opreme, zato što sve zdravstvene ustanove u Srbiji do sada, a to sam u razgovoru sa Aleksandrom Vučićem, evo vam ga pominjem, saznao da zdravstvene ustanove ne vode uopšte materijalno knjigovodstvo.

Jeste, jeste. Samo se vi ne brinite, to što ja razgovaram sa Vučićem, ja razgovaram po osnovu toga što su moj i njegov deda bili dobri prijatelji. Vi samo pričajte i sekirajte se.

Prema tome, mi nemamo evidenciju uopšte gde su završile te mašine. Gde su? Dokle su došle? Gde se nalaze? O čemu se radi? Dajte, molim vas, rešite jednom taj problem.

Što se tiče inovativnih lekova, inovativni lekovi se uvode u Srbiji iz dva razloga – da im se poveća cena, znači uklanjaju se svi oni drugi lekovi a inovativni dolaze na red, i šta je još važno, nema ovde niko iz Ministarstva zdravlja, da se proveri koliko koštaju lekovi za lečenje određenih retkih bolesti, koliko koštaju u državama u kojima se proizvode i odakle ih dobijamo. Jer, ovde, to je način da se preko Republičkog fonda za zdravstveno osiguranje određeni ljudi koji su delovi farmaceutske mafije, još jedne nove mafije koju ste vi sagradili i napravili, uzimaju novac. Proverite te podatke i vidite dobro, jednostavno, hajte da krenemo da rešavamo određene probleme.

Što se tiče sektora energetike, Srpska stranka Zavetnici je bila korektna, dala vam je predlog. Rešenje energetske situacije je Kolubara. Postoji mogućnost da se za šest do devet meseci Kolubara vrati na 29 miliona tona uglja, koliko je nekada proizvodila, i da na taj način izbegnemo uvoz uglja i sve ostale stvari.

Da vam napomenem, Kolubara je taj ugalj prodavala elektranama za 12 evra. Bilo bi jako zanimljivo da ministarka energetike objasni koliko sad taj ugalj plaćamo i da li je ona došla sa zadatkom da unapredi elektroenergetski sistem ili da ga spremi za prodaju? Ili možda ima zadatak da reguliše ove probleme sa „Rio Tintom“? Moramo otvoreno da razgovaramo o tome.

Još nešto, kada je u pitanju poljoprivreda. Vi ste poljoprivredu kompletno doveli u ovu situaciju isključivo zahvaljujući uvozničkom lobiju. Vi ste omogućili uvozničkom lobiju da u ovu zemlju uveze sve šta želi i šta hoće, da ga plati sa veštački jeftinim evrom, jer vama odgovara da je evro jeftin, da možete da prikažete kako smo mi ekonomski tigar, da imamo prosek plate toliko i toliko, a nećete da objasnite građanima šta za 100 evra možemo danas da kupimo a šta smo mogli da kupimo pre deset godina. Ja odlično znam i imam i te podatke.

Zato vas molim, ako želite stvarno i iskreno i volite ovu zemlju, prihvatite neke stvari i da krenemo da rešavamo ono što je najvažnije, o čemu Zavetnici strogo vode računa, a to je natalitet, da podignemo našu decu, da jednostavno se složimo da neke stvari završavamo u interesu svih. Ja ne poznajem nekoga kome je u interesu da Srbija izumire i da nas je svake godine 40, 50, 60, 80 hiljada manje.

Zavetnici vas pozivaju… Zavetnici stoje na raspolaganju da svojoj državi pomognu. Mi nismo protivnici bilo čega, ali sve se radi u rukavicama. Mi danas ne znamo šta je potpisano u Tirani, ne znamo šta nas čega sutra, ne znamo da li će naši sugrađani sa Kosova i Metohije biti proterani, ne znamo da li ćemo ih zbrinjavati sa ovim milionima koje EU daje, ali mislim da mi kao poslanici treba to da znamo i da ovo jesu ozbiljne teme i da ne treba se smejati na ovako ozbiljne teme, jer mi smo, Zavetnici, vrlo ozbiljni i zabrinuti smo za sudbinu svog naroda i svoje otadžbine i zato, dajte, ako želite, svi da radimo.

Živela Srbija! Živele ujedinjene srpske zemlje!

PREDSEDNIK: Pravo na repliku, Veroljub Arsić.

Izvolite.

VEROLjUB ARSIĆ: Dame i gospodo narodni poslanici, mnogo toga sam čuo u ovoj skupštini, mnogo diskusija, ali mogu da kažem da je jedna od ovih, mogu da je nazovem slobodno, vrhunski bezobrazluk. Tvrditi da se nešto potpisuje na samitu može samo vrhunski bezobrazan čovek zato što se na samitu ništa ne potpisuje, ili da ne zna, ali hajde da kažemo da ne zna.

Dalje, vrhunski bezobrazluk je zato što su mu evri jeftini, inače ih vrlo rado uzima u staračkom domu i to baš od onih naših gastarbajtera koji šalju za svoje stare taj novac, pa mu je i to malo pa traži da se povećaju penzije da bi iz budžeta uzimao još više i kao vrhunski bezobrazluk, žao mi je što gospodin Selaković nije tu, imali smo jednu jako zanimljivu diskusiju. Postavljam pitanje da li je taj starački dom legalan, da li ima dozvolu za rad, da li se izvršavaju poreske obaveze koje imaju prema zaposlenima, da li ima standarde da ispunjava uslove da bude starački dom, da li ih hrani tamo svinjskim mesom ili za trista, četristo evra uvaljuje kuvani kupus i zelje? Da li je možda neki unuk oslobođen plaćanja poreza? Jel ne treba u Srbiji ništa da se radi da bi takvi mogli da žive i prosperiraju?

Pazite sad ovo. Kaže, ako EU daje dva puta više para za migrante, da li to znači da će migranata da bude dva puta više u Srbiji? Ne znači, nego znači da ćemo manje para iz budžeta da potrošimo, ali mu je žao da trošimo para iz budžeta, mora za njega da ide budžet, ne zbog građana Srbije. Evo, to je samo jedan mali primer demagogije i vrhunskog bezobrazluka.

PREDSEDAVAJUĆA (Snežana Paunović): Zahvaljujem.

Kolega Zečeviću, šta je to, replika?

Jel vas spomenuo?

ZORAN ZEČEVIĆ: Ja sam bio u pravu, gospodo, kada sam predlagao da se obavezno uvede lekarsko uverenje za funkciju narodnog poslanika i ja upravo želim…

PREDSEDAVAJUĆA: Uz poštovanje vašim godinama, a i tome da ste lekar, neću vam dozvoliti da na taj način govorite. Hvala vam.

Reč ima ministarka, doktor Darija Kisić. Izvolite.

(Zoran Zečević: …da neko priča za mene koji sam u penziji, koji nemam ništa… Ma, ti si majmun bezobrazni.)

Dala sam reč predstavniku Vlade Republike Srbije, ja vas molim. Hvala.

Izvolite, ministarko. Oprostite.

DARIJA KISIĆ: Poštovani građani Srbije, uvaženi narodni poslanici, poštovani kolega Zečević, drago mi je da ste ponovo pomenuli značaj demografske i populacione politike, pošto je to sigurno pitanje koje je od zajedničkog interesa svih nas, koji je od nacionalnog interesa. I za početak, izdvojeno ministarstvo koje se isključivo brine o porodici i o demografskim pitanjima sada postoji, a pre to nije postojalo. Samim tim, pokazuje se koliki je značaj tog pitanja i koliko predstavlja prioritet svih nas.

Kao što smo mogli da čujemo i na prvom zasedanju i kome je prisustvovala predsednica Vlade, rečeno je da se ne može gledati koliki je značaj pojedinih pitanja i finansijska ulaganja samo kroz budžete pojedinih ministarstava.

PREDSEDAVAJUĆA: Ne znam da li imate svest da sve vreme ministarka ne može da govori?

(Milenko Jovanov: Imamo, zato što prete, zato što psuje, a vi ništa ne reagujete. Znači, psuje majku Arsiću dok govori i okreće se ovamo, viče – majmune bezobrazni, ne znam kome. Meni? Dobro. A vi ne reagujete.)

Ja mislim da građani Srbije ne zaslužuju da se u parlamentu Srbije na ovaj način funkcioniše.

Lepo mi pokazujete, ali nije da ste baš nevini, kolega Zečeviću.

Nastavite, gospođo Kisić.

DARIJA KISIĆ: Da ponovim, kao što je predsednica Vlade rekla, značaj pojedinih pitanja ne može samo da se gleda kroz finansijska ulaganja i budžet pojedinih ministarstava, jer kao što smo i više puta ponovili i kao što rezultati našeg rada govore, svaki dinar iz budžeta Republike Srbije usmeren je ka poboljšanju kvaliteta života građana Republike Srbije, tako da i indirektno i direktno možemo da posmatramo da je svaki dinar iz budžeta Republike Srbije usmeren ka povećanju standarda kako svakog pojedinačnog člana, tako i porodica.

Ali, osvrnula bih se na, kao što je rekao kolega Zečević, po njemu mali budžet koji je izdvojen pojedinačno za Ministarstvo za brigu o porodici i demografiju, nešto više od jednu milijardu dinara. Kao što smo već i na odborima diskutovali o tome, imajući u vidu zajednički softverski sistem i isplatu prava za građane Republike Srbije koja bez obzira sa kakvim se izazovima svet nosio, ni jedan jedini dan nije kasnila isplata ni jednog jedinog prava u našoj zemlji. I da bi tako bilo i u narednom periodu, mi smo pre dve godine, ja tada kao resorni ministar Ministarstva za rad, zapošljavanje, boračka i socijalna pitanja i tadašnji ministar Ministarstva za brigu o porodici i demografiju, potpisali smo sporazum po kome su se prava i dalje isplaćivala iz jedinstvenog softverskog sistema, tako da to i danas tako funkcioniše.

Moram da napomenem da pored jedne milijarde dinara direktno locirano za Ministarstvo za brigu o porodici, kompletna finansijska sredstva iz budžeta Republike Srbije koja su usmerena za porodično-pravnu zaštitu se i dalje isplaćuju, ono što je sada locirano Ministarstvu rada, u njihovom budžetu, a ona iznosi nešto više od 87 milijardi dinara.

Kada su u pitanju finansijska sredstva koja su usmerena iz budžeta Republike Srbije na porodično-pravnu zaštitu, do novembra ove godine ona su bila sledeća. Znači, govorim isključivo o finansijskim sredstvima koja su se izdvajala u toku tekuće godine. Naknada zarade, odnosno naknada plate za vreme porodiljskog odsustva, odsustva sa rada radi nege deteta i odsustva sa rada radi posebne nege deteta, do novembra meseca ove godine je ukupno iznosila nešto više od četiri milijarde dinara.

Kada su u pitanju ostale naknade po osnovu rođenja i nege deteta i posebne nege deteta, do novembra meseca ove godine za tekuću godinu ukupna izdvajanja su bila nešto viša od 70 miliona dinara.

Kada je u pitanju roditeljski dodatak, to smo rekli nekoliko puta, ali ponovo moramo da istaknemo, jer nikada nije bila ovakva finansijska podrška porodici sa decom. Sto hiljada dinara za jednokratnu pomoć, odnosno podršku rođenja prvog deteta smo povećali na 300.000 dinara. I ova vrsta podrške se usklađuje u odnosu na rast cena na malo i ona u ovom momentu iznosi 321.900 dinara. Za drugo dete u ovom momentu podrška iznosi 285.544 dinara i isplaćuje se u 24 jednake mesečne rate. Za treće dete ova podrška iznosi nešto više od 1.700.000 dinara, koja se isplaćuje u 120 jednakih mesečnih rata, a za četvrto dete iznosi 2.569.000 dinara i isplaćuje se u 120 jednakih mesečnih rata. To znači da žena koja rodi četvrto dete 10 godina prima u ovom momentu nešto više od 21.000 dinara. Naravno, i ova vrednost na mesečnom nivou će se usklađivati u odnosu na rast cena na malo.

Takođe, u odnosu na ove jednokratne roditeljske dodatke i kontinuirano na deset godina, po prvi put u toku tekuće godine smo uveli i jednokratni iznos roditeljskog dodatka na drugo i treće dete, prvobitno u iznosu od 100.000 dinara, a kasnije uz usklađivanje u ovom momentu ova vrednost iznosi 107.300 dinara.

Pored toga, postoji i ona isplata paušal za nabavku opreme za dete u iznosu od šest hiljada dinara za svako novorođeno dete.

Takođe, kada su u pitanju finansijska sredstva koja se odnose na dečiji dodatak, do novembra meseca za ovu namenu je iz budžeta Republike Srbije isplaćeno 850 miliona dinara.

Kada su u pitanju naknade troškova boravka u predškolskoj ustanovi za decu bez roditeljskog staranja, do novembra je isplaćeno 280.000 dinara. Kada je u pitanju naknada troškova u predškolskoj ustanovi za decu sa smetnjama u razvoju i decu sa invaliditetom, do novembra meseca je isplaćeno 1.700.000 dinara. Takođe, iz ovog budžeta se izdvajaju i sredstva troškova boravka u predškolskoj ustanovi za decu korisnika novčane socijalne pomoći i do novembra meseca je izdvojeno oko tri miliona dinara.

Takođe, postoji i čitav niz finansijske podrške koja se izdvaja u vidu namenskih transfera za lokalne samouprave, ali samo reda veličine da se vidi koliko se povećala vrednost izdvajanja iz budžeta Republike Srbije upravo za porodično-pravnu zaštitu.

Naime, u toku 2021. godine za ove vrste prava je ukupno bilo izdvojeno nešto malo manje od 64 milijarde dinara. U toku 2022. godine za sva ova povećanja, za povećanje prilikom rođenja prvog, drugog, trećeg i četvrtog deteta su kroz rebalans izdvojena dodatna finansijska sredstva u iznosu od 16 milijardi dinara. Za narednu 2023. godinu ova sredstva su povećana još za sedam milijardi dinara. Znači, svake godine sve veća i veća finansijska sredstva se izdvajaju za direktnu finansijsku podršku porodica sa decom.

Što se tiče vaše primedbe za izdvajanje sredstava za projekte za nevladine organizacije, kao što smo već pričali na odborima, pričekajte da vidite tačno gde će da budu usmerena finansijska sredstva i budite ubeđeni da će ona da budu namenski trošena i da će rezultati svih naših aktivnosti vrlo brzo da budu vidljivi. Hvala vam na pažnji.

PREDSEDAVAJUĆA: Izvolite, kolega Zečeviću.

ZORAN ZEČEVIĆ: Poštovana predsedavajuća, koristim priliku kao repliku da se pozitivno zahvalim ministarki na svim ovim stvarima koje su radili. Kao čovek i kao lekar želim da pohvalim sve što je dobro urađeno, za razliku od mnogih drugih koji sve što se predloži dočeku na britku sablju, ali dobro, građani to dobro vide i znaće da cene.

Šta bih ja vama predložio? Mere sve koje su preduzete, evidencija kaže, statistika kaže da nisu dovoljne. Iz tog razloga sam ja vama predložio da sa ovim potezom vaše ministarstvo, koje je tek osnovano, da uđete u istoriju ove države, da vaše ministarstvo bude nosilac svih stvari, a da mi iz Odbora u kojem smo članovi da vam damo maksimalnu podršku, da iznađemo sredstva i da 2023. godine obradujemo majke, heroje koje se odluče da rode treće, četvrto i peto dete i šesto i bilo koje, da dobiju zasluženu penziju do kraja staža, odnosno platu, izvinjavam se, to je plata, i one koje žele da rade i grade svoju karijeru, što ja kao čovek odobravam, na to što im se bude dopunski dalo da se ne plaćaju doprinosi i porezi, a one koje žele da se posvete svojoj deci i rođenoj i novorođenoj da imaju tu jednu sigurnost.

Sve ove mere koje vi upućujete to su upućene deci, ali mi moramo uputiti majkama, to su heroji, majke su heroji i ovo nije smešna tema, ovo nije smešan predlog. Ovo je predlog od najvećeg značaja, mnogo značajniji nego i brze pruge i puteve.

Hajde, ministarka, molim vas, da krene, evo ja vas molim, kao čovek, da razmislite o tome i da uđete u istoriju i da kaže od vašeg Ministarstva krenulo je Srbiji nabolje i, ako Bog da nas za četiri godine bude mnogo, mnogo više. To je suština mog predloga koji iz izlazi na… (Isključen mikrofon.)

PREDSEDAVAJUĆA: Kolega Jovanov, izvolite.

(Zoran Zečević: Ponosan sam na moj rad i porodicu za razliku od nekih drugih koji ne mogu baš time da se ponose.)

MILENKO JOVANOV: Evo, ponovo povreda Poslovnika.

Znači, 107. posle prvog, evo sad ponovo povreda Poslovnika. Ja vas molim da se mere primenjuju. Znači, ovaj čovek koji je malopre govorio kako su majke heroji je psovao majku Veroljubu Arsiću dok je govorio.

(Zoran Zečević: Nikada, nikada.)

Psovao si majku Veroljubu Arsiću, čulo te pet poslanika ovde.

(Zoran Zečević: Dobro, ako su čuli.)

Dobro, ako su čuli, onda nema veze. Dobro, onda u redu, onda dobro. Znači, nisam, ali ako ste me čuli, onda jesam. Znači, nije lopov onaj ko krade, nego onaj koga uhvate. Odlično. E, vas smo uhvatili, a onda posle toga se okrenuo ovamo, kažu poslanici meni rekao - majmune bezobrazni, to je u redu jel tako?

Ja vas molim da primenite Poslovnik, da primenite mere koje Poslovnik predlaže…

(Zoran Zečević: To je moj utisak.)

… a vama bolje da ne kažem šta je moj utisak, jer to nije ni za salu, ni za Skupštinu, to je za nešto drugo.

Vaš utisak je vaša stvar, ali ovakve prevare i ovakve prevarante koji slatkim rečima misle da obmanu građane moramo da raskrinkamo. Znači, psuje majku, ali majke su svetinje. Arsićeva majka nije svetinja, nju može da psuje, čovek koji se istovremeno hvali kako je penzioner i unuče. Skupio u sebi više ličnosti.

I na kraju gospođo ministarka Kisić Tepavčević od vas očekujem kada se vređaju poslanici da prekinete govor. Ako očekujete od nas da glasamo za vaše predloge, ako očekujete da vas podržavamo u Skupštini, očekujemo i razumevanje za to, a ne da se ponašate tako kao da se ništa ne dešava u sali, kao vi ste došli da date odgovore na ono što vam je postavio ovaj poslanik, pitanja, a to što nas vređa to nema veze. Nije važnije odgovoriti poslaniku koji nas vređa, nego ukazati na to šta radi. Mi tako ne možemo. Drago mi je da smo se razumeli i da se takve stvari više ne ponavljaju.

Ponovo tražim da se poslanik koji ovde vređa i psuje majku Veroljubu Arsiću sankcioniše u skladu sa Poslovnikom. Hvala.

PREDSEDAVAJUĆA: Hvala kolega Jovanov.

Ja zaista nisam čula, galama je bila tolika da nisam čula, onda je moja greška.

Da li želite da se Narodna skupština izjasni? (Ne.)

Hvala vam.

(Zoran Zečević: Nisam psovao.)

Ja vas molim, ako ništa drugo, da se barem ponašate u skladu sa svojim godinama. Ja zaista više ne mogu da ispratim ovakav način funkcionisanja.

Gospođo Manojlović, vi po Poslovniku?

TATJANA MANOJLOVIĆ: Po članu 27.

Da vas zamolim da omogućite i ministarki da čuje nešto je možda interesuje, a to je da u ovoj zemlji postoje žene poput… (Isključen mikrofon.)

PREDSEDAVAJUĆA: Gospođo Manojlović, kazniću vas zato što ste tako brutalno zloupotrebili Poslovnik…

(Tatjana Manojlović: Nešto humano sam htela da kažem.)

Šta je to? Nisam obaveštena da ministri koji dođu u parlament Srbije imaju potrebu za bilo kakvim zastupnicima i advokatima. Nemojte sebi dozvoliti ovaj luksuz više nikada dok predsedavam, molim vas.

Na član 5. amandman je podnela narodni poslanik prof. dr Tamara Milenković Kerković.

Da li neko želi reč? (Ne.)

Pošto smo završili pretres o svim amandmanima, zaključujem pretres Predloga zakona u pojedinostima.

Pošto smo obavili pretres Predloga zakona u načelu i u pojedinostima, Narodna skupština će u danu za glasanje odlučivati o Predlogu zakona u načelu, pojedinostima i celini.

Tačka 9. – PREDLOG ZAKONA O IZMENAMA I DOPUNAMA ZAKONA O REPUBLIČKIM ADMINISTRATIVNIM TAKSAMA

Primili ste amandmane koje je na Predlog zakona podneo narodni poslanik Borko Puškić.

Primili ste izveštaj Odbora za ustavna pitanja i zakonodavstvo i Odbora za finansije, republički budžet i kontrolu trošenja javnih sredstava, kao i mišljenje Vlade o podnetim amandmanima.

Pošto je Narodna skupština obavila pretres, saglasno članu 157. stav 3. Poslovnika Narodne skupštine, otvaram pretres Predloga zakona u pojedinostima.

Na član 6. amandman je podneo narodni poslanik Borko Puškić.

Da li neko želi reč?

Kolega Puškiću, izvolite.

BORKO PUŠKIĆ: Zahvaljujem, gospođo predsedavajuća.

Poštovani građani Republike Srbije, dobro veče i pomaže Bog. Naime, ispred Srpskog pokreta Dveri, naše poslaničke grupe, smatram da imam pravo na ovaj amandman član 6. stav 3. i stav 4. Smatram da taksa za registraciju oružja, odnosno unos podataka o oružju za potrebe izvođenja obuke u rukovanju vatrenim oružjem ne treba da se plaća.

Zbog čega je to? Zato što imamo 970.000 dozvola, odnosno fizičkih lica za izvođenje obuke i za ličnu bezbednost. Pazite, 970.000 ljudi ima to, 550.000 su lovcu, i to su vlasnici oružja fizička lica, a onih 420.000 su pripadnici obezbeđenja, streljana i sekjuriti.

Smatram da je to zaista nepotrebno, jer oni su za unos podataka za podnošenje zahteva platili već taksu. Na ovaj način bi dva puta sa podnošenjem za upis u Registar plaćali dva puta. Znači imamo 420.000 ljudi kojima je ovo osnovno zanimanje, ovo je njihovo sredstvo za rad. To su članovi obezbeđenja streljana i sekjuritiji.

Zatim imamo 550.000 lovaca i fizičkih lica. Imamo 325 uređenih lovišta širom Srbije, imamo tri definisana udruženja u Vojvodini, u centralnoj Srbiji i imamo na nivou nekog jedinstvenog saveza. Ukupno njih ima 970.000. Smatramo da na ovaj način se dobro stavlja ruka u džep fizičkih lica, odnosno običnih građana, da tu ima dosta bivših pripadnika MUP-a, bivših pripadnika vojske, ratnih vojnih veterana, rezervista i plus pomenuti, kažem, lovaca i svih ovih ljudi koji su ozbiljno ranjive kategorije.

Zašto bi smo mi uzimali od ljudi koji su već platili jednom i dva puta, nije potrebno da plaćaju?

PREDSEDAVAJUĆA: Kolega Puškiću, vreme.

Na član 12. amandman je podneo narodni poslanik Borko Puškić.

Da li neko želi reč?

Borko Puškić, izvolite.

BORKO PUŠKIĆ: Poštovani građani Republike Srbije, smatram da ovaj član bi trebao da se briše u potpunosti iz prostog razloga, zato što u njemu nije jasno definisano šta predstavlja streljački poligon, šta predstavlja streljanu i šta predstavlja streljački klub.

Sportski klubovi su inače po zakonu rasterećeni tj. od oporezivanja, nemaju potrebu da plaćaju porez, dok streljane i strelišta imaju tu zakonsku odredbu da mogu da budu privredna lica i da sve ovo ostalo posle, kasnije i oponašaju.

Što se tiče klauzule koja se tiče da se oružje iz kategorije „C - trajno oštećeno“, vlasnik oružja svakako već ima finansijski izdatak koji izdvaja za dobijanje potvrde o trajnom oštećenju. I dalje je neupotrebljivost oružja od strane ovlašćenih servisa za popravku oružja koje se ne može odjaviti to oružje.

Prilikom gubitka ili krađe oružja vrši se prijava nadležnom MUP-u, pa nadležni organ pokreće postupak protiv „nn lica“ ili poznatog lica koje je izvršilo krađu ili vlasnika oružja zbog nesavesnog držanja oružja, odnosno zato što je na neki način omogućio da dođe do krađe.

Svakako, treba znati činjenicu da se npr. oružje za ličnu bezbednost, pištolj, revolver iz kategorije „B“ na koje se plaća godišnji porez za posedovanje, a ako je oružje ukradeno i dok traje postupak pronalaženja vlasnik je oslobođen plaćanja poreza.

Prilikom kupovine oružja iz „C“ kategorije, novi vlasnik nakon kupovine oružja ima osam dana od dana kupovine da u nadležnom SUP-u prijavi kupovinu oružja prilikom prijave, već da plaća taksu od 1.730 dinara iz tačke 6. Inače se radi o vazdušnom oružju kalibra 4,5 mm čija brzina prelazi 200 metara u sekundi i kalibru 5,5 i 6,35 mm, bez obzira na brzinu projektila, kao i oružju čija težina natega prelazi 101 funtu ili libru.

PREDSEDAVAJUĆA: Kolega Puškiću, vreme.

Na član 29. amandman je podneo narodni poslani Borko Puškić.

Da li želite reč? Izvolite.

BORKO PUŠKIĆ: Smatram da je ovaj predlog ovog člana skandalozan u najmanju ruku. Naime, u zvaničnom zakonu je predviđeno da taksa za tzv. „startap“ kompanije, odnosno strane proizvodnje, strane kompanije, obično dolaze iz Engleske, Velike Britanije, odnosno iz SAD, da ne treba da se menja.

Ona trenutno iznosi 246.750 dinara. Smatramo da je ovaj član u suprotnosti u odnosu na onaj prethodni, gde imamo potrebu da fizička lica, lovci, sekjuriti, obezbeđenja, aktivni članovi streljana moraju dva puta da plaćaju.

Ovde imamo situaciju da se menja na 31.660. Znači, imamo situaciju da je trenutno na snazi ova taksa, a ona će biti po ovom nekom predlogu Ministarstva finansija koji je katastrofa, po meni, i to nije dobro. Na taj način će i „Krušik“ dovesti ozbiljno poslovanje u pitanje, jer podsetiću, dve godine patrone za lovačke puške „Krušik“ više ne radi.

Takođe, Društvo „Zastava oružje“ a.d. iz Kragujevca bukvalno pred gašenjem. Imamo situaciju da se dovodi u pitanje konkurentnosti „Prvog Partizana“, onda „Namenska“ iz Lučana i „Milana Blagojevića“. Zbog čega je ovo bitno? Zato što su to osnivači i sufinansiraju i finansiraju ih iz budžeta upravo Republika Srbija. Znači, zašto bismo mi destimulisali naše firme, naša preduzeća, u kojima mi investiramo, u kojima smo mi osnivači, a sa druge strane imamo situaciju da na neki način stimulišemo dolazak stranih start-ap kompanija i na taj način bi se praktično ugasilo iz ove četiri kategorije A, B, C, D, da kažem, oružja gde imamo sada drugu kategorizaciju „PAP“ koji proizvodimo i on ima drugačiju namenu. Prelazi iz kategorije B u kategoriju „A“ i „PAP G“. Praktično sve radimo u tom pravcu da uništimo svoju namensku industriju.

Ja smatram da je ovo izuzetno štetno i pogrešno i smatram da bi trebali da ovo u interesu građana Republike Srbije i namenske industrije Srbije da to ne uradimo. Hvala. Prijatno.

PREDSEDAVAJUĆA: Vreme, gospodine Puškiću.

Pošto smo završili pretres o svim amandmanima, zaključujem pretres Predloga zakona u pojedinostima.

Pošto smo obavili pretres Predloga zakona u načelu i u pojedinostima, Narodna skupština će u danu za glasanje odlučivati o Predlogu zakona u načelu u pojedinostima i u celini.

Prelazimo na Desetu tačku dnevnog reda – Predlog zakona o izmenama i dopunama Zakona o porezu na dohodak građana.

Primili ste amandmane koje su na Predlog zakona podneli narodni poslanici Gorica Gajić, Dejan Šulkić, Miloratka Bojović, Predrag Marsenić, Zoran Sandić i Zoran Stojanović.

Primili ste izveštaje Odbora za ustavna pitanja i zakonodavstvo i Odbora za finansije, republički budžet i kontrolu trošenja javnih sredstava, kao i mišljenje Vlade o podnetim amandmanima.

Pošto je Narodna skupština obavila načelni pretres, saglasno članu 157. stav 3. Poslovnika Narodne skupštine, otvaram pretres Predloga zakona u pojedinostima.

Na član 5. amandman su zajedno podneli narodni poslanici Dejan Šulkić, Miloratka Bojović, Predrag Marsenić, Zoran Sandić, Gorica Gajić i Zoran Stojanović.

Da li se neko javlja za reč?

Kolega Šulkić, izvolite.

DEJAN ŠULKIĆ: Zahvaljujem, predsedavajuća.

Kroz diskusiju otvorilo se pitanje odgovornosti za poreske obaveze i primene sankcija za ne ispunjavanje poreskih obaveza i pitanje jednakosti i to je u redu. Odgovornost za poreske obaveze mora da bude propisana, mora da postoji propisan način kako se sankcioniše ne izmirivanje obaveza i bez toga ne može da funkcioniše ni jedna država, pa ni ova naša.

Međutim, kada je u pitanju jednakost kao razlog zašto se insistira na primeni nekih sankcija, ne bih rekao da to načelo jednakosti baš pred zakonom se poštuje. Ja sam o tome govorio da postoje poslodavci, privredna društva koja godinama ne uplaćuju doprinose koje terete poslodavca. Imali smo takve slučajeve, kolega Stanimirović zna, u Smederevskoj Palanci koji mogu da budu veoma veoma kobni, gde smo imali slučaj kada su zaposleni saznali da im je od 2012. do 2017. godine nisu uplaćivani doprinosi, da smo imali kod jednog zaposlenog suicidne namere sa konačnim ishodom, da je morao da se umeša i predsednik Republike da smiri situaciju, da na neki način zaposleni ostvare svoja prava koja im po tom osnovu pripadaju.

Dakle, ako govorimo o jednakosti, dajte da se insistira da svi poslodavci, a posebno oni kojima se dodeljuju sredstva prilikom otvaranja investicija u Republici Srbiji, kojima se pomaže i kod zemljišta i kod hala i kod infrastrukture, pa majstore, ako si došao zbog jeftine radne snage, ako si došao zbog podsticaja, pa plati tu jeftinu radnu snagu. Ako si došao zbog jeftine struje, na šta se ovde često pozivamo da smo ponosni, pa plati tu struju.

Ako je jeftina voda, majstore plati vodu. Imamo i slučaj u Velikoj Plani o kojem je pisao kolega Dušan Marić kao predsednik Skupštine i kao novinar, dakle postoje takvi slučajevi, neka poreska uprava zaista vrši svoju ulogu u skladu sa zakonom. Dakle, da svi i poslodavci budu jednaki pred zakonom. Hvala.

PREDSEDAVAJUĆA: Hvala.

Na član 7. amandman su zajedno podneli narodni poslanici Gorica Gajić, Dejan Šulkić i Miloratka Bojović.

Reč ima Gorica Gajić. Izvolite.

GORICA GAJIĆ: Hvala, predsedavajuća.

U članu 21. v. Zakona o porezu na dohodak građana, poslodavac koji zaposli novo lice ima pravo na povraćaj poreza na zarade i to 60% ako zaposli od jednog do devet zaposlenih, 65% ako zaposli preko 10 i 75% ako zaposli preko 100 novozaposlenih.

To je u redu. To je podsticajna mera za novozaposlene, za realni sektor. Podsticajna mera i za sve poslodavce da zaposle nove ljude u svom sektoru.

Gospodo i gospodo ministre, ono što je u praksi, sada što se dešava, to je, na to su mi ukazali mnogo poslodavci, jeste da njima nije objašnjeno da li u istom momentu kada podnesu zahtevu Poreskoj upravi da im se povrate sredstva na porez na zarade i da im se povrate sredstva za obavezno socijalno osiguranje koje oni plate za novozaposlene, moraju istog dana da uplate ličnih dohodak.

Imate slučaj da neki poslodavci imaju svoju decu koja su završile fakultete ili srednju školu, bave se nekom delatnošću koja odgovara tom njihovom zvanju i zaposle ih i naravno da te njihove lične dohotke možda isplate mesec, dva kasnije. Prilikom poreske kontrole njima se napiše rešenje da te podsticaje koji su vratili moraju da vrate ponovo u budžet retroaktivno sa kamatom.

Mnogi ne znaju, prosto nisu obavešteni, da istog momenta moraju da isplate lični dohodak. Sada je većina u velikom problemu jer mora retroaktivno da plati ove subvencije koje su dobili za porez na dohodak građana i subvencije, odnosno dotacije, kako god ih nazvali, za obavezno socijalno osiguranje. Verujte mi to je u praksi veliki problem.

Dajte onda poslodavcima jasno pojašnjenje koje sve uslove, pored onih koji su im jasni, moraju da ispune ne bi li došli u situaciju da sada retroaktivno sa kamatom plaćaju ono što su već uzeli kao subvenciju i porez na zarade, i porez na obavezno socijalno osiguranje.

PREDSEDAVAJUĆA (Sandra Božić): Zahvaljujem.

Pošto smo završili pretres o svim amandmanima, zaključujem pretres Predloga zakona, u pojedinostima.

Pošto smo obavili pretres Predloga zakona i u načelu i u pojedinostima, Narodna skupština će u danu za glasanje odlučivati o Predlogu zakona u načelu, pojedinostima i u celini.

Jedanaesta tačka dnevnog reda – PREDLOG ZAKONA O IZMENAMA I DOPUNAMA ZAKONA O POREZU NA DODATU VREDNOST

Primili ste amandmane koje su na Predlog zakona podneli narodni poslanici prof. dr Tamara Milenković Kerković, Boško Obradović, Borko Puškić, Milovan Jakovljević, mr Ivan Kostić, Radmila Vasić, Aleksandar Olenik, Enis Imamović, Selma Kučević i Šaip Kamberi.

Primili ste izveštaje Odbora za ustavna pitanja i zakonodavstvo i Odbora za finansije, republički budžet i kontrolu trošenja javnih sredstava, kao i mišljenje Vlade o podnetim amandmanima.

Pošto je Narodna skupština obavila načelni pretres, saglasno članu 157. stav 3. Poslovnika Narodne skupštine, otvaram pretres Predloga zakona u pojedinostima.

Na član 1. amandmane, u istovetnom tekstu, podneli su narodni poslanici Aleksandar Olenik, Enis Imamović, Selma Kučević i Šaip Kamberi.

Da li neko želi reč?

Povreda Poslovnika, Miroslav Aleksić.

MIROSLAV ALEKSIĆ: Zahvaljujem, poštovana predsedavajuća.

Javljam se po članu 220. i članu 221. Poslovnika o radu Narodne skupštine. Naime, 55 narodnih poslanika na osnovu Ustava Republike Srbije, Zakona o Narodnoj skupštini i Poslovnika o radu članova 220. i 221. je podnelo interpelaciju u vezi sa radom člana Vlade Republike Srbije, ministra finansija, gospodina Siniše Malog i to zato što je danas na redovnom zasedanju u vremenu od 13.40 do 14.40 časova direktno označio opoziciju i opozicione poslanike sa ove skupštine govornice, u direktnom televizijskom prenosu na Javnom servisu da su plaćeni radi uništavanja sopstvene države.

Dakle, narodni poslanici koji ovde sede na osnovu izbornih rezultata predstavljaju milion građana Srbije i nisu uvređeni samo oni, već svih milion građana koje mi ovde predstavljamo.

Stoga zahtevam od Vlade Republike Srbije da odgovori - da li je to zvaničan stav Vlade da su opozicionari plaćenička i izdajnička opozicija ili lični stav Siniše Malog i u skladu sa Poslovnikom, Ustavom i zakonom se sprovedu i mere sankcionisanja u smislu podnošenja ostavke ministra Siniše Malog ili smene od strane Vlade Republike Srbije. Zahvaljujem.

PREDSEDAVAJUĆA: Gospodine Aleksiću, samo mi nije jasno zašto to niste učinili u tom trenutku kada se povredu Poslovnika, na to mislim, kada ste smatrali da je povreda Poslovnika učinjena.

Da li želite da se izjasnimo o povredi Poslovnika?

Ne želite.

Aleksandar Olenik.

Dva minuta po amandmanu.

ALEKSANDAR OLENIK: Dame i gospodo, poštovani građani Republike Srbije, građani Vojvodine, podneli smo više amandmana kojima tražimo brisanje celih članova ili celog zakona, a kao vid našeg protesta na političko nasilje koje se sprovodi u ovoj Skupštini od strane SNS. To političko nasilje se svodi na zabranu i sprečavanje govora narodnih poslanika iz opozicionih redova.

Navešću samo nekoliko primera. Kada odbacite 80 amandmana opozicionih bez obrazloženja, onda je to čist, klasičan primer pravnog i političkog nasilja prema poslanicima opozicije.

Kada zaključate Pisarnicu i kada trčite do Pisarnice u Ulici kralja Milana, a opet s ciljem da sprečite narodne poslanike da govore, onda je to političko nasilje.

Petar Petrović Njegoš je ovakvu situaciju kada vlast na ovaj način vlada opisao u poznatoj rečenici – kome zakon u topuzu leži, tragovi mu smrde nečovještvom. To je ono što imamo u ovoj Skupštini, to je to nečovještvo.

Ne vidim koji je razlog da na ovaj način sprovodite brutalnu pravnu, ali i političko nasilje prema poslanicima opozicije.

Poslednji koji je na taj način sistematski kršio prava opozicije je bio Slobodan Milošević. Ja se iskreno nadam da niste krenuli njegovim putem, jer bi to bila katastrofa za sve, a pogotovo za građane Republike Srbije.

Takođe, postavlja se pitanje – šta je cilj, šta je problem da se dva minuta po amandmanu obratimo građanima? Da li je možda cilj da se sakrije kriminal ili korupcija? Hvala vam.

PREDSEDAVAJUĆA: Milenko Jovanov ima reč.

MILENKO JOVANOV: Prvo, vrlo slikovitih nekoliko stvari u vezi sa ovim o čemu je govorio prethodni govornik.

Prvo, čovek nije prisustvovao sednici prethodnih nekoliko dana. Hajde molim vas izvadite listing i pokažite koliko vam je kartica bila u sistemu od ponedeljka. Ako ukupno ima dva sata, evo glasaćemo za se vaše amandmane. Ako ukupno ima dva sata za celu nedelju što smo radili.

Sada vi nama pričate šta se ovde dešavalo. To je pod jedan.

Pod dva, vi ste podneli 177 amandmana, imate sada u sistemu. O 177 amandmana treba da govorite 348 minuta. Šta vam je to neko zabranio? Kako vam je neko zabranio?

(Nebojša Cakić dobacuje.)

Ovaj što dobacuje, ovaj pripadnik režima, kolega iz režima, ovaj kolega iz režima je podneo šest amandmana na isti član. Veliki pravnik sa pravosudnim ispitom – šest amandmana na isti član. I sada vi kažete zašto smo odbacivali amandmane. Zato što nisu bili ispravni. Zato što nisu bili ispravni.

(Srđan Milivojević dobacuje.)

Recite gospodinu ribizli da.. Pa on se i obukao u ribizlu danas.

Dakle, zbog toga što su bili neispravni i pričali smo već o tome i sada vi posle četiri dana dolazite i sada sve ispočetka. Imate 177 amandmana, branite, objasniste šta ste hteli pa ćemo videti šta ćemo da podržimo, šta nećemo da podržimo.

Najzad što se tiče nasilja, sada ste imali prilike da čujete nasilje. Nije vas bilo briga što je poslanik psovao majku Arsiću dok je govorio i mene vređao iz mesta, a vas baš briga. Ovaj mi preti šamaranjem, pa kaže – toliko sam mu iritantan da ni Gandi ne bi mogao da me izdrži, a onda mi krene salva uvreda i pretnji od njegovih sledbenika. Doduše, procesuirano sve visokotehnološkom kriminalu pa će tamo objašnjavati koga će da šamaraju, gde i kako, a neka ih brani lider koji ih je na to pozvao.

I vi pričate o nasilju. Pa ako pričate o nasilju, ja nemam problem da pričamo otvoreno i svemu, a ne ovako paušalno. Vi ste žrtve nasilja. Kog nasilja? Kakvog nasilja?

Prema tome, imate 177 amandmana. Tu smo. Slušamo vas. Hvala.

PREDSEDAVAJUĆA: Evo prilike.

Na član 2. amandmane, u istovetnom tekstu, podneli su narodni poslanici Aleksandar Olenik, Enis Imamović, Selma Kučević i Šaip Kamberi.

Aleksandar Olenik ima reč.

ALEKSANDAR OLENIK: Jeste, imam 177 amandmana i to sam objasnio. Svima se traži brisanje zbog ne nasilja, nego političkog nasilja.

Mi smo ovde predstavnici građana, ali ne obični, nego smo politički predstavnici građana. Kada kršite naša prava, onda je to političko nasilje, a ne verbalno vređanje i ovo što ste malopre naveli.

Političko nasilje je mnogo opasnije od bilo kog drugog oblika nasilja, i to vi dobro znate.

Odbacili ste 80 amandmana bez obrazloženja. Da ste napisali šta je sporno u tim amandmanima, pa da smo raspravljali o tome, onda bi bili u pravu, onda to ne bi bilo političko nasilje, ali pošto niste obrazložili nego ste po principu – može nam se, odbacili 80 amandmana, zato je to političko nasilje i zato vas to toliko žulja. Zato nam nije jasno zašto imate potrebu da ovde pred svima vršite političko nasilje.

Šta je sporno da poslanici pričaju dva minuta po amandmanu? Jel to tako strašno? Jel ćemo govoriti o kriminalu i korupciji u vašim redovima? Hoćemo, govorićemo.

Evo, prvo je Bavanište u opštini Kovin gde ste krenuli da sečete šumu, da vršite krivična dela i radite to organizovano, i to SNS u Bavaništu i u Kovinu, i to uz asistenciju policije. Jel se to krije? Jel to ne sme da se kaže ovde?

Podnećemo i 1.700 amandmana ako treba, ali ćemo građanima reći sve što misle da treba da čuju i sve što mi mislimo da treba da čuju, jer su ti građani nas birali zbog toga, a ne da bi nas vi sprečavali da govorimo.

Hvala vam.

PREDSEDAVAJUĆA: Reč ima Milenko Jovanov.

Izvolite.

MILENKO JOVANOV: Ponovo replika.

Pa, vi ste, kolega, član Odbora za ustavno-pravna pitanja. Jeste li branili svoje amandmane pred Odborom za ustavno-pravna pitanja? Ni tamo niste došli. Vi svratite ponekad ovde u Skupštinu i onda se pitate šta se dešava. Sad mi vas treba da informišemo sve što je bilo u prethodnom periodu, da vam damo kratak siže onoga što je bilo u prethodnih pet dana, šta se dešavalo?

Ni na jedan Odbor za ustavno-pravna pitanja niste došli. Ni na jedan. Nula. Niti ste slali zamenika.

Dajte, uozbiljite se. Advokat ste. Šta se dešava ako se ne pojavite na ročištu?

Dakle, vi svoje sopstvene amandmane niste branili i sada ih ne branite. Umesto da pričate o njima vi nama držite predavanje ko se služi kakvim nasiljem i da li ima nasilja ili nema nasilja.

Dakle, nema nasilja. Primenite Poslovnik, primenite nomotehniku, primenite ono što je predviđeno za podnošenje amandmana. Izveštaj Odbora ste dobili. Zakon o budžetskom sistemu pročitajte. Taksativno je navedeno kako amandman treba da izgleda. I, to je to i tu se priča završava.

Dakle, nemamo problem da razgovaramo o bilo čemu, ali evo vi i sada pokazujete koliko vam je stalo do amandmana.

I vas ću podsetiti, mada vas ne treba na to podsećati jer vi ionako vrlo retko boravite ovde – ovaj deo sale odakle je došao najveći broj amandmana je bio potpuno prazan kada se o tim amandmanima glasalo na prethodnoj sednici. Potpuno prazan, nikog nije bilo. Eto, to je odnos prema amandmanima.

Prema tome, hajde pričajte o tim amandmanima. Ja vam kažem – tu smo da vas čujemo. Nikako da čujemo šta je to što predlažete tim amandmanima. Pričate nam o kriminalu, o korupciji, o Bavaništu, a u amandmanu šta piše? Kako da glasam za amandman? Što bismo glasali, niste nas ubedili?

Hvala.

PREDSEDAVAJUĆA: Gospodine Cakiću, ali ja vas ne vidim u sistemu.

Po kom osnovu se javljate?

(Nebojša Cakić: Replika, pomenuo me je, poslanik koji je položio pravosudni ispit.)

Nije vas niko pomenuo, pažljivo sam pratila.

Ali, nije vam pomenuo ime. Ima ovde dosta poslanika koji su položili pravosudni ispit.

Molim vas, dozvolite da…

(Nebojša Cakić: Po Poslovniku onda, član 107. stav 2.)

Javite se.

Izvolite.

NEBOJŠA CAKIĆ: Dakle, gospodine…

PREDSEDAVAJUĆA: Zbog zapisnika ponovite koji član.

NEBOJŠA CAKIĆ: Član 107. stav 2, već sam rekao.

Možete li da zapamtite rečenicu koju sam izneo pre pet sekundi? Nemojte da me prekidate.

PREDSEDAVAJUĆA: Gospodine Cakiću, ja mogu savršeno da zapamtim, ali vama je mikrofon bio isključen, a do malopre ste bili Nebojša Zelenović, a to sam prećutala.

NEBOJŠA CAKIĆ: Biću, i više od toga, jedino neću biti ministar Mali, budite sigurni.

PREDSEDAVAJUĆA: Prema tome, molim vas, upristojite se. Ako je povreda Poslovnika, počnite da obrazlažete, teče vam vreme.

NEBOJŠA CAKIĆ: Dakle, gospodine Milenko…

(Nikola Radosavljević: Nemoj da vičeš.)

Evo, tiše ću.

Gospodine Milenko, vidim da ste se bavili mnome. Vidim da ste gledali skupštine grada Leskovca. Imali ste šta da naučite, mada niste naučili…

Pristojnost niste naučili. To ste isto mogli da vidite…

PREDSEDAVAJUĆA: Ne obraćajte se poslaniku, molim vas.

NEBOJŠA CAKIĆ: Pa, on se meni obraćao, tad niste opominjali.

PREDSEDAVAJUĆA: Obratite se vi meni. Ja kršim Poslovnik, ne krši poslanik.

NEBOJŠA CAKIĆ: Vidim da ste se bavili kompletno ko sam, šta sam. Vidim da ste me smenili radnog mesta…

PREDSEDAVAJUĆA: Gospodine Cakiću, ja vas uporno opominjem – obraćajte se meni, ne obraćajte se direktno poslaniku. Javljate se zbog povrede Poslovnika, nemojte ga kršiti dodatno.

NEBOJŠA CAKIĆ: Dobro, tako je.

Dakle, čovek izgleda ima problem. Vaš predsednik ima problem jer se bavi mnome. Svakog zasedanja ide po neka nova činjenica iz mog privatnog, ličnog, profesionalnog života. Pokušavam da ustanovim čime sam ja zaslužio, pri čemu to ne mislim negativno. Znači, zaslužio sam da se predsednik poslaničke grupe SNS bavi mnome. Svake sednice mi se lično obraća, ali je siguran kad nemam vremena da se javim, jer smo iskoristili. Tek tada. Inače, kad imam vremena junak na junaka. Dođu svi, od ministra, na mene samog.

PREDSEDAVAJUĆA: Zloupotrebljavate Poslovnik time što imate direktnu repliku.

Ja molim – ako vam je potreban razgovor sa predsednikom poslaničke grupe SNS, slobodno da zakažete jednu kafu. Ja sam sigurna da će vas on razumeti.

Na član 2. amandman je podnela narodni poslanik prof. dr Tamara Milenković Kerković.

Na član 3. amandmane u istovetnom tekstu podneli su narodni poslanici Aleksandar Olenik, Enis Imamović, Selma Kučević i Šaip Kamberi.

Reč ima Aleksandar Olenik.

Izvolite.

ALEKSANDAR OLENIK: Jedino što je gospodin Jovanov malopre rekao istinito to je da sam advokat i imam jedan besplatan pravni savet – kad nešto odbijete morate da obrazložite, da kažete šta je sporno. Vi o 70 amandmana to niste uradili i zato je to političko nasilje i to ću da vam ponovim svaki put, i vama i svim građanima koji ovo gledaju.

Političko nasilje je ono što vi radite i pokušavate da sakrijete i da zabranite poslanicima da govore.

Rekao sam i prvi put, na prvoj sednici – šta god hoćete možete da radite, nas nećete sprečiti da kažemo ono što treba da kažemo i da ispunimo mandat koji smo dobili od građana. Da li je ovde zabranjeno reći, recimo, da generalni sekretar Vlade, gospodin Novak Nedić, ide i ubeđuje žrtve organizovanog kriminala da se dogovore sa kriminalcima? Jel zato ne smemo da govorimo dva minuta, jel to možda sporno ili da se vratimo na Bavanište?

Gde ste posekli, ne vi lično, ali uz organizovani kriminal od strane SNS u Kovinu i Bavaništu posečeno je dva hektara hrastove šume vrednosti 800.000 evra, jel to razlog zašto vršite pravno nasilje ovde u Skupštini?

Ako je to razlog, kažemo vam džaba, i dalje ćemo da govorimo i dalje ćemo da prenesemo glas opozicije ovde. Možete da radite šta hoćete, ali nas sprečiti nećete. Hvala.

PREDSEDAVAJUĆA: Imam u sistemu Nebojšu Zelenovića, jel vi to gospodine Cakiću hoćete u ime gospodina Nebojše Zelenovića ili?

(Nebojša Cakić: Ostala je njegova kartica.)

Da, vidim da je neki nesporazum.

Reč ima gospodin Milenko Jovanov.

MILENKO JOVANOV: Ako je netačno to sve što sam rekao, molim vas da izvadite listinge i ubedite me. Evo nudim ostavku na mandat poslanika u Skupštini Republike Srbije ako se pokaže da ovo što sam rekao nije tačno, da niste dolazili na sednicu od ponedeljka do danas, da nemate duže od dva sata u sistemu i da niste bili na sednici Odbora za ustavna pitanja0 na kojoj se govorilo o amandmanima.

Ako se pokaže da ste vi u pravu, odmah idemo na pisarnicu, podnosimo ostavku, vodite me kod notara itd.

Pod dva, kao advokat trebalo bi da znate razliku između odbacivanja i odbijanja. Znači, amandmani su odbačeni, a ne odbijeni.

Pod tri, pravno nasilje je, kažu neki poslanici i to kada se jedna stranka lažno predstavi strankom manjine i onda dobije podršku jedne stranke koja nije registrovana kao stranka manjine, LSV koja odradi kompletnu logistiku, a glasovi joj važe 35% više nego svih ostalih stranaka koje su registrovane po istom principu. Jel to političko nasilje, da dve stranke na jednak način registrovane da im se različito broj glasova, pa jedan kada osvoji 100 glasova to je stvarno 100, a drugi kada osvoji 100, to je 135. Jel to političko i pravno nasilje?

Da li je to političko i pravno nasilje, ili je prevara u pitanju? Ili je u pitanju prevara i lažno predstavljanje? Onda onaj koji je na osnovu toga došao ovde u parlament nama svima drži lekcije evo, kada po nekad svrati.

Molim vas, imate ponudu odgovorite, odmah rešavamo sve, ili moja ostavka i vaši dokazi da ja ne govorim istinu, ili jednostavno, potvrdite ovo što sam rekao jeste tačno, da ne dolazite na sednice i da niste bili na odboru kad se raspravljalo o vašim amandmanima.

Dajte, evo, treći amandman, a o amandmanu još ništa nismo čuli. Hoćemo da vas podržimo, samo nas ubedite da to što predlažete valja.

PREDSEDAVAJUĆA: Replika, Aleksandar Olenik.

ALEKSANDAR OLENIK: Gospodine Jovanov, dajte mi jedno obrazloženje za tih 80 amandmana, ja ću da podnesem ostavku. Evo, vam kontra ponuda, pa se izjasnite.

Hvala vam što pominjete Ligu socijaldemokrata Vojvodine, tačno je, oni su nas podržali, i to se zove koalicija. Koalicije su normalne svugde, određene zakonom, Ustavom, samo kod nas je to nešto sporno, i to u ovom trenutku, a to je zato što živimo u diktaturi tipa lične vlasti.

Što se tiče amandmana, rekao sam u startu, kada vršite pravno i političko nasilje, nema smisla da pričamo o amandmanima, o budžetu, o porezu, jer kakva je to Skupština ako kršite naša prava, vršite političko nasilje, a mi se ovde pravimo blesavi pa pričamo o amandmanima. Kada prestanete da vršite političko i pravno nasilje ovde, onda možemo da pričamo o amandmanima, do tada, ćemo podnositi na stotine amandmana - briše se, kao što je ovde, o kojima sada pričamo, dok god ne naučite da morate da poštujete opozicione poslanike. Hvala vam.

PREDSEDAVAJUĆA: Na član 4. amandmane u istovetnom tekstu, podneli su narodni poslanici Aleksandar Olenik, Enis Imamović, Selma Kučević i Šaip Kamberi.

Da li neko želi reč?

Aleksandar Olenik.

ALEKSANDAR OLENIK: Hvala vam, kao što smo rekli ima više od 180 amandmana ovog tipa - briše se i to je protest zbog političkog nasilja koje sprovodite ovde.

Mi možemo ovako celu noć i ceo dan ako treba, ali građani moraju da shvate i moraju da vide, jer ovo jeste jedna vrsta parlamentarne opstrukcije, ali opozicioni poslanici imaju na to pravo, a većina nema pravo da krši Poslovnik i nema pravo da vrši političko nasilje. Hvala vam.

PREDSEDAVAJUĆA: Elvira Kovač. Izvolite.

ELVIRA KOVAČ: Zahvaljujem.

Uvažena potpredsednice, predsedništvo, dame i gospodo narodni poslanici, vrlo kratko, ali iskreno u molbi svih nas, da se vratimo na raspravu o amandmanima i da raščistimo neke stvari.

U današnje vreme nemojte zloupotrebljavati reč nasilje, naročito ne političko nasilje, ali pošto je jedan od prethodnih govornika pre nekoliko minuta priznao da je manjinska lista dobila mandat tako što je bila u koaliciji sa strankom Liga socijaldemokrata Vojvodine, koja nije manjinska lista, upravo je priznata jedna od najvećih zloupotreba onoga što je Republika Srbija obezbedila za pripadnike stranaka nacionalnih manjina.

Savez vojvođanskih Mađara kao iskrena manjinska, mađarska, ali regionalna vojvođanska stranka se bori protiv ovakvih zloupotreba, mi smo jako puno radili na tome da dođe do pozitivne diskriminacije i zahvaljujemo se na tome, da manjine mogu da osvoje samostalno svoje mandate, ali poruka nas je, da ukoliko bilo koju, nazovi manjinsku listu, ili kako god listu koja se registrovala i vrlo pametno to odradila, podrži sa njima je u koaliciji bilo koja stranka, koja nije manjinska, ona ne može da bude manjinska, s toga se pitam šta je sa njihovim mandatima. Zahvaljujem.

PREDSEDAVAJUĆA: Marijan Rističević.

MARIJAN RISTIČEVIĆ: Zahvaljujem.

Dame i gospodo narodni poslanici, reklamiram član 103. u vezi sa članom 163. Poslovnika Narodne skupštine.

Gospođo predsedavajuća, vi niste odgovorni za ponašanje gospodina Olenika, ali on kao advokat mogao bi da pročita Poslovnik i odredbu člana 163. Nikakvo obrazloženje za odbačene amandmane nije potrebno, barem Poslovnik, odnosno, ovaj propis to reguliše i kaže – nadležni odbor će nepotpune i amandmane sa uvredljivom sadržinom odbaciti, o čemu će Narodnoj skupštini podneti izveštaj. On očigledno se nije ni potrudio da pročita izveštaj i da vidi da je sve urađeno u skladu sa Poslovnikom, da je Skupština dobila taj izveštaj i da nikakvo obrazloženje nije potrebno.

Mislim da treba ponovo da upiše pravni fakultet, zato što je pominjao i neku vrstu topuzine, on koji je ovde došao na krilima stranke koja je štapom razbijala table, koja je prebijala se što je prebiti moglo. Dakle, neko ko se apsolutno ponašao nasilno je podržao njega i zahvaljujući odredbama koje su zloupotrebljene o manjinskim pravima i sa 35% glasova koje je nezasluženo dobio, danas je ovde i ona je poslednji koji treba da priča o pravnom nasilju i topuzini, jer njegov stvarni lider tu topuzinu veoma često poteže. Hvala.

PREDSEDAVAJUĆA: Zahvaljujem, uvaženi kolega Rističeviću. Hvala vam što ste ukazali još jednom…U redu, ne tražite da se glasa. Samo hoću da vam se zahvalim jer smo nekoliko puta ukazali narodnim poslanicima na ovaj stav u Poslovniku o radu, koji i te kako decidno objašnjava postupak kada su amandmani u pitanju.

(Aleksandar Olenik: Replika.)

Niko vas nije spomenuo direktno i ne može replika na Poslovnik, to je još jedna stvar.

Budite strpljivi, vaš je na redu sledeći amandman.

Samo trenutak Uglješa Marković, po amandmanu. Izvolite.

UGLjEŠA MARKOVIĆ: Zahvaljujem se, predsedavajuća.

Poslanička grupa SPS – Ivica Dačić, ne može da glasa i da podrži ovaj amandman, pogotovo ne što on dolazi od čoveka koji je između ostalog rekao da 1999. godine NATO agresor nije za džabe, citiram, nije za džabe bombardovao SRJ, da se to nije desilo tek tako, da smo mi to zaslužili i da smo mi proterali dva miliona Albanaca, a ne da su Srbi sa Kosova i Metohije proterani.

Kao da tada nije poginulo dve i po hiljade Srba i nealbanskog stanovništva i kao da nije bačeno 15 tona osiromašenog uranijuma, čije posledice i dan danas svi zajedno ovde osećamo. To su sve razlozi zbog kojih mi ne možemo da podržimo ovaj amandman, a smatram da kada pričamo o političkom nasilju slušati na ovakav način i u ovom kontekstu spominjanje imena i prezimena bivšeg predsednika SRJ, Slobodana Miloševića, smatramo da je to političko nasilje.

PREDSEDAVAJUĆA: Zahvaljujem.

Na član 5. amandmane u istovetnom tekstu, podneli su narodni poslanici Aleksandar Olenik, Enis Imamović, Selma Kučević i Šaip Kamberi.

Da li neko želi reč?

Aleksandar Olenik.

ALEKSANDAR OLENIK: Hvala vam.

Političko nasilje je i kada repliku ne dozvoljavate, iako se poslanici obraćaju direktno meni.

Što se tiče obrazloženja, vaš kolega Jovanov je rekao jedno je odbijanje, drugo je odbačaj, tako da treba da znate kada treba obrazloženje kada ne, bar koliko godina ste ovde, to ste mogli da naučite.

Da se vratimo na razloge za političko nasilje koje sprovodite. Zašto su ta dva minuta toliko sporna, jer ne smemo da kažemo da već više od deset godina ova Skupština nije donela zakon o finansiranju Vojvodine, iako je to ustavna obaveza, iako to svi znaju, iako je to vaš predsednik potvrdio ovde. Da li je sporno da pitamo kada će taj zakon biti donet? Zašto se građani Vojvodine ponižavaju? Zašto sama Vojvodina se ponižava. Da li je to razlog zašto se vrši političko nasilje. Da li možda ne sme da se pomene „Jovanjica“, čuvena, gde imamo državnu plantažu marihuane, droge koje obezbeđuju službe BIA, VOA i ostale ne znam koje.

Onda imamo predsednika Republike koji uspešno se brani i zajedno sa odabranim advokatima brani kriminalce. Da li je to sporno? Da li zato vršite političko nasilje? Da li zato pričamo o svim ovim ostalim stvarima?

Što se tiče Miloševića, on je vršio političko nasilje poslednji sistematski prema opoziciji. Ponoviću, nadam se da niste krenuli njegovim stopama.

PREDSEDAVAJUĆA: Gospodine Olenik, ja ni jednu reč o amandmanu nisam čula u zadnjih nekoliko vaših izlaganja.

Molim vas još jednom da prilikom obrazlaganja u ova dva minuta obrazložite amandmane za koje tvrdite da su odbijeni, odbačeni ili kakva god je vaša interpretacija, molim vas obrazložite amandmane i građanima koji gledaju ovo i narodnim poslanicima, pa vam možda neko poveruje da sledeći put amandman koji vi podnesete možda treba drugačije da se razmotri.

Na član 6. amandmane, u istovetnom tekstu podneli su narodni poslanici Aleksandar Olenik, Enis Imamović, Selma Kučević i Šajip Kamberi.

Da li neko želi reč? (Da.)

Reč ima narodni poslanik Aleksandar Olenik.

Izvolite.

ALEKSANDAR OLENIK: Obrazložio sam, poštovane dame i gospodo građani Srbije, Vojvodine da su ovi amandmani kojima tražimo brisanje ili članova svih ili celog zakona protest zbog političkog nasilja koji sprovodite i da je potpuno besmisleno pričati o amandmanima o porezima o budžetu, dok vi opozicionim poslanicima ne dozvoljavate da govore.

Zato neću govoriti o amandmanima. U amandmanu piše – briše se. I briše se kao protest zbog vašeg ponašanja.

Ponoviću ponovo ono što je Njegoš rekao – kome zakon u topuzu leži, tragovi mu smrde nečovještvom. I to je ovo što vi radite.

Hvala vam.

PREDSEDAVAJUĆA: Kršite konstantno član 106. Poslovnika o radu. Molim vas da ne dolazimo u tu situaciju više da ne izričem neke mere.

Želim zaista da vam omogućim ta dva minuta po svakom amandmanu, vi iskoristite na način da obrazložite amandman, a ne da se obračunavate sa političkim neistomišljenicima. Imate za to prilike ovde u sali, ali verovatno je potrebno sedeti u sali.

Na član 7. amandmane u istovetnom tekstu podneli su narodni poslanici Aleksandar Olenik, Enis Imamović, Selma Kučević i Šajip Kamberi.

Da li neko želi reč? (Da.)

Reč ima narodni poslanik Aleksandar Olenik.

Izvolite.

ALEKSANDAR OLENIK: Parlamentarna opstrukcija je normalna i dozvoljena svugde osim izgleda u ovom parlamentu. Opstrukcija je nešto o čemu opozicija mora da pribegne kada se vrši pravno i političko nasilje nad njom i to je jedini mehanizam, jedini instrument koji mi imamo. Malopre smo videli repliku. Niste hteli da mi dozvolite.

Prosto, naterali ste nas na ovu vrstu političke borbe i moram da vam kažem, uvek je većina odgovorna, uvek je vlast odgovor za ovo što se dešava u sali.

Da ste vi poštovali sva prava opozicije, mi ne bi vršili opstrukciju.

PREDSEDAVAJUĆA: Ja sam i dalje vrlo tolerantna i ne izričem vam opomenu, nego tražim samo da poštujete Poslovnik i da obrazložite svoje amandmane.

Ukoliko nemate obrazloženje, preći ćemo na sledeći amandman.

Na član 8. amandmane u istovetnom tekstu podneli su narodni poslanici Aleksandar Olenik, Enis Imamović, Selma Kučević i Šaip Kamberi.

Da li neko želi reč? (Da.)

Reč ima narodni poslanik Aleksandar Olenik.

Izvolite.

ALEKSANDAR OLINIK: …briše se ili član ili ceo zakon i to je politička opstrukcija parlamentarizma koja je normalna i dozvoljena kao reakcija na prosto političko nasilje koje vršite.

Nadam se da ste zadovoljni sa obrazloženjem. Hvala vam.

PREDSEDAVAJUĆA: Na član 9. amandmane u istovetnom tekstu podneli su narodni poslanici Aleksandar Olenik, Enis Imamović, Selma Kučević i Šaip Kamberi.

Da li neko želi reč? (Da.)

Reč ima narodni poslanik Aleksandar Olenik.

ALEKSANDAR OLINIK: Postavlja se pitanje šta je tako strašno što bi mi mogli da kažemo u dva minuta, ovde se to ne dozvoljava. Na primer, da li je to pijaća voda u Vojvodini, u severnom Banatu gde 200.000 ljudi nema pijaću vodu. Da li je to sporno da se kaže, da neko 10 godina vlada, to je SNS, apsolutno vlast ima 10 godina nije bilo dovoljno da se reše tri vodovoda. Hvala vam.

PREDSEDAVAJUĆA: Na član 9. amandmane su zajedno podneli narodni poslanici Boško Obradović, Borko Puškić, Milovan Jakovljević, mr Ivan Kostić i Radmila Vasić.

Da li neko želi reč? (Da.)

Reč ima narodni poslanik Milovan Jakovljević.

Izvolite.

MILOVAN JAKOVLjEVIĆ: Hvala lepo, gospođo Božić.

Mi smo vođeni jednom idejom da skrenemo pažnju, da bi ovde trebalo da se menja makar ta vremenska distanca u kojoj će neki ljudi da pronađu sebe u smislu da se informišu, da zauzmu stav da prilagode sebe.

Informacije koje treba da dobiju, saznaju sopstvene sve druge stvari i da se ovo pomeri sa 01. januara, na 01. januar 2024. godine. Znači, za godinu dana da mi produžimo rok ovim ljudima.

Razumem vas da ste vi ovaj zakon menjali u skladu sa potrebama Evrope, EU, da se malo modernizujemo. Možda to nije loše, ima tu stvari koje su dobre. Ne bih ulazio u suštinu, jer znam da vi možete da izglasate da je zemlja ravna ploča, ali ovde u ovom zakonu, kažem ima nekih stvari koje mi smetaju, ali ovo je presudno.

Suštinski je važno da mi dobijemo na vremenu da ljudi prilagode svoje poslovanje, da sebe pronađu u svemu ovome.

Još nešto ću reći. Nije ovde samo presudno na koju način, koji mehanizam sve koristimo prilikom naplate PDV, međutim, danas mi je nešto zapalo za oko – da li u svim regionima Srbije se podjednako vrši kontrola naplate PDV? Čuli smo neke poslanike koji insistiraju da se infrastrukturno izgrađuju određene oblasti, ali nismo čuli da li baš plaćaju PDV, poreze na dohodak građana, itd.

S jedne strane, oni imaju objektivne zahteve i predloge, a sa da ruge strane još jednom ponavljam - da li u Pčinjskom i Raškom okrugu se vrše redovne kontrole? Da li svi poreski obveznici uredno plaćaju sve vrste i oblike poreza, uključujući PDV da li plaćaju?

PREDSEDAVAJUĆA: Pošto smo završili pretres o svim amandmanima, zaključujem pretres Predloga zakona u pojedinostima.

Pošto smo obavili pretres Predloga zakona u načelu i u pojedinostima, Narodna skupština će u danu za glasanje odlučivati o Predlogu zakona u načelu, pojedinostima i u celini.

Prelazimo na pretres o pojedinostima 12. tačke dnevnog reda – Predlog zakona o izmenama i dopuni Zakona o rokovima izmirenja novčanih obaveza u komercijalnim transakcijama.

Primili ste amandman koji je na Predlog zakona podnela narodni poslanik dr Aleksandra Tomić.

Primili ste izveštaje Odbora za ustavna pitanja i zakonodavstvo i Odbora za finansije, republički budžet i kontrolu trošenja javnih sredstava, kao i mišljenje Vlade o podnetom amandmanu.

Pošto je Narodna skupština obavila načelni pretres, saglasno članu 157. stav 3. Poslovnika Narodne skupštine, otvaram pretres Predloga zakona u pojedinostima.

Na član 2. amandman je podnela narodna poslanica dr Aleksandra Tomić.

Vlada i Odbor za finansije, republički budžet i kontrolu trošenja javnih sredstava prihvatili su amandman.

Odbor za ustavna pitanja i zakonodavstvo smatra da je amandman u skladu sa Ustavom i pravnim sistemom Republike Srbije.

Konstatujem da je ovaj amandman postao sastavni deo Predloga zakona.

Pošto smo završili pretres o amandmanu, zaključujem pretres Predloga zakona, u pojedinostima.

Pošto smo obavili pretres Predloga zakona u načelu i u pojedinostima, Narodna skupština će u Danu za glasanje odlučivati o Predlogu zakona.

13. tačka dnevnog reda – Predlog zakona o izmenama i dopunama Zakona o elektronskom fakturisanju.

Primili ste amandmane koji su na Predlog zakona podneli narodni poslanici: dr Aleksandra Tomić, Aleksandar Olenik, Enis Imamović, Šaip Kamberi i Selma Kučević.

Primili ste izveštaj Odbora za ustavna pitanja i zakonodavstvo i Odbora za finansije, republički budžet, kontrolu trošenja javnih sredstava, kao i mišljenje Vlade o podnetim amandmanima.

Pošto je Narodna skupština obavila načelni pretres, saglasno članu 157. stav 3. Poslovnika Narodne skupštine, otvaram pretres predloga zakona u pojedinostima.

Na član 1. amandmane, u istovetnom tekstu, podneli su narodni poslanici Aleksandar Olenik, Enis Imamović, Šaip Kamberi i Selma Kučević.

Da li neko želi reč? (Da.)

Reč ima narodni poslanik Aleksandar Olenik.

Izvolite.

ALEKSANDAR OLENIK: Mislim da sam u proteklih nekoliko amandmana objasnio šta je političko nasilje i zašto ga vršite, tako da više nema potrebe, pa vam se više neću obraćati.

Hvala u svakom slučaju na vašoj pažnji.

PREDSEDAVAJUĆA: Na član 2. amandmane, u istovetnom tekstu, podneli su narodni poslanici Aleksandar Olenik, Enis Imamović, Šaip Kamberi i Selma Kučević.

Da li neko želi reč? (Ne.)

Na član 2. amandman je podnela narodni poslanik Aleksandra Tomić.

Vlada i Odbor za finansije, republički budžet i kontrolu trošenja javnih sredstava prihvatili su amandman.

Odbor za ustavna pitanja i zakonodavstvo smatra da je amandman u skladu sa Ustavom i pravnim sistemom Republike Srbije.

Konstatujem da je ovaj amandman postao sastavni deo Predloga zakona.

Da li neko želi reč? (Ne.)

Na član 3. amandmane, u istovetnom tekstu, podneli su narodni poslanici Aleksandar Olenik, Enis Imamović, Šaip Kamberi i Selma Kučević.

Da li neko želi reč? (Ne.)

Na član 4. amandmane, u istovetnom tekstu, podneli su narodni poslanici Aleksandar Olenik, Enis Imamović, Šaip Kamberi i Selma Kučević.

Da li neko želi reč? (Ne.)

Na član 5. amandmane, u istovetnom tekstu, podneli su narodni poslanici Aleksandar Olenik, Enis Imamović, Šaip Kamberi i Selma Kučević.

Da li neko želi reč? (Ne.)

Na član 6. amandmane, u istovetnom tekstu, podneli su narodni poslanici Aleksadar Olenik, Enis Imamović, Šaip Kamberi i Selma Kučević.

Da li neko želi reč? (Ne.)

Na član 7. amandmane, u istovetnom tekstu, podneli su narodni poslanici Aleksadar Olenik, Enis Imamović, Šaip Kamberi i Selma Kučević.

Da li neko želi reč? (Ne.)

Na član 8. amandmane, u istovetnom tekstu, podneli su narodni poslanici Aleksadar Olenik, Enis Imamović, Šaip Kamberi i Selma Kučević.

Da li neko želi reč? (Ne.)

Na član 9. amandmane, u istovetnom tekstu, podneli su narodni poslanici Aleksadar Olenik, Enis Imamović, Šaip Kamberi i Selma Kučević.

Da li neko želi reč? (Ne.)

Na član 10. amandmane, u istovetnom tekstu, podneli su narodni poslanici Aleksadar Olenik, Enis Imamović, Šaip Kamberi i Selma Kučević.

Da li neko želi reč? (Ne.)

Na član 11. amandmane, u istovetnom tekstu, podneli su narodni poslanici Aleksadar Olenik, Enis Imamović, Šaip Kamberi i Selma Kučević.

Da li neko želi reč? (Ne.)

Na član 12. amandmane, u istovetnom tekstu, podneli su narodni poslanici Aleksadar Olenik, Enis Imamović, Šaip Kamberi i Selma Kučević.

Da li neko želi reč? (Ne.)

Pošto smo završili pretres o svim amandmanima, zaključujem pretres Predloga zakona u pojedinostima.

Pošto smo obavili pretres Predloga zakona i u načelu i u pojedinostima, Narodna skupština će u danu za glasanje odlučivati o Predlogu zakona u načelu, pojedinostima i u celini.

Prelazimo na 14. tačku dnevnog reda – PREDLOG ZAKONA O IZMENAMA I DOPUNAMA ZAKONA O FISKALIZACIJI.

Primili ste amandmane koje su na Predlog zakona podneli narodni poslanici Selma Kučević, Aleksandar Olenik, Enis Imamović, Šaip Kamberi, Milica Đurđević Stamenkovski, Nikola Dragićević, Dragan Nikolić, Dragana Miljanić, Strahinja Erac, Zoran Zečević, Bojana Bukumirović, Gorica Gajić, Dejan Šulkić, Miloratka Bojović i Zoran Sandić.

Primili ste izveštaje Odbora za ustavna pitanja i zakonodavstvo i Odbora za finansije, republički budžet i kontrolu trošenja javnih sredstava, kao i mišljenje Vlade o podnetim amandmanima.

Pošto je Narodna skupština obavila načelni pretres, saglasno članu 157. stav 3. Poslovnika Narodne skupštine, otvaram pretres Predloga zakona u pojedinostima.

Na član 1. amandmane, u istovetnom tekstu, podneli su narodni poslanici Selma Kučević, Aleksandar Olenik, Enis Imamović i Šaip Kamberi.

Da li neko želi reč? (Ne.)

Na član 2. amandmane, u istovetnom tekstu, podneli su narodni poslanici Selma Kučević, Aleksandar Olenik, Enis Imamović i Šaip Kamberi.

Da li neko želi reč? (Ne.)

Na član 3. amandmane, u istovetnom tekstu, podneli su narodni poslanici Selma Kučević, Aleksandar Olenik, Enis Imamović i Šaip Kamberi.

Da li neko želi reč? (Ne.)

Na član 4. amandmane, u istovetnom tekstu, podneli su narodni poslanici Selma Kučević, Aleksandar Olenik, Enis Imamović i Šaip Kamberi.

Da li neko želi reč? (Ne.)

Na član 5. amandmane, u istovetnom tekstu, podneli su narodni poslanici Selma Kučević, Aleksandar Olenik, Enis Imamović i Šaip Kamberi.

Da li neko želi reč? (Ne.)

Na član 5. amandman su zajedno podneli narodni poslanici Milica Đurđević Stamenkovski, Nikola Dragićević, Dragan Nikolić, Dragana Miljanić, Strahinja Erac, Zoran Zečević i Bojana Bukumirović.

Da li neko želi reč? (Ne.)

Na član 5. amandman su zajedno podneli narodni poslanici Gorica Gajić, Dejan Šulkić, Miloratka Bojović i Zoran Sandić.

Da li neko želi reč? (Da.)

Reč ima Miloratka Bojović.

Izvolite.

MILORATKA BOJOVIĆ: Poštovani predsedavajući, poštovane kolege, poštovani ministri, poštovani građani Srbije, svaki prekršilac treba i mora da se kazni. Kazne mogu da deluju preventivno i vaspitno. Preventivne kazne imaju zadatak da mogućeg počinioca unapred zaplaše i odgovore ga od protivzakonitih aktivnosti. Po pravilu su veoma rigorozne, ali je njihov učinak pod velikim znakom pitanja. Ma koliko surovo bila zaprećena kazna, mnogi će se pored toga odlučivati na zloupotrebe.

Vaspitna kazna treba da, srazmerno počinjenoj zloupotrebi, služi da počinilac oseti posledice svoje greške kako je ne bi ponovo pravila.

Ako je ova kazna preoštra u odnosnu na učinjen prekršaj i umesto da deluje kao opomena, potpuno uništi počinioca, postaje kontraproduktivna iz tri razloga. Jedan od razloga jeste da preduzetnik koji ne radi, nema načina da zaradi novac kojim bi platio kaznu. Drugi razlog - radnici ostaju bez posla i prihoda, a država bez plaćenih doprinosa. Preduzetnici će najverovatnije otvoriti drugu firmu, snaći i nastaviti da rade.

Kada smo već kod kršenja zakona o fiskalizaciji, Ministarstvo finansija je prvo koje krši zakon koji je samo donelo. Naime, funkcionisanje fiskalnih uređaja je zbog nedorečenosti, nedorađenosti softvera sa strane poreske uprave u gruboj su suprotnosti sa zakonom na kome počiva.

Fiskalni računi prema korisnicima budžetskih sredstava se ne prenose na za to predviđene portale, a u međuvremenu je smišljen, blago rečeno, nakaradni način da se taj problem prevaziđe formiranjem čak četiri dokumenta.

PREDSEDAVAJUĆA: Zahvaljujem.

Na član 6. amandmane, u istovetnom tekstu, podneli su narodni poslanici Selma Kučević, Aleksandar Olenik, Enis Imamović i Šaip Kamberi.

Da li neko želi reč? (Ne.)

Na član 7. amandmane, u istovetnom tekstu, podneli su narodni poslanici Selma Kučević, Aleksandar Olenik, Enis Imamović i Šaip Kamberi.

Da li neko želi reč? (Ne.)

Na član 8. amandmane, u istovetnom tekstu, podneli su narodni poslanici Selma Kučević, Aleksandar Olenik, Enis Imamović i Šaip Kamberi.

Da li neko želi reč? (Ne.)

Pošto smo završili pretres o svim amandmanima, zaključujem pretres Predloga zakona, u pojedinostima.

Pošto smo obavili pretres Predloga zakona u načelu i u pojedinostima, Narodna skupština će u Danu za glasanje odlučivati o Predlogu zakona u načelu, pojedinostima i u celini.

Prelazimo na 15. tačku dnevnog reda - PREDLOG ZAKONA O IZMENAMA I DOPUNAMA ZAKONA O POREZIMA NA IMOVINU.

Primili ste amandmane koje su na Predlog zakona podneli narodni poslanici Aleksandar Olenik Šaip Kamberi, Enis Imamović, Selma Kučević, Miroslav Aleksić, Đorđe Stanković, Radomir Lazović, doc. dr Biljana Đorđević, Robert Kozma, prof. dr Jelena Jerinić i prof. dr Đorđe Pavićević.

Primili ste izveštaje Odbora za ustavna pitanja i zakonodavstvo i Odbora za finansije, republički budžet i kontrolu trošenja javnih sredstava, kao i mišljenje Vlade o podnetim amandmanima.

Pošto je Narodna skupština obavila načelni pretres, saglasno članu 157. stav 3. Poslovnika Narodne skupštine, otvaram pretres Predloga zakona u pojedinostima.

Na član 1. amandmane, u istovetnom tekstu, podneli su narodni poslanici Aleksandar Olenik, Šaip Kamberi, Enis Imamović i Selma Kučević.

Da li neko želi reč? (Ne.)

Na član 2. amandmane, u istovetnom tekstu, podneli su narodni poslanici Aleksandar Olenik, Šaip Kamberi, Enis Imamović i Selma Kučević.

Da li neko želi reč? (Ne.)

Na član 2. amandman su zajedno podneli su narodni poslanici Miroslav Aleksić i Đorđe Stanković.

Da li neko želi reč? (Ne.)

Na član 4. amandmane, u istovetnom tekstu, podneli su narodni poslanici Aleksandar Olenik, Šaip Kamberi, Enis Imamović i Selma Kučević.

Da li neko želi reč? (Ne.)

Na član 5. amandmane, u istovetnom tekstu, podneli su narodni poslanici Aleksandar Olenik, Šaip Kamberi, Enis Imamović i Selma Kučević.

Da li neko želi reč? (Ne.)

Na član 6. amandmane, u istovetnom tekstu, podneli su narodni poslanici Aleksandar Olenik, Šaip Kamberi, Enis Imamović i Selma Kučević.

Da li neko želi reč? (Ne.)

Na član 7. amandmane, u istovetnom tekstu, podneli su narodni poslanici Aleksandar Olenik, Šaip Kamberi, Enis Imamović i Selma Kučević.

Da li neko želi reč? (Ne.)

Na član 8. amandmane, u istovetnom tekstu, podneli su narodni poslanici Aleksandar Olenik, Šaip Kamberi, Enis Imamović i Selma Kučević.

Da li neko želi reč? (Ne.)

Na član 9. amandmane, u istovetnom tekstu, podneli su narodni poslanici Aleksandar Olenik, Šaip Kamberi, Enis Imamović i Selma Kučević.

Da li neko želi reč? (Ne.)

Na član 10. amandmane, u istovetnom tekstu, podneli su narodni poslanici Aleksandar Olenik, Šaip Kamberi, Enis Imamović i Selma Kučević.

Da li neko želi reč? (Ne.)

Na član 11. amandmane, u istovetnom tekstu, podneli su narodni poslanici Aleksandar Olenik, Šaip Kamberi, Enis Imamović i Selma Kučević.

Da li neko želi reč? (Ne.)

Na član 12. amandmane, u istovetnom tekstu, podneli su narodni poslanici Aleksandar Olenik, Šaip Kamberi, Enis Imamović i Selma Kučević.

Da li neko želi reč? (Ne.)

Na član 12. amandmane su zajedno podneli su narodni poslanici Radomir Lazović, doc. dr Biljana Đorđević, Robert Kozma, prof. dr Jelena Jerinić i prof. dr Đorđe Pavićević.

Da li neko želi reč? (Ne.)

Na član 13. amandmane, u istovetnom tekstu, podneli su narodni poslanici Aleksandar Olenik, Šaip Kamberi, Enis Imamović i Selma Kučević.

Da li neko želi reč? (Ne.)

Na član 14. amandmane, u istovetnom tekstu, podneli su narodni poslanici Aleksandar Olenik, Šaip Kamberi, Enis Imamović i Selma Kučević.

Da li neko želi reč? (Ne.)

Na član 14. amandmane su zajedno podneli su narodni poslanici Radomir Lazović, doc. dr Biljana Đorđević, Robert Kozma, prof. dr Jelena Jerinić i prof. dr Đorđe Pavićević.

Da li neko želi reč? (Ne.)

Na član 15. amandmane, u istovetnom tekstu, podneli su narodni poslanici Aleksandar Olenik, Šaip Kamberi, Enis Imamović i Selma Kučević.

Da li neko želi reč? (Ne.)

Pošto smo završili pretres o svim amandmanima, zaključujem pretres Predloga zakona, u pojedinostima.

Pošto smo obavili pretres Predloga zakona u načelu i u pojedinostima, Narodna skupština će u Danu za glasanje odlučivati o Predlogu zakona u načelu, pojedinostima i u celini.

Prelazimo na 16. tačku dnevnog reda - PREDLOG ZAKONA O IZMENAMA I DOPUNAMA ZAKONA O DOPRINOSIMA ZA OBAVEZNO SOCIJALNO OSIGURANjE.

Primili ste amandmane koje su na Predlog zakona podneli narodni poslanici Vladimir Gajić, Miroslav Aleksić, Ivana Parlić, Gorica Gajić, Dejan Šulkić, Miloratka Bojović i Zoran Sandić.

Primili ste izveštaje Odbora za ustavna pitanja i zakonodavstvo i Odbora za finansije, republički budžet i kontrolu trošenja javnih sredstava, kao i mišljenje Vlade o podnetim amandmanima.

Pošto je Narodna skupština obavila načelni pretres, saglasno članu 157. stav 3. Poslovnika Narodne skupštine, otvaram pretres Predloga zakona u pojedinostima.

Na član 1. amandman, sa ispravkom, zajedno su podneli narodni poslanici Vladimir Gajić i Miroslav Aleksić.

Da li neko želi reč? (Ne.)

Na član 3. amandman su zajedno podneli narodni poslanici Miroslav Aleksić i Ivana Parlić.

Da li neko želi reč? (Ne.)

Na član 4. amandmane, u istovetnom tekstu, podneli su narodni poslanici zajedno Gorica Gajić, Dejan Šulkić, Miloratka Bojović i Zoran Sandić i zajedno Miroslav Aleksić i Ivana Parlić.

Da li neko želi reč? (Da.)

Reč ima narodni poslanik Gorica Gajić.

Izvolite.

GORICA GAJIĆ: Poštovana predsedavajuća, Zakonom o doprinosima za obavezno socijalno osiguranje predviđeno je da poslodavac koji zaposli novo lice ima pravo na povraćaj dela plaćenih doprinosa za obavezno socijalno osiguranje, i to 65 i 70% u zavisnosti od broja novozaposlenih lica.

To je jedna jako dobra mera, podsticajna, to sam i malo pre rekla, kako za novozaposlene koji su na nacionalnoj službi za nezaposlene, tako i za poslodavce, tako i za realnu ekonomiju i uopšte povećanje broja zaposlenih, jer samim tim raste i prihod od poreza na zarade i uplaćuju se doprinosi u kasu.

Ono što hoću da vam kažem, i malo pre sam podvukla, molim vas da poslodavcima bude pojašnjeno kada podnesu zahtev da vrate uplaćene doprinose za obavezno socijalno osiguranje, da znaju da istog dana treba da uplate i lične dohotke. Nemojte da se dešava kao što je u praksi sada slučaj, da kontrola utvrdi da istog dana nisu plaćeni lični dohoci, pa onda poslodavac mora sa kamatom i retroaktivno da vrati sve one doprinose koje je već iskoristio kao svoju subvenciju.

Dajte malo da pogledamo i kada su novi poslodavci u pitanju, kada su nove firme koje se otvaraju u pitanju, dajte da im malo pomognemo u startu, nemojmo odmah da ih kažnjavamo i nemojmo odmah da im zatvaramo vrata poslovanja.

Zato vas molim da kada nešto hoćemo da im pomognemo, objasnimo im tačno, da ne bi ljudi imali problem, a u praksi jeste problem, da posle sve to ponovo vraćaju sa kamatom, retroaktivno. Hvala.

PREDSEDAVAJUĆA: Na član 5. amandman su zajedno podneli narodni poslanici Miroslav Aleksić i Ivana Parlić.

Da li neko želi reč?

Pošto smo završili pretres o svim amandmanima, zaključujem pretres Predloga zakona u pojedinostima.

Pošto smo obavili pretres Predloga zakona i u načelu i u pojedinostima, Narodna skupština će u danu za glasanje odlučivati o Predlogu zakona u načelu, pojedinostima i u celini.

Prelazimo na 17. tačku dnevnog reda - PREDLOG ZAKONA O IZMENI ZAKONA O PENZIJSKOM I INVALIDSKOM OSIGURANjU

Primili ste amandmane koje su na Predlog zakona podneli narodni poslanici: dr Jelena Kalajdžić, Milinka Nikolić, Radomir Lazović, doc. dr Biljana Đorđević, Robert Kozma, prof. dr Jelena Jerinić i prof. dr Đorđe Pavićević.

Primili ste Izveštaj Odbora za ustavna pitanja i zakonodavstvo i Odbora za rad, socijalna pitanja, društvenu uključenost i smanjenje siromaštva, kao i Mišljenje Vlade o podnetim amandmanima.

Pošto je Narodna skupština obavila načelni pretres, saglasno članu 157. stav 3. Poslovnika Narodne skupštine, otvaram pretres Predloga zakona u pojedinostima.

Na član 1. amandman su zajedno podneli narodni poslanici: Radomir Lazović, doc. dr Biljana Đorđević, Robert Kozma, prof. dr Jelena Jerinić i prof. dr Đorđe Pavićević.

Da li neko želi reč?

Na član 1. amandman, sa ispravkom, zajedno su podneli narodni poslanici: dr Jelena Kalajdžić i Milinka Nikolić.

Izvolite, Milinka.

MILINKA NIKOLIĆ: Hvala.

Ja sam podnela ovaj amandman, član 1, koji bi trebalo da glasi – izuzetak su poljoprivredne penzije, koje se od 1. januara 2023. godine povećavaju za 50% i usklađuju se sa zakonom.

Ja bih ovo rekla zato što danima ovde pričamo o tome kako žive naši penzioneri. Dolazim iz kraja gde su pretežno poljoprivredni penzioneri. Njihova penzija je trenutno 13 hiljada i nešto. Ako bi se povećala za 50%, onda bi ti ljudi imali oko dvadesetak hiljada. I to ne bi bilo dovoljno za njihov život, ali opet na jedan način pokazali bi tim ljudima da vodimo računa o njima.

Dolazim iz sela gde ima oko 200 domova, to je selo Temska, od toga 46 njih su poljoprivredni penzioneri. Slušala sam ovde kako ministar finansija priča da moramo da pomognemo tim ljudima, da smo dosta uradili, kako on kaže, ali da uvek možemo bolje, pa smatram da ovim povećanjem, ukoliko bi se to uradilo i povećala poljoprivredna penzija, onda bi se bar minimalno omogućilo tim ljudima da imaju taj normalan život, iako su im ruke ispucane, ali su čiste, radne i vredne. Jer, to su časni i pošteni ljudi.

O ovome su svi pričali ovde, bez obzira da li je neko vlast ili opozicija, ali zaista, molim vas, podržite i neka i naši poljoprivrednici i dalje mogu da rade i opstanu.

PREDSEDAVAJUĆA: Zahvaljujem.

Po amandmanu, Veroljub Arsić ima reč.

VEROLjUB ARSIĆ: Dame i gospodo narodni poslanici, na kraju današnje rasprave u pojedinostima, mogu da kažem da je vladajuća većina, naročito Srpska napredna stranka, da smo bili stalno napadani za nedostatak demokratije, za diktaturu, za nemogućnost poslanika da diskutuju ovde u Narodnoj skupštini.

Sada smo svedoci da je pročitano preko stotinu amandmana koje su podneli narodni poslanici, neki iz opozicije, neki iz bivšeg režima, o kojima niko nije diskutovao.

Kao narodni poslanik koji sam 12 godina bio opozicioni poslanik, nije moglo da se desi, nije smelo da se desi da bude pročitano moje ime a da ja amandman ne obrazlažem.

Znači, valjda je to cilj, da predstavite svoj politički program, da kažete gde to greši neka vladajuća većina i da na taj način predstavljate politiku svoje stranke građanima Srbije. ali, ovde nije u pitanju politika svoje stranke prema građanima Srbije, nego jedan vid opstrukcije za koji mogu da kažem da je potpuno legalan i dozvoljen u parlamentarnom životu. Ali, isto tako, nije ovde cilj predstavljanje programa, nego isključivo jedan brutalan napad na SNS i Aleksandra Vučića, ništa drugo. I toliko volite Srbiju da niste u stanju da provedete jedan jedini dan u Skupštini, osim kada vam padne neka inspiracija na pamet, da dođete ovde dva, tri minuta, napadnete stranku predsednika Srbije i da sa tim završite.

Neko od kolega je rekao da je danas teško živeti sa 40.000 dinara. Verovatno je bio u pravu. Samo da podsetim tog kolegu da je za vreme njegove vlasti prosečna zarada bila manja nego danas minimalna, prosečna je bila manja nego minimalna danas. Prosečna zarada je bila 311 evra. Danas je minimalna 341 evro.

Onda postavljate pitanje kako je živeti sa 311 evra prosečne plate? Da podsetim još nešto. U vreme bivšeg režima i minimalna plata je bila privilegija, ne socijalni slučaj nego privilegija. O prosečnoj, da ne govorim, to je bilo deveto nebo, kada su ljudi gubili posao i kada su se radna mesta gasila, a fabrike zatvarale. Sada takvi hoće da uče nas kako treba država da se vodi, takvi kada je minimalna zarada bilaprivilegija danas brinu za građane. Tad ste bili na vlasti, tada ste imali priliku da brinete. Što niste?

Sve bi bolje, i oko investicija. Neko kaže – danas se investicije sprovode da bi se krao novac, gradimo puteve da bi krali, pazite ovo, a oni nisu ništa radili pa su krali. Sve živo su opljačkali. Oni dobiju pare za autoput, ne naprave ga, firma ispari, ode u stečaj, državne pare potrošene i takvi sad hoće da kažu, objasne građanima Srbije da bi oni bili bolji. Imali ste svoju priliku.

Nije vama kriva diktatura, nikakva. Nije vama kriva nikakav manjak demokratije ili pravo na slobodu reči izražavanja. Nije vama to krivo što gubite na izborima. Gubite na izborima zbog vas samih i nemojte da tražite opravdanje u drugima, to je mentalitet gubitnika. Vidite i pokušajte da saznate gde ste to pogrešili, da li ste pogrešili, koliko ste pogrešili, koliko su neki opljačkali dok ste bili na vlasti, pa onda zaključite zašto vas građani neće.

Građanima Srbije mogu još da poručim da je budžet za 2023. godinu odličan budžet koji garantuje povećavanje, pre svega, penzija penzionerima koji su najveći deo tereta fiskalne stabilizacije podneli, koji povećava plate zaposlenima u državnoj upravi, u policiji, u prosveti, u vojsci i to je realno povećanje, ne kao što je bilo za njihovo vreme matematičko. Trudićemo se i borićemo se da svaki naredni budžet bude bolji od ovog, za razliku od njih koji su se trudili samo kako da novac iz budžeta pređe u njihove džepove.

PREDSEDAVAJUĆA: Gospodine Milivojeviću, samo mi kažite, molim vas, po kom osnovu se javljate?

(Srđan Milivojević: Replika. Direktno je prozvao Demokratsku stranku.)

Nije pozvao demokratsku. Nije, ali zaista slušala sam pažljivo gospodina narodnog poslanika, nije spomenuo apsolutno nijednog trenutka. Žao mi je.

Pošto smo završili pretres sa svim amandmanima, zaključujem pretres Predloga zakona u pojedinostima.

Pošto smo obavili pretres Predloga zakona i u načelu i u pojedinostima, Narodna skupština će u danu za glasanje odlučivati o Predlogu zakona u načelu u pojedinostima i u celini.

Molim vas za mir.

Prelazimo na 18. tačku dnevnog reda – PREDLOG ZAKONA O ZADUŽIVANjU REPUBLIKE SRBIJE KOD NLB KOMERCIJALNE BANKE AD BEOGRAD ZA POTREBE FINANSIRANjA PROJEKTA IZGRADNjE DRŽAVNOG PUTA DEONICA BRZE SAOBRAĆAJNICE: AUTO-PUT E-75 BEOGRAD – NIŠ (PETLjA POŽAREVAC) – POŽAREVAC (OBILAZNICA) – VELIKO GRADIŠTE – GOLUBAC (DUNAVSKA MAGISTRALA)

Primili ste amandmane koje su na predlog zakona podneli narodni poslanici Miroslav Aleksić i Marina Lipovac Tanasković.

Primili ste izveštaje Odbora za ustavna pitanja i zakonodavstvo i Odbora za finansije, republički budžet i kontrolu trošenja javnih sredstava, kao i mišljenje Vlade o podnetim amandmanima.

Pošto je Narodna skupština obavila načelni pretres, saglasno članu 157. stav 3. Poslovnika Narodne skupštine, otvaram pretres Predloga zakona u pojedinostima.

Na član 1. amandman su zajedno podneli narodni poslanici Miroslav Aleksić i Marina Lipovac Tanasković.

Da li neko želi reč?

Gospodine Arežina, vi mi se pojavljujete u sistemu, samo mi kažite po kom osnovu?

(Radovan Arežina: Po amandmanu.)

Po amandmanu, izvolite.

RADOVAN AREŽINA: Poštovana potpredsednice, poštovani ministre, narodni poslanici i narodne poslanice, poštovani građani Republike Srbije, ja sam u potpunosti saglasan sa Vladom što je odbila ovaj predlog amandmana poštovanih kolega, i to želim da obrazložim.

Kreditno zaduženje se ne odnosi, očito je neko pročitao Požarevačka petlja, odnosi se na brzu saobraćajnicu Požarevačka petlja-Gradište-Golubac koja je od krucijalnog značaja za građane Srbije iz Braničevskog, Borskog i Zaječarskog okruga. Sa tim putem građani, konkretno, opštine Kladovo, opštine Negotin, Donjeg Milanovca, Golupca itd. će najmanje za pola sata u slučaju bilo kojeg, uslovno, teškog infarkta da dođu do Beograda za pola sata ranije hitnom pomoći.

Ovde se govori o nastavku i govori se o putu Dunavska magistrala. Tu Dunavsku magistralu, dragi prijatelj, draga gospodo i poštovani građani, još je gradio car Trajan pre 1900 godina. Taj put je veoma bitan za ceo kraj. Taj put je bitan zbog Đerdapa I, zbog Đerdapa II, zbog razvoja turizma, zbog Lepenskog vira, zbog luke Prahovo, a i što je najbitnije sa tim putem, kada se bude nastavio od Golupca i njegova izgradnja do 2030. godine, kako je predviđeno, da pokrije Golubac, Donji Milanovac, od Donjeg Milanovca da ode na Miroč i da se spusti kod Brze Palanke i da se spoji 20 kilometara levo ka Kladovu i 20 kilometara desno ka Negotinu. Time bismo otvorili i sve ono što se danas nalazi u luci Konstanci i veliki deo investitora stranih, svih koji su danas u Rumuniji, u Pitešti, u Slatini itd. i koju tu robu voze drugim putevima, a najbitnije, otvorio bi se razvoj turizma, a štos je najvažnije Braničevski, Borski, Zaječarski okrug imaju najveći broj ljudi u zadnjih 50 godina širom Evrope. Ti ljudi su od Austrije, Francuske, Nemačke itd. i time se omogućava da se oni vrate, da investiraju naši ljudi.

Time se omogućava da mi razvijemo taj naš kraj i time se omogućava da država Srbija ovo što čini, a čini dobro, i ne želim da iko iz bilo kog kraja Srbije prigovori drugom kraju Srbije zašto se pravi neki put. Putevi treba da se rade i ja prosto podržavam i Moravski i put kod Rume, Novog Sada i svaki put koji se gradi u Srbiji i onaj put koji se gradi od Niša ka Merdaru. Svi ti putevi su bitni. Oni su bitni za razvoj prvenstveno Srbije, a Srbija kao čvorište, a čvorište je od kada postoji, od kada je na ovim prostorima, je bitna da svim zemljama koje su okruženju preko Srbije i da se time da na značaju Srbije, a govorim vam posebno o ovom putu.

Ja vas sve pozivam da dođete u taj kraj i posebno danas, znači, tvrđava Golubac je renovirana, veoma je blizu i tvrđava Fetislam u Kladovu, da se završi rekonstrukcija, tako da te turističke lepote od Medijane, od ostataka Trajanovog mosta, od Rajačkih pivnica, sve će se to brže i bolje dešavati. Zar ne treba do Gradišta da ide brza saobraćajnica? Zar ne treba do Golupca? Zar ne treba ta zaobilaznica oko Požarevca i da se ceo taj kraj razvija? A taj kraj koliko je Srbije je najviše dao, ako hoćete, istorijski u svakom pogledu i kada se ratovalo u Prvom svetskom ratu i u Drugom i kada su bile izbeglice i svim pomoćima koje su bile i donacija od ljudi koji rade iz tog kraja po zapadnoj Evropi itd.

Molim vas da u narednom periodu, kada su infrastrukturni projekti, svi zajedno i sa jedne i sa druge strane ove sale, podržimo te projekte i posebno se zahvaljujem direktoru Koridora Srbije koji je svugde prisutan. Evo, danas i na Moravskom koridoru. Pozivam i ministra Malog i premijerku da zajedno napravimo povodom ovoga jedan sastanak, na primer u Golupcu, Donjem Milanovcu, bilo gde, Požarevcu i da se vidi koliko tu predsednika opština će doći, koliko će tu doći i koliko će predstavnika naroda i da se pošalje slika šta taj put znači nama. Mi smo u nekom vremenu one Jugoslavije imali i rečni saobraćaj razvijen, imali smo brze glisere koje smo zvali „rakete“, imali smo mnogo toga.

Pozivam državu Srbiju i zahvaljujem se na svemu ovome što se učinilo u ovom periodu. Sada je put Kladovo-Golubac presvučen. To je mnogo značajno za nas, mnogo je kvalitetnije, odrona je mnogo manje nego što je bilo u prethodnim periodima, sada su samo eventualno sporadični, jer ipak je to najveća i najlepša klisura u ovom delu sveta – Đerdapska klisura.

Prema tome, molim vas i molim sve kolege da budu obazrivi kada su ovakvi predlozi Vlade, kada su i ovakva kreditna zaduženja, jer ova kreditna zaduženja će vratiti novac u budžet, a nama će omogućiti bolji život, brži pristup centrima i bolju saradnju između opština, jer će nam se time put Kladovo-Beograd smanjiti za nekih 40 minuta, sa izgledom i puštanjem u funkciju sa brze saobraćajnice Požarevačka petlja-Golubac.

Dragi prijatelji, podržimo Srbiju, da ste svi živi i zdravi i glasaćemo za ovaj budžet i za ovaj predlog kreditnog zaduženja. Hvala.

PREDSEDAVAJUĆA: Zahvaljujem, uvaženi narodni poslaniče.

Na član 2. amandman su zajedno podneli narodni poslanici Miroslav Aleksić i Marina Lipovac Tanasković.

Da li neko želi reč?

Reč ima Siniša Mali.

SINIŠA MALI: Poštovani narodni poslanici, dame i gospodo, želim da vam se zahvalim na izuzetno konstruktivnoj i sadržajnoj debati o dokumentu koji je najvažniji za građane Srbije u ovom trenutku, dokumentu koji definiše našu ekonomsku politiku i naše poteze u narednih 12 meseci.

Hoću da vas obavestim da ste, ukoliko sutra izglasate ovaj budžet, glasali za povećanje plata u javnom sektoru od 12,5%, da ćete izglasati povećanje penzija od 12,1%

1. januara naredne godine, dodatno na povećanje od 9% koje su naši najstariji sugrađani dobili u novembru mesecu ove godine. Dakle, izglasaćete povećanje penzija za 20,8%. Nikada veće procentualno povećanje nije bilo i kao što smo potvrdili više puta, znatno iznad rasta inflacije, odnosno proizvoda u prometu na malo.

Izglasaćete dalje rasterećenje zarada kada su poslodavci u pitanju za dodatnih 1% čime doprinosimo daljem zapošljavanju i otvaranju novih radnih mesta u našoj zemlji u ovim izuzetno teškim uslovima poslovanja.

Izglasaćete i povećanje minimalne zarade od 14,3% naredne godine ukoliko izglasate sve ove mere koje su usmerene ka podizanju životnog standarda građana Srbije. Mi ćemo naredne godine već u decembru mesecu imati 820 evra prosečnu platu, 820 evra.

Taman po planu i po dinamici da za tri i po godine, četiri godine, do kraja mandata ove Vlade prosečna zarada u Srbiji bude 1.000 evra, a prosečna penzija 420-430 evra, da obećanje koje smo dali građanima Srbije na ovaj način ispunimo i to radimo u doba verovatno najveće ekonomske krize ikada nakon Drugog svetskog rata, ne samo kod nas, nego i u svetu.

Ukoliko budete glasali i izglasali budžet sutra, vi ćete glasati za nastavak ogromnog, nikada većeg investicionog ciklusa u našoj zemlji. Počeli smo ga pre pet ili šest godina. Nikada više ne investiramo u naše autoputeve u zelenu agendu, fabrike za pročišćavanje otpadnih voda, izgradnju kanalizacione mreže, novih škola, novih bolnica, novih vrtića, ukupno 6,8% našeg BDP-a biće tokom naredne godine usmereno upravo u ove svrhe.

Ako budete izglasali ovaj budžet sutra, izglasaćete takođe i veliku rezervu koju smo ostavili da nastavimo da se borimo sa energetskom krizom, da nastavimo da se borimo sa visokim cenama i struje, da nabavljamo gas, tako da ni u jednom trenutku nemamo problem ni mi, ni naša ekonomija, ni mi kao građani, ni naša ekonomija, ni naša privreda sa dostupnosti gasa, sa električnom energijom, sve ono što je, verovali ili ne, postao problem za mnogo veće i za mnogo razvijenije zemlje od Srbije.

Ukoliko budete izglasali budžet sutra, a nadam se da hoćete, vi ćete glasati za rekordan budžet, iznos budžeta za naše poljoprivrednike, za našu poljoprivredu, za zdravstvo, za prosvetu, za kulturu, za sport. Izglasaćete budžet koji će doprineti daljem rastu i razvoju naše ekonomije u svim sferama.

Još jednom ću vas podsetiti, uspeli smo, evo u trećem kvartalu, da održimo rekordno nisku stopu nezaposlenosti, rekordno nisku, 8,9%, pre 10 godina bila je 25,9%. Uspeli smo da održimo našu makroekonomsku stabilnost, imamo 285 milijardi dinara na računu. Javni dug u odnosu na BDP 54,1%, daleko ispod nivoa mastrikta. Sa novim budžetom bićemo otprilike na istom nivou, dakle, daleko ispod nivoa od 60%. POdsetiću vas, prosek EU 94,5%.

Naš BDP raste ove godine i rašće 2,5%. Naredne godine projektovan je da raste 2,5%. Dakle, ni blizu nismo recesiji u koju su već ušle neke mnogo razvijenije i mnogo veće zemlje od nas.

Dakle, dame i gospodo, prošli smo teških deset godina, poplave, finansijsku i fiskalnu konsolidaciju, krizu koja je vezana za Kovicd – 19, energetska kriza, sada ovaj konflikt u Ukrajini koji utiče na sve nas, utiče na ceo svet.

Nikada veće cene energenata i gasa i struje i svega, ali borimo se. Borimo se svaki dan da kontrolišemo cene osnovnih životnih namirnica i da kontrolišemo cene goriva i da nam ne raste ni cena gasa ni cena struje kao što raste u nekim drugim zemljama. Borimo se za to da očuvamo i unapredimo životni standard građana Srbije, da nastavimo naše kapitalne investicije i da se borimo za naše mlade, da se borimo za našu decu, da svoje stvore ostvare ovde u Srbiji, da svoje porodice zasnuju i ovde i da zajedno sa njima gradimo lepšu i bolju budućnost naše zemlje.

Zato vam još jednom zahvaljujem na konstruktivnoj diskusiji, na dijalogu i nadam se da ćete sutra izglasati ovaj budžet za bolju Srbiju i za nastavak reformi. Hvala.

PREDSEDAVAJUĆA: Zahvaljujem se potpredsedniku Vlade. Zahvaljujem se ministrima i njihovim saradnicima.

Pošto smo završili pretres o svim amandmanima, zaključujem pretres Predloga zakona, u pojedinostima.

Pošto smo obavili pretres Predloga zakona i u načelu i u pojedinostima, Narodna skupština će u danu za glasanje odlučivati o Predlogu zakona.

Saglasno članu 87. stav 5. Poslovnika Narodne skupštine, određujem petak, 9. decembar 2022. godine sa početkom u 11,00 časova kao dan za glasanje o tačkama dnevnog reda Treće sednice Drugog redovnog zasedanja Narodne skupštine Republike Srbije u 2022. godini.

Ovim smo završili današnji rad. Zahvaljujem se.

(Sednica je prekinuta u 19,20 časova.)